(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΘ΄

Δευτέρα, 03 Απριλίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το Γυμνάσιο και λυκειακές τάξεις της Καρυάς Λευκάδας, το Γυμνάσιο και λυκειακές τάξεις Βολίμων Ζακύνθου και από το Γυμνάσιο Ζαρού Ηρακλείου, σελ.
3. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «ποινική ευθύνη των Υπουργών», όπως ισχύουν από την 3-4-2023 ποινική δικογραφία που αφορά τον Υπουργό Εργασίας και Κοινωνικών Υποθέσεων, κ. Κωνσταντίνο Χατζηδάκη και ποινική δικογραφία που αφορά την Αναπληρώτρια Υπουργό Υγείας κ. Ασημίνα Γκάγκα, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών, με θέμα: «Αστοχίες της Κυβέρνησης και η παντελής έλλειψη χρηματοδότησης θέτουν σε κίνδυνο την υλοποίηση του έργου κατασκευής του άξονα Εθνικής Οδού (Ε.Ο) Λάρισας-Φαρσάλων», σελ.
 β) Προς τον Υπουργό Εργασίας και Κοινωνικών Υποθέσεων:
 i. με θέμα: «Φλέγοντα ερωτήματα που θέτει ο Πανελλήνιος Σύνδεσμος Τυφλών για τη λειτουργία του Κέντρου Αποκατάστασης Τυφλών (ΚΕΑΤ) και της Αστικής μη Κερδοσκοπικής Εταιρείας (ΑΜΚΕ) Πρωτοπορίας», σελ.
 ii. με θέμα: «Η αποσάθρωση και το περιορισμένο των δομών στην προστασία του παιδιού γεννάει όλο και περισσότερο νέες τραγωδίες», σελ.
 γ) Προς τον Υπουργό Περιβάλλοντος και Ενέργειας:
 i. με θέμα: «Ποιες πρωτοβουλίες θα πάρει το Υπουργείο Περιβάλλοντος και Ενέργειας σε συνέχεια της απόφασης 176/2023 του ΣτΕ σχετικά με την εκτός σχεδίου δόμηση που έχει προκαλέσει μεγάλη αναστάτωση σε ιδιοκτήτες ακινήτων και στις Υπηρεσίες Δόμησης σε όλη τη χώρα;», σελ.
 ii. με θέμα: «Διαχείριση Αποβλήτων στην Ικαρία», σελ.
 iii. με θέμα: «Τα ρουσφέτια της ΝΔ στο μοίρασμα του ηλεκτρικού χώρου συνεχίζονται εις βάρος της ενεργειακής δημοκρατίας και των μικρών παραγωγών», σελ.
 iv. με θέμα: «Γη, ύδωρ και δημόσιο χρήμα για την Ελληνικός Χρυσός ΑΕ στη Βορειοανατολική Χαλκιδική», σελ.
 v. με θέμα: «Αδιαφάνεια στη διαχείριση του Ταμείου Ενεργειακής Μετάβασης», σελ.
 vi. με θέμα: «Και η αναθεώρηση του Εθνικού Σχεδίου για την Ενέργεια και το Κλίμα θύμα της επικοινωνιακής πολιτικής της ΝΔ που αποβαίνει σε βάρος της εθνικής οικονομίας και της ελληνικής κοινωνίας;», σελ.
 δ) Προς τον Υπουργό Κλιματικής Κρίσης και Πολιτικής Προστασίας, με θέμα: «Μετακίνηση πυροσβεστών από το Νομό Αργολίδας στο Πυροσβεστικό Κλιμάκιο Τροιζήνας», σελ.
 ε) Προς τον Υπουργό Εσωτερικών:
 i. με θέμα: «Σοβαρά προβλήματα στο Σχολικό συγκρότημα Γυμνασίου-Λυκείου Αγίου Κηρύκου Ικαρίας», σελ.
 ii. με θέμα: «Κίνδυνος στην Παλαιά Εθνική Οδό Αντιρρίου- Ιωαννίνων, στον κόμβο του Γαλατά, λόγω έλλειψης οδοφωτισμού και περίφραξης», σελ.
 iii. με θέμα: «Αποτελεσματικότητα μέτρων για τη μείωση του υπερπληθυσμού και την προστασία των αδέσποτων ζώων στην Ελλάδα και κοινωνικές συνέπειες από την αδυναμία εξάλειψης του φαινομένου», σελ.
 στ) Προς τον Υπουργό Οικονομικών:
 i. με θέμα: «Μέτρα για την προστασία δανειοληπτών ελβετικού φράγκου», σελ.
 ii. με θέμα: «Εξώσεις και επιστροφή στους καταυλισμούς η νέα στεγαστική πολιτική για τους Έλληνες Τσιγγάνους», σελ.
 iii. με θέμα: «Τακτοποίηση θέματος τίτλων ιδιοκτησιών ορεινού όγκου και συνολικά στην ευρύτερη περιοχή της Θράκης», σελ.
 ζ) Προς την Υπουργό Παιδείας και Θρησκευμάτων:
 i. με θέμα: «Να παρθούν όλα τα αναγκαία μέτρα για ασφαλείς σχολικές εκδρομές», σελ.
 ii. με θέμα: «Αναπληρωτές εκπαιδευτικοί: η ακραία κατάχρηση του θεσμού απαιτεί άμεση εξίσωση με τους μονίμους», σελ.
 iii. με θέμα: « Ίδρυση Εσπερινού Επαγγελματικού Λυκείου (ΕΠΑΛ) στη Ναύπακτο», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.
ΜΠΟΥΡΑΣ Α. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΑΝΤΩΝΙΟΥ Α. , σελ.
 ΑΡΣΕΝΗΣ Κ. , σελ.
 ΑΧΜΕΤ Ι. , σελ.
 ΒΕΣΥΡΟΠΟΥΛΟΣ Α. , σελ.
 ΔΕΛΗΣ Ι. , σελ.
 ΚΑΡΑΓΙΑΝΝΗΣ Γ. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΩΝΣΤΑΝΤΟΠΟΥΛΟΣ Δ. , σελ.
 ΜΑΚΡΗ Ζ. , σελ.
 ΜΙΧΑΗΛΙΔΟΥ Δ. , σελ.
 ΠΕΤΣΑΣ Σ. , σελ.
 ΠΟΥΛΑΣ Α. , σελ.
 ΣΑΚΟΡΑΦΑ Σ. , σελ.
 ΣΚΡΕΚΑΣ Κ. , σελ.
 ΣΚΥΛΑΚΑΚΗΣ Θ. , σελ.
 ΤΑΓΑΡΑΣ Ν. , σελ.
 ΤΟΥΡΝΑΣ Ε. , σελ.
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΘ΄

Δευτέρα 3 Απριλίου 2023

Αθήνα, σήμερα στις 3 Απριλίου 2023, ημέρα Δευτέρα και ώρα 14.16΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι δεκαεννέα στον αριθμό.

Κατόπιν τούτου

, ξ

εκινούμε με την πρώτη με αριθμό 602/22-3-2023 επίκαιρη ερώτηση δεύτερου κύκλου του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Αστοχίες της Κυβέρνησης και η παντελής έλλειψη χρηματοδότησης θέτουν σε κίνδυνο την υλοποίηση του έργου κατασκευής του άξονα εθνικής οδού (Ε.Ο.) Λάρισας - Φαρσάλων».

Στην επίκαιρη ερώτηση θα απαντήσει ο Υφυπουργός Υποδομών και Μεταφορών κ. Καραγιάννης.

Κύριε συνάδελφε, θα σας δώσω τον λόγο για δύο λεπτά και σας παρακαλώ να είστε συνεπής στον χρόνο σας, γιατί είναι πολύ μεγάλος ο αριθμός των ερωτήσεων σήμερα. Ευχαριστώ πολύ.

Το ίδιο, βεβαίως, ισχύει και για τους Υπουργούς.

Ο κ. Κόκκαλης έχει τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Πρόκειται για έναν δρόμο, τον δρόμο Λάρισας - Φαρσάλων, εξαιτίας του οποίου έχουμε θρηνήσει πολλά θύματα, κύριε Υπουργέ. Η αρχική σύμβαση ήταν το 2009. Ανήκει στο δευτερεύον εθνικό δίκτυο της χώρας και είναι έργο εθνικού επιπέδου.

Ξαφνικά τέλη του 2019, ο Περιφερειάρχης Θεσσαλίας διοργάνωσε μια σύσκεψη με όλους τους Βουλευτές και μας ενημέρωσε ότι ο δρόμος έχει προβλήματα, ότι αδυνατεί το Υπουργείο να προχωρήσει τις απαραίτητες μελέτες και γι’ αυτό είπε ότι θα ζητήσει να το αναλάβει η περιφέρεια, τουλάχιστον τις μελέτες.

Λίγες ημέρες μετά, ως όφειλα, κύριε Υπουργέ, υπέβαλα σχετική ερώτηση για την πορεία του δρόμου, ζητώντας ακριβές χρονοδιάγραμμα. Ο Υπουργός ο κ. Καραμανλής μου απάντησε πώς η εκτίμησή του ήταν ότι εντός του 2020 θα έχει ολοκληρωθεί το σύνολο του διαμορφωμένου τεχνικού αντικειμένου, με την προϋπόθεση έγκαιρης ολοκλήρωσης των υπολειπόμενων απαιτούμενων διοικητικών ενεργειών για τις δύο διακριτές συμβάσεις, ιδιαίτερα τη σύμβαση τεχνικού συμβούλου.

Επίσης, ενημέρωνε την κοινωνία των Φαρσάλων, αλλά και της Λάρισας δι’ εμού, ότι τι σύνολο του υπό εξέταση οδικού άξονα Λάρισα - Φάρσαλα μέχρι σήμερα αντιμετωπίζεται ενιαία και προωθείται μελετητικά, σύμφωνα με τη σύμβαση και ότι ουδέποτε δεν είχε τεθεί στο Υπουργείο αίτημα των φορέων να ξεκινήσει η κατασκευή του δρόμου από τα Φάρσαλα προς τη Λάρισα.

Ελπίζω και εύχομαι κύριε Υπουργέ, αυτή η ερώτηση να είναι η τελευταία γι’ αυτόν τον δρόμο, υπό την έννοια ότι θα δώσετε ένα πάρα πολύ συγκεκριμένο χρονοδιάγραμμα και θα ενημερώσετε για το πού βρίσκονται οι μελέτες, αλλά και η χρηματοδότηση του έργου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε.

Ο κύριος Υπουργός έχει τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κυρία Πρόεδρε.

Κύριε Βουλευτά, κύριε Κόκκαλη, το έργο Λάρισας - Φαρσάλων, μελετάται παραπάνω από μια δεκαετία από το Υπουργείο Υποδομών. Για την ακρίβεια, το 2008 χαρακτηρίστηκε ως ένα έργο εθνικού επιπέδου από το τότε ΥΠΕΧΩΔΕ και έκτοτε προχώρησε ο διαγωνισμός της ανάθεσης μελέτης με προϋπολογισμό περίπου τα 2 εκατομμύρια ευρώ. Δημοπρατήθηκε, προχώρησε μια δεκαετία, θα έλεγα όχι με αργούς ρυθμούς, με βραδύτατους ρυθμούς και η μελέτη αυτή μέχρι το 2019 που πήγαμε στο Υπουργείο Μεταφορών και Υποδομών, δεν είχε ολοκληρωθεί.

Το 2019, λοιπόν, επειδή αναγνωρίζουμε πόσο σημαντικός είναι ο δρόμος αυτός για όλο τον Νομό Λαρίσης και μέσω της διαδικασίας -το άρθρο 28 του ν.4412/16- δώσαμε μια επιπλέον σύμβαση συμβουλευτικών υπηρεσιών, προκειμένου να εκπονηθούν τα υπερσυμβατικά αντικείμενα που προέκυψαν, ώστε η μελέτη αυτή να είναι πλήρης.

Η αλήθεια είναι, βέβαια, ότι το καλοκαίρι του 2020 σε στενή συνεργασία με τον Περιφερειάρχη Θεσσαλίας τον Κώστα τον Αγοραστό, αποφασίστηκε κατόπιν αιτήματός του, η μελέτη να μεταβιβαστεί στο σύνολό της στη Περιφέρεια Θεσσαλίας και τους μεταβιβάσαμε την αρμοδιότητα εκπόνησης αυτής της μελέτης.

Στα δύο αυτά χρόνια, λοιπόν, η περιφέρεια ωρίμασε αυτή την μελέτη με προϋπολογισμό δημοπράτησης κοντά στα 200 εκατομμύρια -νομίζω, ή λίγο παραπάνω από 200 εκατομμύρια ευρώ- ως έργο πλέον μιλάμε και γνωρίζετε πολύ καλά και εσείς, ότι με την επίσκεψη του Πρωθυπουργού και στο Αναπτυξιακό Συνέδριο αναφέρθηκε και ο τότε Υπουργός Υποδομών ο Κώστας ο Καραμανλής ότι αυτό το έργο μαζί με τον περιφερειάρχη είναι ένα σημαντικό έργο για τη Θεσσαλία.

Όπως βέβαια αντιλαμβάνεστε, γιατί έχετε περάσει από κυβερνητικό θώκο, αυτό είναι αδύνατον να χρηματοδοτηθεί μέσα από τους πόρους του εθνικού σκέλους. Οπότε, είναι ανάγκη αυτή τη στιγμή, να αναζητήσουμε ευρωπαϊκούς πόρους. Η αλήθεια είναι ότι πλέον υπάρχουν τα εργοδοτικά εργαλεία. Υπάρχει το ΕΣΠΑ, υπάρχει το Ταμείο Ανάκαμψης, αλλά ξέρετε ότι η δική μας η Κυβέρνηση κάνει πάρα πολλά έργα και με τη σύμπραξη δημοσίου και ιδιωτικού τομέα και κάνουμε και δρόμους. Σήμερα ξεκίνησαν ήδη στη Θεσσαλονίκη οι πρόδρομες εργασίες, χωρίς διόδια. Άρα αυτή τη στιγμή τι κάνουμε και τι μπορούμε να πούμε για να είμαστε απόλυτα συνεπείς; Ότι θέλουμε αυτό το έργο να συνεχίσει. Το βλέπουμε με θετικό μάτι. Για να χρηματοδοτήσουμε, όμως, το οποιοδήποτε έργο θα πρέπει να ξέρετε ότι θα πρέπει να περάσουμε το έλεγχο επιλεξιμότητας και χρηματοδότησης αυτών των διαρθρωτικών ταμείων, ώστε να μπορούμε να εξασφαλίσουμε τους αναγκαίους πόρους. Απομένει, λοιπόν, να γίνει μια ακόμα τεχνική έκθεση, μια μελέτη κόστους- οφέλους ώστε να δούμε πώς ακριβώς, με ποιο χρηματοδοτικό εργαλείο μπορούμε να χρηματοδοτήσουμε και να προχωρήσουμε αυτό το σημαντικό έργο για τη Θεσσαλία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε, για την ακρίβεια στον χρόνο.

Ο κύριος συνάδελφος έχει τον λόγο για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ πολύ, κυρία Πρόεδρε.

Κύριε Υπουργέ, από την απάντησή σας προκύπτει ότι μόνο οι μελέτες έχουν ωριμάσει. Δεν προκύπτει -και θα ήθελα αυτό να συμβεί στη δευτερολογία- για το ακριβές χρονοδιάγραμμα πότε θα ξεκινήσουν οι εργασίες και για το εάν έχουν γίνει κάποιες συγκεκριμένες ενέργειες για τη χρηματοδότηση του έργου. Διότι, εξ όσων κατάλαβα, είμαστε στο σημείο μηδέν για το έργο Λάρισας - Φαρσάλων.

Να σας διαβάσω και να προσκομίσω δηλώσεις ότι έχουν κατατεθεί και τεχνικό δελτίο. Ο περιφερειάρχης το είπε. Έχει παράλληλα αναφέρει: «Έχουμε κάνει ενέργειες για την εξεύρεση χρηματοδότησης του έργου κατασκευής, καταθέτοντας τεχνικό δελτίο στο Ταμείο Ανάκαμψης με προεκτίμηση κόστους κατασκευής 250 εκατομμύρια ευρώ».

Αναμένουμε τα αποτελέσματα. Εφόσον έχει κατατεθεί τεχνικό δελτίο στο Ταμείο Ανάκαμψης, εσείς ως αρμόδιος Υπουργός οφείλετε να απαντήσετε για την πορεία αυτού του τεχνικού δελτίου, ότι ναι έχει εγκριθεί από το Ταμείο Ανάκαμψης ή από το ΕΣΠΑ. Διαφορετικά είμαστε στο σημείο μηδέν για τον δρόμο Λάρισας - Φαρσάλων, κύριε Υπουργέ.

Οφείλετε στη δευτερολογία σας να μας απαντήσετε. Καταλαβαίνω ότι δεν μπορείτε να δώσετε χρονοδιάγραμμα πότε θα ξεκινήσουν οι εργασίες, γιατί δεν έχει βρεθεί η χρηματοδότηση, αλλά τουλάχιστον να τοποθετηθείτε συγκεκριμένα αν έχει κατατεθεί τεχνικό δελτίο στο Ταμείο Ανάκαμψης για τη χρηματοδότησή του.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κόκκαλη, αντιλαμβάνομαι την αγωνία και τη δική σας όπως και των κατοίκων της ευρύτερης περιοχής της Λάρισας γι’ αυτό το σημαντικό έργο, γιατί πραγματικά είναι ένα πάρα πολύ σημαντικό έργο. Βέβαια, οφείλω να διαφωνήσω μαζί σας για τη διατύπωσή σας τη γραπτή περί αστοχιών της Κυβέρνησης και την προφορική περί σημείου μηδέν. Είναι ένα έργο που το παραλάβαμε, που ανατέθηκε η μελέτη το 2008 και μόλις αναλάβαμε την ολοκληρώσαμε σε μια αγαστή συνεργασία, γιατί αυτό είναι ένα δείγμα συνεργασίας της κεντρικής διοίκησης, της πολιτείας, της Κυβέρνησης με την περιφέρεια. Είναι ένα θέμα που η πραγματικότητα είναι ότι κάθε φορά που επισκέπτεται το Υπουργείο ο Κώστας Αγοραστός είναι το πρώτο ζήτημα που θέτει ώστε να εξευρεθούν αυτοί οι πόροι.

Αλλά, επαναλαμβάνω, καταλαβαίνω ότι αυτές τις μέρες και αυτόν τον καιρό υπάρχει και ο πειρασμός της αλίευση ψήφων. Τα μεγάλα, όμως, έργα δεν μπορούν να μπαίνουν σε αυτή τη μέγγενη. Θα πρέπει όλοι να είμαστε σοβαροί. Θα πρέπει όλοι να αντιμετωπίσουμε τα ζητήματα των χρηματοδοτήσεων. Δυστυχώς δεν είναι πλέον ζήτημα πολιτικής βούλησης. Γνωρίζετε ότι μετά το ’15 η Ευρωπαϊκή Ένωση, το Ταμείο Ανάκαμψης, ακόμη και ΣΔΙΤ να θέλουμε να το κάνουμε, θα πρέπει να έχουμε τις απαραίτητες μελέτες κόστους – οφέλους, ώστε να αιτιολογήσουμε το πώς θα χρηματοδοτήσουμε ένα μεγάλο και σοβαρό έργο.

Σας απαντώ, λοιπόν, και σας λέω ότι η πρόθεση της πολιτείας είναι σε αυτό το έργο να βρεθεί η χρηματοδότηση. Σας λέω, λοιπόν, ότι η περιφέρεια κάνει ό,τι πρέπει ώστε να βρεθεί η χρηματοδότηση. Αυτή τη στιγμή, λοιπόν, είμαστε σε αυτή την αναζήτηση. Η πρόθεση υπάρχει. Αλλά δεν πρέπει να ξεχνάμε ότι περάσατε και εσείς τεσσεράμισι χρόνια και γι’ αυτό το έργο δεν έπεσε ούτε μολυβιά. Δεν θα μπω σε αυτόν τον πειρασμό, δεν έχει ουσία αυτή τη στιγμή καμμία.

Ουσία αυτή τη στιγμή έχει να συνταχτούμε όλοι μαζί, να μπορέσουμε να τεκμηριώσουμε, ώστε να βρούμε το χρηματοδοτικό εργαλείο για να προχωρήσει ένα πολύ σημαντικό έργο για τη Λάρισα και για τη Θεσσαλία. Και αυτό το έργο τα επόμενα χρόνια με την επόμενη Κυβέρνηση του Κυριάκου Μητσοτάκη να μπορέσουμε και να το προκηρύξουμε και να έχουμε εξασφαλισμένη χρηματοδότηση.

Ξέρετε, από εμάς αυτά τα τέσσερα χρόνια δεν ακούσατε ποτέ, δεν μπήκαμε ποτέ στον πειρασμό να πούμε μεγαλύτερα λόγια από αυτά που ήμασταν σίγουροι ότι μπορούμε και έχουμε εξασφαλίσει. Σας λέω, λοιπόν, ότι η Περιφέρεια Θεσσαλίας έκανε τα πάντα σε ό,τι αφορούσε αυτό το έργο και το Υπουργείο Υποδομών θα προσπαθήσει μέσα στο επόμενο διάστημα να εξασφαλίσει τη χρηματοδότηση αυτού του έργου.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, δεν θα συζητηθούν κατόπιν συνεννόησης οι ακόλουθες επίκαιρες ερωτήσεις:

Η δεύτερη με αριθμό 601/20-3-2023 επίκαιρη ερώτηση πρώτου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Εθνικής Άμυνας, με θέμα: «Ασφαλής λειτουργία και τήρηση του πλαισίου συνεργασίας για το Στρατιωτικό Αεροδρόμιο Ακτίου».

Η δέκατη πέμπτη με αριθμό 620/27-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Άμεσες ενέργειες προκειμένου να αρθούν οι παράνομες κατασχέσεις σε ενισχύσεις πρώτης αρωγής σεισμόπληκτων συμπολιτών μας, αλλά και να προστατευτούν μέχρι να χρησιμοποιηθούν για τον σκοπό που καταβλήθηκαν».

Η δέκατη έκτη με αριθμό 621/27-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών,με θέμα: «Απαλλαγή από τον ΦΠΑ των δαπανών επισκευής και ανοικοδόμησης σεισμόπληκτων κτηρίων».

Η τρίτη με αριθμό 626/27-3-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Οικονομικών,με θέμα: «Απαγόρευση των πλειστηριασμών λαϊκών κατοικιών και της δέσμευσης λογαριασμών Αρωγής των σεισμόπληκτων στους Δήμους Μινώα Πεδιάδας και Αρχανών - Αστερουσίων».

Δεν θα συζητηθούν λόγω κωλύματος των Βουλευτών οι ακόλουθες ερωτήσεις:

Η έβδομη με αριθμό 627/27-3-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάσηπρος τον Υπουργό Εθνικής Άμυνας,με θέμα: «Σχετικά με τις ελλείψεις σε προσωπικό και υλικοτεχνική υποδομή στα Προκεχωρημένα Εργοστάσια Βάσης 303 και 304 (ΠΕΒ) στη Λάρισα και Βελεστίνο Μαγνησίας».

Η πέμπτη με αριθμό 606/22-3-2023 επίκαιρη ερώτηση πρώτου κύκλου της Ανεξάρτητης Βουλευτού A΄ Αθηνών κ. Αγγελικής Αδαμοπούλου προς την Υπουργό Παιδείας και Θρησκευμάτων, με θέμα: «Αντιστοίχιση/εξομοίωση πτυχίων των πρώην Ανωτάτων Εκπαιδευτικών Ιδρυμάτων Τεχνολογικού Τομέα (ΑΕΙ ΤΤ) (ΤΕΙ) με τα πτυχία των νέων ακαδημαϊκών δομών»

Η πρώτη με αριθμό 600/20-3-2023 επίκαιρη ερώτηση πρώτου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς την Υπουργό Παιδείας και Θρησκευμάτων,με θέμα: «Κεστεκίδειο ελληνικό σχολείο Βρυξελλών».

Θα συζητηθεί τώρα η ένατη με αριθμό 612/24-3-2023 επίκαιρη ερώτηση της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίουπρος τον Υπουργό Εργασίας και ΚοινωνικώνΥποθέσεων,με θέμα: «Φλέγοντα ερωτήματα που θέτει ο Πανελλήνιος Σύνδεσμος Τυφλών για τη λειτουργία του Κέντρου Αποκατάστασης Τυφλών (ΚΕΑΤ) και της Αστικής μη Κερδοσκοπικής Εταιρείας (ΑΜΚΕ) Πρωτοπορίας».

Στην ερώτηση θα απαντήσει η Υφυπουργός Εργασίας και Κοινωνικών Υποθέσεων κ. Δόμνα - Μαρία Μιχαηλίδου.

Κύρια συνάδελφε, έχετε τον λόγο για δύο λεπτά.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κυρία Πρόεδρε.

Κυρία Υπουργέ, ο Πανελλήνιος Σύνδεσμος Τυφλών είναι ο ιστορικότερος φορέας αυτοοργάνωσης των τυφλών στην Ελλάδα. Όπως ενημερώθηκα, οι άνθρωποι αυτοί έχουν επανειλημμένως απευθυνθεί στο Υπουργείο Εργασίας και Κοινωνικών Υποθέσεων και έχουν εκφράσει την ανησυχία τους για τα φλέγοντα θέματα του Κέντρου Αποκατάστασης Τυφλών και της ΑΜΚΕ «Πρωτοπορία» που καλύπτει πάγιες και διαρκείς ανάγκες των ωφελούμενων του ΚΕΑΤ.

Το πρώτο και το πιο σημαντικό ζήτημα που θέτουν είναι εκείνο το οποίο αφορά τον οργανισμό του ΚΕΑΤ, δηλαδή του Κέντρου Εκπαίδευσης και Αποκατάστασης Τυφλών. Ο οργανισμός αυτός χρονολογείται από το 1979 και χρήζει άμεσης ανανέωσης και συμπλήρωσης, έτσι ώστε να συμβαδίζει με τις σύγχρονες ανάγκες των ωφελούμενων στη βάση διεθνών προτύπων. Ωστόσο, αυτή η επικαιροποίηση του οργανισμού παραμένει μια άλυτη εκκρεμότητα στα συρτάρια του Υπουργείου Εργασίας και Κοινωνικών Υποθέσεων. Το γεγονός αυτό έχει σοβαρές επιπτώσεις στην αποτελεσματική και αποδοτική λειτουργία του κέντρου.

Επομένως, το πρώτο ερώτημα που θέλω να σας θέσω είναι το γιατί αγνοήσατε την επιτακτική ανάγκη εκσυγχρονισμού του οργανισμού του ΚΕΑΤ που είναι κρίσιμη για την άμεση αναβάθμιση και του ρόλου και του έργου του.

Σε ό,τι αφορά την ΑΜΚΕ «Πρωτοπορία», της οποίας εταίροι είναι το ΚΕΑΤ κατά 99% και ο Πανελλήνιος Σύνδεσμος Τυφλών κατά 1%, με κοινή απόφαση των εταίρων το 2021 αποφασίστηκε η διεξαγωγή οικονομικού ελέγχου από εταιρεία ορκωτών λογιστών. Όμως, αυτός ο έλεγχος δεν έχει ολοκληρωθεί επί δύο χρόνια.

Επειδή ο καταστατικός ρόλος του ΚΕΑΤ είναι κρίσιμος για τους ωφελούμενούς του αλλά και για το αναπηρικό κίνημα εν γένει, θα ήθελα, κυρία Υπουργέ, να μου απαντήσετε εάν θα ζητήσετε την ολοκλήρωση του έργου της ελεγκτικής εταιρείας στην ΑΜΚΕ «Πρωτοπορία», έτσι ώστε οι εταίροι του και να λάβουν γνώση των οικονομικών στοιχείων αυτού του ελέγχου.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, κυρία Βουλευτά, ο Πανελλήνιος Σύνδεσμος Τυφλών, αλλά και το Κέντρο Εκπαίδευσης και Αποκατάστασης Τυφλών, όντως αποτελούν τους δύο ιστορικότερους και θα μου επιτρέψετε να πω και σημαντικότερους φορείς που προασπίζουν τα δικαιώματα στην κανονικότητα και στην καθημερινότητα των συμπολιτών μας, οι οποίοι έχουν οπτική αναπηρία.

Οι δυο τους συνεργάζονται πολύ καλά. Μάλιστα, και μέσα στο διοικητικό συμβούλιο του Κέντρου Εκπαίδευσης και Αποκατάστασης Τυφλών υπάρχει πάντα κάποιος από τον Πανελλήνιο Σύνδεσμο Τυφλών. Έτσι, λοιπόν, συνεργάζονται, όπως είπατε, έχοντας και οι δύο ως εταίροι την «Πρωτοπορία», ένα όργανο, ένα μηχανισμό, ο οποίος και αυτός έχει συσταθεί, έτσι ώστε η διαφορετικότητα της οπτικής αναπηρίας να μην καθιστά εμπόδιο σε κανένα συμπολίτη μας την καθημερινότητά του.

Το ΚΕΑΤ είναι μέτοχος της «Πρωτοπορίας» κατά 99%, ενώ ο Πανελλήνιος Σύνδεσμος Τυφλών κατά 1%.

Οι δυο τους και κυρίως το ΚΕΑΤ τα τρεισήμισι αυτά χρόνια έχουν προβεί σε πάρα πάρα πολλές δραστηριότητες, οι οποίες βοηθούν τόσο στην προσβασιμότητα όσο και στην ένταξη σε κοινότητα και κοινωνία καλύτερης και διευρυμένης περισσότερο των συμπολιτών μας, οι οποίοι έχουν οπτική αναπηρία. Αυτό έχει να κάνει με την έκδοση πάρα πολλών οπτικών χαρτών, έχει να κάνει με την επιμόρφωση πάρα πολλών ανθρώπων, όπως και εδώ πέρα στη Βουλή, στο Εθνικό Κοινοβούλιο, έγινε επιμόρφωση του προσωπικού της Βουλής, έτσι ώστε να γνωρίζουν τα ζητήματα και τα προβλήματα που μπορεί να έχει ένας άνθρωπος με οπτική αναπηρία, όταν επισκέπτεται το Εθνικό Κοινοβούλιο. Έχουν κάνει επιμορφώσεις δημόσιων και ιδιωτικών στελεχών στα ζητήματα τα οποία αφορούν τα άτομα με οπτική αναπηρία.

Έρχομαι τώρα στα δύο δικά σας ουσιαστικά ερωτήματα, ξεκινώντας από το δεύτερο, τον οικονομικό έλεγχο της «Πρωτοπορίας».

Η αλήθεια είναι ότι η πρόεδρος του ΚΕΑΤ με το που ανέλαβε τα καθήκοντά της προσπάθησε να καταλάβει ακριβώς τι γίνεται στο ίδιο το ΚΕΑΤ, αλλά βέβαια και στην «Πρωτοπορία», στην οποία είναι κατά 99% μέτοχος το ίδιο το ΚΕΑΤ. Προσπάθησε να δει και να καταλάβει τι γίνεται η ίδια. Δεν ήλθε κάποιος εξωτερικός φορέας. Ήρθε το ίδιο το ΚΕΑΤ, η ίδια η διοίκηση του ΚΕΑΤ και ζήτησε τον οικονομικό έλεγχο της «Πρωτοπορίας». Ο οικονομικός αυτός έλεγχος γίνεται και μου επιβεβαιώνουν ότι ολοκληρώνεται αρκετά σύντομα. Ποιο ήταν το πρόβλημα; Το πρόβλημα είναι ότι η εξωτερική λογιστική εταιρεία των ορκωτών λογιστών, η οποία είχε αναλάβει τον έλεγχο της «Πρωτοπορίας» από πλευράς ΚΕΑΤ, δεν μπορούσε με τίποτα να συνεννοηθεί και να λάβει τα απαραίτητα στοιχεία από τη λογιστική εταιρεία, η οποία ήταν λογιστική εταιρεία μέχρι πρότινος του ΚΕΑΤ. Οπότε αυτό που με δυσκολία κατάφερε η διοίκηση του ΚΕΑΤ είναι να αλλάξει τη λογιστική εταιρεία της «Πρωτοπορίας» και με νέα λογιστική εταιρεία της «Πρωτοπορίας» να συνεννοηθούν οι δύο λογιστικές εξωτερικές εταιρείες, έτσι ώστε να δοθούν και να παρθούν τα απαραίτητα οικονομικά στοιχεία για να ολοκληρωθεί επί της ουσίας ο έλεγχος.

Τώρα στο κομμάτι των οργανισμών θα μου επιτρέψετε να είμαι πολύ αισιόδοξη και πολύ αισιόδοξη πάντα βάσει στοιχείων, όχι βάσει δικής μου κατανόησης των πραγμάτων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα μου δώσετε λιγότερο από ένα λεπτό, κυρία Πρόεδρε.

Από το 2013 που άλλαξε το σύστημα των κοινωνικών δημόσιων φορέων στη χώρα, δημιουργήθηκαν τα κέντρα κοινωνικής πρόνοιας σε κάθε γεωγραφική περιφέρεια της χώρας μας. Παρόμοιο με τα κέντρα κοινωνικής πρόνοιας είναι και το ΚΕΑΤ και το ΕΙΚ και το ΕΚΚΑ. Κινούνται ακριβώς στην ίδια λογική. Στα κέντρα, λοιπόν, αυτά από το 2013 μέχρι και το 2023 , για δέκα χρόνια, δεν υπήρχαν οργανισμοί. Εγώ πριν έρθω στη δημόσια διοίκηση -δεν θα σας πω ψέματα- δεν καταλάβαινα την ουσία και τη σημασία των οργανισμών σε έναν δημόσιο φορέα. Ήταν το πρώτο πράγμα που μου ζήτησαν οι εργαζόμενοι στους φορείς μας, οι δημόσιοι λειτουργοί μας, και κατάλαβα, όμως, ότι είναι επιτακτική ανάγκη. Είναι το πρώτο πράγμα που μου ζήτησαν, πριν σκεφτείτε και τη στελέχωση των οργανισμών κάθε φορέα.

Απ’ ότι καταλαβαίνω, μέχρι πρότινος πρέπει να υπήρχε είτε κωλυσιεργία είτε εμπαιγμός πάνω στο θέμα της έκδοσης των οργανισμών. Όμως, αυτό που θα σας πω και θα σας δώσω τα σημερινά στοιχεία είναι ότι τα καταφέραμε. Έχουμε εκδώσει ήδη εφτά προεδρικά διατάγματα οργανισμών για κέντρα κοινωνικής πρόνοιας, δύο είναι στο βήμα του Συμβουλίου της Επικρατείας, δύο είναι για υπογραφή τώρα που μιλάμε στην Πρόεδρο της Δημοκρατίας και οι υπόλοιποι έξι, μεταξύ αυτών και του Κέντρου Εκπαίδευσης και Αποκατάστασης Τυφλών, είναι σε πλήρη εξέλιξη η τελική τους διαμόρφωση από τη διεύθυνση προσωπικού του δικού μας Υπουργείου. Οπότε κατά το ήμισυ τα καταφέραμε, αυτό που δεν είχαν καταφέρει οι προηγούμενοι μέσα σε δέκα χρόνια.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Κυρία συνάδελφε, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κυρία Υπουργέ, θα ξεκινήσω από το δεύτερο ερώτημα και θα σας πω ότι είναι αδιανόητο να μην έχει ολοκληρωθεί ένας έλεγχος που ξεκίνησε πριν από δύο χρόνια. Αυτό δημιουργεί καχυποψία σε σχέση με τα αποτελέσματα του ελέγχου και πιστεύουμε ότι πρέπει να βγουν όλα στο φως. Με τη δική σας παρέμβαση και τη δική σας τοποθέτηση νομίζω ότι αυτή η καχυποψία επιβεβαιώνεται, διότι όταν η λογιστική εταιρεία που είχε την ευθύνη για τα οικονομικά του ΚΕΑΤ και δεν συνεργάζεται με τη νέα εταιρεία των ορκωτών λογιστών, όπως ακούσαμε σήμερα εδώ σε αυτή την Αίθουσα της Βουλής, αντιλαμβανόμαστε ότι για να μη θέλει να συνεργαστεί υπάρχουν ζητήματα. Άρα πρώτη προτεραιότητά σας, κατά την άποψή μας, είναι ότι θα πρέπει να πιέσετε να έχουμε σύντομα αποτελέσματα.

Σε ό,τι αφορά το πρώτο ερώτημα, η άποψή μας είναι ότι η αλλαγή του υφιστάμενου οργανισμού του ΚΕΑΤ θα πρέπει να υπηρετεί αφ’ ενός τον σκοπό της βελτίωσης των παρεχόμενων υπηρεσιών προς τους ωφελούμενους και αφετέρου ως σκοπός της ανάδειξης του ΚΕΑΤ σε Εθνικό Φορέα Εκπαίδευσης και Αποκατάστασης Ατόμων με Οπτική Αναπηρία, για εμάς πρέπει να έχει στρατηγική σημασία για να καλύψει τις ανάγκες που έχουν τα άτομα με αναπηρία οπτική σε όλη τη χώρα. Οι αλλαγές στοχεύουν μόνο στην επίλυση των διοικητικών θεμάτων, που, όπως είπατε εσείς, πήρατε πρωτοβουλία, φτιάξατε οργανισμό. Δεν καλύπτει τις ποιοτικές ανάγκες που χρειάζονται αυτή τη στιγμή τα άτομα με αναπηρία οπτική.

Και εξηγούμαι και θέλω να σας πω τι εννοώ για εμάς. Το ζήτημα είναι να αποκαταστήσει το ΚΕΑΤ με μόνιμο προσωπικό κρίσιμες ειδικότητες εκπαίδευσης και αποκατάστασης. Σήμερα, όπως πληροφορούμαστε, δεν διαθέτει μόνιμο προσωπικό σε ειδικότητες, όπως ο εκπαιδευτής κινητικότητας και προσανατολισμού ή ο εκπαιδευτής πληροφορικής και τεχνολογικών βοηθημάτων για τυφλούς. Αυτές οι θέσεις δεν προβλέπονται από τον οργανισμό.

Δεύτερον, να επεκταθεί η προσφορά των υπηρεσιών του και σε άλλες περιφερειακές ενότητες της χώρας, ώστε να καλυφθεί όλη η χώρα και όχι η Αθήνα και η Θεσσαλονίκη. Είναι τραγικό το 2023 ένας τυφλός να πρέπει να αναγκαστεί να πάει Αθήνα ή Θεσσαλονίκη για να έχει στοιχειώδη εκπαίδευση.

Τρίτον, να παρέχει υπηρεσίες και σε άτομα τα οποία τυφλώνονται σε μεγάλη ηλικία. Γι’ αυτούς δεν υπάρχει καμμία πρόβλεψη.

Όταν συζήτησα με τον αρμόδιο φορέα, δεν το γνώριζε, κυρία Υπουργέ. Εντυπωσιάστηκα που ένας τυφλώνεται, δεν είναι τυφλός εκ γενετής και δεν μπορεί αυτή τη στιγμή το κράτος να του παρέχει στοιχειώδη εκπαίδευση.

Τέταρτον, είναι αναγκαία η καλή προβολή από τα social media, αλλά είναι αναγκαίο να υπάρξει και αξιολόγηση του ΚΕΑΤ με βάση τα διεθνή πρότυπα.

Πέμπτον, επί σειρά ετών επιχειρείται να καλυφθούν οι ελλείψεις του ΚΕΑΤ από την ΑΜΚΕ, που προσλαμβάνει εξειδικευμένο προσωπικό για να υπηρετήσει τις ανάγκες του σε ειδικότητες, που αυτό δεν διαθέτει. Το προσωπικό αυτό, παρά το πολύ σημαντικό έργο που προσφέρει -το ξέρετε πολύ καλά-, είναι χαμηλόμισθο και οι συμβάσεις δεν διαρκούν ούτε για έναν χρόνο. Όπως μαθαίνουμε από τους εργαζόμενους, αναγκάζονται να κάνουν άλλες εργασίες. Η δημιουργία της ΑΜΚΕ στο παρελθόν μπορεί να ήταν μια επιλογή για να καλύψει προσωρινές λύσεις, αλλά αυτό το μοντέλο πλέον είναι ξεπερασμένο και πρέπει να αλλάξει. Το ΚΕΑΤ πρέπει να στελεχωθεί με μόνιμο εξειδικευμένο προσωπικό μέσω προκήρυξης και θα ήταν μάλιστα εξαιρετικά χρήσιμο να υπάρξει και η σχετική μοριοδότηση στο προσωπικό που εργάζεται μέσω της ΑΜΚΕ, ώστε να αξιοποιηθεί η εμπειρία του και χωρίς να παραβιάζεται η σχετική νομολογία για τη μοριοδότηση. Είναι, όμως, κρίσιμο για την ειδική αγωγή να μην πάει χαμένη μια σχέση εμπιστοσύνης που χτίζεται ανάμεσα στους εκπαιδευτές και τους μαθητές. Το ξέρετε πιστεύω πάρα πολύ καλά.

Έκτο ζήτημα και πολύ καυτό είναι ότι θα πρέπει να υπάρξουν στέγες υποστηριζόμενης διαβίωσης για τους τυφλούς που έχουν και επιπρόσθετες αναπηρίες. Τι θα γίνουν τα άτομα αυτά, όταν θα φύγουν από τη ζωή οι γονείς τους; Το γνωρίζουμε. Όλα τα άτομα με αναπηρία αυτή τη στιγμή έχουν το ίδιο πρόβλημα, αλλά πρέπει να βάλουμε και μια προτεραιότητα στους ανθρώπους με οπτική αναπηρία.

Κυρία Υπουργέ, απαιτείται σήμερα μια σύγχρονη ολιστική και σοβαρή προσέγγιση στην προνοιακή πολιτική, μια προσέγγιση την οποία δεν είδαμε δυστυχώς ούτε επί κυβερνήσεως ΣΥΡΙΖΑ ούτε επί της διακυβέρνησης της Νέας Δημοκρατίας.

Για εμάς, για το ΠΑΣΟΚ, θεωρούμε ότι είναι πρώτης προτεραιότητας τα προνοιακά ζητήματα, σε μια περίοδο μάλιστα που υπάρχουν μεγάλες ανισότητες, μεγάλη ανέχεια και ακρίβεια και για τους ανθρώπους αυτούς με τα χαμηλά επιδόματα τα οποία παίρνουν ή με τη δική σας πολιτική επιδομάτων δεν λύνονται τα θέματα. Χρειάζονται θεσμικές παρεμβάσεις, χρειάζεται στρατηγικός χαρακτήρας και πρέπει να είναι από τις πρώτες προτεραιότητες της καινούργιας κυβέρνησης.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, κυρία Βουλευτά, η κοινωνική πολιτική και η στήριξη των πιο ευάλωτων συμπολιτών μας και μέσα στους πιο ευάλωτους συμπολίτες μας είναι κυρίως τα άτομα με αναπηρία, είναι τα τέσσερα χρόνια αυτά στις βασικές προτεραιότητες της Κυβέρνησης αυτής και δεν είναι με λέξεις, δεν είναι με ρητορική, είναι με πράξεις.

Θα σας υπενθυμίσω ή θα σας γνωστοποιήσω ότι οι πρώτες συμβάσεις -περί τις πενήντα συμβάσεις- προσωπικών βοηθών για άτομα με αναπηρία έχουν ήδη πραγματοποιηθεί, δεν είναι στη ρητορική. Η λειτουργικότητα και η ενεργητική κοινωνική πολιτική που θέλουμε να κάνουμε, δεν είναι σε βάση ρητορικής, είναι βάσει αποτελέσματος, αποτέλεσμα που έχουμε ήδη δείξει εμπράκτως -πώς;- στο κομμάτι της αναπηρίας, με τον διπλασιασμό των στεγών υποστηριζόμενης διαβίωσης.

Το είπατε και εσείς για τα άτομα με οπτική αναπηρία αλλά και λοιπές αναπηρίες, γιατί το στοίχημα για εμάς για τα άτομα με οπτική αναπηρία δεν είναι να πάνε σε μια στέγη υποστηριζόμενης διαβίωσης. Είναι να έχουν την κατάλληλη εκπαίδευση που χρειάζεται, έτσι ώστε να μην χρειάζονται φροντιστές και νοσηλευτές σε μια στέγη υποστηριζόμενης διαβίωσης, ώστε να μπορούν να πάρουν τη ζωή τους στα χέρια τους και με την εκπαίδευση κινητικότητας. Με το νέο ΕΣΠΑ μπαίνει ένα πολύ μεγάλο πρόγραμμα, μετά από είκοσι χρόνια μπαίνει πρόγραμμα κινητικότητας στο ΚΕΑΤ.

Το κομμάτι της στήριξης των πιο ευάλωτων είναι στην κορυφή της ατζέντας μας όχι στη ρητορική, αλλά στην πράξη, με τους προσωπικούς βοηθούς που ήδη ξεκίνησαν εντός αυτών και σε άτομα με αναπηρία, με οπτική αναπηρία, με τις στέγες υποστηριζόμενης διαβίωσης που διπλασιάστηκαν. Από εξήντα δύο έχουμε πάνω από εκατόν είκοσι πλέον μέσα σε τριάμισι χρόνια στέγες υποστηριζόμενης διαβίωσης, με τον διπλασιασμό των ωφελούμενων στα κέντρα δημιουργικής απασχόλησης ατόμων με αναπηρία. Από τεσσερισήμισι χιλιάδες ωφελούμενους έχουμε πάνω από εννέα χιλιάδες ωφελούμενους στα ΚΔΑΠ ΑΜΕΑ, αλλά και με πολλές συγκεκριμένες, στοχευμένες παρεμβάσεις, οι οποίες λειτουργούν στο ενεργητικό κομμάτι της κοινωνικής πολιτικής.

Ναι, βεβαίως και συνεχίζουμε την επιδοματική ενίσχυση των ατόμων με αναπηρία. Ναι, ενισχύουμε την επιδοματική πολιτική, εκεί που υπάρχει ανάγκη με έκτακτες δόσεις, αλλά αυτό που είναι σημαντικό για εμάς είναι η ενεργητική κοινωνική πολιτική και ο προσωπικός βοηθός των ατόμων με αναπηρία, που ξεκίνησε και λειτουργεί από την προηγούμενη εβδομάδα, είναι η προμετωπίδα αυτού του πράγματος.

Τόσα χρόνια δεν είναι ότι δεν είχαμε τα χρήματα και το δημοσιονομικό χώρο στην Ελλάδα για να το καταφέρουμε. Κανείς δεν το τόλμησε, κανείς δεν το οργάνωσε, κανείς δεν επιχείρησε να στήσει προσωπικούς βοηθούς σε άτομα με αναπηρία, για να εξυπηρετήσει τους ίδιους και τις οικογένειές τους. Το είπαμε, το κάναμε, το πραγματοποιήσαμε.

Τώρα, στο κομμάτι του οικονομικού ελέγχου, θέλω να σας υπενθυμίσω ότι -γιατί είναι πολύ σημαντικό για εμάς- δεν είναι ένας οικονομικός έλεγχος, ο οποίος ήρθε στο Κέντρο Εκπαίδευσης και Αποκατάστασης Τυφλών. Είναι ένας οικονομικός έλεγχος που η ίδια η διοίκηση τον ζήτησε, η ίδια η διοίκηση τον διέταξε. Και ακριβώς επειδή το προηγούμενο φοροτεχνικό γραφείο της «Πρωτοπορίας» δεν συνεργάστηκε σε αυτό -κάτι θα είχε δει η διοίκηση για να ζητήσει τον έλεγχο, έτσι;-, κατάφερε η διοίκηση και άλλαξε φοροτεχνικό γραφείο και τώρα βαίνει προς ολοκλήρωση αυτό που η διοίκηση εντόπισε και η διοίκηση ζήτησε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Προχωρούμε στη δέκατη με αριθμό 633/27-3-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εργασίας και Κοινωνικών Υποθέσεων, με θέμα: «Η αποσάθρωση και το περιορισμένο των δομών στην προστασία του παιδιού γεννάει όλο και περισσότερο νέες τραγωδίες».

Στην ερώτηση θα απαντήσει, επίσης, η Υφυπουργός Εργασίας και Κοινωνικών Υποθέσεων κ. Μιχαηλίδου.

Κύριε συνάδελφε, έχετε τον λόγο για δύο λεπτά και σας παρακαλώ να κρατήσετε τον χρόνο, εάν μπορείτε.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Όλο και πιο συχνά, κυρία Υπουργέ, πλέον βλέπουν το φως της δημοσιότητας αποτρόπαια περιστατικά που αφορούν στην παιδική προστασία. Το περιστατικό βέβαια με τη δεκατετράχρονη στη Νέα Σμύρνη έρχεται να αναδείξει ξανά και αυτό -μαζί με όλα τα υπόλοιπα και τα πολύ κοντινά και τα ολοένα και πιο συχνά, όπως είπαμε- αυτή τη βαρβαρότητα και τη σαπίλα ενός συστήματος που στηρίζεται στην εκμετάλλευση και το μόνο που το ενδιαφέρει είναι το κυνήγι του κέρδους.

Ας έρθουμε όμως πιο συγκεκριμένα. Το δεκατετράχρονο αυτό κορίτσι φιλοξενούνταν στη δημόσια δομή της Νέας Σμύρνης Μονάδα Προστασίας Νεανίδων «Αγία Βαρβάρα», μια δομή η οποία είναι παράρτημα του Κέντρου Προστασίας Παιδιού «Η Μητέρα» που ανήκει στο νομικό πρόσωπο δημοσίου δικαίου του Κέντρου Κοινωνικής Περιφέρειας Αττικής και εποπτεύεται από το δικό σας Υπουργείο, το Υπουργείο Εργασίας και Κοινωνικών Υποθέσεων. Είναι δηλαδή μια δημόσια δομή, η οποία παρέχει υπηρεσίες παιδικής προστασίας σε έφηβες, σε νέα κορίτσια από δώδεκα χρονών και πάνω, όπως και η δεκατετράχρονη που φιλοξενούνταν εκεί. Αντίστοιχη δημόσια δομή, με το ίδιο μάλιστα νομικό καθεστώς λειτουργίας, αποτελεί και η παιδόπολη «Άγιος Ανδρέας» στον Άλιμο.

Όμως, αυτές οι δημόσιες δομές, όπως και όλες άλλωστε σε όλη τη χώρα, λειτουργούν, κυρία Υπουργέ, με τεράστιες ελλείψεις σε προσωπικό και φυσικά χάρη στην ηρωική προσπάθεια και αυτοθυσία καμμιά φορά των ελάχιστων εργαζόμενων τους, πολλοί από τους οποίους εργαζόμενους εργάζονται με ελαστικές εργασιακές σχέσεις. Πότε και σε ποιες δομές; Σε αυτές που τα παιδιά που μένουν εκεί, που φιλοξενούνται εκεί, χρειάζονται την πιο σταθερή παιδαγωγική σχέση. Σε αυτούς λοιπόν, έχουμε εργαζόμενους με ελαστικές εργασιακές σχέσεις, οι οποίοι εργάζονται για κάποιους μήνες και μετά απολύονται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στη δομή της Νέας Σμύρνης υπηρετούν εννέα κοινωνικοί επιμελητές, ένας μόνιμος κοινωνικός λειτουργός και άλλοι δύο συμβασιούχοι –άρα με χρόνο απόλυσης- και ένας ψυχολόγος –με σύμβαση παρακαλώ-, ενώ ανάλογη είναι και η κατάσταση στην παιδόπολη «Άγιος Ανδρέας», όπου είναι στοιβαγμένα σε ένα διώροφο οίκημα τριάντα δύο παιδιά από πέντε έως δώδεκα χρονών, αρκετά μάλιστα από τα οποία είναι πάνω και από τα δώδεκα, αρκετά πάνω από τα δώδεκα.

Επιπλέον σε αυτές τις δημόσιες δομές –και αυτό ίσως είναι και το πιο σημαντικό- αλλά και στις ιδιωτικές, είναι ανύπαρκτα εκείνα τα εξειδικευμένα προγράμματα στήριξης αυτών των παιδιών, με βάση το φύλο τους, την ηλικία τους, τα τραύματα που έχει βιώσει το καθένα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να ολοκληρώσετε.

**ΙΩΑΝΝΗΣ ΔΕΛΗΣ:** Κλείνω, κυρία Πρόεδρε και ευχαριστώ για την ανοχή.

Τι προγράμματα στήριξης να κάνει κανείς, κυρία Υπουργέ, με παιδιά από έξι έως δεκαοκτώ χρονών, όταν υπάρχει ένας εργαζόμενος για είκοσι τέτοια παιδιά; Πείτε μου εσείς. Καταλαβαίνετε ότι όλη αυτή η πολιτική της υποχρηματοδότησης και της υποβάθμισης των δημόσιων δομών για την προστασία του παιδιού έρχεται εν τέλει να λειτουργήσει και αυτή με τρόπο κακοποιητικό για τα παιδιά αυτά από τη μεριά του κράτους, παιδιά τα οποία έχουν εγκαταλειφθεί ή κακοποιηθεί από το οικογενειακό τους περιβάλλον.

Σας ζητάμε λοιπόν, κυρία Υπουργέ, τι μέτρα προτίθεται να πάρει έστω και τώρα, στο τέλος της θητείας της, ετούτη η Κυβέρνηση, ώστε να αντιμετωπιστούν όλα αυτά τα προβλήματα όχι μόνο σε αυτές τις δύο δομές, αλλά και σε όλες τις δημόσιες δομές που λειτουργούν στην υπόλοιπη χώρα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, κύριε Βουλευτά, με πραγματική λύπη και στεναχώρια καταλαβαίνω ότι τις απόψεις μας για παιδική προστασία και αποϊδρυματοποίηση χωρίζει μία άβυσσος.

Μας κατηγορείτε ότι συκοφαντούμε –αν είναι δυνατόν!- τις δημόσιες δομές γιατί θέλουμε -λέει- πεισματικά να τις κλείσουμε. Αυτό καταλαβαίνετε, όταν τέσσερα χρόνια διακηρύσσουμε σε όλους τους τόνους και με όλους τους τρόπους το πρόσταγμα της αποϊδρυματοποίησης, το ότι πρέπει να βρούμε μία οικογένεια για κάθε παιδί; Γιατί τα παιδιά που βρίσκονται σήμερα σε δομές δεν είναι παιδιά τα οποία είναι ορφανά. Είναι παιδιά τα οποία έχουν μεταφερθεί μακριά από την βιολογική τους οικογένεια, γιατί αυτή είναι είτε κακοποιητική είτε παραμελητική είτε και τα δύο και πρέπει να τους βρούμε μία κατάλληλη γι’ αυτά οικογένεια.

Και ξέρετε κάτι; Το έχουμε καταφέρει για τα μισά παιδιά που είναι στα ιδρύματα. Τα μισά παιδιά, από το 2019 που δεν ξέραμε καν πόσα ήταν, έχουν ήδη βρει την κατάλληλη γι’ αυτά οικογένεια. Και συνεχίζουμε.

Η σημασία της οικογένειας για εμάς είναι τεράστια, πολύ μεγαλύτερη αυτής ενός καλού, σωστού ιδρύματος. Μόνο όταν τα παιδιά έχουν ένα πρόσωπο αναφοράς, το οποίο δεν αλλάζει κάθε οκτάωρο, μπορούν να αναπτυχθούν σωστά συναισθηματικά, ψυχολογικά, ακόμα και σωματικά.

Αυτό δεν είναι κάτι το οποίο το λέω εγώ, δεν είναι κάτι το οποίο το λέει το Υπουργείο Κοινωνικής Πολιτικής, δεν είναι καν κάτι που το λέει η Κυβέρνηση. Είναι κάτι το οποίο το λένε όλοι οι ειδικοί παιδικής προστασίας, όλος ο κόσμος που ασχολείται ερευνητικά και επαγγελματικά πάνω στο βέλτιστο συμφέρον του παιδιού, αλλά επίσης είναι κάτι που μας το λέει η ίδια η ζωή και όλα τα εμπειρικά στοιχεία που κοιτάμε και βλέπουμε ότι η εξέλιξη ενός παιδιού είναι πολύ καλύτερη και προτιμότερη όταν πηγαίνει σε μια ανάδοχη οικογένεια από το να μένει σε ένα ίδρυμα. Επίσης, κανείς δεν μίλησε για οποιαδήποτε οικογένεια.

Κύριε Βουλευτά, θα ήθελα να γνωρίζετε το τι γίνεται όταν μια οικογένεια συνδέεται με ένα παιδί. Γιατί συνδέεται μαζί του, δεν παίρνει απλώς ένα παιδί. Η οικογένεια αυτή έχει πρώτα περάσει κοινωνική έρευνα. Πλέον περνάει εκπαιδευτικά μαθήματα, τα οποία οι ίδιες οι οικογένειές μας λένε ότι ψυχοκοινωνικά τους βοηθούν, έτσι ώστε να τους προετοιμάσουν για την υποδοχή ενός παιδιού, αλλά και μετά να γνωρίζουν τα προβλήματα που θα προκύψουν και πώς μπορούν να ανταποκριθούν σε αυτά.

Η αναδοχή επίσης δεν είναι υιοθεσία. Η αναδοχή στηρίζεται πριν και μετά από την πολιτεία με επίδομα που δίνεται κάθε μήνα στα άτομα τα οποία γίνονται ανάδοχοι γονείς και -κατ’ εμέ- κυριότερα με την ψυχοκοινωνική στήριξη των αναδόχων γονέων, αλλά και του παιδιού. Επίσης, υπάρχει και εποπτεία, έτσι ώστε η πολιτεία να είναι σίγουρη ότι η αναδοχή αυτή πηγαίνει καλά προς το βέλτιστο συμφέρον του παιδιού.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Κάναμε την υιοθεσία και την επαγγελματική αναδοχή, επειδή είμαστε πεπεισμένοι -και το έχουμε πραγματώσει- ότι το κατάλληλο περιβάλλον για ένα παιδί είναι η οικογένεια και όχι η δομή.

Ρωτάτε: «Μα, είναι δυνατόν να πληρώνεται ένας άνθρωπος για να γίνει επαγγελματίας ανάδοχος;». Και σας αντιστρέφω το ερώτημα. Τι θα προτιμούσατε εσείς για ένα παιδί με αναπηρία που αγαπάτε; Να είναι μέσα σε ένα ίδρυμα μαζί με άλλα δέκα παιδιά, σε έναν κοιτώνα, και να το προσέχουν τέσσερις φροντιστές, οι οποίοι κάθε οκτάωρο θα αλλάζουν; Και ξέρετε κάτι; Και οι -τέσσερις επί τρεις- δώδεκα φροντιστές θα πληρώνονται. Δεν κάνουν τη δουλειά τους οι δημόσιοι λειτουργοί εθελοντικά.

Οπότε, τι προτιμάτε; Να είναι ένα παιδί με αναπηρία σε ένα ίδρυμα με τέσσερις φροντιστές και άλλα δέκα παιδιά στην αίθουσα, οι οποίοι φροντιστές αλλάζουν κάθε οκτάωρο και πληρώνονται όλοι; Ή να είναι με έναν εκπαιδευμένο συμπολίτη μας ο οποίος θα πληρώνεται, έτσι ώστε ο ίδιος να είναι υπεύθυνος, εκπαιδευμένος και να ελέγχεται, για να έχει το παιδί αυτό στο σπίτι του και το παιδί να μην είναι πια στον κοιτώνα, το παιδί να μην είναι πια στο ίδρυμα, το παιδί να μπορεί να κοινωνικοποιείται;

**ΠΡΟΕΔΡΕΥΟΥΣΑ (Σοφία Σακοράφα):** Κυρία Υπουργέ, πρέπει να κλείσετε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, κύριοι Βουλευτές, εμείς αυτό θέλουμε και αυτό καταφέραμε, αυτό εκδώσαμε. Και έτσι πάμε μπροστά την κοινωνία μας. Με την αποϊδρυματοποίηση και με τη διαφορετικότητα εντός κοινωνικού πλαισίου, όχι μακριά μας, μέσα σε ένα ίδρυμα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κυρία Πρόεδρε.

Οι λέξεις-κλειδιά δια της απάντησης της πρωτολογίας της κυρίας Υπουργού ήταν δύο: «Αποϊδρυματοποίηση», η πρώτη. Και «επαγγελματική αναδοχή», η δεύτερη. Ας τα πάρουμε, λοιπόν, με τη σειρά.

Κατ’ αρχάς, κυρία Υπουργέ, ποτέ δεν είπαμε εμείς ότι η εξωϊδρυματική αποκατάσταση των παιδιών που στερούνται τη φυσική τους οικογένεια -σε κατάλληλα περιβάλλοντα πάντα αυτή η αποκατάσταση και η φροντίδα- δεν είναι η καλύτερη επιλογή. Ποτέ το είπαμε αυτό; Ποτέ δεν το είπαμε. Είναι απολύτως λογικό.

Απ’ αυτή την παραδοχή, όμως, μέχρι το να κλείσουν όλες οι δομές οργανωμένης φιλοξενίας -γιατί εκεί οδηγεί η αντίληψή σας για την αποϊδρυματοποίηση, «όλα τα σφάζω, όλα τα μαχαιρώνω», ειδικά τις δημόσιες δομές, γιατί γι’ αυτές μιλάτε συνήθως, όχι για τις ιδιωτικές- η διαφορά καταλαβαίνετε ότι είναι χαοτική.

Γιατί είναι χαοτική αυτή η διαφορά; Γιατί, κυρία Υπουργέ, το ξέρετε και εσείς ότι είναι εντελώς αναγκαία η ύπαρξη σύγχρονων δημόσιων δομών παιδικής προστασίας, βραχύχρονης φιλοξενίας, μέχρι να βρεθεί το παιδί και να ενταχθεί σε ένα ποιοτικό, σε ένα ασφαλές οικογενειακό περιβάλλον, με κριτήρια όμως επιστημονικά και με βάση το συμφέρον του ίδιου του παιδιού.

Ζητάτε –λέτε- το κλείσιμο των ιδρυμάτων. Δεν το ζητάτε μόνο εσείς. Και ο ΣΥΡΙΖΑ το ζητάει. Και η κ. Φωτίου, η Υπουργός πριν από εσάς, τα ίδια έλεγε πάνω-κάτω. Και αυτό το ζητάτε κυρίως για τις δημόσιες δομές. Για τις ιδιωτικές δεν σας έχουμε ακούσει να λέτε και πολλά πράγματα, γιατί αυτές «ανθίζουν». Επίσης, ιδρύετε ιδιωτικές δομές μέσα σε νοσοκομεία από δωρεές, όπως έγινε πέρυσι.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** …(Δεν ακούστηκε).

**ΙΩΑΝΝΗΣ ΔΕΛΗΣ:** Λέτε ότι πρέπει τα παιδιά να τοποθετούνται αμέσως σε μια οικογένεια, γιατί η θέση τους είναι εκεί. Ασφαλώς! Ποιος δεν θα το ήθελε αυτό, κάθε παιδί να έχει μια οικογένεια; Πρόκειται, όμως, για ευχολόγια, κυρία Υπουργέ. Εντελώς! Γιατί δεν έχουν σχέση με τις πραγματικές συνθήκες που δημιουργούνται όταν πρέπει ένα παιδί να απομακρυνθεί από την οικογένειά του. Και μάλιστα, καμμιά φορά και με εισαγγελική εντολή.

Αυτές ακριβώς οι έκτακτες συνθήκες που προκύπτουν σε οποιονδήποτε χρόνο της ζωής του παιδιού υπαγορεύουν και την ανάγκη ύπαρξης αυτών των -δεν θα κουραστούμε να το λέμε- δημόσιων δομών στήριξης αυτών των παιδιών, όταν δεν υπάρχει μια οικογένεια να τα αναλάβει.

Εκτός αν θεωρείτε την παραμονή δεκάδων -για να μην πω εκατοντάδων- παιδιών στα παιδιατρικά νοσοκομεία ως καταλληλότερη από τις δημόσιες δομές. Γιατί εκεί «λιμνάζουν» -συγγνώμη για τη λέξη που χρησιμοποιώ- δεκάδες έφηβα παιδιά, στις πτέρυγες των νοσοκομείων, με ό,τι αυτό σημαίνει και για τα ίδια, αλλά και για τους υπόλοιπους ασθενείς, για τα υπόλοιπα περιστατικά.

Επιπλέον, κυρία Υπουργέ, ας μιλήσουμε και λίγο πιο ειδικά. Υπάρχουν περιπτώσεις παιδιών, όπως οι έφηβοι ή παιδιά που έχουν βαρύ πένθος ή έχουν υποστεί εξαιρετικά κακοποιητικές καταστάσεις στην οικογένειά τους, παιδιά με αναπηρίες, που δεν προτιμώνται πολλές φορές από τις οικογένειες που θέλουν να υιοθετήσουν ή να γίνουν ανάδοχες. Δεν υπάρχουν τέτοια παιδιά; Φυσικά και υπάρχουν. Πού θα πάνε αυτά τα παιδιά, αν κλείσουμε όλες τις δημόσιες δομές;

Να, λοιπόν, γιατί λέμε εμείς ότι χρειάζονται δημόσιες δομές, με σύγχρονες εγκαταστάσεις, μικρού μεγέθους, ενταγμένες στη γειτονιά, όχι απομακρυσμένες, έτσι ώστε το παιδί να εντάσσεται και στο κοινωνικό περιβάλλον, στις γειτονιές, στελεχωμένες με ειδικά προγράμματα, σύγχρονα, με βάση τις ιδιαιτερότητες, εξατομικευμένα επιστημονικά προγράμματα για κάθε ένα τέτοιο παιδί. Γιατί αυτά τα παιδιά -είμαι σίγουρος ότι το ξέρετε- που έχουν ζήσει σε ένα τόσο έντονα κακοποιητικό περιβάλλον έχουν πολλά τραύματα. Η ζωή τους βρίσκεται σε μία δίνη. Χρειάζεται, λοιπόν, να στηριχθούν. Και μερικά χρειάζεται να στηριχθούν και σε όλη την υπόλοιπη ζωή τους, γιατί έχουν τραύματα που δεν ξεπερνιούνται πολλές φορές. Άρα, λοιπόν, δεν μπορούμε να πετάμε μια «αποϊδρυματοποίηση» και να τελειώνουμε.

Εν πάση περιπτώσει, φυσικά και χρειάζεται ένα οικογενειακό περιβάλλον, φυσικά και χρειάζεται το περιβάλλον της οικογένειας, όμως μερικές φορές αρκετά απ’ αυτά τα παιδιά οι οικογένειες δεν μπορούν από μόνες τους να τα βοηθήσουν, αν δεν έχουν και εκείνες μια αντίστοιχη επιστημονική υποστήριξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσο για τον θεσμό της επαγγελματικής αναδοχής -μιλάμε για εκμίσθωση γονέων επί εικοσιτετραώρου βάσεως, γι’ αυτό μιλάμε τώρα, για να τα λέμε τα πράγματα όπως είναι, περί αυτού πρόκειται- σύμφωνα με τον οποίο μπορούν να δέχονται μέχρι και πέντε παιδιά στο σπίτι τους, και τον οποίο θεσμό μάλιστα τον φέρνετε σε αντιπαράθεση με τα ιδρύματα, θεωρούμε ότι είναι εξόχως αντιδραστικός, πολύ περισσότερο όταν υπάρχει και η διεθνής εμπειρία με αρνητικότατα αποτελέσματα.

Υπάρχει η εμπειρία, κυρία Υπουργέ, ότι οι επαγγελματίες ανάδοχοι επιστρέφουν πολλές φορές τα παιδιά που αναλαμβάνουν και τα παιδιά τελικά γυρνάνε από επαγγελματία σε επαγγελματία, εισπράττοντας ξανά απόρριψη και κακοποίηση. Δεν τα γνωρίζετε όλα αυτά; Έτσι λοιπόν; «Ζήτω η επαγγελματική αναδοχή»; Είναι δυνατόν αυτή η σχέση να επαγγελματοποιηθεί; Αν είναι δυνατόν!

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώστε, κύριε συνάδελφε.

**ΙΩΑΝΝΗΣ ΔΕΛΗΣ:** Να, λοιπόν, γιατί λέμε ότι θα πρέπει να υπάρξουν οι κατάλληλες δομές, οι δημόσιες, οι βραχυχρόνιες, υποστηριζόμενες από το προσωπικό το κατάλληλο, το επαρκές, όχι αυτό που κάνει συμβάσεις πέντε και έξι μηνών και μετά φεύγει και τα παιδιά ψάχνουν να βρουν πού πήγε αυτός. Και βεβαίως σε χώρους κατάλληλους και με προγράμματα εξατομικευμένα, επιστημονικά.

Τίποτα από αυτά δεν υπάρχει, δυστυχώς, στις δημόσιες δομές. Και όπως είπα, αυτές λειτουργούν με το φιλότιμο, την αυτοθυσία και τον ηρωισμό των εργαζομένων εκεί.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κυρία Πρόεδρε, κύριε Βουλευτά, τα παιδιά θέλουμε να ζουν σε οικογένειες, όχι σε δομές. Δεν ξέρω αν εσείς ή η δική σας παράταξη προτιμά τα παιδιά να ζουν…

**ΙΩΑΝΝΗΣ ΔΕΛΗΣ:** Αυτό σας είπα εγώ;

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Δεν σας διέκοψα και άκουσα πολλά πράγματα τα οποία θεωρώ επιεικώς απαράδεκτα. Δεν σας διέκοψα ούτε ένα δευτερόλεπτο. Άλλο το αν μου ανεβάσατε το αίμα στο κεφάλι! Όμως, δεν σας διέκοψα ούτε ένα δευτερόλεπτο. Οπότε θα σας παρακαλέσω να σεβαστείτε την κοινοβουλευτική διαδικασία.

Τώρα, αν το μοντέλο «γκούλαγκ» είναι κάτι το οποίο ταιριάζει σε εσάς, δεν χρειάζεται καν να αναφέρω το πόσο κάθετοι είμαστε κατά αυτού. Όμως, αυτό που θα ήθελα να σας ζητήσω είναι να ενημερώνεστε. Όλοι μας την πληροφορία τη χρειαζόμαστε! Όλοι μας χρειαζόμαστε την πληροφορία, όχι την υποθετική, αλλά την πραγματική πληροφορία.

Άκουσα να λέτε για «ευχολόγια». Ποια ευχολόγια; Πότε κάνατε κοινοβουλευτικό έλεγχο, κύριε Δελή; Κάνατε κοινοβουλευτικό έλεγχο; Επιτελούσατε ως παράταξη το έργο σας μέχρι το 2019 που κανένας δεν ήξερε πόσα παιδιά είχαμε μέσα σε δομές στη χώρα; Σας ενδιέφερε πόσα ήταν τα παιδιά ή σας ενδιέφερε απλά να κάνετε ρητορικές άνευ προηγουμένου; Κανείς δεν ήξερε μέχρι το 2019 και κανείς δεν ήλεγχε ακόμα και από τον κοινοβουλευτικό του ρόλο και από ανάγκη να ελέγχει, πόσα ήταν τα παιδιά στις δομές. Και λέτε ότι θέλουμε να τις κλείσουμε.

Ενημερωθείτε. Η πληροφορία μετράει. Δεν μιλάμε για ψευδή πληροφορία, αλλά για αληθή πληροφορία.

Κάτσαμε, λοιπόν, μετρήσαμε και τις δομές και τα παιδιά και τον Ιούλιο του 2020 στις δομές υπήρχαν δύο χιλιάδες τριακόσια παιδιά. Σχεδόν τα μισά, δηλαδή χίλια εκατόν πενήντα, έχουν ήδη βγει και είναι σε οικογένειες. Και ξέρετε κάτι; Έχουμε μια συγκεκριμένη κατάσταση. Δεν είστε πληροφορημένος. Είτε δεν θέλετε να πληροφορηθείτε, είτε θέλετε και το αφήνετε πίσω. Έχουμε τα μισά παιδιά στις ίδιες δομές. Οι δομές δεν έχουν κλείσει. Ογδόντα τέσσερις δομές παιδικής προστασίας είχαμε και η αλήθεια είναι ότι τώρα έχουμε ογδόντα τρεις. Ξέρετε γιατί; Διότι για πρώτη φορά βγάλαμε τα προβλήματα κάτω από το χαλί σε συνεργασία με την εισαγγελία και με τον αρμόδιο ελεγκτικό μηχανισμό, αυτόν της περιφέρειας, βρήκαν πολύ έντονα κακοποιητικές συμπεριφορές χωρίς καμμία διάθεση και πραγμάτωση αλλαγής σε μία δομή εδώ στην Αττική και πήγε η εισαγγελία.

Επειδή, λοιπόν, κάνουμε το έργο μας –και κάνουμε πάρα-πάρα πολύ καλή δουλειά, κύριε Δελή- έβγαλαν τα πράγματα κάτω από το χαλί και κατάλαβαν ότι οι κακοποιητικές συμπεριφορές δεν μπορούν να συνεχίζονται και έκλεισαν τη δομή. Για πρώτη φορά στην ιστορία της Ελλάδας έκλεισε δομή, όπως και για πρώτη φορά στην ιστορία της Ελλάδας, στις αρχαιότερες δομές της χώρας, στις μονάδες παιδικής προστασίας, βάλαμε κανόνες και προδιαγραφές, έτσι ώστε να ξέρουμε τι γίνεται μέσα σε αυτές. Και γι’ αυτό, ναι, πολεμήθηκα. Πολεμήθηκε το Υπουργείο, πολεμήθηκε η Κυβέρνηση, πολεμήθηκα και εγώ προσωπικά. Όμως, ξέρετε, για τα παιδιά το κάναμε και συνεχίζουμε με το ίδιο πείσμα. Και τίποτα -μα, τίποτα- δεν μας σταματά.

Οπότε έχουμε την ανάγκη και το πρόταγμα της αποϊδρυματοποίησης. Έχουμε καταφέρει να βγάλουμε τα μισά παιδιά από τα ιδρύματα. Συνεχίζουμε, αλλά δεν συνεχίζουμε έτσι γενικώς και αορίστως. Συνεχίζουμε με στοιχεία τα οποία στο κομμάτι του κοινοβουλευτικού ελέγχου σας ξαναλέω ότι δεν σας ενδιέφεραν ποτέ.

Τα παιδιά, λοιπόν, που είναι τώρα σε δομές, είναι στις ίδιες δομές. Από τις ογδόντα τέσσερις είναι οι ίδιες δομές, δηλαδή έχουμε τα μισά παιδιά και τις ίδιες δομές. Πώς τις κλείνουμε; Πώς εσείς καταλαβαίνετε ότι τις κλείνουμε τις δομές όταν έχουν οι ίδιες δομές τα μισά παιδιά; Ούτε δημόσιες ούτε ιδιωτικές κλείνουν.

Και ξέρετε κάτι; Μέχρι τώρα ακούω ότι εγώ δεν θέλω τις ιδιωτικές δομές και θέλω μόνο τις δημόσιες και με τραβούν από παράθυρα, σε ειδήσεις, οτιδήποτε. Πρώτη φορά εντός του Εθνικού Κοινοβουλίου ακούω ότι δεν θέλω ούτε τις δημόσιες δομές.

Επειδή ακούμε τους ειδικούς παιδικής προστασίας, εγώ θέλω τα παιδιά –όπως και η Κυβέρνηση- να είναι σε οικογένειες και μέχρι να το καταφέρουμε αυτό, μέχρι να στηρίξουμε το παιδί και τη νέα οικογένεια, τα παιδιά πρέπει να είναι σε δομές όσο το δυνατόν λιγότερο γίνεται, να είναι δομές που να έχουν κανόνες, δομές που να έχουν προδιαγραφές, δομές που να έχουν έλεγχο και να είναι κατάλληλες για τα συγκεκριμένα χαρακτηριστικά των παιδιών.

Κι επειδή λέτε ότι δεν έχουμε χρηματοδότηση, οι δημόσιες δομές σήμερα που μιλάμε έχουν κατά το 1/3 μεγαλύτερη στελέχωση από το 2019 που αναλάβαμε. Η συγκεκριμένη, η εν λόγω δομή στην οποία αναφερθήκατε, είχε το 2019 εννέα υπαλλήλους και σήμερα έχει δεκαπέντε. Το 2019 είχε είκοσι δύο παιδιά και σήμερα έχει έντεκα. Οπότε για τα μισά παιδιά έχει σχεδόν τους διπλάσιους υπαλλήλους.

Σας παρακαλώ πολύ, λοιπόν, επειδή ο κοινοβουλευτικός έλεγχος είναι μια πάρα-πάρα πολύ σοβαρή διαδικασία, να είστε τουλάχιστον ενημερωμένος και πληροφορημένος, όταν με ρωτάτε κάποια πράγματα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι μαθήτριες και μαθητές και δύο εκπαιδευτικοί συνοδοί τους από το Γυμνάσιο και λυκειακές τάξεις της Καρυάς Λευκάδας.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και δύο εκπαιδευτικοί συνοδοί τους από το Γυμνάσιο και λυκειακές τάξεις Βολίμων Ζακύνθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Προχωρούμε τώρα στην έκτη με αριθμό 610/24-3-2023 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίουπρος τον Υπουργό Περιβάλλοντος και Ενέργειας,με θέμα: «Ποιες πρωτοβουλίες θα πάρει το Υπουργείο Περιβάλλοντος και Ενέργειας σε συνέχεια της απόφασης 176/2023 του Σ.τ.Ε. σχετικά με την εκτός σχεδίου δόμηση που έχει προκαλέσει μεγάλη αναστάτωση σε ιδιοκτήτες ακινήτων και στις υπηρεσίες δόμησης σε όλη τη χώρα;»

Στην ερώτηση θα απαντήσει ο Υφυπουργός Περιβάλλοντος και Ενέργειας κ. Ταγαράς.

Θα σας παρακαλέσω και τους δύο να κρατήσετε τον χρόνο σας.

Ορίστε, κυρία συνάδελφε, έχετε δύο λεπτά για την ερώτησή σας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κυρία Πρόεδρε.

Κύριε Υπουργέ, η απόφαση 176/2023 της Ολομέλειας του Συμβουλίου της Επικρατείας, σύμφωνα με την οποία ήδη από το 1985 για την εκτός σχεδίου δόμηση δεν αρκεί το ελάχιστο εμβαδόν, αλλά απαιτείται ως προϋπόθεση και η ύπαρξη προσώπου σε κοινόχρηστο χώρο, έχει προκαλέσει τεράστια αναστάτωση στους ιδιοκτήτες ακινήτων, αλλά και στις υπηρεσίες δόμησης, σε μηχανικούς και τοπογράφους σε όλη τη χώρα.

Ήδη, η ερμηνεία της περίληψης της απόφασης ως κατάργηση του δικαιώματος της εκτός σχεδίου δόμησης έχει οδηγήσει για άγνωστο χρονικό διάστημα σε «πάγωμα» της έκδοσης οικοδομικών αδειών, των οικοδομικών εργασιών και αγοραπωλησιών γεωτεμαχίων που ήταν σε εξέλιξη.

Ξέρετε, κύριε Υπουργέ, ότι έχει επικρατήσει απόλυτο χάος. Είναι προφανές ότι η απόφαση οδηγεί σε απαξίωση της εκτός σχεδίου περιουσίας των πολιτών και έχει τεράστιο αντίκτυπο στην οικονομία. Επιπλέον υπάρχει μεγάλος κίνδυνος να αμφισβητηθούν οικοδομικές άδειες που έχουν εκδοθεί στο παρελθόν ή οι ιδιοκτήτες που αγόρασαν αγροτεμάχια και η αξία τους εκμηδενίζεται να καταφύγουν στα δικαστήρια και να δικαιωθούν. Μάλιστα, η ερμηνεία αυτή δεν είναι ενιαία, γιατί άλλες πολεοδομίες συνεχίζουν να εκδίδουν άδειες εκτός σχεδίου δόμησης και άλλες όχι.

Όπως είπα και πριν, το χάος αυτό δεν μπορεί να συνεχιστεί και προφανώς δεν μπορούν οι πολίτες να περιμένουν η λύση να δοθεί μέσα από την αναγνώριση οδών που αναμένεται να ολοκληρωθεί σε βάθος πολλών ετών, αν δεν υπάρξει σοβαρή κυβερνητική παρέμβαση για το θέμα αυτό.

Έχουν περάσει πλέον ήδη δύο ολόκληροι μήνες από τη δημοσίευση της περίληψης της απόφασης, δύο μήνες που επικρατεί αβεβαιότητα, αλλά και η ασύμμετρη λειτουργία των πολεοδομιών.

Διατυπώθηκε η άποψη από το Υπουργείο ότι το Υπουργείο περιμένει να καθαρογραφεί η απόφαση. Στη συνέχεια, ο ίδιος ο κ. Σκρέκας μίλησε για αναγκαία νομοθετική ρύθμιση μεταβατικού χαρακτήρα που θα έρθει στη Βουλή το άμεσο επόμενο χρονικό διάστημα. Επειδή, όμως, το θέμα αυτό πρέπει να λυθεί άμεσα, ρωτάμε ρητά πότε θα φέρετε τη νομοθετική ρύθμιση ώστε «να ξεπαγώσει» άμεσα η έκδοση οικοδομικών αδειών, οικοδομικών εργασιών και αγοραπωλησιών γεωτεμαχίων, αφού, κύριε Υπουργέ, σε πέντε μέρες κλείνει η Βουλή. Πότε θα τη φέρετε, όταν εκκρεμεί δύο μήνες και την προηγούμενη βδομάδα φέρατε νομοθέτημα με πάρα πολλά άρθρα;

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρία συνάδελφε, πράγματι υπάρχει αναστάτωση στην κοινωνία και στους ιδιοκτήτες σε ό,τι αφορά το δικαίωμα της οικοδομησιμότητας στην εκτός σχεδίου δόμηση. Αναφερθήκατε σε αυτό και εισαγωγικά θα σας πω ότι επεξεργαζόμαστε εξαιρετικά και ως μεταβατική -πριν κλείσει η Βουλή, πριν το Πάσχα- διάταξη η οποία θα δίνει σαφή απάντηση στο πρόβλημα το οποίο έχει δημιουργηθεί μετά από την απόφαση 176/2023 του Συμβουλίου της Επικρατείας που αφορά σε ένα γήπεδο στην Πάτμο όπου είχε εκδοθεί μια οικοδομική άδεια και ως σκεπτικό ήταν ότι δεν μπορεί να οικοδομείται ένα γήπεδο εκτός σχεδίου αν δεν έχει πρόσωπο, έστω και αν νομοθετικά γνωρίζετε ότι από τον ν.3212/2003 -στις 31-12-2003 ήταν η δημοσίευση στο ΦΕΚ- επιτρεπόταν κατ’ εξαίρεση στο άρθρο 23 το δικαίωμα και με δουλεία διόδου έκδοσης οικοδομικής άδειας, εφόσον είχε δημιουργηθεί το γήπεδο αυτό πριν από την ισχύ του νόμου, πριν από τις 31 Δεκεμβρίου του 2003.

Αναφερθήκατε στην καθυστέρηση. Πράγματι είχε δημοσιοποιηθεί μέρος της απόφασης. Θέλω να σας πω ότι εμείς από την πρώτη στιγμή με το υλικό που είχαμε αρχίσαμε να επεξεργαζόμαστε λύσεις στο θέμα που έχει ανακύψει, όμως περιμέναμε και την απόφαση στο σύνολό της, την οποία τη λάβαμε στις 30 του μήνα, την Παρασκευή που μας πέρασε. Και αφού έχουμε όλο το υλικό, είπα ότι είμαστε σε φάση επεξεργασίας, εξεύρεσης λύσης μεταβατικής -θα αναφερθώ και στη δευτερολογία μου, για να συμπληρώσω- που θα δίνει απάντηση σε ένα θέμα το οποίο είναι εξαιρετικά δύσκολο και έχει πράγματι δημιουργήσει, όπως κι εσείς σωστά είπατε, αναστάτωση στην κοινωνία, διότι υπάρχουν άδειες που έχουν εκδοθεί, υπάρχουν αγοραπωλησίες που έχουν γίνει με δικαιώματα τα οποία έχουν εδραιωθεί από πλευράς βεβαιώσεων που έχουν εκδοθεί και είναι ένα θέμα το να μπορέσουμε να το λύσουμε με ασφάλεια δικαίου, λαμβάνοντας υπ’ όψιν τις ιδιαιτερότητες που καθορίζει η απόφαση του Συμβουλίου της Επικρατείας. Και είμαστε υποχρεωμένοι να το κάνουμε αυτό. Γι’ αυτό είπα ότι θα είναι εξαιρετική η διάταξη και θα έχει μεταβατικό χαρακτήρα μέχρι την ολοκλήρωση ενός διαχρονικού ιστορικά κενού σε ό,τι αφορά το ποιος και πώς χαρακτηρίζεται ο κοινόχρηστος στην εκτός σχεδίου περιοχή δρόμος, με την πολεοδομική όμως έννοια, όχι με την έννοια της ιδιοκτησίας.

Κι εδώ ερχόμαστε -θα τελειώσω, κυρία Πρόεδρε και θα συμπληρώσω στη δευτερολογία μου- ακριβώς μετά από εκατό χρόνια να βάλουμε τάξη σε εκκρεμότητες που δεν ορίστηκαν ποτέ. Και αναφέρομαι στα διατάγματα του 1923 περί σχεδίων πόλεων και οικισμών. Αυτή είναι η αφετηρία. Περάσαμε πολλά, φτάσαμε στο σήμερα και θα πω στη δευτερολογία μου, για να μην υφίστανται τέτοια θέματα και εκκρεμότητες τι εξελίσσεται, με συγκεκριμένη αναφορά.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κυρία συνάδελφε, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Κύριε Υπουργέ, για μας ο εξορθολογισμός της εκτός σχεδίου δόμησης σε μια ευνομούμενη πολιτεία πρέπει να πληροί δύο βασικές, αμοιβαίες προϋποθέσεις. Πρώτον, πρέπει να γίνει μεθοδικά και όχι βίαια: Πρώτα κάνουμε τα τοπικά χωρικά σχέδια και μετά προχωρά ο περιορισμός της εκτός σχεδίου δόμησης.

Και δεύτερον, είναι επίσης σημαντικό ότι ο όποιος περιορισμός της εκτός σχεδίου δόμησης πρέπει να συμπεριλαμβάνει όλες τις ιδιοκτησίες γης ανεξαρτήτως μεγέθους, δηλαδή μικρά και μεγάλα οικόπεδα, ώστε να παράγει δίκαιο αποτέλεσμα για όλους, γιατί, κύριε Υπουργέ, δεν γίνεται να κινδυνεύει το περιβάλλον από μικρούς ιδιοκτήτες, αλλά από τους μεγαλοξενοδόχους και άλλους «στρατηγικούς επενδυτές» οι όροι δόμησης να ρυθμίζονται ad hoc και με προνομιακό τρόπο.

Η δική σας Κυβέρνηση με τον ν.4759/2020 του Υπουργείου σας διαχώρισε τους μικρομεσαίους ιδιοκτήτες από τους μεγαλοϊδιοκτήτες. Προβλέψατε την κατάργηση της δόμησης εκτός σχεδίου μόνο για ιδιοκτησίες γης μικρότερες των τεσσάρων στρεμμάτων, δηλαδή για μικρά οικόπεδα των επτακοσίων πενήντα, χιλίων διακοσίων ή δύο χιλιάδων τετραγωνικών μέτρων, οι οποίες στο παρελθόν ήταν κατά παρέκκλιση άρτιες και οικοδομήσιμες εάν είχαν πρόσβαση από δρόμο. Στους μικροϊδιοκτήτες γης που η περιουσία τους απαξιωνόταν δώσατε περιθώριο δύο χρόνων για έκδοση οικοδομικής άδειας, που έληξε τον Δεκέμβριο. Αλλά φυσικά επιτρέψατε τη δόμηση εκτός σχεδίου για μεγάλες ιδιοκτησίες γης, οικόπεδα μεγαλύτερα των οκτώ στρεμμάτων, εφόσον η αξιοποίησή τους αφορούσε τουριστικές υποδομές. Τότε, για να ρίξετε στάχτη στα μάτια τους, δηλώνατε ότι σε δύο χρόνια θα έχουν ολοκληρωθεί τα τοπικά πολεοδομικά σχέδια τουλάχιστον στις τουριστικές περιοχές και αργότερα σε όλη την επικράτεια.

Σήμερα, δύο χρόνια μετά, δεν έχουν καν αρχίσει να εκπονούνται τα τοπικά πολεοδομικά σχέδια και οι ορισμοί των δρόμων, που τώρα προκηρύσσονται στο πλαίσιο του Ταμείου Ανάκαμψης, ενώ η προθεσμία για έκδοση οικοδομικής άδειας στις μικροϊδιοκτησίες έχει λήξει. Θα καθυστερήσει πολύ η ολοκλήρωσή τους αφού τα έχετε αναθέσει, κύριε Υπουργέ, σε λίγους, όπως λέει ο τεχνικός κλάδος, με αποτέλεσμα να απαξιώνεται η μικροϊδιοκτησία. Χρειάζεται πολύ περισσότερες εταιρείες να κάνουν αυτή τη δουλειά, για να προλάβουμε να είμαστε μέσα στο χρονικό περιθώριο του Ταμείου Ανάκαμψης, και μιλάμε για το 2025.

Ποιους συμφέρει αυτή η επιλογή σας; Κυρίως όσους μπορούν να αγοράσουν τη μικροϊδιοκτησία έναντι πινακίου φακής, ειδικά στα τουριστικά μας νησιά, προκειμένου να συγκεντρώσουν έκταση μεγαλύτερη των οκτώ στρεμμάτων για να χτίσουν ξενοδοχεία. Η απόφαση του Συμβουλίου Επικρατείας έρχεται πάνω από τη δική σας απόφαση, καθιστώντας το πρόβλημα ακόμα πιο έντονο πάλι για τους μικρούς και μεσαίους ιδιοκτήτες, ακόμα και για γεωτεμάχια πριν από το 1985, αφού οι πολεοδομίες δεν λειτουργούν ενιαία.

Κύριε Υπουργέ, μου έχουν τηλεφωνήσει πάρα πολλοί πολίτες από διάφορα μέρη της Ελλάδος, διότι κάποιες πολεοδομίες -το ξέρετε- είναι κλειστές, δεν δίνουν άδειες και κάποιες όχι, ακόμα και για γαιοκτήματα πριν το 1985. Γι’ αυτό σας καλούμε σήμερα να μας πείτε από το Βήμα της Βουλής πότε ακριβώς θα έρθει η μεταβατική διάταξη. Αν άκουσα καλά, είπατε ότι μέχρι τη Μεγάλη Τετάρτη θα νομοθετήσετε. Σωστά άκουσα;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ναι.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Πολύ ωραία. Περιμένουμε τότε τη μεταβατική σας διάταξη μέχρι τη Μεγάλη Τετάρτη, για να λυθεί αυτό το θέμα που ξέρετε ότι δημιουργεί τεράστιο πρόβλημα σε όλη την αγορά και όχι μόνο, και περιμένουμε αυτή η διάταξη αν και μεταβατική να μπορεί να λύσει το θέμα. Και από την άλλη, περιμένουμε στη δευτερολογία σας να μας πείτε πώς θα πετύχετε τον στόχο έτσι ώστε από τους πόρους του Ταμείου Ανάκαμψης μέχρι το 2025 να έχουν λυθεί όλα τα θέματα που έχει θέσει ο δικός σας νόμος.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κυρία συνάδελφε.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κυρία συνάδελφε, θέσατε πολλά θέματα, είμαι έτοιμος όμως να απαντήσω σε όλα. Θα χρειαστώ λίγο χρόνο παραπάνω, αγαπητή κυρία Πρόεδρε.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Και δεν σας έβαλα και το θέμα για τα Κ5, για να μη σας πέσουν πολλά!

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θέσατε ήδη πολλά, αλλά εγώ είμαι έτοιμος να απαντήσω σε όλα.

Όλη η συζήτηση που κάνουμε σε σχέση με την εκτός σχεδίου δόμηση, ειδικότερα σε αυτό, είναι ιστορικά διαχρονική εκκρεμότητα. Για πρώτη φορά για σχέδια πόλεων και οικισμούς μιλήσαμε με τα διατάγματα του 1923. Γι’ αυτό είπα ότι ακριβώς μετά από εκατό χρόνια, για να μην παρουσιάζονται αυτά τα κενά, οι εκκρεμότητες και οι αναστατώσεις, ερχόμαστε αξιοποιώντας πόρους του Ταμείου Ανάκαμψης και με ένα ποσό 400 περίπου εκατομμυρίων να βάλουμε τάξη στην οργάνωση του χώρου. Η φράση «οργάνωση του χώρου» είναι η μεγαλύτερη μεταρρύθμιση της χώρας μας, που δεν έγινε ποτέ μέχρι σήμερα. Όλοι θα είμαστε εδώ, αλλά και να μην είμαστε θα την παρακολουθήσουμε -γιατί εκλογές έχουμε σε λίγο. Είναι ένα εθνικό στοίχημα που δεν έχει να κάνει με τους παρόντες ή τους επόμενους. Έχει να κάνει με τη απαίτηση, έστω και με καθυστέρηση -ξαναλέω- διαχρονική, να λύσουμε ένα πρόβλημα.

Μιλάμε για 400 εκατομμύρια προϋπολογισμό και παρεμβαίνουμε χωροταξικά για σχεδιασμό και οργάνωση χώρου στο 70% της επικράτειας και μέσα σε τρία χρόνια, μέχρι το 2025, να έχουν ολοκληρωθεί και στο τέλος, με έγκριση με προεδρικά διατάγματα, για ασφάλεια δικαίου του σχεδιασμού. Αυτά δεν έχουν γίνει ποτέ.

Θα εστιάσω στα τοπικά και ειδικά πολεοδομικά σχέδια. Μιλούμε, για να έχετε μια εικόνα, για διακόσια είκοσι έξι τοπικά και ειδικά πολεοδομικά σχέδια. Από αυτά, τα εκατόν είκοσι οκτώ σε λίγο συμβασιοποιούνται. Τα υπόλοιπα ενενήντα οκτώ είναι σε εξέλιξη και σε λίγο θα έχουμε τη δημοπράτηση και των υπολοίπων ενενήντα οκτώ. Είναι μαζικές οι αναφορές, γι’ αυτό αναφέρθηκα σε όλον τον χώρο.

Πέραν τούτων όμως, έχουμε ζώνες υποδοχής συντελεστή, ένα άλλο μείζον θέμα και εκκρεμότητα διαχρονική. Έχουμε οριοθετήσεις οικισμών -επειδή βάλατε το θέμα του σχεδιασμού και των προβλημάτων-, καθώς επίσης έχουμε πέραν αυτών και τον χαρακτηρισμό των δρόμων. Και αυτό το συνδέω με αυτό που είπατε «τι κάνουμε για να λύσουμε οριστικά αυτό το πρόβλημα».

Αναφέρθηκα στη μεταβατική διάταξη που ετοιμάζουμε και μέχρι να κλείσει η Βουλή αυτή θα έχει έρθει εδώ στην Ολομέλεια. Αναφέρομαι όμως και στο τι κάνουμε για να λύσουμε άπαξ διά παντός αυτή την εκκρεμότητα.

Σε εξήντα εννέα δήμους στη νησιωτική Ελλάδα αυτή τη στιγμή που μιλάμε ήδη είμαστε στη φάση της κατακύρωσης του αναδόχου, έχουν τελειώσει οι διαγωνιστικές διαδικασίες, τα πάντα, να υπογραφεί η σύμβαση, για να ολοκληρώσουμε διά μέσου της καταγραφής του υπάρχοντος οδικού δικτύου στην εκτός σχεδίου περιοχή και να καταλήξουμε στο τέλος στην κύρωση των κοινόχρηστων οδών, με την πολεοδομική έννοια, για να ξεφύγουμε από τα προβλήματα που συζητούμε. Προϋπολογισμός 30 εκατομμύρια.

Και είμαστε σε εξέλιξη και πιστεύω σύντομα θα έχουμε οριστική κατάληξη, για άλλη μια χρηματοδότηση 60 εκατομμυρίων και για την υπόλοιπη Ελλάδα. Να χαρακτηρίσουμε, ξαναλέω, άπαξ, γιατί ποτέ δεν έχει γίνει, την έννοια πολεοδομικά του κοινόχρηστου δρόμου και του προσώπου κατ’ επέκταση των γηπέδων, για να μην υφίστανται θέματα σαν και αυτό που ζούμε με την απόφαση του Συμβουλίου της Επικρατείας.

Για να δώσουμε οριστική λύση, έχω υπογράψει ήδη την υπουργική απόφαση που αναφέρεται στις τεχνικές προδιαγραφές, στα κριτήρια, στις προϋποθέσεις χαρακτηρισμού των δρόμων, αφού πρώτα καταγράψουμε, τουλάχιστον και σε επίπεδο δημοτικής ενότητας, όχι μεμονωμένα, αποσπασματικά, αλλά σε επίπεδο δημοτικής ενότητας, όλους τους δρόμους που υπάρχουν, να τους αξιολογήσουμε, να τους κατηγοριοποιήσουμε και στο τέλος να κυρώσουμε το κοινόχρηστο δίκτυο στην εκτός σχεδίου δόμηση. Για να δώσουμε, ξαναλέω, τέλος για πρώτη φορά γιατί δεν δόθηκε ποτέ. Βεβαίως αυτό θέλει δύο-τρία χρόνια για να ολοκληρωθεί, δεν είναι μια μέρα.

Δεν το κάναμε την προηγούμενη περίοδο από τότε που ιδρύθηκε το ελληνικό κράτος και εκατό χρόνια μετά από τα σχέδια που για πρώτη φορά μπήκαν και οι οικισμοί. Το κάνουμε όμως σήμερα. Γι’ αυτό αναφέρομαι ως εθνικό στοίχημα, πέρα από το ποιος θα είναι και στην κυβέρνηση αλλά και στο Υπουργείο. Είναι ένα θέμα στο οποίο οφείλουμε όλοι μαζί να συνεργαστούμε.

Θέλω να σας πω, επειδή είναι ένα τεράστιας έκτασης…

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** …(Δεν ακούστηκε)

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Θα σας πω. Δεν υπάρχουν μεγάλοι και μικροί. Τους πάντες αφορά ο σχεδιασμός και αφορά και την ανάπτυξη που αναφέρεται σε όλη την κοινωνία, αλλά και στην προστασία του περιβάλλοντος που ενδιαφέρει όλους μας. Γιατί χωρίς οργάνωση του χώρου, ούτε ανάπτυξη έχουμε ούτε προστασία περιβάλλοντος έχουμε. Και φωνάζουμε όλοι μαζί αποσπασματικά, απλώς για να μας ακούν, χωρίς όμως να μπαίνουμε στην ουσία του προβλήματος.

**ΠΡΟΕΔΡΕΥΟΥΣΑ (Σοφία Σακοράφα):** Κλείστε, κύριε Υφυπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ολοκληρώνω, κυρία Πρόεδρε, και ζητώ συγγνώμη για την καθυστέρηση, αλλά τέθηκαν πολλά ζητήματα.

Μιλήσατε πριν για τις καταργήσεις. Δεν είναι θέμα μικρών ή μεγάλων ιδιοκτητών ή ιδιοκτησιών. Είναι θέμα τάξης στον χώρο και οργάνωσης. Οι παρεκκλίσεις καταργήθηκαν, γι’ αυτό και πάμε όλα αυτά και χωρίς να είναι οριζόντιες διατάξεις, γιατί οι οριζόντιες διατάξεις είναι άδικες διατάξεις, αλλά ανάλογα με τον τόπο και με τις ιδιαιτερότητες, να ισχύουν αυτά που ταιριάζουν στον τόπο και για την ανάπτυξή του και για τα χαρακτηριστικά του και για την προστασία του.

Αυτές είναι οι παρατηρήσεις που μπορώ να σας πω. Μίλησα για τη μεταβατικότητα και την αναγκαιότητα αμέσως για να λυθεί η εκκρεμότητα που περιγράψατε και είναι έτσι, μίλησα όμως και για τη μόνιμη και οριστική λύση που στην τελευταία τουλάχιστον θα πρέπει να είμαστε όλοι μαζί για να φύγουν αυτά τα αδιέξοδα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Προχωρούμε στη δωδέκατη με αριθμό 618/27-3-2023 επίκαιρη ερώτηση δεύτερου κύκλου του Βουλευτή Αργολίδας του Κινήματος Αλλαγής κ. Ανδρέα Πουλάπρος τον Υπουργό Κλιματικής Κρίσης και Πολιτικής Προστασίας, με θέμα: «Μετακίνηση πυροσβεστών από τον Νομό Αργολίδας στο Πυροσβεστικό Κλιμάκιο Τροιζήνας».

Στην επίκαιρη ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας κ. Τουρνάς.

Κύριε συνάδελφε, έχετε τον λόγο για δύο λεπτά. Σας παρακαλώ κρατήστε τον χρόνο.

**ΑΝΔΡΕΑΣ ΠΟΥΛΑΣ:** Κύριε Υφυπουργέ, το Σωματείο Πυροσβεστών Αργολίδας και Αρκαδίας εκφράζει τις έντονες διαμαρτυρίες του σχετικά με την απόφαση του διοικητή της Περιφερειακής Πυροσβεστικής Διοίκησης Πελοποννήσου να μεταφερθούν υπάλληλοι από τις πυροσβεστικές υπηρεσίες του Νομού Αργολίδας στο Πυροσβεστικό Κλιμάκιο Τροιζήνας για την κάλυψη υπηρεσιακών αναγκών, χαρακτηριζόμενες ως μετακινήσεις.

Ειδικότερα, όπως υποστηρίζει το σωματείο, η διαταγή του διοικητή της Περιφερειακής Πυροσβεστικής Διοίκησης Πελοποννήσου για την εν λόγω πραγματοποίηση των μετακινήσεων αναφέρει ότι αυτές γίνονται με βάση το ν.4662 του 2020 και παράλληλη γνωμάτευση του Υπαρχηγού του Πυροσβεστικού Σώματος.

Όμως ο ν.4662, στα άρθρα 161 και 164, δεν προβλέπει ρητά κινητικότητα υπαλλήλων με τη μορφή μετακίνησης από έναν νομό γεωγραφικά στον άλλον, αλλά μόνο εντός του ίδιου νομού. Σύμφωνα με το άρθρο 79 της παραγράφου 13Α του ίδιου νόμου, οι πυροσβεστικές υπηρεσίες θεωρείται ότι ευρίσκονται στην ίδια πόλη μόνο εάν ανήκουν στον ίδιο νομό της ηπειρωτικής χώρας.

Επισημαίνεται επίσης ότι η Πυροσβεστική Υπηρεσία Ναυπλίου στην οποία υπάγεται διοικητικά και λειτουργικά το Πυροσβεστικό Κλιμάκιο Τροιζήνας ανήκει γεωγραφικά στον Δήμο Ναυπλιέων Περιφερειακής Ενότητας Αργολίδας της Περιφέρειας Πελοποννήσου, ενώ το Πυροσβεστικό Κλιμάκιο Τροιζήνας του Δήμου Τροιζηνίας Μεθάνων ανήκει από το 1925 και εντεύθεν με ΦΕΚ στον Νομό Αττικής και πλέον στην Περιφερειακή Ενότητα Νήσων και Περιφέρειας Αττικής, κατόπιν του ν.3852 του 2010, του νόμου «Καλλικράτη».

Συνεπώς υφίσταται νομικό και πραγματικό ζήτημα για τη νομιμότητα της μετακίνησης των υπαλλήλων των πυροσβεστικών υπηρεσιών του Νομού Αργολίδας στο Πυροσβεστικό Κλιμάκιο Τροιζήνας, καθόσον το τελευταίο, ενώ υπάγεται διοικητικά και λειτουργικά στην Πυροσβεστική Υπηρεσία Ναυπλίου, που ανήκει στον ίδιο νομό της ηπειρωτικής χώρας στην Αργολίδα, δεν μπορεί να θεωρηθεί εκ του νόμου ότι περικλείεται εντός των γεωγραφικών ορίων της Διεύθυνσης Πυροσβεστικών Υπηρεσιών Νομού Αργολίδας, για να δικαιολογείται ο όρος «μετακίνηση».

Το συγκεκριμένο θέμα έχει δημιουργήσει εύλογα μεγάλη αναστάτωση και σύγχυση στους πυροσβέστες και ήδη έχουν στείλει σειρά εγγράφων προς την υπηρεσία, αλλά και προς το Υπουργείο, χωρίς να λάβουν συγκεκριμένες απαντήσεις και εξηγήσεις επί των συγκεκριμένων νομοθετικών διατάξεων.

Θα θέλαμε, λοιπόν, να μας απαντήσετε με βάση ποιο νομοθετικό πλαίσιο αποφασίζονται και πραγματοποιούνται οι μετακινήσεις πυροσβεστών από πυροσβεστικές υπηρεσίες του Νομού Αργολίδας προς το Πυροσβεστικό Κλιμάκιο Τροιζήνας.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε συνάδελφε, που ήσασταν και συνεπής στον χρόνο.

Έχετε τον λόγο, κύριε Υφυπουργέ, για τρία λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κυρία Πρόεδρε.

Αξιότιμες και αξιότιμοι Βουλευτές, βρισκόμαστε σε μια χρονική στιγμή κατά την οποία ολοκληρώνεται ο επιχειρησιακός σχεδιασμός και η συνολική προετοιμασία του Πυροσβεστικού Σώματος για την επερχόμενη αντιπυρική περίοδο. Ήδη συγκεντρώνονται και μελετώνται τα στοιχεία της χειμερινής περιόδου, σύμφωνα με τα οποία μπορεί να είχαμε κατά διαστήματα ακραία και επικίνδυνα καιρικά φαινόμενα, εντούτοις δεν είχαμε τις απαιτούμενες βροχές και χιόνια σε ποσότητα που θα χρειαζόταν.

Αν και το επόμενο διάστημα της άνοιξης δεν έχουμε τις αναμενόμενες συνήθεις βροχές που θα αυξήσουν έστω και λίγο την υγρασία του εδάφους, τότε θα έχουμε ένα πολύ δύσκολο καλοκαίρι, με χαμηλή υγρασία, αυξημένη ξηρασία στον υπόροφο και την έρπουσα βλάστηση, στοιχεία τα οποία σε συνδυασμό με τις υψηλές θερμοκρασίες αυξάνουν το πυροθερμικό φορτίο και συνεπώς, τον κίνδυνο έναρξης και γρήγορης επέκτασης της πυρκαγιάς.

Με σκοπό, λοιπόν, την έγκαιρη προετοιμασία και βασισμένη στην εμπειρία που αποκτήθηκε από την επιτυχημένη περσινή αντιπυρική περίοδο, πραγματοποιήσαμε στις 27 Ιανουαρίου την πρώτη διυπουργική συντονιστική σύσκεψη με τη συμμετοχή όλων των συναρμόδιων υπουργείων και φορέων.

Οι αποφάσεις αυτής της πρώτης σύσκεψης είναι σε εξέλιξη και η υλοποίησή τους παρακολουθείται σε εβδομαδιαία βάση από τη διυπουργική.

Στο πλαίσιο αυτό συνεχίζονται οι καθαρισμοί περιαστικών δασών, αλσών και αρχαιολογικών χώρων μέσω του προγράμματος «ANTINERO I», που ξεκίνησε πέρυσι με χρηματοδότηση 70 εκατομμύρια ευρώ, ενώ αντίστοιχα για φέτος διατέθηκαν ήδη επιπλέον 86 εκατομμύρια ευρώ από το Ταμείο Ανάκαμψης και τον εθνικό προϋπολογισμό για το πρόγραμμα «ANTINERO II».

Αποδεσμεύτηκε έγκαιρα η χρηματοδότηση για καθαρισμούς των δήμων ύψους 23,2 εκατομμυρίων ευρώ.

Τροποποιήθηκε η διάταξη περί καθαρισμού οικοπεδικών χώρων από τους ιδιοκτήτες και για καλύτερη ευελιξία των δήμων.

Προχωρά ο διαγωνισμός της NSPA και για φέτος θα έχουμε, σύμφωνα με τον επιχειρησιακό σχεδιασμό του πυροσβεστικού σώματος, σαράντα πέντε έως πενήντα μισθωμένα εναέρια μέσα έναντι των σαράντα τεσσάρων που είχαμε πέρυσι.

Συνεχίζονται εκπαιδεύσεις όλων των πυροσβεστικών υπηρεσιών στην επικράτεια και οι συνασκήσεις με τις ένοπλες δυνάμεις, τα σώματα ασφαλείας, την τοπική αυτοδιοίκηση και τους εθελοντές.

Όπως έχω ήδη αναφέρει σε προηγούμενες απαντήσεις μου, ενεργούμε μεθοδικά και ολιστικά, με στόχο την επιχειρησιακή αναβάθμιση του πυροσβεστικού σώματος, δίνοντας έμφαση στο προσωπικό και ιδιαίτερα στην εκπαίδευσή του. Τον περασμένο Νοέμβριο, για τον σκοπό αυτό, εγκαινιάσαμε την Ακαδημία Πολιτικής Προστασίας, όπου παρέχεται εντατική εκπαίδευση στο προσωπικό του Πυροσβεστικού Σώματος, στους ΟΤΑ και στους εθελοντές πολιτικής προστασίας. Την προηγούμενη εβδομάδα εγκαινιάσαμε το Κέντρο Εκπαίδευσης του Πυροσβεστικού Σώματος στη Νέα Μάκρη, το οποίο κατασκευάστηκε με την ευγενική χορηγία του Ιδρύματος «Σταύρος Νιάρχος», όπου ήδη εκπαιδεύονται οι μαθητές της Σχολής Αξιωματικών.

Προετοιμάζεται, σε συνεργασία με την Ευρωπαϊκή Ένωση, το "pre-positioning programme" Ευρωπαίων πυροσβεστών όπως και πέρυσι και βέβαια στο πλαίσιο της φροντίδας μας για την πυροσβέστρια και τον πυροσβέστη εξασφαλίσαμε τα απαιτούμενα κονδύλια για την πρόσθετη εργασία πέραν του ωραρίου για τους εποχικούς και τους ΠΠΥ. Εντάξαμε όλους τους ΠΠΥ και τους εποχικούς πυροσβέστες στο επίδομα επικινδυνότητας και επιπλέον, από την προηγούμενη εβδομάδα, εισαγάγαμε και ψηφίστηκε από τη Βουλή σχετική διάταξη για την πρόσθετη εργασία των πυροσβεστών που επιθυμούν να εργαστούν μέχρι τέσσερις επιπλέον βάρδιες τον μήνα και μέχρι δώδεκα συνολικά στην αντιπυρική περίοδο.

Όλα τα ανωτέρω είναι μερικά από όσα υλοποιούμε στην παρούσα φάση για την προετοιμασία εν όψει της επερχόμενης αντιπυρικής περιόδου. Θα ανέμενε, λοιπόν, κανείς να αποτελούν μείζον ζήτημα για επίκαιρες ερωτήσεις οι ενέργειες του Υπουργείου μας, αφ’ ενός για την επιχειρησιακή αναβάθμιση του Πυροσβεστικού Σώματος, αφ’ ετέρου για την επερχόμενη αντιπυρική περίοδο.

Παρ’ όλα αυτά, απαντώντας στο ερώτημά σας που αφορά στη μετακίνηση των τριών στελεχών του Πυροσβεστικού Σώματος από την Πυροσβεστική Υπηρεσία Ναυπλίου στο Πυροσβεστικό Κλιμάκιο Τροιζήνας σάς γνωρίζω ότι αναφέρεστε σε ένα θέμα διοικητικής φύσεως, που εμπίπτει κατά νόμο στις αρμοδιότητες του Πυροσβεστικού Σώματος και το οποίο έχει απαντηθεί επαρκώς, αιτιολογημένα και κατά νόμο από τα υπηρεσιακά όργανα του Πυροσβεστικού Σώματος.

Συγκεκριμένα και αναφορικά με τη διοικητική και επιχειρησιακή υπαγωγή του Πυροσβεστικού Κλιμακίου Τροιζήνας σάς ενημερώνω ότι τα γεωγραφικά όρια των ΔΙΠΥΝ πυροσβεστικών υπηρεσιών-πυροσβεστικών κλιμακίων, εντός των οποίων έχουν διοικητική και επιχειρησιακή αρμοδιότητα οι υπηρεσίες δεν είναι υποχρεωτικό να συμπίπτουν απόλυτα με τα γεωγραφικά όρια των περιφερειακών ενοτήτων στις οποίες είναι διοικητικά διαιρεμένο το ελληνικό κράτος.

Εν προκειμένω, υπάρχουν οι σχετικές ΚΥΑ και οι υπουργικές αποφάσεις και η απόφαση του διοικητή της ΠΕΠΥΔ Πελοποννήσου, από τις οποίες προκύπτει ότι το Πυροσβεστικό Κλιμάκιο Τροιζήνας ανήκει επιχειρησιακά και διοικητικά στην ΠΕΠΥΔ Πελοποννήσου, στη ΔΙΠΥΝ Αργολίδας, στην ΠΥ Ναυπλίου. Άρα οι μετακινήσεις των τριών στελεχών του Πυροσβεστικού Σώματος πραγματοποιήθηκαν από την υπηρεσία για την κάλυψη επιχειρησιακών αναγκών και στο πλαίσιο της κείμενης νομοθεσίας.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υφυπουργέ.

Κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κυρία Πρόεδρε.

Κύριε Υφυπουργέ, σας άκουσα πολύ προσεκτικά και αυτό που έχω να σας πω είναι ότι στο θέμα της στελέχωσης των πυροσβεστικών υπηρεσιών κινείστε με απόλυτη προχειρότητα και ασάφεια, η οποία βαίνει εις βάρος των πυροσβεστών που ήδη υπηρετούν. Μετακινείτε πυροσβέστες από την Αργολίδα στην Τροιζήνα, τη στιγμή που το νομοθετικό πλαίσιο ορίζει ότι για την ενέργεια αυτή δεν υφίσταται ο όρος «μετακίνηση», αλλά ο όρος «απόσπαση».

Σε απάντηση σε σχετική αναφορά που κατέθεσα, επικαλείστε υπουργικές αποφάσεις στις οποίες δεν γίνεται καμμία αναφορά για μετακινήσεις και σε καμμία περίπτωση δεν υπερισχύουν του ν.4662/2020, ο οποίος ορίζει ρητά ότι η μετακίνηση μπορεί να γίνει μόνο εντός του ίδιου νομού.

Είναι γεγονός ότι το πυροσβεστικό κλιμάκιο της Τροιζήνας έχει αποδυναμωθεί από τον Οκτώβριο του 2022, όταν έφυγαν οι πυροσβέστες για να περπατήσουν στα νησιά. Το γεγονός όμως αυτό δεν αποτελεί δικαιολογία για την αποδυνάμωση των πυροσβεστικών υπηρεσιών της Αργολίδας. Προφανώς η μετακίνηση πυροσβεστών από την Αργολίδα στην Τροιζήνα είναι για σας μια εύκολη και μια ανέξοδη λύση, καθώς δεν προβλέπεται καμμία οικονομική αποζημίωση για αυτούς τους πυροσβέστες που αναγκάζονται να μετακινούνται αρκετά χιλιόμετρα για να υπηρετήσουν στη νέα θέση, επωμιζόμενοι εξ ολοκλήρου το οικονομικό βάρος της απόφασης αυτής.

Το σωστό και νόμιμο θα ήταν να καλείτε τους πυροσβέστες να εκδηλώσουν ενδιαφέρον για απόσπαση στο Πυροσβεστικό Κλιμάκιο Τροιζήνας και με οικονομική αποζημίωση, όπως ορθώς κάνετε και για άλλα κλιμάκια όπως των Σπετσών και του Πόρου, με βάση την απόφαση του Αρχηγού του Πυροσβεστικού Σώματος που εξεδόθη στις 30 Μαρτίου του 2023.

Γιατί δεν κάνετε το αυτονόητο; Δεν είναι δύο μέτρα και δύο σταθμά για αυτούς τους πυροσβέστες. Πρέπει ό,τι ισχύει για τους μεν -γιατί και οι Σπέτσες και ο Πόρος ανήκουν στον Νομό Αττικής, αλλά καλύπτονται διοικητικά από τον Νομό Αργολίδας- να ισχύει και για τους δε. Ναι, γι’ αυτούς ισχύει η πρόσκληση ενδιαφέροντος. Για το Πυροσβεστικό Κλιμάκιο Τροιζήνας δεν ισχύει;

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας εξήγησα και στην εισήγησή μου, κύριε Βουλευτά, ότι εδώ πρόκειται για ένα καθαρά υπηρεσιακό θέμα το οποίο εξετάστηκε από τα υπηρεσιακά όργανα σε όλα τα επίπεδα και απαντήθηκε κατά νόμο αιτιολογημένα. Εξάλλου δεν θα μπορούσαν τα υπηρεσιακά όργανα να κάνουν κάτι διαφορετικό, γιατί θα ήταν εκτεθειμένα έναντι του νόμου. Αντίστοιχα και αντίθετα θα ήταν εκτεθειμένα εάν έκαναν αυτό που τους ζητούν οι συνάδελφοί τους και σε αυτή την περίπτωση πράγματι θα παρέβαιναν τον νόμο και θα ήταν υπόλογοι απέναντι στην υπηρεσία τους.

Επισημαίνω ότι η υπηρεσία θα μπορούσε γι’ αυτά τα τρία στελέχη να τους έχει βγάλει μια μετάθεση και να τους στείλει εκεί πέρα για τρία χρόνια και να καλύψει την ανάγκη της. Όμως είθισται, εν όψει των εποχικών αναγκών της αντιπυρικής περιόδου, να προβαίνει σε τέτοιες μετακινήσεις εντός της ίδιας περιοχής ευθύνης, διοικητικής και επιχειρησιακής διοικήσεως της ΔΙΠΥΝ, έτσι ώστε να καλύπτει τις ανάγκες της, χωρίς να προβαίνει σε μεταθέσεις, που δεν τις θέλουν ούτε οι υπάλληλοι αλλά ούτε και η υπηρεσία. Άρα είναι επωφελές και για τους δύο.

Από κει και πέρα, θα ήθελα να σας πω ότι αναφέρεστε σε μένα σε ένα θέμα που είναι καθαρά διοικητικής φύσεως. Σας λέω λοιπόν ξανά ότι η υπηρεσία πολύ ορθά απάντησε και συμφωνώ με αυτό που έπραξε η υπηρεσία. Εγώ ως Υπουργός δεν έχω το δικαίωμα σε καμμία περίπτωση να επεμβαίνω ούτε στην επιχειρησιακή ούτε στη διοικητική διοίκηση του Σώματος. Είναι κατά ν.4662, όπως επικαλεστήκατε, αρμοδιότητα και ευθύνη της πυροσβεστικής υπηρεσίας και των οργάνων της, του ΔΙΠΥΝάρχη, του περιφερειάρχη, της ηγεσίας και του επιτελικού σχεδιασμού.

Απλά να σας πω ότι στο παρελθόν, όσες φορές παρενέβησαν σε αυτό το έργο οι πολιτικοί προϊστάμενοι μάλλον κάνανε ζημιά και σε κάποιες περιπτώσεις που αφορά και στο υλικό, αυτές οι περιπτώσεις, πιστέψτε με, έχουν καταδικαστεί και από τον ελληνικό λαό και από την ελληνική κοινωνία.

Άρα, λοιπόν, επεμβαίνετε σε ένα θέμα διοικητικής φύσεως, το οποίο προσωπικά το υπερασπίζομαι έναντι του Σώματος, ως προερχόμενος από τις ένοπλες δυνάμεις, γιατί δεν ήθελα την παρέμβαση οποιουδήποτε στον επιχειρησιακό μου σχεδιασμό. Άρα, λοιπόν, καλύπτω το Σώμα. Πολύ σωστά έπραξαν κατά νόμο. Εκείνο που ζητώ εγώ από το Σώμα είναι να κάνει τον σχεδιασμό του και από κει και πέρα να σβήνει τη φωτιά, να κάνει να εκτελούν την αποστολή τους, να κάνουν τη δουλειά.

Θα ήθελα να σας πω στο σημείο αυτό ότι, όσον αφορά τις υπαγωγές, αυτές περιγράφονται αναλυτικά όπως είπατε και καταθέτω στα Πρακτικά τις υπουργικές αποφάσεις και τις ΚΥΑ, όπως καταθέτω και την απόφαση του ΔΙΠΥΝάρχη, οι οποίες καθορίζουν με συντεταγμένες τα γεωγραφικά όρια.

(Στο σημείο αυτό ο Υφυπουργός Κλιματικής Κρίσης και Πολιτικής Προστασίας κ. Ευάγγελος Τουρνάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τα γεωγραφικά όρια επικαλείστε το άρθρο 161 και 64 του ν.4662, όμως πρέπει να καταλάβουμε όλοι ότι ακριβώς το πνεύμα του νομοθέτη, με το οποίο καθορίζει τις περιοχές διοικητικής και επιχειρησιακής ευθύνης των διοικήσεων, έχει να κάνει με την αποστολή του Σώματος.

Και προφανώς συμπίπτει με την άποψη του Πυροσβεστικού Σώματος το οποίο είναι και εκείνο το οποίο συνέβαλε στην κατάρτιση του νόμου. Άρα, λοιπόν, κι εδώ δεν έχει διαφορά - απόκλιση το πνεύμα του νομοθέτη στον 164 από το πώς ερμηνεύεται η επιχειρησιακή και διοικητική διοίκηση των διοικήσεων του Σώματος. Αυτό ισχύει και για τις Ένοπλες Δυνάμεις, ισχύει βέβαια και για τα Σώματα Ασφαλείας. Άλλο ο «Καλλικράτης» και ο διαχωρισμός των περιφερειών των δήμων και ούτω καθ’ εξής για τις ανάγκες της τοπικής αυτοδιοίκησης και άλλο ο διαχωρισμός της επικράτειας για τις ανάγκες της επιχειρησιακής και της διοικητικής διοικήσεως του Πυροσβεστικού Σώματος.

Θα σας φέρω ένα παράδειγμα. Για φανταστείτε να έχουμε μία φωτιά στο Πυροσβεστικό Κλιμάκιο Τροιζήνας. Κι όπως λέτε εσείς, πού ανήκει; Κατά την άποψή σας ανήκει, σύμφωνα με τον «Καλλικράτη», στην Αττική. Άρα, λοιπόν, αν η φωτιά ξεφύγει και το συμβάν μεγαλώσει τότε θα πρέπει να φέρουμε ενισχύσεις από την Αττική, από τον Πειραιά είτε ακτοπλοϊκώς είτε οδικώς. Και μετά από μερικές ώρες θα έχει γίνει παρανάλωμα του πυρός, θα έχει καταστραφεί το σύμπαν.

Όταν έχουμε ένα τέτοιο συμβάν -όπως συνέβη σε αρκετές περιπτώσεις πέρσι στην περιοχή σας- όπως στο Κατακάλι, τι κάνουμε; Στέλνουμε ενισχύσεις στο Κατακάλι από την Τροιζήνα, από το Ναύπλιο από το Άργος και γενικά από τις όμορες υπηρεσίες και κλιμάκια, έτσι ώστε να είμαστε άμεσοι και αποτελεσματικοί στο να σβηστεί η φωτιά. Εξάλλου, το ίδιο γίνεται και στα Κύθηρα, όπου δεν ενισχύεται από την Αττική, δεν ενισχύεται από τον Πειραιά. Θα πρέπει να ενισχυθεί από τη Λακωνία. Αυτό είναι το σκεπτικό της επιχειρησιακής κατανομής διοίκησης και επιχειρήσεων, έτσι ώστε να μπορεί να είναι αποτελεσματικό το Πυροσβεστικό Σώμα στην αποστολή του.

Με αυτόν τον τρόπο, λοιπόν, υπάρχει η κατανομή. Και θα ήθελα στο σημείο αυτό να σας πω ότι εδώ υφίσταται -όπως θα δείτε αναλυτικά και από τις συντεταγμένες αλλά και από τις διοικήσεις- η κάθετη δομή διοίκησης όπου το Πυροσβεστικό Κλιμάκιο Τροιζήνας υπάγεται στην Πυροσβεστική Υπηρεσία Ναυπλίου, αυτή στη ΔΙΠΥΝ Αργολίδας και ακολούθως στην ΠΕΠΥΔ Πελοποννήσου.

Κύριε Βουλευτά, εγώ κλείνοντας θα ήθελα να σας πω ότι στο τέλος της ημέρας ενδιαφερόμαστε όλοι για να εκτελεστεί η αποστολή του Πυροσβεστικού Σώματος, να εξασφαλιστεί η ανθρώπινη ζωή, η περιουσία αλλά και ο φυσικός πλούτος της χώρας μας. Σε αυτή την προσπάθεια που έχουμε ξεκινήσει εδώ και πολύ καιρό να ετοιμαζόμαστε για την επερχόμενη αντιπυρική περίοδο, ο καθένας έχει το μερίδιο του. Και θα πρέπει να καταλάβουμε ότι όλοι θα πρέπει να συνεισφέρουν και να μην αποφεύγουν να κάνουν αυτό το αυτονόητο για το οποίο θα πρέπει να δουλέψουμε όλοι, έτσι ώστε να έχουμε το αποτέλεσμα το οποίο χρειαζόμαστε.

Το Πυροσβεστικό Σώμα βρίσκεται ψηλά στη συνείδηση, στην αγάπη, στην κρίση του ελληνικού λαού, ακριβώς γιατί ο πυροσβέστης και η πυροσβέστρια προσφέρουν τα πάντα και σπεύδουν όπου τους καλεί το καθήκον και είμαι σίγουρος γι’ αυτό, κύριε Βουλευτά, γιατί εμείς εστιάζουμε στο πώς να ισχυροποιήσουμε το Πυροσβεστικό Σώμα, στα γενικά προβλήματα και πώς θα τα επιλύσουμε, έτσι ώστε να του δώσουμε τον υλικοτεχνικό εξοπλισμό, ακόμα και το ανθρώπινο δυναμικό. Πέρυσι προσλάβαμε οχτακόσια τριάντα δύο άτομα και σχεδιάζουμε και άλλες προσλήψεις, έτσι ώστε να το ενισχύσουμε. Και σχεδιάζουμε και τη μίσθωση σαράντα πέντε έως πενήντα, όπως σας είπα, εναέριων μέσων, έτσι ώστε να το θωρακίσουμε να ανταποκριθεί στην αποστολή του.

Άρα, λοιπόν, αυτός είναι ο στόχος μας. Εστιάζουμε σε αυτά και σας ευχαριστώ πολύ. Και είμαι σίγουρος και για εσάς κύριε Βουλευτά, ότι από το μετερίζι που υπηρετείτε, στην περιφέρεια όπου εκλέγεστε, είμαι σίγουρος ότι μπορείτε να βοηθήσετε σε αυτή τη συλλογική προσπάθεια.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Θα σας παρακαλέσω -και το έχω πει εξαρχής- επειδή οι ερωτήσεις είναι εξαιρετικά πολλές, θα πρέπει να είμαστε πάρα πολύ συνεπείς στον χρόνο μας.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαεννέα μαθήτριες και μαθητές και δύο συνοδοί εκπαιδευτικοί από το Γυμνάσιο Ζαρού Ηρακλείου.

Η Βουλή σάς καλωσορίζει στο Κοινοβούλιο, παιδιά.

(Χειροκροτήματα από όλες τις πτέρυγες της Βουλής)

Προχωράμε στη δέκατη τρίτη με αριθμό 636/27-3-2023 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Εσωτερικών,με θέμα: «Σοβαρά προβλήματα στο Σχολικό συγκρότημα Γυμνασίου - Λυκείου Αγίου Κηρύκου Ικαρίας».

Στην επίκαιρη ερώτηση της κ. Κομνηνάκα θα απαντήσει ο Αναπληρωτής Υπουργός Εσωτερικών κ. Πέτσας.

Κυρία Κομνηνάκα, έχετε τον λόγο για δύο λεπτά.

**ΜΑΡΙΑ ΚΟΜΝΗΝΑΚΑ:** Ευχαριστώ πολύ, κυρία Πρόεδρε.

Κύριε Υπουργέ, η κοινωνία και οι μαζικοί φορείς της Ικαρίας με επανειλημμένες παρεμβάσεις τους, τις οποίες σας έχουμε γνωστοποιήσει σε προηγούμενη ερώτηση που δεν απαντήθηκε, κρούουν τον κώδωνα του κινδύνου για τα πολύ σοβαρά κτηριακά προβλήματα που παρουσιάζει το σχολικό συγκρότημα Γυμνασίου - Λυκείου στον Άγιο Κήρυκο.

Προβλήματα που δεν είναι, βέβαια, καινούργια, στην πραγματικότητα συνδέονται με κατασκευαστικές αστοχίες που δεν αντιμετωπίστηκαν ήδη από πριν παραδοθεί το κτήριο στα μέσα της δεκαετίας του ’90, αλλά σε όλα αυτά τα χρόνια και με την υποχρηματοδότηση και τη μη συντήρηση του κτηρίου, η κατάσταση έχει φτάσει πραγματικά στο απροχώρητο.

Μέρος αυτών των προβλημάτων, έχει γίνει προσπάθεια να αντιμετωπιστούν τα προηγούμενα χρόνια με επιμέρους παρεμβάσεις της τοπικής διοίκησης στο βαθμό που επαρκούσαν και οι ελάχιστοι πόροι που δίνονται γι’ αυτές τις περιπτώσεις. Ωστόσο, παραμένει το πολύ σοβαρό πρόβλημα της εισροής υδάτων από την ταράτσα του κτηρίου, η οποία διαβρώνει τις οροφές όλου του κάτω ορόφου, με σοβαρούς κινδύνους βέβαια, για την ασφάλεια τόσο των παιδιών όσο και των εκπαιδευτικών, για να μη συζητήσουμε, βέβαια, και για το αν είναι αυτές συνθήκες για να λειτουργεί ένα σχολικό κτήριο.

Ήδη η προηγούμενη δημοτική αρχή του Δήμου Ικαρίας, σε μια προσπάθεια να διεκδικήσει πρόσθετες χρηματοδοτήσεις, ώστε να αντιμετωπίσει τα χρόνια και οξυμμένα προβλήματα υποχρηματοδότησης που υπήρχαν, είχε καταφέρει να αποσπάσει από το Πρόγραμμα Δημοσίων Επενδύσεων της Περιφέρειας Βορείου Αιγαίου το ποσό των 200.000 ευρώ, για την εκπόνηση των αναγκαίων εργασιών συντήρησης του έργου, που δημοπρατήθηκε τον Αύγουστο του 2018 και συμβασιοποιήθηκε τον Φλεβάρη του 2019. Ωστόσο χρειάστηκε μια συμπληρωματική σύμβαση το 2021 για 54.000 ευρώ υποτίθεται με παράταση προθεσμίας περαίωσης των εργασιών έως τον Αύγουστο του 2022.

Σήμερα αν και έχουν παρέλθει όλοι αυτοί οι χρόνοι εκτέλεσης των αναγκαίων εργασιών, η κατάσταση του σχολικού κτηρίου παραμένει απογοητευτική. Τα προβλήματα μένουν και διογκώνονται όλον αυτόν τον καιρό και βέβαια είναι μια κατάσταση που αποτυπώνει, αν θέλετε -ουσιαστικά είναι μια φωτογραφία- της πολιτικής της χρόνιας υποχρηματοδότησης της παιδείας, μεταφοράς αρμοδιοτήτων από το κράτος στην τοπική διοίκηση με ελάχιστα κονδύλια για να ανεγερθούν και να συντηρηθούν τα σχολεία, που ακολουθήσατε πιστά τόσο εσείς όσο και η προηγούμενη κυβέρνηση.

Σας ρωτάμε, λοιπόν, ποια μέτρα θα πάρετε, προκειμένου να πραγματοποιηθούν ουσιαστικοί στατικοί έλεγχοι από τις αρμόδιες αρχές, σε συνεργασία με τις τεχνικές υπηρεσίες των ΟΤΑ και να παρασχεθούν πιστοποιητικά καταλληλότητας για το συγκεκριμένο σχολικό συγκρότημα και βέβαια για να δοθεί άμεσα έκτακτη χρηματοδότηση, προκειμένου να αποκατασταθούν πλήρως τα προβλήματα στο σχολικό συγκρότημα που παραμένουν και αυτή η αποκατάσταση να αντιμετωπίσει τα προβλήματα των κτηρίων και την αντισεισμική τους προστασία, σύμφωνα με τους σύγχρονους κανονισμούς κι όχι βέβαια με τα γνωστά μπαλώματα που ακολουθείτε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κυρία συνάδελφε.

Τον λόγο έχει ο Αναπληρωτής Υπουργός Εσωτερικών κ. Στυλιανός Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κυρία Πρόεδρε. Ευχαριστώ και την κ. Κομνηνάκα για την ερώτηση.

Πράγματι, το ζήτημα της σχολικής στέγης, είναι ένα ευαίσθητο θέμα που αφορά τους μαθητές μας φυσικά, τους εκπαιδευτικούς και τους γονείς, αλλά και δείχνει την ευαισθησία της κοινωνίας μας απέναντι σε ένα πολύ σημαντικό θέμα.

Η Κυβέρνηση, μάλιστα, για πρώτη φορά, μέσω του Υπουργείου Εσωτερικών έχει προβλέψει ένα κονδύλι πολύ σημαντικό, μέσω του προγράμματος «ΑΝΤΩΝΗΣ ΤΡΙΤΣΗΣ» για τον προσεισμικό έλεγχο δημοσίων κτηρίων, συμπεριλαμβανομένων φυσικά και των σχολείων μας.

Όπως, όμως, γνωρίζετε, το ζήτημα της σχολικής στέγης, η συντήρηση και επισκευή των κτηρίων αυτών, που στεγάζουν τα παιδιά μας και τα μαθήματά τους, είναι αρμοδιότητα των δήμων και το άρθρο 75 του ν.1894/1990, προβλέπει αυτό το ζήτημα, σε συνδυασμό με τον ν.3463/2006, όπως και το Σύνταγμά μας, προβλέπει το τεκμήριο αρμοδιότητας υπέρ της τοπικής αυτοδιοίκησης.

Επομένως η κύρια αρμοδιότητα εδώ είναι του δήμου. Καταθέτω στα Πρακτικά τις ενέργειες που έχει κάνει για το συγκεκριμένο σχολείο που έχει ρωτήσει η κυρία Βουλευτής.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα σας πω ότι, συγκεκριμένα και συνοπτικά, το έργο με τίτλο: «Συντήρηση και επισκευή κτηρίου Γυμνασίου - Λυκείου Αγίου Κηρύκου» αρχικού προϋπολογισμού 200.000 ευρώ που δημοπρατήθηκε από την Περιφέρεια Βορείου Αιγαίου στις 30 Αυγούστου του 2018 και συμβασιοποιήθηκε στις 4 Φεβρουαρίου του 2019, συμπληρώθηκε με νέα σύμβαση ύψους 54.613 ευρώ στις 19 Οκτωβρίου του 2021 και ολοκληρώθηκε στις 31 Αυγούστου του 2022.

Αυτό που αναμένεται είναι η επιδιόρθωση από τον εργολάβο τυχόν αστοχιών που έχουν γίνει στο έργο, όπως μας ενημερώνει η Περιφέρεια Βορείου Αιγαίου. Συμπληρωματικά με αυτό, ο Δήμος Ικαρίας από τις 7 Μαρτίου 2023 έχει προχωρήσει σε σύμβαση με ιδιώτη πολιτικό μηχανικό, προκειμένου να πραγματοποιηθούν στατική έλεγχοι στο σχολικό συγκρότημα.

Αυτές είναι οι αρμοδιότητες του δήμου και της περιφέρειας. Έχουν κάνει τις ενέργειές τους και εμείς συμπληρωματικά, ως Κυβέρνηση, προσφέρουμε πόρους στην αυτοδιοίκηση για να κάνει τη δουλειά της. Συγκεκριμένα, έχει χορηγηθεί στον Δήμο Ικαρίας το ποσό των 425.370 ευρώ για την κάλυψη δαπανών εκτέλεσης έργων και επενδυτικών δραστηριοτήτων μέσω των Κεντρικών Αυτοτελών Πόρων του έτους 2022 και το ίδιο ποσό αναμένεται μέσα στο 2023.

Επίσης, επειδή είναι ένας μικρός νησιωτικός δήμος, στον Δήμο Ικαρίας έχει χορηγηθεί το ποσό των 283.300 ευρώ για την κάλυψη λειτουργικών και λοιπών γενικών δαπανών του, καθώς και για την υλοποίηση έργων και επενδυτικών δραστηριοτήτων.

Τρίτον, ειδικά για την επισκευή και συντήρηση σχολικών κτηρίων, στον δήμο έχει χορηγηθεί το 2022 το ποσό των 25.500 ευρώ και το ίδιο ποσό θα λάβει και το 2023.

Τέταρτον, από το πρόγραμμα ενίσχυσης «ΦΙΛΟΔΗΜΟΣ ΙΙ» ο δήμος έχει χρηματοδοτηθεί με ποσό 516.500 ευρώ σε σχετικές με την παιδεία προσκλήσεις.

Επομένως έχουμε σημαντικές χρηματοδοτήσεις προς τον δήμο. Επίσης, η εταιρεία «ΚΤΙΡΙΑΚΕΣ ΥΠΟΔΟΜΕΣ Α.Ε.» είναι έτοιμη να συνδράμει τον δήμο σε οποιαδήποτε συνδρομή αυτή απαιτείται από την τεχνική του υπηρεσία.

Επιφυλάσσομαι, κυρία Πρόεδρε, στη δευτερολογία μου να τοποθετηθώ για τα ευρύτερα θέματα προσεισμικού ελέγχου που ανέφερε η κ. Κομνηνάκα.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ και εγώ, κύριε Υπουργέ. Συνεπέστατος στον χρόνο!

Κυρία συνάδελφε, έχετε τον λόγο.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, νομίζω ότι αναγνωρίζετε και εσείς ότι η κατάσταση στο σχολικό συγκρότημα -δεν ξέρω αν έχετε δει τις εικόνες που έχουμε καταθέσει, τις οποίες θα καταθέσω και στη συνέχεια στα Πρακτικά- πραγματικά εκπέμπει S.O.S. και δεν επιτρέπει, αν θέλετε, να συνεχίζεται αυτό το πινγκ-πονγκ των ευθυνών μεταξύ του κράτους και των θεσμών της τοπικής αυτοδιοίκησης ούτε βέβαια χωρά άλλη αναβολή η επισκευή του κτηρίου.

Δεν ακούσαμε ούτε τώρα συγκεκριμένα χρονοδιαγράμματα κατά τα οποία πρόκειται πραγματικά να αποκατασταθούν οι πολύ σοβαρές βλάβες και σας το λέω, γιατί οι εικόνες είναι πραγματικά αποκαλυπτικές.

Θα καταθέσω στα Πρακτικά τα εξής. Μιλάμε εδώ για αίθουσα που υποτίθεται ότι θα ήταν το κλειστό γυμναστήριο του κτηρίου. Χάσκουν σωληνώσεις και τρέχουν νερά από την τουαλέτα στην αίθουσα αυτή. Στην αίθουσα της βιβλιοθήκης είναι πεσμένοι οι σοβάδες και φαίνονται το τσιμέντο και τα σίδερα πάνω από τα βιβλία και υπάρχει η υγρασία βέβαια, που σημαίνει ότι δεν μπορεί να χρησιμοποιηθεί αυτό το πράγμα για βιβλιοθήκη. Μιλάμε για κολόνες στο σχολείο που έχουν πέσει σοβάδες και φαίνονται τα σίδερα.

Σε αυτούς τους χώρους καλούνται να κάνουν μάθημα οι μαθητές του γυμνασίου και του λυκείου στον Άγιο Κήρυκο. Σας ρωτάμε με την αρμοδιότητα που έχετε, ως εκπρόσωπος της Κυβέρνησης, αν είναι αυτές συνθήκες για να γίνεται διδασκαλία εν έτει 2023.

Ξέρετε ότι δεν μπορεί να συνεχίζει αυτή η μετάθεση ευθυνών, γιατί ιδιαίτερα σε αυτόν τον νομό έχουμε θρηνήσει ήδη δύο μαθητές στη Σάμο από αντίστοιχη μετάθεση ευθυνών, όταν έβλεπαν τα μισογκρεμισμένα κτήρια να χάσκουν και έπρεπε να έρθει ο σεισμός, να θρηνήσουμε τα θύματα, για να παρθούν μέτρα για να κατεδαφιστούν τα ακατάλληλα κτήρια.

Άρα δεν μπορεί να περιμένουμε να γίνει το έγκλημα για να αντιμετωπιστούν τα προβλήματα που υπάρχουν στη σχολική στέγη, με ό,τι αυτό συνεπάγεται. Και σας αναφέρω ότι οι επιστολές του συλλόγου γονέων και κηδεμόνων είναι πραγματικά αποκαλυπτικές. Μιλούν για αίθουσες στις οποίες υπάρχουν και κρέμονται σωληνώσεις, τα λύματα των τουαλετών και η υγρασία βγαίνουν σε αυτή την αίθουσα, στις κολώνες βγαίνουν τα σίδερα. Μιλάμε για καταστάσεις τουλάχιστον τριτοκοσμικές.

Και επειδή αναφερθήκατε και στα κονδύλια που δίνει το Υπουργείο για την αποκατάσταση της σχολικής στέγης, είναι χαρακτηριστικό ότι, όταν ξεκίνησε αυτή η προσπάθεια αντιμετώπισης χρόνιων προβλημάτων -που υπάρχουν και σε πολλά άλλα, δυστυχώς, σχολικά κτήρια στην Ικαρία- το 2017, που είχε γίνει κινητοποίηση από την τότε δημοτική αρχή, τότε τα χρήματα που δίνονταν για τη συντήρηση των κτηρίων ήταν περίπου 15.600 ευρώ και οι ανάγκες για να αντιμετωπιστεί τότε, το 2017 και όχι με τις σημερινές τιμές της ακρίβειας, η συντήρηση όλων των σχολικών κτηρίων έφθανε περίπου τις 500.000 ευρώ. Για τέτοια απόκλιση μιλάμε στα ποσά!

Και σήμερα, πέντε χρόνια μετά, αναφέρατε και εσείς ο ίδιος ότι η ετήσια επιδότηση που δίνετε για τη συντήρηση των σχολικών κτηρίων είναι μόλις 25.500 ευρώ. Για πόσα σχολικά κτήρια; Για να αποκατασταθεί ποιο μέρος όλης της απαραίτητης συντήρησης των υποδομών;

Άρα πίσω από αυτή την πολιτική που συνεχίζεται να παραπέμπονται αρμοδιότητες και ευθύνες του κράτους, γιατί τέτοιες θα έπρεπε να είναι η συντήρηση των σχολικών κτηρίων, όπως και το σύνολο της εκπαιδευτικής διαδικασίας, το να μπορεί εύρυθμα να συνεχίζει και να λειτουργεί -που αμφιβάλλουμε αν μπορεί πράγματι να γίνεται σήμερα στις συνθήκες που σας περιέγραψα- μεταθέτετε ευθύνες στην τοπική διοίκηση, χωρίς βέβαια παράλληλα να τους δίνετε και τους κατάλληλους πόρους για να μπορέσουν να αντιμετωπίσουν όλες αυτές τις ανάγκες.

Άρα, λοιπόν, σας λέμε ότι δεν μπορείτε ότι αυτή τη στιγμή, αν συνεχίζεται αυτή η κατάσταση το σχολικό συγκρότημα του Αγίου Κηρύκου, αναλαμβάνετε την ευθύνη στην καλύτερη περίπτωση ενός τραυματισμού -για να μη μιλήσουμε για πιο τραγικές καταστάσεις- και, βέβαια, δεν μπορεί πάλι να βγαίνετε εκ των υστέρων και να λέτε ότι δεν γνωρίζατε. Είναι γνωστές οι συνθήκες, πρέπει να παρέμβετε άμεσα, να λυθούν τα προβλήματα, να ελεγχθούν όλα τα σχολικά κτήρια και βέβαια, να δημιουργηθεί ένα σύγχρονο σχολικό κτήριο που θα μπορεί να ανταποκρίνεται στις εκπαιδευτικές ανάγκες, ιδιαίτερα σε αυτές τις ακριτικές περιοχές.

(Στο σημείο αυτό η Βουλευτής κ. Μαρία Κομνηνάκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Κατ’ αρχάς δεν μιλήσαμε, εκτός αν δεν έγινε κατανοητό αυτό που είπα, για κανένα πινγκ-πονγκ και μπαλάκι ευθυνών. Οι ευθύνες και οι αρμοδιότητες είναι ξεκάθαρες. Είναι αρμοδιότητα η σχολική στέγη της αυτοδιοίκησης, του δήμου εν προκειμένω. Δεν βλέπω καμμιά σύγχυση αρμοδιοτήτων. Επικουρικά συνδράμουμε με χρηματοδότηση. Ποια χρηματοδότηση; Όχι των 25.000 που είπατε.

Σας ανέφερα νούμερα εδώ από διάφορες πηγές χρηματοδότησης, που πέρα από τις 253.000, με συμπληρωματική σύμβαση για το συγκεκριμένο έργο, ξεπερνούν το 1,2 εκατομμύριο ευρώ.

Η τοπική κοινωνία και ο Δήμος Ικαρίας μπορούν να κατανείμουν τους πόρους εκεί που είναι προτεραιότητες. Εμένα, αν με ρωτάτε, φυσικά, η σχολική στέγη είναι από τις βασικές προτεραιότητες.

Όσον αφορά στο θέμα του προσεισμικού ελέγχου γενικά, για τα δημόσια κτήρια και τα σχολεία ξέρετε ότι πολύ πρόσφατα, με το άρθρο 265 του ν.5037/2023 θεσπίστηκε μια διαδικασία -ας την πω έτσι εξπρές- όπου αναθέτουμε στο Τεχνικό Επιμελητήριο Ελλάδας τον πρωτοβάθμιο και δευτεροβάθμιο προσεισμικό έλεγχο, προκειμένου, μετά από την τραγική εμπειρία που υπήρξε με τον θάνατο χιλιάδων ανθρώπων στη Συρία και στην Τουρκία, να ελέγξουμε τα δημόσια κτήρια, με προτεραιότητα ιδίως τα κτήρια που είναι προ του 1985 και μετά θα προχωρήσουμε και σε όλα τα υπόλοιπα δημόσια κτήρια.

Άρα προσεισμικός έλεγχος καθολικός και γρήγορος σε όλα τα δημόσια κτήρια θα γίνει με βάση τη νέα αυτή εξαιρετική διαδικασία που σας περιέγραψα. Όσον αφορά το τι είχαμε κάνει ήδη εμείς, εγώ, όπως είπα και στην πρωτολογία μου, είμαι περήφανος που στο Υπουργείο Εσωτερικών για πρώτη φορά υπήρξε σχετική πρόσκληση που απευθυνόταν στους δήμους να υποβάλουν τις προτάσεις τους για προσεισμικό έλεγχο. Έχουν ενταχθεί σε αυτό πάνω από πενήντα δήμοι. Το αρχικό ποσό για τη μελέτη και τον πρωτοβάθμιο και δευτεροβάθμιο έλεγχο ήταν πάνω από 5 εκατομμύρια και μπορεί να οδηγήσει σε έργα, όπου βρεθούν ευρήματα, ενίσχυσης των συγκεκριμένων κτηρίων, σε πάνω από 50 εκατομμύρια ευρώ.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Άρα βήματα γίνονταν, βήματα θα γίνουν και, μάλιστα, με εξαιρετικά γρήγορη διαδικασία και αυτό που πρέπει να κάνουμε είναι, πραγματικά, με νηφαλιότητα να προσεγγίσουμε ένα θέμα που μας απασχολεί όλους. Και δεν μιλάμε εδώ, επαναλαμβάνω, για μπαλάκι ευθυνών. Ως προς τη σχολική στέγη, η αρμοδιότητα ανήκει στην αυτοδιοίκηση.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλησπέρα σας! Καλή εβδομάδα! Καλό μήνα!

Θα συζητηθεί, τώρα, η δέκατη έβδομη με αριθμό 635/27-3-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Εσωτερικών, με θέμα: «Κίνδυνος στην παλαιά εθνική οδό Αντιρρίου - Ιωαννίνων, στον κόμβο του Γαλατά, λόγω έλλειψης οδοφωτισμού και περίφραξης».

Κύριε Κωνσταντόπουλε, καλησπέρα σας, καλή εβδομάδα, καλό μήνα!

Έχετε τον λόγο για δύο λεπτά για το ξεκίνημα.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, θα έλεγα ότι η οδική ασφάλεια αποτελεί για όλους μας μείζον ζήτημα για την καθημερινότητά μας. Απαιτεί σχεδιασμό, εγρήγορση και επαγρύπνηση.

Φυσικά χρέος της πολιτείας είναι η παρακολούθηση, η διαμόρφωση και η συντήρηση των οδικών αξόνων της χώρας και, μάλιστα, θα έλεγα εδώ ιδιαίτερα των παλαιών εθνικών οδικών δικτύων, και τούτο φυσικά με χαρτογράφηση των κινδύνων και με ανάλυση των σημείων όπου παρουσιάζεται υψηλή συγκέντρωση ατυχημάτων. Ένα τέτοιο ιδιαίτερα επικίνδυνο σημείο βρίσκεται στην παλαιά εθνική οδό Αντιρρίου - Ιωαννίνων, στην εκλογική μου περιφέρεια, την Αιτωλοακαρνανία, και συγκεκριμένα στη συμβολή της επαρχιακής οδού Γαλατά - Κρυονερίου του Δημοτικού Διαμερίσματος Χάλκειας. Στο σημείο αυτό καθημερινά εισβάλλουν άγρια άλογα, προς έκπληξη βέβαια και των οδηγών, αλλά και των πολιτών. Μάλιστα, αυτά τα άλογα εισβάλλουν ανεξέλεγκτα, χωρίς να υπάρχουν οι υποδομές για την αποφυγή της έλευσής τους στο οδικό δίκτυο και φυσικά για την αποφυγή ατυχημάτων.

Μάλιστα, κύριε Υπουργέ, για περίπου δύο χιλιόμετρα δεν υπάρχει οδοφωτισμός, αλλά ούτε και η κατάλληλη σήμανση και περίφραξη. Οδηγοί και κάτοικοι της περιοχής βρίσκονται καθημερινώς σε κίνδυνο και σε απόγνωση, με φόβο για τη ζωή τους, αλλά και τη σωματική τους ακεραιότητα. Πλήθος ατυχημάτων καθημερινώς σημειώνεται μέχρι σήμερα, χωρίς ωστόσο να αναλαμβάνει κάποιος τις ευθύνες. Χαρακτηριστικά θα ήθελα εδώ να θυμίσω ότι δύο νέα παιδιά δεκαεπτά και δεκαεννέα ετών πέρυσι κινδύνεψαν θανάσιμα από σύγκρουση του οχήματός τους με αυτά τα άγρια άλογα.

Μέχρι σήμερα βέβαια δεν έχει δοθεί καμμία λύση, ούτε σε επίπεδο ασφαλούς διαμόρφωσης της οδού, αλλά ούτε και σε επίπεδο λήψης μέτρων, ώστε τα άλογα να μην εισέρχονται στο οδόστρωμα των τοπικών και εθνικών δικτύων. Οι αρμόδιοι ΟΤΑ, παρ’ ότι όφειλαν να προβούν και στον οδοφωτισμό του σημείου, αλλά και στην κατάλληλη περίφραξη, μέχρι σήμερα δεν έχουν προβεί προς αυτή την κατεύθυνση. Το αποτελέσματα, λοιπόν, ουσιαστικά είναι ότι παρακωλύεται η ασφαλής κυκλοφορία στην εθνική οδό, η οποία αποτελεί ταυτόχρονα και τμήμα της ευρωπαϊκής οδού με χιλιάδες καθημερινά διερχόμενους οδηγούς, καθώς και η κυκλοφορία στην επαρχιακή οδό Γαλατά - Κρυονέρι.

Κατόπιν αυτών, κύριε Υπουργέ, ερωτάστε: Υπάρχει κατ’ αρχάς ενημέρωσή σας, υπάρχει η ενημέρωση του Υπουργείου για την έλλειψη ασφαλούς διαμόρφωσης κοντά στον κόμβο του Γαλατά και στην επαρχιακή οδό Γαλατά - Κρυονέρι, και συγκεκριμένα για την έλλειψη οδοφωτισμού και περίφραξης, η οποία να εμποδίζει τα ζώα να εισέρχονται στο οδόστρωμα των τοπικών και εθνικών δικτύων; Επίσης, ποιος είναι ο σχεδιασμός για την ασφάλεια των διερχόμενων οδηγών, μέσω των κονδυλίων από το Υπουργείο, ώστε να αντιμετωπιστεί ο καθημερινός κίνδυνος για οδηγούς και πολίτες;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Στην ερώτηση θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Πέτσα, καλησπέρα σας. Σας εύχομαι καλή εβδομάδα και καλό μήνα! Έχετε τον λόγο για τρία λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κύριε Κωνσταντόπουλε, ευχαριστώ πολύ για την ερώτηση. Είναι ένα θέμα οδικής ασφάλειας πολύ σημαντικό. Και στη δευτερολογία μου επιφυλάσσομαι να πω ευρύτερα θέματα για την οδική ασφάλεια και πώς την αντιμετωπίζουμε το τελευταίο χρονικό διάστημα. Για το συγκεκριμένο θέμα πραγματικά αντιλαμβάνομαι πλήρως την αγωνία των κατοίκων. Έχω περάσει πρόσφατα από το σημείο το οποίο αναφέρετε. Και πράγματι απαιτείται ιδιαίτερη ψυχραιμία από τους οδηγούς και εγρήγορση. Έχετε απόλυτο δίκιο σε αυτό.

Όσον αφορά τις ενέργειες που έχουν γίνει, επειδή ο κόμβος αυτός είναι αρμοδιότητα της Περιφέρειας Δυτικής Ελλάδας, θα καταθέσω στα Πρακτικά το σχετικό της έγγραφο, προκειμένου να ενημερωθείτε για τις ενέργειες που έχει κάνει η Περιφέρεια Δυτικής Ελλάδος. Θα πω, όμως, κάποια βασικά στοιχεία από αυτή την απάντηση. Μας έχει ενημερώσει η περιφέρεια ότι από τις 20 Μαρτίου του 2023 ο οδοφωτισμός στον κόμβο Γαλατά - Κρυονέρι λειτουργεί πλέον χωρίς προβλήματα -είναι το ένα από τα δύο θέματα που θίγετε- καθώς έγινε πλήρης αντικατάσταση των παλαιών φωτιστικών με τα νέα φωτιστικά τύπου LED. Επίσης, η περιφέρεια, σε συνεργασία με την Τροχαία, εξετάζει το ζήτημα τοποθέτησης ειδικής σήμανσης στο σημείο προς ενημέρωση των διερχόμενων οδηγών και την πιθανότητα διέλευσης άγριων ζώων, όπως υπάρχει τέτοια σχετική ένδειξη και σε άλλες περιοχές της πατρίδας μας. Όσον αφορά την περίφραξη οδών -που είναι το δεύτερο θέμα που θίγετε- αυτό συντελείται όταν η οδός είναι ταχείας κυκλοφορίας και κλειστός αυτοκινητόδρομος. Ο κόμβος της εθνικής οδού Αντιρρίου - Ιωαννίνων δεν εμπίπτει στο πλαίσιο αυτό, βάσει του άρθρου 2 του Κώδικα Οδικής Κυκλοφορίας, δηλαδή του ν.2696/1999.

Από πλευράς μας για τις τυχόν επιπλέον ενέργειες που μπορεί να κάνει η Περιφέρεια Δυτικής Ελλάδος, να ενημερώσω ότι μέσα από τους Κεντρικούς Αυτοτελείς Πόρους Έτους 2022 έχουμε κατανείμει στην Περιφέρεια Δυτικής Ελλάδας το ποσό των 5.040.000 ευρώ για την κάλυψη επενδυτικών της δαπανών και δαπανών βελτίωσης της συντήρησης και της αποκατάστασης του οδικού δικτύου. Φυσικά αντίστοιχο ποσό αναμένεται και το 2023. Επιφυλασσόμαστε στη δευτερολογία μου να σας πω για τα χρήματα που έχουν δοθεί στην Περιφέρεια Δυτικής Ελλάδος για έργα οδικής ασφάλειας ύψους 18 εκατομμυρίων ευρώ.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργό Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Πολύ ωραία, κύριε Πέτσα, ευχαριστούμε.

Κύριε Κωνσταντόπουλε, έχετε και εσείς τρία λεπτά. Παρακαλώ να τηρήσουμε τους χρόνους, γιατί σήμερα έχει πάρα πολλές επίκαιρες ερωτήσεις.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με προσοχή. Όμως, η ανθρώπινη ζωή και η ασφάλεια των πολιτών αποτελεί χρέος όλων μας. Το μείζον πρόβλημα που έχει δημιουργηθεί στον Γαλατά Ναυπακτίας με την ανεξέλεγκτη είσοδο των άγριων αλόγων στο οδικό δίκτυο είναι ζήτημα οδικής ασφάλειας. Μάλιστα, όταν τίθενται σε κίνδυνο οι ζωές των συνανθρώπων μας, τα μέτρα πρόληψης και αποφυγής είναι και επιβεβλημένα, αλλά και αναγκαία.

Να θυμίσω ότι, σύμφωνα με τον Παγκόσμιο Οργανισμό Υγείας, τα τροχαία ατυχήματα αποτελούν την κύρια αιτία θανάτου νέων ανθρώπων, και τούτο σε ολόκληρο τον κόσμο. Η Ευρωπαϊκή Ένωση στο πλαίσιο αυτής της πολιτικής του οδικού δικτύου ασφάλειας 2021 - 2030 με σχεδιασμό και αποτύπωση συγκεκριμένα: αποτυπώνει σταθερά βήματα για την επίτευξη του στόχου για μηδενικές απώλειες συνανθρώπων μας. Ένα από αυτά είναι η βελτίωση των οδικών υποδομών.

Θα μπορούσε, λοιπόν, να αξιοποιηθεί εδώ το κρίσιμο αυτό πλαίσιο με ό,τι χρήζει και με ό,τι επιβάλλεται και στην περίπτωση αυτής της παλαιάς εθνικής οδού Αντιρρίου - Ιωαννίνων και συγκεκριμένα, όπως προανέφερα και στην πρωτολογία μου, στο τοπικό Διαμέρισμα Γαλατά Ναυπακτίας και δη στη συμβολή της επαρχιακής οδού Γαλατά - Κρυονερίου. Ωστόσο, εδώ να σημειωθεί ότι η παλαιά εθνική οδός αποτελεί έναν από τους πιο επικίνδυνους δρόμους του εθνικού οδικού δικτύου της Ελλάδας, καθώς διέρχεται και μέσα από οικισμούς και από κατοικημένες περιοχές. Η κατάλληλη, λοιπόν, διαμόρφωση του σημείου με νέο οδοφωτισμό κρίνεται αναγκαία και επιβεβλημένη. Η δε σήμανση είναι, θα έλεγα, και αυτή αναγκαία, όπως και η περίφραξη, ώστε να εξαλειφθεί ο κίνδυνος ατυχημάτων από την εισβολή των άγριων αυτών αλόγων, αλλά και άλλων ζώων εντός του οδοστρώματος της παλαιάς εθνικής οδού.

Το πρόβλημα είναι γνωστό στην τοπική αυτοδιοίκηση, αλλά και στα αρμόδια Υπουργεία εδώ και καιρό. Ο κίνδυνος, όμως, είναι καθημερινός και άμεσος για πολίτες και οδηγούς. Δεν είναι δυνατόν η τοπική κοινωνία να γίνεται «μπαλάκι» ανάμεσα στο Υπουργείο και την τοπική αυτοδιοίκηση και να ψάχνουμε ποιος έχει την ευθύνη και την αρμοδιότητα για τα συγκεκριμένα ζώα. Δεν είναι δυνατόν, κύριε Υπουργέ, η γραφειοκρατία του 2023 να αποτελεί γάγγραινα στην καθημερινότητα των πολιτών και την ασφάλειά τους, και φυσικά, κύριε Υπουργέ, όλοι να την καταδικάζουν συλλήβδην, αλλά από όλους να υπηρετείται. Βγάλτε τα συμπεράσματά σας.

Η υποχρέωση της πολιτείας είναι η ασφαλής διαμόρφωση του τμήματος αυτού με φωτισμό και με περίφραξη, ώστε να αποφεύγεται τα άλογα να διέρχονται στο εθνικό οδικό δίκτυο, αλλά και κάθε ζώο που μπορεί να εισβάλει εντός του οδικού δικτύου, προκαλώντας αφαίρεση ζωής ή και ατυχημάτων. Είναι καιρός πλέον να σταματήσουμε να θρηνούμε θύματα από έλλειμμα της πολιτείας, κάτι το οποίο φυσικά είναι διαχρονικό.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Να πω ότι πράγματι το θέμα του οδοφωτισμού φαίνεται να έχει ολοκληρωθεί. Αναμένονται τα θέματα της σήμανσης, όπως πολύ σωστά λέτε. Θα το παρακολουθήσουμε και εμείς. Και το θέμα της περίφραξης, όμως, χρειάζεται μια ευρύτερη προσέγγιση, καθώς δεν εμπίπτει, όπως είπαμε και πριν, στις απαιτήσεις του Κώδικα Οδικής Κυκλοφορίας.

Γι’ αυτόν τον σκοπό έχω να σας πω ότι για πρώτη φορά -τουλάχιστον από όσο γνωρίζω, δεν υπήρχε στο παρελθόν ποτέ τέτοιου είδους πρόγραμμα- λόγω της χρηματοδότησης από το Ταμείο Ανάκαμψης ήμασταν σε θέση να διαμορφώσουμε μαζί με το Υπουργείο Οικονομικών ένα Πρόγραμμα Οδικής Ασφάλειας για όλη την επικράτεια. Αυτό είναι ένα πρόγραμμα, το οποίο μέχρι σήμερα έχει πολύ μεγάλη επιτυχία: 612 εκατομμύρια ευρώ ενταγμένα έργα σε όλη την επικράτεια, 450 εκατομμύρια ευρώ ήδη δημοπρατημένα μέσα στους πρώτους τρεις μήνες του 2023, μεταξύ αυτών 18 εκατομμύρια ευρώ που έχουν διατεθεί στην Περιφέρεια Δυτικής Ελλάδας για έργα οδικής ασφάλειας.

Τα έργα αυτά έχουν να κάνουν με αντιμετώπιση τέτοιου είδους ζητημάτων, όπως κόμβοι, ειδικές σημάνσεις, θέματα που έχουν να κάνουν με τη σηματοδότηση, θέματα που έχουν να κάνουν με έξυπνες διαβάσεις, θέματα που έχουν να κάνουν με κάμερες, όλα αυτά τα οποία συμβάλλουν, τέλος πάντων, στη μεγαλύτερη οδική ασφάλεια για όλη την περιοχή. Και έχω να σας πω ορισμένα στοιχεία τα οποία είναι σημαντικά και τα οποία θα μας απασχολήσουν και στο μέλλον, σε σχέση με αυτά τα σημεία που καλύπτουμε, για να σας δείξω ότι είναι και συμπληρωματική η δράση αυτή με μία ακόμη δράση του Υπουργείου Υποδομών και Μεταφορών για δέκα περιφέρειες της χώρας.

Θα ήθελα να πω ότι με αυτόν τον τρόπο, με τη χρηματοδότηση στα έργα που σας είπα πριν, καλύπτουμε εννιάμισι χιλιάδες επικίνδυνα σημεία και καλύπτουμε τρεις χιλιάδες διακόσια χιλιόμετρα, που, σύμφωνα με τις μελέτες, ήταν απαραίτητη η βελτίωση της οδικής ασφάλειας. Με το δικό μας πρόγραμμα απευθυνόμαστε σε δώδεκα περιφέρειες και σε δέκα από τις δεκατρείς με το πρόγραμμα του Υπουργείου Υποδομών και μιλάμε για μία κάλυψη περίπου επτά χιλιάδων στρεμμάτων εντός αστικών περιοχών και με διάφορους έξυπνους σηματοδότες και άλλες παρεμβάσεις καλύπτουμε χίλια εκατό τέτοιου είδους επικίνδυνα σημεία.

Επίσης, δημιουργούνται τρεισήμισι χιλιάδες θέσεις εργασίας για όσο γίνεται η κατασκευή αυτών των παρεμβάσεων, η οποία λόγω των πολύ σφιχτών χρονοδιαγραμμάτων από το Ταμείο Ανάκαμψης είναι εντός του 2023.

Θα ήθελα να πω, λοιπόν, ότι αυτή η ερώτηση με αφορμή το συγκεκριμένο θέμα, για το οποίο γίνονται ενέργειες να αντιμετωπιστεί, μας δίνει την ευκαιρία να τοποθετηθούμε για ένα ευρύτερο διαχρονικό θέμα, όπως είπατε, για την οδική ασφάλεια και να κάνουμε ό,τι περνά από το χέρι μας σε όλα τα επίπεδα διακυβέρνησης, ώστε να δώσουμε τέλος σε ένα πρόβλημα που βλέπουν οι πολίτες καθημερινά στις μετακινήσεις τους.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλή συνέχεια, κύριε Κωνσταντόπουλε!

Ο κ. Πέτσας θα μείνει, γιατί πρέπει να μας απαντήσει και την επόμενη ερώτηση, που είναι η δεύτερη με αριθμό 2114/6-2-2023 ερώτηση του κύκλου των αναφορών και ερωτήσεων του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Εσωτερικών με θέμα: «Αποτελεσματικότητα μέτρων για τη μείωση του υπερπληθυσμού και την προστασία των αδέσποτων ζώων στην Ελλάδα και κοινωνικές συνέπειες από την αδυναμία εξάλειψης του φαινομένου».

Κύριε Αχμέτ, καλησπέρα σας, καλή εβδομάδα και καλό μήνα. Έχετε τον λόγο για δύο λεπτά.

**ΙΛΧΑΝ ΑΧΜΕΤ:** Καλήεβδομάδα.

Κύριε Υπουργέ, κατ’ αρχάς, άκουσα την επίκαιρη ερώτηση του συναδέλφου πριν και παρόμοιο πρόβλημα υπάρχει παντού, και στη Ροδόπη και παντού. Νομίζω ότι είναι επιτακτική ανάγκη η πολιτεία να φροντίσει, ώστε, όντως, να μη θρηνήσουμε ανθρώπους, ιδίως όταν μετακινούνται λεωφορεία με μαθητές ή με τουρίστες.

Ας έρθουμε στη δική μας ερώτηση. Κύριε Υπουργέ, κατ’ αρχάς, με σεβασμό βέβαια στα ζώα συντροφιάς και στο φιλοζωικό κίνημα της χώρας μας και με αίσθημα αγάπης του ανθρώπου προς τα ζώα, θέλω να αναδείξω σήμερα ένα θέμα, για να δούμε σε ποια βάση κινείται ο ν.4830 που ψηφίστηκε και έχει κάποιες υποχρεώσεις προς τα αδέσποτα ζώα, αλλά και κάποιες υποχρεώσεις προς την πολιτεία.

Συγκεκριμένα, τι θέλω να πω: Σύμφωνα με τα στοιχεία που ήρθαν προσφάτως στη δημοσιότητα η χώρα μας έχει έναν τεράστιο και ολοένα αυξανόμενο πληθυσμό αδέσποτων σκύλων. Περίπου τρία εκατομμύρια αδέσποτα σκυλιά υπάρχουν σε όλη τη χώρα και η ζωή τους ενίοτε κρέμεται από μια κλωστή, όπως και η προστασία των ανθρώπων. Αυτά τα σκυλιά είναι αδέσποτα, δεν έχουν να φάνε και οι δήμοι αδυνατούν να τα περιθάλψουν όλα, με αποτέλεσμα να δημιουργούνται κίνδυνοι.

Όπως ξέρετε, ο ν.4830 κάνει κάποιες προβλέψεις και ορίζει ότι αυτά τα αδέσποτα ζώα -τρία εκατομμύρια περίπου λένε τα στοιχεία- πρέπει να μαζεύονται, να φροντίζονται και να διαχειρίζονται. Στον ίδιο νόμο, μάλιστα, προβλέπεται ότι εάν δεν υπάρχουν διαθέσιμες θέσεις σε καταφύγια, εάν δηλαδή είναι γεμάτα τα καταφύγια, το ζώο επιστρέφεται στο οικείο περιβάλλον του και σε περιοχές που ορίζονται με την απόφαση της παραγράφου 5 του άρθρου 45, με την προϋπόθεση βέβαια να είναι πάντα στειρωμένα. Μάλιστα, τα ζώα που βρίσκονται σε καταφύγιο και δεν υιοθετούνται μετά από ένα διάστημα τριών μηνών συνεχούς παραμονής, για να προστατεύσουμε την ψυχολογία του ζώου και αυτά επιστρέφονται, με την προϋπόθεση να είναι στο φυσικό τους περιβάλλον.

Κύριε Υπουργέ, την ίδια στιγμή δαπανώνται χιλιάδες ευρώ προς τα δημοτικά κυνοκομεία, τα οποία έχουν υπερπληθυσμό αδέσποτων ζώων στην Ελλάδα και, όπως λένε τα στοιχεία που βρήκαμε εμείς, φαίνεται να κατευθύνονται προς τους δήμους όλης της χώρας κονδύλια 40 εκατομμυρίων ευρώ με το πρόγραμμα «ΆΡΓΟΣ», προκειμένου να αποκτήσουν τις απαραίτητες υποδομές.

Παρά ταύτα, εξακολουθούν, κύριε Υπουργέ, να είναι επίκαιρες οι κάτωθι τέσσερις ερωτήσεις, οι οποίες είναι συγκεκριμένες:

Πρώτον, ποια είναι η εικόνα σήμερα που αποκόμισαν οι αρμόδιες υπηρεσίες σας, δηλαδή το Υπουργείο, όταν προ πενταμήνου ζήτησαν από όλους τους δήμους -εσείς ζητήσατε- στοιχεία για την αποτελεσματικότητα των μέτρων περισυλλογής, περίθαλψης και φροντίδας, μείωσης και εξάλειψης, σε σχέση με τα κονδύλια που διατέθηκαν για τον σκοπό αυτό; Δηλαδή, θέλω να μας κάνετε στην Ολομέλεια μια αξιολόγηση των στοιχείων αυτών.

Δεύτερον, ποια είναι τα αποτελέσματα από την αυστηροποίηση των ποινών και των προστίμων για τις παραβάσεις σε σχέση με την κακοποίηση ζώων στην Ελλάδα; Δηλαδή, η αυστηροποίηση των ποινών έφερε αποτέλεσμα; Αποτρέψαμε κάποιους να φέρονται απάνθρωπα στα ζώα μας;

Τρίτον, πόσα περιστατικά έχουν καταγραφεί κατά το έτος 2022 στα ελληνικά νοσοκομεία από πολίτες που προσήλθαν στις πρώτες βοήθειες μετά από επιθέσεις σκύλων και ιδίως αδέσποτων, εάν υπάρχει διάκριση στο νοσοκομείο;

Και τέταρτον, πόσοι αντιλυσσικοί οροί -και από εκεί θα καταλάβουμε τελικά τι γίνεται- χορηγήθηκαν σε όλη την επικράτεια κατά το 2022;

Βέβαια αυτά -και τελειώνω- τα είχαμε υποβάλει πρώτα γραπτώς, κύριε Υπουργέ, διότι το θέμα ήταν μεγάλο. Επειδή, όμως, δεν πήραμε γραπτή απάντηση από εσάς, υποχρεωθήκαμε να επανακαταθέσουμε και βάσει του Κανονισμού, μετετράπη σε επίκαιρη ερώτηση.

**ΠΡΟΕΔΡΕΥΩΝ (Απόστολος Αβδελάς):** Θα σας απαντήσει τώρα ο Αναπληρωτής Υπουργός Εσωτερικών κ. Στυλιανός Πέτσας.

Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ και τον κ. Ιλχάν Αχμέτ για την ερώτηση. Πραγματικά είναι ένα θέμα πολύ σημαντικό για όλη τη χώρα και το πώς φερόμαστε απέναντι στα ζώα, δεσποζόμενα και αδέσποτα, δείχνει το επίπεδο του πολιτισμού μας.

Ένα βασικό στοιχείο σε σχέση με τα ερωτήματα που έχει θέσει ο κύριος Βουλευτής έχει να κάνει με τις συναρμοδιότητες με άλλα Υπουργεία. Γι’ αυτόν τον σκοπό, για να μη μακρηγορήσω, θα καταθέσω στα Πρακτικά δύο πολύ αναλυτικές απαντήσεις από το Υπουργείο Προστασίας του Πολίτη και από το Υπουργείο Υγείας, σχετικά με τον αριθμό των επιθέσεων, τη διάκριση μεταξύ αδέσποτων και δεσποζόμενων ζώων, τον αριθμό των αντιλυσσικών εμβολίων και μια σειρά από απαντήσεις, προκειμένου να λάβετε γνώση και για να μπορέσω να επικεντρωθώ στο βασικό ζήτημα που έχει να κάνει με την αρμοδιότητα του Υπουργείου Εσωτερικών.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το βασικό ζήτημα είναι η εφαρμογή του νέου κανονιστικού πλαισίου που ψηφίστηκε τον Σεπτέμβριο του 2021. Εδώ υπάρχουν δύο σειρές από θέματα. Το ένα έχει να κάνει με τους πόρους που διαθέτουμε στην αυτοδιοίκηση, για να κάνει τη δουλειά της στο πλαίσιο της εφαρμογής του νέου νομοθετικού πλαισίου και το άλλο είναι το κανονιστικό πλαίσιο, αυτό καθαυτό, κυρίως η δευτερογενής νομοθεσία με την έκδοση υπουργικών αποφάσεων και κοινών υπουργικών αποφάσεων.

Όσον αφορά τους πόρους, πράγματι, όπως πολύ σωστά είπατε, είναι 40 εκατομμύρια ευρώ μέσω του προγράμματος «Άργος» και είναι ένα πρωτοφανές ποσό χρηματοδότησης για την αυτοδιοίκηση. Παρακαλώ, συγκρίνετε αυτό με τις μόλις 600.000 ευρώ που έδινε τον χρόνο η εκάστοτε ελληνική κυβέρνηση προς τους τριακόσιους τριάντα δύο δήμους της χώρας, για να κάνουν τη δουλειά τους σε σχέση κυρίως με τα αδέσποτα ζώα, δηλαδή, τη σίτιση, την κτηνιατρική φροντίδα, τη σήμανση, τη στείρωση και οποιονδήποτε εμβολιασμό. Είναι πραγματικά ένα άλμα χρηματοδότησης.

Τα 32 εκατομμύρια από αυτά έχουν να κάνουν με τον πάγιο εξοπλισμό, δηλαδή, με καταφύγια ζώων, βανάκια για τη μεταφορά τους, με εξοπλισμό που έχει να κάνει με σκάνερ που χρειάζονται για να ελέγχεται η σήμανση των ζώων και μια σειρά πάγιου εξοπλισμού. Τα 8 εκατομμύρια ευρώ διατίθενται για δύο δράσεις: Τα 5 εκατομμύρια ευρώ είναι για το μεγαλύτερο πρόγραμμα στειρώσεων που έχει γίνει στη χώρα και τα 3 εκατομμύρια ευρώ για πρώτη φορά είναι για εμβολιασμό απέναντι στους ζωανθρωπονόσους.

Αυτά τα στοιχεία δείχνουν ότι είμαστε σε έναν καλό δρόμο με το πρόγραμμα «Άργος», όμως δεν είναι το μόνο βήμα χρηματοδότησης. Το άλλο είναι η πάγια χρηματοδότηση μέσω των κεντρικών αυτοτελών πόρων για τους δήμους, για να κάνουν τη δουλειά τους. Πέρυσι εκδόθηκε για πρώτη φορά η απόφαση χρηματοδότησης, αφού είχε προηγηθεί κοινή υπουργική απόφαση με το Υπουργείο Οικονομικών για τα κριτήρια χρηματοδότησης, ύψους 5 εκατομμυρίων ευρώ. Αυτό το ποσό θα διατίθεται κάθε χρόνο και σταδιακά θα αυξάνει μέχρι να φτάσουμε στο ποσό των 15 εκατομμυρίων ευρώ, που θεωρούμε ότι είναι ικανοποιητικό, για να μπορέσουν οι δήμοι να κάνουν όλα αυτά τα οποία είπαμε πριν, δηλαδή, κτηνιατρική φροντίδα, σίτιση, σήμανση και όλα όσα χρειάζονται, για να δείχνουν αυτόν τον πολιτισμό μας.

Τώρα, όσον αφορά το δεύτερο επίπεδο που έχει να κάνει με το κανονιστικό πλαίσιο, έχουν εκδοθεί: Η υπ’ αριθμ.1609/2022 κοινή υπουργική απόφαση του Υπουργείου Εσωτερικών και του Υπουργείου Ψηφιακής Διακυβέρνησης για το Εθνικό Μητρώο Ζώων Συντροφιάς. Η υπ’ αριθμ.84653/2022 Κοινή Υπουργική Απόφαση του Υπουργείου Εσωτερικών και του Υπουργείου Οικονομικών για τους πόρους, τα κριτήρια και τον τρόπο χρηματοδότησης των δήμων για την υλοποίηση δράσεων διαχείρισης αδέσποτων ζώων συντροφιάς. Η υπ’ αριθμ.1616/2023 κοινή υπουργική απόφαση του Υπουργείου Εσωτερικών και του Υπουργείου Αγροτικής Ανάπτυξης και Τροφίμων για τα θέματα που έχουν να κάνουν με τη διαδικασία, τα όργανα, τα αναγκαία δικαιολογητικά και κάθε άλλη λεπτομέρεια για την αδειοδότηση των καταφυγίων ζώων συντροφιάς.

Επίσης, έχουμε και την Ειδική Γραμματεία των ζώων συντροφιάς και το αρμόδιο τμήμα στο Υπουργείο Εσωτερικών, το οποίο δίνει εγκυκλίους και απαντήσεις σε ερωτήματα και μέσα από αυτές τις εγκυκλίους και τα ερωτήματα, ερχόμαστε στην αποτίμηση και τον απολογισμό των δράσεων που έχουν κάνει οι δήμοι.

Με αφορμή έγγραφα, όπως το 73358 από τις 4-10-2022 και το 64525 του Οκτωβρίου του 2022 και το 51534 του Αυγούστου του 2022, ζητήθηκε από τους δήμους να δώσουν συνοπτικά στοιχεία για τις δράσεις διαχείρισης αδέσποτων ζώων συντροφιάς εντός των διοικητικών ορίων ευθύνης τους για το διάστημα από 1-1-2020 έως 30-6-2022. Ανταποκρίθηκαν διακόσιοι πενήντα οκτώ δήμοι, από τους τριακόσιους τριάντα δύο, με θετική ενέργεια, με δράση σε όλα τα επίπεδα.

Η ακριβής αποτύπωση, φυσικά, των αποτελεσμάτων θα γίνει όταν θα είναι λειτουργικό το Εθνικό Μητρώο Ζώων Συντροφιάς και τα διάφορα υπομητρώα αυτού, ώστε να οριστούν και οι δείκτες παρακολούθησης, δηλαδή αν βελτιωνόμαστε κάθε χρόνο ή αν είμαστε στάσιμοι ή αν, ο μη γένοιτο, οπισθοχωρήσουμε σε αυτούς τους δείκτες.

Αυτό με φέρνει και στην απάντηση, όσον αφορά τη λειτουργία του Εθνικού Μητρώου Ζώων Συντροφιάς. Ο διαγωνισμός είχε προχωρήσει -γιατί μιλάμε για ένα μεγάλο έργο- απ’ το Υπουργείο Ψηφιακής Διακυβέρνησης, απ’ τη Γενική Γραμματεία Πληροφοριακών Συστημάτων, συγκεκριμένα. Αναμένεται τμηματική παράδοση των υποσυστημάτων εντός του έτους. Το πρώτο, σύμφωνα με την ενημέρωση που έχουμε, εντός της άνοιξης, ενδεχομένως και μέχρι το τέλος Απριλίου και θα συνεχίσουμε με αυτόν το ρυθμό, ώστε να θέσουμε σε λειτουργία ένα, πράγματι, φιλόδοξο νέο πλαίσιο για την προστασία των ζώων συντροφιάς και ελπίζω πάνω σε αυτό να χτίσουμε και να δείξουμε αυτόν τον πολιτισμό που, όπως είπαμε και πριν, πρέπει να μας διακρίνει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ.

Ορίστε, κύριε Αχμέτ, έχετε τον λόγο για τρία λεπτά.

**ΙΛΧΑΝ ΑΧΜΕΤ:** Σχετικά μετις δύο τελευταίες ερωτήσεις μου, ως προς τον αριθμό περιστατικών και για τους αντιλυσσικούς ορούς, είπατε ότι καταθέσατε κάποια πράγματα στα Πρακτικά. Αυτά θα τα εξετάσουμε, θα τα διαβάσουμε και θα ενημερώσουμε τους πολίτες μας, προκειμένου και οι δήμοι να βγάλουν τα συμπεράσματά τους στο κατά πόσο προστατεύεται και η ανθρώπινη ζωή.

Ως προς τις δύο πρώτες ερωτήσεις, κύριε Υπουργέ, πήρα μια απάντηση από εσάς, αλλά νομίζω ότι υπάρχουν κάποια σημεία που πρέπει να διασαφηνίσουμε. Είπατε ότι –όντως- αυτή η Κυβέρνηση διαθέτει πάρα πολλά ποσά. Οι πολίτες ακούνε για εκατομμύρια ευρώ. Δεν αντιλέγω, είναι πραγματικά ένα μεγάλο βήμα σε σχέση με άλλες χρονιές ή με άλλες περιόδους, όπου ήταν λίγα τα λεφτά για την προστασία των ζώων.

Πάρα ταύτα, όμως, το αποτέλεσμα που βλέπουμε εμείς, τουλάχιστον, στη δική μας περιφέρεια, την Περιφέρεια Ανατολικής Μακεδονίας και Θράκης, χωρίς να κατηγορήσω τους δημάρχους μας, οι οποίοι καταβάλλουν υπεράνθρωπες προσπάθειες, δεν είναι αυτό το οποίο ακούει σήμερα ο πολίτης. Παρά την ύπαρξη του νόμου, παρά τα κονδύλια που έχουν διατεθεί, όπως λέτε εσείς, παρ’ όλα αυτά, οι δρόμοι και οι πλατείες είναι γεμάτες και υπάρχουν και διαμαρτυρίες. Εμείς δεν λέμε, αυτά τα ζώα να τα μαζέψουμε με άναρχο τρόπο, όπως λένε κάποιοι άλλοι. Αλλά, από την άλλη, πρέπει να προστατεύσουμε και την υγεία των ανθρώπων.

Δηλαδή, εγώ έβαλα αυτή την ερώτηση για την αυστηροποίηση των παραβάσεων γι’ αυτόν τον λόγο. Από τη μία, δηλαδή, καλός ο νομοθέτης -και την ψηφίσαμε κι εμείς- να δίνει 40.000 – 50.000 ευρώ πρόστιμο σε όποιον κακοποιεί ένα ζώο, δεν λέμε. Από την άλλη, όμως, τι γίνεται όταν ένας πολίτης δέχεται μια επίθεση και θα χρειαστεί να πάει στο νοσοκομείο, να νοσηλευτεί δέκα ή δεκαπέντε μέρες, να υποχρεούται να χάσει τη δουλειά του, να υποχρεούται έπειτα να κάνει μια αγωγή προς την εκάστοτε τοπική αυτοδιοίκηση, με ελάχιστους πόρους, η οποία θα επιδικαστεί, διότι είναι νόμιμο δικαίωμά του η ηθική βλάβη και τα διαφυγόντα κέρδη από τη δουλειά.

Αυτό νομίζω είναι ένα σοβαρό θέμα, κύριε Υπουργέ, διότι, ο πολίτης, κατ’ αυτόν τον τρόπο έρχεται αντιμέτωπος και με τα φιλοζωικά σωματεία. Δηλαδή, δημιουργείται ένα ρεύμα –εγώ ο ίδιος είμαι φιλόζωος, όπως πολλοί- όπου «καταριέται» τα ζώα γι’ αυτό που του προξενεί και ίσως οδηγηθούμε έτσι σε άλλους δρόμους.

Άρα, κύριε Υπουργέ, στη δευτερολογία σας θα ήθελα, πιο συγκεκριμένα, εκτός από το Εθνικό Μητρώο Ζώων το οποίο θα βοηθήσει, να μας πείτε πρακτικά πώς μπορεί να γίνει έλεγχος από το Υπουργείο στο κατά πόσο οι δήμαρχοι ανταποκρίνονται ή πώς μπορεί να επιταχυνθεί, εν τέλει, αυτή η διαδικασία, ούτως ώστε να μην έχουμε αυτό το φαινόμενο.

Σήμερα, πάτε στη Βιέννη, πάτε στο Παρίσι, πάτε σε όλες τις χώρες της Ευρώπης, και δεν βλέπετε κανένα αδέσποτο ζώο. Δεν υπάρχει πουθενά, ούτε ένα, ούτε γάτα δεν θα δείτε στο δρόμο, όχι σκύλο.

Σας το ξαναλέω, αναγνωρίζουμε, εμείς ως ΠΑΣΟΚ, ότι όντως έγινε μεγάλη κίνηση με αυτό το νομοσχέδιο, ότι όντως διατέθηκαν κάποια κονδύλια, αλλά νομίζω ότι αυτό πρέπει να ολοκληρωθεί και να αποκτήσουμε ένα πρόσωπο ευρωπαϊκών αστικών πόλεων και στην Ελλάδα και στην περιφέρειά μας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, τρία λεπτά για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Σας ευχαριστώ πολύ, κύριε Πρόεδρε.

Πράγματι, είναι ένα πολύ δύσκολο θέμα το θέμα των ζώων συντροφιάς. Έχει πάρα πολλούς μετόχους με διαφορετική αφετηρία ο καθένας. Είναι διαφορετική η οπτική γωνία των ανθρώπων που συνδράμουν μέσω εθελοντικής εργασίας τα φιλοζωικά σωματεία, είναι άλλη η οπτική γωνία των ανθρώπων που φοβούνται τα ζώα, άλλη εκείνων που θέλουν να συναναστρέφονται με ζώα, άλλη της αυτοδιοίκησης, άλλη των κτηνιάτρων, άλλη των ανθρώπων που αγαπούν ή ασχολούνται με το κυνήγι. Επομένως, καταλαβαίνουμε ότι είναι πολύ δύσκολο το ζήτημα αυτό.

Όμως ως Κυβέρνηση αλλά και ως οργανωμένη πολιτεία, πρέπει να εκφράσουμε το δημόσιο συμφέρον, όλους αυτούς δηλαδή που δεν έχουν φωνή, όπως για πρώτη φορά τα αδέσποτα αλλά και τα δεσποζόμενα ζώα, μέσω της υιοθέτησης των βασικών ελευθεριών που προβλέπονται στη σχετική διεθνή νομοθεσία και ενσωματώνονται, πλέον, με το νέο νομοθετικό πλαίσιο και στην εθνική μας νομοθεσία.

Πώς θα έχουμε ένα καλύτερο αποτέλεσμα, με ρωτάτε. Κατ’ αρχάς, εμείς πιστεύουμε ότι θα έχουμε ένα καλύτερο αποτέλεσμα από τα κάτω προς τα πάνω και όχι από πάνω προς τα κάτω. Τι εννοώ; Στο νέο νομοθετικό πλαίσιο θεσπίσαμε την υποχρέωση κατάθεσης από τους δήμους ενός επιχειρησιακού σχεδίου που ελέγχεται από πενταμελή επιτροπή, προκειμένου να δούμε ποιοι είναι οι δείκτες οι οποίοι μπαίνουν, προκειμένου να βελτιώνεται η εικόνα κάθε χρόνο. Και αν δεν εκπληρώνονται αυτές οι υποχρεώσεις του επιχειρησιακού σχεδίου, τότε με βάση την κεντρική επιτροπή αλλά και το Κίνημα Ζώων Συντροφιάς του Υπουργείου Εσωτερικών μπορεί να υπάρχει πρόστιμο στους δήμους –έμμεσο πρόστιμο θα το πω εγώ- το οποίο έχει να κάνει με την επιβολή ή τη στέρηση μέχρι καταβολής και δύο δόσεων ΚΑΠ. Είναι πολύ σημαντικό αυτό όταν οι κεντρικοί αυτοτελείς πόροι είναι το μεγαλύτερο κομμάτι για τους πόρους αυτοδιοίκησης και μάλιστα θα είναι αυξανόμενοι το επόμενο χρονικό διάστημα. Εμείς θέλουμε τη συνεργασία και όχι την τιμωρία γι’ αυτό το επιχειρησιακό σχέδιο που θα ξεκινάει από τους ίδιους, από κάτω προς τα πάνω, και δεν θα τους επιβάλλεται από το Υπουργείο.

Το δεύτερο στοιχείο για να βελτιωθεί η εικόνα, είναι ο χρόνος. Αντιλαμβανόμαστε ότι η καθολική στείρωση, πλέον, προβλέπεται στο νομοσχέδιο εκτός από ρητές εξαιρέσεις. Τα ζητήματα που έχουν να κάνουν με όλες αυτές τις παρεμβάσεις, με τους πόρους, για να μπορέσουμε να επιταχύνουμε τις στειρώσεις και τα ζητήματα καλλιέργειας καλύτερης νοοτροπίας και κουλτούρας στα δεσποζόμενα ζώα, με την αυστηροποίηση ιδίως των ποινών, πιστεύουμε ότι σε λίγο χρόνο θα μπορέσει να αρχίσει να έχει ένα ορατό αποτέλεσμα στην καθημερινότητα του πολίτη.

Είναι ένα δύσκολο εγχείρημα, αλλά νομίζω ότι έχουμε κάνει σοβαρά βήματα μπροστά και πιστεύω πως σε συνεργασία με όλους -φιλοζωικές οργανώσεις, όσους ασχολούνται με τα ζώα, δήμους και κεντρική Κυβέρνηση- θα φέρουμε ένα καλό αποτέλεσμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Τώρα θα συζητηθεί η τέταρτη με αριθμό 609/23-3-2023 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3΄ Νότιου Τομέα Αθηνών του ΜέΡΑ25 κ. Σοφίας Σακοράφα προς τον Υπουργό Περιβάλλοντος και Ενέργειας, με θέμα: «Διαχείριση αποβλήτων στην Ικαρία».

Ορίστε, κυρία Σακοράφα, έχετε δύο λεπτά για το ξεκίνημά σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Υπουργέ, μιλάμε για ένα αδιανόητο πρόβλημα της διαχείρισης των αποβλήτων στην Ικαρία. Εκεί λειτουργούν δύο χώροι ανεξέλεγκτης διάθεσης απορριμμάτων, μία στον Αγκαθότοπο, στον Εύδηλο και μία στην Αργιουλάκη, στις Ράχες. Η υλοποίηση νόμιμης εγκατάστασης για τα αστικά απόβλητα του νησιού εκκρεμεί εδώ και δεκαεπτά χρόνια.

Είναι εντυπωσιακό -θα έλεγα- και ντροπιαστικό, όμως, παράλληλα και για την ελληνική πολιτεία αλλά και για όλες τις κυβερνήσεις να λειτουργεί αυτή η κατάσταση τόσα χρόνια και υπάρχει και μια απόφαση του ευρωπαϊκού δικαστηρίου, η Ε378/13 του 2014, που καταδικάζει τη χώρα μας και επιβάλλει κάποιες κυρώσεις.

Μετά από τόσα χρόνια, μόλις, τον περασμένο Νοέμβριο -υποτίθεται ότι- εφαρμόζεται μία, πάλι, προσωρινή λύση, δηλαδή η μεταφορά των απορριμμάτων στη Χίο. Για λόγους νομιμοφάνειας, έγινε η γραφειοκρατική ένταξη της Ικαρίας στο Φορέα Διαχείρισης Στερεών Αποβλήτων της Χίου και η πραγματικότητα είναι ότι οι δύο ΧΑΔΑ εξακολουθούν να χρησιμοποιούνται ακόμα και τώρα παράνομα.

Φαντάζομαι πως δεν χρειάζονται καθόλου επιχειρήματα ως προς τις επιπτώσεις στο περιβάλλον και την υγεία των κατοίκων. Αυτό είναι παγκοίνως γνωστό τι μπορεί να σηματοδοτεί για την υγεία των ανθρώπων.

Στο ΧΑΔΑ Ευδήλου, υπάρχουν σπίτια μόλις τριακόσια μέτρα, κύριε Υπουργέ, από τη χωματερή. Τα χωριά Φύτεμα και Κάμπος απέχουν εξακόσια με οκτακόσια μέτρα από τη χωματερή και χίλια μέτρα από τον Εύδηλο και είναι δίπλα ένα ρέμα.

Ο ΧΑΔΑ των Ραχών είναι πάνω σε ένα από τα πιο σημαντικά ρέματα του νησιού, λιγότερο από χίλια μέτρα από τα χωριά Κουνιάδοι και Προεσπέρα. Η υπερχείλιση έχει φτάσει στα σπίτια της Προεσπέρας. Η μόλυνση της ευρύτερης περιοχής είναι τεράστια.

Είχαμε καταθέσει ερώτηση στις 14 Δεκεμβρίου για το ποια συγκεκριμένα μέτρα έλαβε ή ποια θα λάβει άμεσα η Κυβέρνηση για να μην διαιωνίζεται αυτή η εντελώς απαράδεκτη κατάσταση. Λάβαμε μια τυπική υπηρεσιακή απάντηση, χωρίς ευθύνη της υπηρεσίας -που δεν είχε και δεν θα μπορούσε να έχει- ούτε ουσιαστική απάντηση, οπωσδήποτε, αλλά ούτε και πολιτική δέσμευση.

Γι’ αυτό κι αναγκαστήκαμε να επανέλθουμε με επίκαιρη ερώτηση, κύριε Πρόεδρε. Επειδή, λοιπόν, εδώ έχουμε μια αδιανόητη περίπτωση, που κανείς δεν δικαιούται να κάνει τα στραβά μάτια, ρωτάμε τον κύριο Υπουργό με ποια άμεσα και συγκεκριμένα μέτρα και με ποιο ορισμένο χρονοδιάγραμμα θα πάψει η συνεχιζόμενη παράνομη λειτουργία των χώρων ανεξέλεγκτης διάθεσης αποβλήτων στην Ικαρία;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Σακοράφα.

Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Καλησπέρα σας, κύριε Σκρέκα, καλή εβδομάδα και καλό μήνα!

Έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Καλή εβδομάδα, κύριε Πρόεδρε.

Πράγματι, κύριοι συνάδελφοι, κυρία Σακοράφα, το πρόβλημα των χώρων ανεξέλεγκτης διάθεσης απορριμμάτων είναι ένα πρόβλημα, το οποίο ταλανίζει τη χώρα μας πολλές δεκαετίες. Έχουμε κληρονομήσει δεκάδες ΧΑΔΑ στην Ελλάδα και μάλιστα για τη λειτουργία τέτοιων χώρων ανεξέλεγκτης διάθεσης απορριμμάτων, η Ελλάδα πληρώνει κάθε χρόνο πρόστιμα σε Ευρωπαϊκή Επιτροπή, έχει καταδικαστεί. Βεβαίως, τα πρόστιμα είναι μειούμενα, γιατί μετά από μεγάλη προσπάθεια της Κυβέρνησής μας έναν-έναν κλείνουμε τους ΧΑΔΑ με έναν τρόπο, όμως, που αυτό δεν σημαίνει ότι ανοίγει ένας ΧΑΔΑ κάπου αλλού, γιατί αυτό συνέβαινε τα προηγούμενα χρόνια. Το να κλείσει, δηλαδή, ένας ΧΑΔΑ είναι εύκολο, αλλά πρέπει να δοθεί μια μόνιμη λύση για το πού θα πάνε τελικά τα απορρίμματα, για το πώς θα τα διαχειριστούν οι τοπικές κοινωνίες γιατί σε περίπτωση που δεν δοθεί μια μόνιμη και καθαρή λύση, τότε -δυστυχώς!- αυτό το οποίο συμβαίνει, είναι κάπου αλλού σε μια διπλανή περιοχή να ανοίγει ένας νέος χώρος ανεξέλεγκτης διάθεσης.

Να πω, βέβαια, εδώ και να επισημάνω ότι την ευθύνη της εξάλειψης της ανεξέλεγκτης διάθεσης των αστικών στερεών αποβλήτων και της αποκατάστασης των υφιστάμενων χώρων ανεξέλεγκτης διάθεσης, την έχουν οι δήμοι σύμφωνα με το άρθρο 228 του ν.4555/2018 του ΣΥΡΙΖΑ.

Η Γενική Συνέλευση της Ανώνυμης Εταιρείας των Οργανισμών Τοπικής Αυτοδιοίκησης με την επωνυμία «Διαχείριση Απορριμμάτων Χίου Α.Ε.» και διακριτικό τίτλο ΔΙΑΝΟΧ Α.Ε. αποφάσισε στις 5 Μαρτίου του 2021 τη συμμετοχή του Δήμου Ικαρίας στο φορέα διαχείρισης στερεών αποβλήτων, ΦοΣΔΑ Χίου.

Μέσα από τους φορείς διαχείρισης, βεβαίως, μετά από συνεννοήσεις που έχουν γίνει και από τοπικούς δήμους και με τη συμμετοχή μικρότερων δήμων σε αυτούς, δίδεται η δυνατότητα τελικά ένας πιο ολοκληρωμένος οργανισμός να μπορεί να διαχειριστεί καλύτερα τα μεγάλα προβλήματα, τα οποία μπορεί να μην μπορεί να τα διαχειριστεί ένας μικρός δήμος, ο οποίος δεν έχει τις απαραίτητες τεχνικές υπηρεσίες, που δεν έχει τα μέσα, που δεν έχει το ανθρώπινο δυναμικό και δεν έχει και τα χρηματοδοτικά μέσα. Γι’ αυτό εμείς προσπαθήσαμε να συγκεντρώσουμε τελικά τις κατά τόπους υπηρεσίες και αρμοδιότητες σε κεντρικούς ΦοΔΣΑ, έτσι ώστε μέσα από μία πιο οργανωμένη υπηρεσία, από έναν πιο επαρκή οργανισμό, να μπορούμε να χειριστούμε τα πολύ σημαντικά προβλήματα που έχουν να κάνουν με τα απορρίμματα.

Η ένταξη του Δήμου Ικαρίας στον ΦοΔΣΑ είχε, μεταξύ άλλων, ως στόχο την υποστήριξη του δήμου στην ορθή εκ μέρους του διαχείριση αποβλήτων, άρα στην εξάλειψη της ανεξέλεγκτης διάθεσης αποβλήτων, μέσω της μεταφοράς τους στον ΧΥΤΑ Χίου.

Αυτή τη στιγμή έχουμε εγκρίνει ως ένα ενδιάμεσο σημείο, ως μια ενδιάμεση λύση τη δυνατότητα της μεταφοράς των αποβλήτων της Ικαρίας στη Χίο. Αυτό το κάνουμε, για να αποσυμπιέσουμε την κατάσταση -επαναλαμβάνω- σε ένα μεταβατικό στάδιο, σαν μια μεταβατική λύση, μέχρι να υπάρξει η οριστική λύση του προβλήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Βεβαίως, η οριστική λύση -και θα συνεχίσω στη δευτερολογία μου, κύριε Πρόεδρε- θα δοθεί μέσα από τις επενδύσεις που θα γίνουν, αξιοποιώντας τα χρήματα του προγράμματος «Περιβάλλον και Κλιματική Αλλαγή» από το Υπουργείο Ανάπτυξης και Επενδύσεων, όπου προγραμματίζεται να εκδοθούν προσκλήσεις, μεταξύ των οποίων και για τα νησιά του βορείου Αιγαίου, άρα και για την Ικαρία.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Σκρέκα.

Κυρία Σακοράφα, έχετε τον λόγο για τρία λεπτά.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Υπουργέ, στην ερώτησή μου είπα μια φράση που δεν ξέρω αν την προσέξατε Είπα ότι έγινε όλη αυτή η ιστορία που αναφερθήκατε εσείς προηγουμένως για λόγους νομιμοφάνειας, δηλαδή αυτή η γραφειοκρατική, αν θέλετε, ένταξη της Ικαρίας στο ΦοΣΔΑ Χίου, ακριβώς γιατί υπήρξε αυτό το πρόστιμο από την Ευρωπαϊκή Ένωση.

Και οι δύο ΧΑΔΑ λειτουργούν κανονικά. Εδώ έχουμε αδιαμφισβήτητα μια απαράδεκτη κατάσταση, με αποκλειστική ευθύνη της πολιτείας και το αν λέγεται δήμος ή κεντρική πολιτεία, νομίζω ότι τους κατοίκους ποσώς τους ενδιαφέρει. Είναι ένα πρόβλημα που υπάρχει επί δεκαετίας και δεν έχει δοθεί λύση. Μιλάμε για δεκαεπτά ολόκληρα χρόνια! Δεκαεπτά ολόκληρα χρόνια σκουπίδια δίπλα στα σπίτια των ανθρώπων!

Για να είμαι ειλικρινής, κύριε Υπουργέ, δεν είχα καμμία γνώση για το θέμα. Ειλικρινά το λέω αυτό. Είδαμε όμως ότι οι άνθρωποι εκεί, ο Εξωραϊστικός Εκπολιτιστικός Σύλλογος Προεσπέρας μάς έστειλε μια επιστολή με αποδέκτες όλες τις αρμόδιες υπηρεσίες, τον δήμο, τον Συνήγορο του Πολίτη και όλα τα κοινοβουλευτικά κόμματα. Έτσι έφτασε και σε εμάς. Και δεν διεκδικώ κανένα προνόμιο βεβαίως ευαισθησίας, αλλά μου κάνει εντύπωση ότι είμαστε απλώς σήμερα εδώ να συζητάμε αυτήν την ερώτηση του μικρότερου σε εκπροσώπηση κοινοβουλευτικού κόμματος, κύριε Πρόεδρε.

Μετά την ερώτησή μας ήρθαν σε επαφή μαζί μας και άλλοι πολίτες από την Ικαρία και από μια δημοτική παράταξη, την Αυτόνομη Συσπείρωση Πολιτών Ικαρίας. Έτσι έχουμε πια μια πληρέστερη ενημέρωση για την πραγματικότητα, η οποία δεν συμφωνεί καθόλου με τα υπηρεσιακά έγγραφα τα οποία έχουν σταλεί κατά διαστήματα. Μιλάμε για ένα σκηνικό παραλόγου, κύριε Υπουργέ.

Εγώ μπορώ να δεχθώ ότι οι ευθύνες δεν βαρύνουν μόνο τη σημερινή Κυβέρνηση, αυτό είναι γεγονός. Κλείνετε, όμως, και εσείς μια ολόκληρη τετραετία ως κυβέρνηση και θα έπρεπε να έχετε κάνει τουλάχιστον ένα ουσιαστικό βήμα, θα έλεγα, για την οριστική λύση. Δεν είναι δικαιολογία «τι να προλάβουμε να κάνουμε εμείς στη θητεία μας γιατί είναι πολύ μικρός ο χρόνος». Πόσο πρέπει να είναι μια κυβερνητική θητεία για να λυθεί ένα τόσο σοβαρό πρόβλημα; Και ως πότε, θα έλεγα, οι πολίτες θα πληρώνουν την ασυνέχεια του κράτους και τη διαπάλη των συμφερόντων που υπάρχουν στα συγκεκριμένα θέματα που αφορούν τα σκουπίδια;

Διάφοροι αρμόδιοι παράγοντες θέλουν να πείσουν όσους δεν ζουν στο νησί ότι οι ΧΑΔΑ δεν χρησιμοποιούνται πια. Και λέω μόνο όσους δεν ζουν στο νησί, γιατί όσοι ζουν στο νησί, όσοι είναι ντόπιοι δηλαδή, ξέρουν πάρα πολύ καλά ότι λειτουργούν κανονικότατα. Ο ίδιος ο κύριος δήμαρχος εκδίδει έγγραφο με τίτλο «βεβαίωση» με ημερομηνία 22 Νοεμβρίου του 2021, όπου αναφέρει ότι ο Δήμος Ικαρίας έπαψε τη λειτουργία των συγκεκριμένων ΧΑΔΑ.

Είμαι υποχρεωμένη εδώ να καταθέσω στα Πρακτικά –και θα τα καταθέσω μόλις τελειώσω την ομιλία μου- αυτήν τη δήθεν βεβαίωση του δημάρχου. Απ’ όσο γνωρίζουμε, ο ίδιος ως δήμαρχος απέναντι στην προφανή αβασιμότητα της «βεβαίωσης» -μέσα σε εισαγωγικά- αμύνεται με τον ισχυρισμό ότι το συγκεκριμένο έγγραφο δεν έχει αριθμό πρωτοκόλλου του δήμου. Βέβαια, αυτό το έγγραφο έχει πάρει αριθμό πρωτοκόλλου στα εισερχόμενα όλων των άλλων αρμοδίων υπηρεσιών όπου εστάλη για να την επικαλούνται στη συνέχεια.

Σε κάθε περίπτωση σας δείχνω, κύριε Υπουργέ, και θα καταθέσω στα Πρακτικά και αυτές τις εντελώς πρόσφατες φωτογραφίες που δείχνουν ποια είναι η πραγματική κατάσταση σήμερα. Σας δείχνω αυτήν την τελευταία και θα τις δείτε και τις υπόλοιπες. Λέει «ΧΑΔΑ Ευδήλου 3-4-2023». Απορριμματοφόρο αδειάζει στην περιοχή που αναφερόμαστε τώρα.

Όμως ο παραλογισμός δεν σταματάει εδώ. Έχουμε και μια άλλη μαγική εικόνα, τη δήθεν διαρκή και μόνιμη μεταφορά των στερεών αποβλήτων της Ικαρίας στη Χίο. Εμείς βρήκαμε έγγραφο μόνο για μία μεταφορά, κύριε Πρόεδρε, ακριβώς τον Νοέμβριο του 2021 που είναι περίπου οκτώ τόνοι στερεών αποβλήτων. Ένα απορριμματοφόρο πήγε στη Χίο με το πλοίο της γραμμής. Μιλάμε για τα απορρίμματα της Ικαρίας μιας και μόνο ημέρας. Για να λειτουργήσει αυτή η έστω προσωρινή λύση, θα έπρεπε ο δήμος να διαθέσει press container που δεν έχει και δεν βρίσκει χρήματα για να τα πάρει. Αυτή είναι η πολιτική διαχείρισης των αποβλήτων της Ικαρίας. Όλα αυτά, κύριε Υπουργέ, δεν τιμούν κανέναν. Νομίζω ότι είναι ντροπή για όλους και για όλους μας, να βάλω και τον εαυτό μου μέσα, γιατί κι εγώ μέλος του ελληνικού Κοινοβουλίου είμαι.

Επιτέλους, λοιπόν. Για να μην πούμε και για την ανακύκλωση, για τα βιο-απόβλητα. Υπάρχει υλοποιήσιμος, κύριε Υπουργέ, κυβερνητικός σχεδιασμός για να υπάρξει χώρος υγειονομικής ταφής υπολειμμάτων στην Ικαρία; Και πότε θα γίνει αυτό; Είναι πολύ σοβαρό αυτό. Ο κόσμος χωρίς καθόλου υπομονή πια περιμένει από εμάς, περιμένει από την πολιτεία να ανταποκριθεί στις υποχρεώσεις της απέναντί τους σε αυτό το τόσο σοβαρό θέμα.

Σας ευχαριστώ πολύ, κύριε Πρόεδρε, και για την ανοχή σας.

(Στο σημείο αυτό η Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Σκρέκα, τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Χωρίς καμμία διάθεση να μεταφέρω την ευθύνη που έχει η κεντρική πολιτεία, το κεντρικό κράτος σε ό,τι αφορά την ορθή διαχείριση των αποβλήτων και των αστικών απορριμμάτων και χωρίς καμμία δικαιολογία, πρέπει όμως να πω, κυρία συνάδελφε, ότι οι δήμοι έχουν ευθύνη και πρέπει να αναλαμβάνουν την ευθύνη. Ο καθένας έχει τη δική του ευθύνη, κάθε θεσμός. Ο δήμαρχος είναι ένας θεσμός που έχει συγκεκριμένες αρμοδιότητες, συγκεκριμένα δικαιώματα, αλλά και συγκεκριμένες ευθύνες. Και επειδή κρίνεται κάθε τέσσερα χρόνια από τους δημότες, καλό είναι να γνωρίζουν οι δημότες τι κάνει ο κάθε δήμαρχος για να μπορούν να αξιολογούν και να επιλέγουν αυτόν που πιστεύουν ότι καλύτερα θα αντιμετωπίσει τα τοπικά προβλήματα. Αυτό δεν είναι μομφή στον συγκεκριμένο δήμαρχο. Δεν τον γνωρίζω τον άνθρωπο, έχει κάνει σημαντικές προσπάθειες να λύσει το πρόβλημα, αλλά γενικά μια γενική τοποθέτηση σε αυτό που είπατε, ότι δεν έχει σημασία αν είναι αρμοδιότητα των δήμων και της κεντρικής πολιτείας, τελικά είμαστε όλοι υπεύθυνοι.

Είμαστε όλοι είμαστε υπεύθυνοι, αλλά υπάρχουν συγκεκριμένες αρμοδιότητες συγκεκριμένων οργάνων που θα πρέπει να τις εκπληρώνουν, αν θέλουμε επιτέλους το κράτος μας να προχωρήσει μπροστά και θα πρέπει ο καθένας να αναλαμβάνει την ευθύνη, αλλά και να κρίνεται γι’ αυτό.

Αυτή τη στιγμή υλοποιούνται μελέτες αποκατάστασης χώρων ανεξέλεγκτης διάθεσης αποβλήτων με χρηματοδότηση από την Κυβέρνηση. Είναι πάρα πολύ σημαντικό να το πούμε αυτό και γι’ αυτόν τον λόγο επαναλαμβάνω ότι μέρα με τη μέρα και μήνα με τον μήνα κλείνουν οι χώροι ανεξέλεγκτης διάθεσης αποβλήτων.

Η οριστική λύση του προβλήματος φυσικά της διαχείρισης των αποβλήτων στην Ικαρία θα χρειαστεί να λάβει χώρα την επόμενη τριετία, έτσι όπως εκτιμούν οι υπηρεσίες, όπου εκεί προγραμματίζονται τα εξής: Πρώτον, η δημιουργία Μονάδας Επεξεργασίας Βιοαποβλήτων, ΜΕΒΑ, όπως ονομάζεται στην Ικαρία και, βεβαίως, με τη μερική μεταφορά σύμμεικτων και ανακυκλώσιμων αστικών στερεών αποβλήτων σε μονάδα ανάκτησης και ανακύκλωσης αποβλήτων εκτός Ικαρίας. Η λύση αυτή θα περιγράφεται, βεβαίως, στο Περιφερειακό Σχέδιο Διαχείρισης Αποβλήτων του βορείου Αιγαίου, το οποίο αξιολογείται αυτή τη στιγμή από τη Γενική Γραμματεία Συντονισμού Διαχείρισης Αποβλήτων, ώστε να χορηγηθεί η απαιτούμενη γνώμη. Στη συνέχεια θα εγκριθεί και θα ξεκινήσει να υλοποιείται.

Έχουν ήδη πραγματοποιηθεί συναντήσεις με όλους τους εμπλεκόμενους φορείς κάτω από τον συντονισμό του Γενικού Γραμματέα Συντονισμού Διαχείρισης Αποβλήτων για να συζητηθούν ειδικότερα θέματα που έχουν ανακύψει στα νησιά του Βορείου Αιγαίου, όπως είναι και η Ικαρία.

Οι προβλεπόμενες γενικά στο βόρειο Αιγαίο μονάδες επεξεργασίας αποβλήτων αναμένεται να εξυπηρετήσουν μείωση του ποσοστού των υπολειμματικών αστικών αποβλήτων, τα οποία οδηγούνται προς ταφή, έτσι ώστε να συνεισφέρουν και στην επίτευξη του εθνικού στόχου μείωσης τελικά των αποβλήτων, τα οποία οδηγούνται προς υγειονομική ταφή και βεβαίως θα πρέπει προηγουμένως να επεξεργάζονται τα απόβλητα, όπως επιτάσσει η νομοθεσία της Ευρωπαϊκής Επιτροπής.

Άρα πραγματικά μέσα από τον περιφερειακό σχεδιασμό επιδιώκεται μια ολοκληρωμένη πια αντιμετώπιση του θέματος της διαχείρισης των αποβλήτων με έμφαση φυσικά σε θέματα πρόληψης και χωριστής συλλογής, διαλογής δηλαδή αποβλήτων στην πηγή, με σκοπό την ανακύκλωση και την ανάκτηση με τρόπο βέβαια που θα αποτυπώνεται στα αποτελέσματα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή ξεκούραση και καλή συνέχεια στην κ. Σακοράφα.

Ακολουθεί η πέμπτη με αριθμό 629/27-3-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλουπρος τον Υπουργό Περιβάλλοντος και Ενέργειας, με θέμα: «Τα ρουσφέτια της Νέας Δημοκρατίας στο μοίρασμα του ηλεκτρικού χώρου συνεχίζονται εις βάρος της ενεργειακής δημοκρατίας και των μικρών παραγωγών».

Κύριε Φάμελλε, καλησπέρα σας, καλή εβδομάδα, καλό μήνα! Έχετε δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Καλή εβδομάδα πράγματι.

Κύριε Υπουργέ, η ερώτηση αφορά στην υπουργική απόφαση που εκδώσατε λίγες ώρες πριν τον Δεκαπενταύγουστο. Ήταν μεσημέρι Παρασκευής της 12ης Αυγούστου, όταν αλλάξατε την προτεραιότητα στη χορήγηση όρων σύνδεσης στα έργα Ανανεώσιμων Πηγών Ενέργειας.

Τότε, κύριε Πρόεδρε, καταργήθηκε η χρονική προτεραιότητα. Δεν έχει πλέον καμμία σημασία πότε υποβάλλεις αίτηση. Κατατάσσονται τα έργα σε ομάδες με βάση την προσωπική διάθεση του Υπουργού με καθαρά φωτογραφικά κριτήρια. Έχει αναστατώσει όλη την αγορά των Ανανεώσιμων Πηγών Ενέργειας και ήδη η κ. Πέρκα σας κατέθεσε από τον Οκτώβριο ερώτηση, που εσείς αντί να μας απαντήσετε, μας στείλατε ένα δελτίο Τύπου. Αυτό κατ’ αρχάς είναι ντροπή για τον κοινοβουλευτικό έλεγχο.

Αυτή την υπουργική απόφαση, όμως, έρχεστε και την τροποποιείτε πάλι τον Ιανουάριο. Και τι λέει η τροποποίησή σας; Πρώτον, ότι στην απόφαση του Αυγούστου ξεχάσατε τα διμερή συμβόλαια και τα PPAs, δηλαδή τις πράσινες συμβάσεις για τη βιομηχανία και τους μεγάλους καταναλωτές. Αυτό δείχνει πόσο ξέρετε από ενεργειακή αγορά. Το δεύτερο είναι ότι μάλλον σας ζήτησαν και άλλα ρουσφέτια και ήρθατε να αλλάξετε πάλι τις φωτογραφικές ρυθμίσεις. Άρα φαίνεται ότι όποιος έρχεται και σας ζητάει ένα ρουσφέτι, εσείς, κατά το πολιτικό συμφέρον της παράταξής σας, αλλάζετε τους κανόνες ενεργειακής αγοράς.

Εμείς σας ζητήσαμε να μας δώσετε ποια είναι τα στοιχεία του ΑΔΜΗΕ και του ΔΕΔΔΗΕ από τα οποία προκύπτει αυτό το μοίρασμα του ηλεκτρικού χώρου και νομίζω ότι οφείλετε να απαντήσετε κατά τη διάρκεια της Κυβέρνησής σας, διότι μετά την 21η Μαΐου μάλλον θα πρέπει με άλλους τρόπους εμείς να δούμε στο πλαίσιο μιας άλλης κυβέρνησης με ποια σκοπιμότητα, αλλά κυρίως ποια χατίρια με ονοματεπώνυμο τακτοποιήσατε, γιατί τακτοποιήσατε χατίρια.

Το ειδικό θέμα της ερώτησης είναι οι υποσχέσεις σας για τους μικρούς επενδυτές. Σε αυτό θα ήθελα μια απάντηση.

Γνωρίζω ότι υπάρχει δυνατότητα ομαδοποιημένων αιτημάτων, αλλά το ομαδοποιημένο αίτημα έχει ένα όριο ισχύος, το οποίο το έχουν θέσει, κύριε Πρόεδρε, πολύ ψηλά. Δηλαδή, έχετε θέσει τα 50 μεγαβάτ στο όριο για να μπουν σε μια ομάδα για να έχει μια δυνατότητα και αυτή να μπει σε όρους σύνδεσης.

Το αποτέλεσμα ποιο είναι για περιοχές οι οποίες φτάνουν μέχρι, παραδείγματος χάριν, τα 45 MW; Μάλιστα, έχω ένα αίτημα τέτοιο αντίστοιχο –που έχει κοινοποιηθεί επιστολή και προς το δικό σας γραφείο-, για ενενήντα ένα φωτοβολταϊκά στη Θεσπρωτία με συνολική ισχύ 44,4 MW που δεν μπορούν να συνδεθούν και μάλιστα ενώ στην κοντινή γραμμή δεν υπάρχει άλλο έργο, δηλαδή ενώ υπάρχει περιθώριο ισχύος και δεν είναι κορεσμένο το δίκτυο. Γιατί ξέρουμε ότι στις περιοχές που είναι κορεσμένο το δίκτυο, αλλάζετε τη σειρά για να βάλετε τους κολλητούς σας. Στις περιοχές που υπάρχει χώρος, γιατί κοροϊδεύετε τους μικρούς επενδυτές, οι οποίοι ψάχνουν να συνδεθούν με κάποιο τρόπο; Και έτσι καταδικάζετε και την ύπαιθρο γιατί καταδικάζετε περιοχές που έχουν και δημογραφικό πρόβλημα.

Μήπως, κύριε Σκρέκα, αν έρθει ένα νέο αίτημα στο γραφείο σας μέχρι τις εκλογές θα ξαναλλάξετε την υπουργική απόφαση, θα κάνετε και άλλη φωτογραφική ρύθμιση; Για να ξέρουμε, να είμαστε προετοιμασμένοι. Όμως, είναι δυνατόν με τέτοια προχειρότητα, με τέτοιες φωτογραφικές ρυθμίσεις να αποφασίζετε μόνος σας ποιες εταιρείες θα τακτοποιηθούν και να αφήνετε απ’ έξω πιθανά κάποια συλλογικά αιτήματα που δεν υπάρχει και θέμα, αν θέλετε, επάρκειας ηλεκτρικού χώρου;

Σε κάθε περίπτωση, πάντως, κύριε Σκρέκα, οφείλετε να είστε ξεκάθαρος, να δώσετε τα στοιχεία, να γνωρίζουμε με ποιον τρόπο οδηγηθήκατε σε αυτή την τακτοποίηση. Γιατί να είστε σίγουρος ότι οι άδειες σύνδεσης θα μαθευτούν, η αγορά θα τις μάθει και πιθανόν θα τις μάθει και η δικαιοσύνη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Τα πήγατε καλά μέχρι στιγμής.

Θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Ορίστε, κύριε Σκρέκα, έχετε το λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είναι εντυπωσιακό, κύριε Πρόεδρε, ότι αυτοί που θα έπρεπε να απολογούνται για την ανυπαρξία της πολιτικής τους για την ανάπτυξη των ανανεώσιμων πηγών ενέργειας, έρχονται σήμερα και έχουν το θράσος να επιχειρούν να παραστήσουν τους κατήγορους.

Εγώ θα αναφέρω κάποια στοιχεία και βεβαίως, θα πάω στην ουσία των λεγομένων του κ. Φάμελλου, τα οποία, βεβαίως, δεν έχουν καμμία σχέση με την πραγματικότητα. Γι’ άλλη μία φορά, μέσα από μία ρητορική που δυστυχώς, δεν εδράζεται πάνω σε στοιχεία, προσπαθεί να παραπλανήσει τους Βουλευτές αλλά και τον κόσμο που μπορεί να μας βλέπει.

Κατ’ αρχάς, πρέπει να σας πω, κύριε Φάμελλε, ότι δεν μπορώ να καταλάβω πώς είναι δυνατόν να υπάρχει φωτογραφική προτεραιοποίηση συγκεκριμένων επενδύσεων, όταν τα κριτήρια της υπουργικής απόφασης έτσι όπως ορίζονται είναι οριζόντια και αντικειμενικά.

Και αυτό το οποίο λέμε, κύριε Φάμελλε, είναι πάρα πολύ απλό. Όταν το 2021 μου έκανε την τιμή ο Πρωθυπουργός να αναλάβω αυτό το κρίσιμο πόστο, εκείνο το οποίο σας είπα είναι ότι θα προωθήσουμε και θα βοηθήσουμε την ενεργοβόρα βιομηχανία, αλλά και τον παραγωγικό ιστό της χώρας να βελτιώσει την ανταγωνιστικότητά του μέσα από την ανάπτυξη και τη βελτίωση του κόστους της ενέργειας χρησιμοποιώντας τις ανανεώσιμες πηγές ενέργειας.

Εκείνο το οποίο είπα είναι ότι θα προωθήσουμε διμερή συμβόλαια μεταξύ παραγωγών ΑΠΕ μεγάλων φωτοβολταϊκών που θα μπορούσαν να καλύψουν την ενεργειακή κατανάλωση της βιομηχανίας της χώρας μας, της παραγωγικής βάσης της χώρας μας, των μεταποιητικών δραστηριοτήτων της Ελλάδας. Και αυτό κάναμε με τη συγκεκριμένη υπουργική απόφαση που έχει αντικειμενικά κριτήρια.

Κατηγορείτε ότι δήθεν αυτή η Κυβέρνηση δεν βοηθάει τους μικρούς επενδυτές. Ακούστε να δείτε πόσο αισχρό είναι το ψέμα, το οποίο, δυστυχώς, λέτε. Συνδέσεις ΔΕΔΔΗΕ επί ΣΥΡΙΖΑ: Στον ΔΕΔΔΗΕ, τον Διαχειριστή Διανομής Ηλεκτρικής Ενέργειας, συνδέονται τα μικρά φωτοβολταϊκά. Ακούστε τι συνδέσεις είχατε επί ημερών σας. Το 2015 συνδέθηκαν διακόσια είκοσι δύο έργα σε όλη την Ελλάδα με ισχύ 31 MW μόλις. Το 2016 συνδέθηκαν πεντακόσια δεκατρία έργα με ισχύ, επίσης, 31 MW. Το 2017 συνδέθηκαν τετρακόσια είκοσι οκτώ έργα με ισχύ 74 MW και το 2018 συνδέθηκαν τετρακόσια εξήντα εννέα έργα με ισχύ 112 MW.

Ακούστε τις συνδέσεις επί Νέας Δημοκρατίας: Το 2020 συνδέθηκαν χίλια εκατό σαράντα επτά έργα με ισχύ 466 MW, δηλαδή όσα συνδέσετε εσείς από το 2015 μέχρι το 2018 τα συνδέσαμε εμείς, μικρά έργα, μικρών επενδυτών ΑΠΕ, το 2020. Τον επόμενο χρόνο, το 2021, συνδέθηκαν δύο χιλιάδες εκατόν εξήντα έργα με ισχύ 797 MW, δηλαδή διπλάσιες επενδύσεις, μικρές επενδύσεις, διπλάσια μικρά φωτοβολταϊκά συνδέθηκαν στο δίκτυο το 2021 επί ημερών Κυβερνήσεως Νέας Δημοκρατίας και Κυριάκου Μητσοτάκη. Διπλάσια φωτοβολταϊκά σε έναν χρόνο από ό,τι στο σύνολο των πέντε ετών επί ημερών ΣΥΡΙΖΑ Τσίπρα!

Κύριε Πρόεδρε, κυρίες και κύριοι συνάδελφοι, το 2021 συνδέσαμε δύο χιλιάδες εκατό εξήντα μικρά φωτοβολταϊκά στον ΔΕΔΔΗΕ. Και το 2022 πέντε χιλιάδες τριάντα επτά, πάνω από τον διπλάσιο αριθμό. Προσέξτε! Πέντε χιλιάδες το 2022, τετρακόσια είκοσι οκτώ το 2017 - 2018. Χίλια ενενήντα δύο μεγαβάτ! Και ήδη το πρώτο τρίμηνο του 2023 έχουμε συνδέσει πάνω από χίλια μικρά φωτοβολταϊκά, με ύψος εγκατεστημένης ισχύος εκατό εξήντα τρία μεγαβάτ. Δηλαδή, το πρώτο τρίμηνο του 2023 έχουμε συνδέσει παραπάνω μικρά φωτοβολταϊκά απ’ ό,τι τα τρία χρόνια του ΣΥΡΙΖΑ. Και έρχεται εδώ ο κ. Φάμελλος να κατηγορεί τη σημερινή Κυβέρνηση ότι δεν βοηθάει τους μικρούς επενδυτές!

Αυτά τα λίγα για την πρωτολογία μου. Έχω στη συνέχεια να πω και άλλα.

**ΠΡΟΕΔΡΕΥΩΝ (Απόστολος Αβδελάς):** Πολύ ωραία, για να μην ξεφεύγουμε στον χρόνο. Άλλωστε, είστε και οι δύο κύριοι στον λόγο σας.

Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Στον χρόνο μας θα είμαστε, κύριε Πρόεδρε.

Βέβαια, αναρωτιέμαι. Τα τελευταία τέσσερα χρόνια είναι κυβέρνηση ο ΣΥΡΙΖΑ; Γιατί ο κύριος Υπουργός -πραγματικά αναρωτιέμαι- ασχολείται με το τι έγινε στην κυβέρνηση μέχρι το 2019, αλλά δεν μπορεί να απαντήσει για το τι γίνεται τώρα.

Κύριε Σκρέκα, πέραν του ότι δεν απαντήσατε στο ερώτημα για τις συλλογικές αιτήσεις σε περιοχές που υπάρχει περιθώριο ηλεκτρικού χώρου -τίποτα δεν έχω δει γι’ αυτό, περιμένω-, μας είπατε από πού τα ξέρουμε.

Κατ’ αρχάς, η αγορά και των μεγάλων έργων ΑΠΕ και των διεθνών οίκων σας καταγγέλλει. Και στο Μαξίμου σας έχει καταγγείλει. Γιατί, κύριε Πρόεδρε; Από πού προκύπτει ότι δεν είναι οριζόντια η ρύθμισή του; Όταν ξέρεις στην αγορά τι αιτήσεις έχουν υποβληθεί και πας εκ των υστέρων και αλλάζεις τους κανόνες, καταργώντας τη σειρά προτεραιότητας, δηλαδή όποιος υπέβαλε πρώτος αξιολογείται πρώτος, τροποποιώντας τους κανόνες για το ποιος μπαίνει πρώτος στο δίκτυο, απλά στήνεις το «παιχνίδι».

Το στήσατε, κύριε Σκρέκα. Όλη η αγορά λέει ότι ήταν ρουσφέτι η υπουργική απόφαση. Η δεύτερη του Ιανουαρίου ήταν ένα ακόμα ρουσφέτι, γιατί υποδεικνύει ότι ήταν και λάθος το πρώτο ρουσφέτι του Αυγούστου.

Το ερώτημα που σας έχω θέσει, επίσης, είναι αν θα κάνετε κι άλλο ρουσφέτι μέχρι τις εκλογές. Ότι θα το βρούμε εμείς στις 22 Μαΐου που θα φύγετε, θα το βρούμε. Και ποιους «φωτογραφίσατε» θα βρούμε.

Προσπαθούμε τώρα να βοηθήσουμε και κάποια μικρά έργα. Από πού μάθαμε για το μικρό έργο; Έχω το αίτημά τους προς το γραφείο σας. Θα το καταθέσω. Να μας απαντήσετε όμως.

Ξέρετε τι λένε αυτοί οι άνθρωποι; Δεν θέλουν πια καμμία αίτηση σύνδεσης από εσάς. Να φύγετε το συντομότερο θέλουν. Και πολλοί ήταν από τον δικό σας πολιτικό χώρο.

Κύριε Πρόεδρε, μέσα στην ερώτησή μας έχουμε και ένα δεύτερο ζήτημα: Τι σκοπεύετε να κάνετε για τις ενεργειακές κοινότητες όσον αφορά στον ηλεκτρικό χώρο; Όταν το υποβάλαμε δεν είχατε περάσει αυτόν τον κατάπτυστο νόμο, που έχει και την ιδιωτικοποίηση του νερού, για την οποία σας έδωσε μία ωραία απάντηση εχθές βράδυ η Θεσσαλονίκη. Ελπίζω να χαρήκατε τις δεκάδες χιλιάδες νέους και τον κόσμο της Θεσσαλονίκης που τραγουδάγανε κατά της ιδιωτικοποίησης και του σχεδίου Μητσοτάκη.

Θέλω λιγάκι να συζητήσουμε για τις ενεργειακές κοινότητες και για όλο αυτό τον λογύδριο που βγάλατε για τις ΑΠΕ. Ναι, ο ΣΥΡΙΖΑ έκανε μεγάλες μεταρρυθμίσεις για να έχουμε σήμερα ΑΠΕ. Και μία μεγάλη μεταρρύθμιση ήταν ο νόμος των ενεργειακών κοινοτήτων. Τις «παγώσατε» τέσσερα χρόνια, κόψατε την προτεραιότητα σύνδεσης στο δίκτυο. Τώρα τις διασπάτε σε άλλα δύο υποκείμενα. Έχουμε τρεις διαφορετικές μορφές κοινοτήτων και δεν ξέρουν οι άνθρωποι των ενεργειακών κοινοτήτων πλέον τι να κάνουν. Τους κόψατε τη χρηματοδότηση. Και ποια είναι πραγματικότητα στα μικρά έργα, που λέτε ότι έχετε κάνει πολλά; Θα σας το πω. Τα μικρά έργα δεν βρίσκουν ηλεκτρικό χώρο, δεν έχουν που να συνδεθούν.

Θέλετε απόδειξη; Ορίστε τα στοιχεία του ΔΕΔΔΗΕ, τα οποία έχουν δημοσιοποίηση ΠΟΣΠΗΕΦ, που λένε εδώ ότι ο χρόνος απάντησης ήταν τρεισήμισι μήνες το 2019 και τώρα είναι δώδεκα. Δηλαδή, τριπλάσιος χρόνος για να απαντήσουν στο αίτημα σύνδεσης, κύριε Πρόεδρε. Είναι τα επίσημα στοιχεία του ΔΕΔΔΗΕ, είναι από τον πίνακα.

Και τι άλλο έχουν; Ποιος ΔΕΔΔΗΕ; Ο ΔΕΔΔΗΕ του κ. Μάνου, κύριε Πρόεδρε. Σας θυμίζω ότι ο κ. Μάνος για τον εαυτό του βρήκε χρόνο να πάρει απόφαση για να πάρει ένα «χρυσό» μπόνους, χωρίς να κάνει τη δουλειά του όμως, πολλαπλασιάζοντας τον χρόνο σύνδεσης των μικρών έργων ΑΠΕ. Αυτά είναι τα «γαλάζια» παιδιά, που θα «φάνε και τα πόμολα» μέχρι τις 21 Μαΐου.

Τι βλέπω στο δελτίο Τύπου της ΠΟΣΠΗΕΦ στις 6-2-2023; «Αναμονή για σύνδεση στο δίκτυο έως και δεκαέξι μήνες». Αυτή είναι η αριστεία σας; Ρουσφέτια για τους μεγάλους και οι μικροί να περιμένουν δεκαέξι μήνες; Ακόμα και στις ακριτικές περιοχές, που κάνετε τάχατες ότι σας νοιάζουν, στον Έβρο που πήγα περιοδεία, ερχόντουσαν οι παραγωγοί που είχαν έτοιμα έργα και μας είπαν ότι κάνουν έναν χρόνο για να τους απαντήσουν. Έτοιμα για σύνδεση, για να δώσουν πράσινη ενέργεια!

Να μην αναφερθώ τι έγινε στους διαγωνισμούς της Πελοποννήσου και της Κρήτης. Στον έναν ήταν κλειστό το σύστημα, αλλά πρόλαβαν κάποιοι και μπήκαν και στο άλλο μπήκε μηχανάκι ρομποτικό, το οποίο εσείς το λύσατε με εγκύκλιο μετά τους διαγωνισμούς, αφού έγινε το σκάνδαλο. Και ήρθε η Ρυθμιστική Αρχή Ενέργειας και έχει «παγώσει» τους διαγωνισμούς τώρα και πιθανόν να χρειαστεί να επαναληφθούν. Αυτά γίνονται στις ανανεώσιμες πηγές ενέργειας.

Και, μάλιστα, τελικά καταλήξαμε στις ανανεώσιμες πηγές ενέργειας να μην υπάρχει ισοτιμία και κάποιοι να έχουν «μπάρμπα στην Κορώνη» για να μπορούν να προχωράνε. Χειρότερα και από την ΕΡΕ του 1960. Το μόνο που σας ενδιαφέρει είναι τα ρουσφέτια, να είναι τα «γαλάζια» παιδιά εκεί και να τρώνε με χρυσά κουτάλια και το πλιάτσικο που κάνουνε, γιατί ως προς τα έργα των ανανεώσιμων πηγών ενέργειας, πέρα από το ότι τώρα πράγματι συνδέονται στο δίκτυο έργα που μπήκαν λόγω των διαγωνιστικών διαδικασιών του ΣΥΡΙΖΑ, που ξεκίνησαν από τον νόμο Σταθάκη, έχετε χρεοκοπήσει για δεύτερη φορά τον λογαριασμό των ΑΠΕ, επιβάλλετε χαράτσι σε όλα τα έργα ανανεώσιμων πηγών ενέργειας, δεν έχετε κάνει ούτε ένα θεσμικό βήμα στην αποχέτευση κι έχετε οδηγήσει τις ΑΠΕ σε υπερθέρμανση.

Πείτε μας σε ποιο δίκτυο θα συνδεθούν τα εκατό GW που άνοιξε τάχατες την αγορά ο «μάγος» Χατζηδάκης και γίνεται το «έλα να δεις» και τα έργα δεν βρίσκουν χώρο, παρά μόνο εσείς έρχεστε με φωτογραφικές ρυθμίσεις για τους κολλητούς σας και αφήνετε συλλογικά δίκτυα και συλλογικές αιτήσεις στην περιφέρεια της Θεσπρωτίας να μην έχουν χώρο να συνδεθούν.

Δεν υπάρχει ερώτημα, κύριε Σκρέκα, ούτε για το πότε θα φύγετε. Το ξέρουμε κι αυτό. Το ζήτημα είναι πόση ζημιά θα κάνετε μέχρι την 22α Μαΐου που θα υπάρχει μία προοδευτική κυβέρνηση στη χώρα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πάντως, εσείς, κύριε Φάμελλε, κάνατε τεράστια ζημιά στην Ελλάδα, γιατί μη συνδέοντας σχεδόν καθόλου ανανεώσιμες πηγές ενέργειας επί τέσσερα και πέντε χρόνια, πληρώσαμε πολλά δισεκατομμύρια ευρώ αυτά τα χρόνια σε φυσικό αέριο το οποίο εισάγαμε για να παράγουμε ηλεκτρική ενέργεια που θα μπορούσαμε να παράγουμε από τον ήλιο και από τον άνεμο, αν εσείς, δυστυχώς, δεν είχατε ολιγωρήσει τραγικά όσο κυβερνούσατε. Ακόμα και τώρα, ο Έλληνας πολίτης πληρώνει πολύ ακριβά –και το νοιώθει στην τσέπη του- την ενεργειακή πολιτική του ΣΥΡΙΖΑ που επί της ουσίας καταδίκασε τις ΑΠΕ επί πέντε χρόνια.

Συγγνώμη που θα το πω, αλλά λέτε κάποια πράγματα που δεν θέλω να πω ότι δεν ξέρετε τι λέτε, αλλά θα σας πω τι λέτε για να καταλάβετε και να μου πείτε εσείς αν ξέρετε τι λέτε. Είπατε ότι οι διαγωνιστικές διαδικασίες του κ. Σταθάκη και τα έργα τα οποία προέκυψαν τότε με τις διαγωνιστικές διαδικασίες του κ. Σταθάκη έχουν φέρει σήμερα μεγάλη ανάπτυξη των ΑΠΕ. Μα, καλά, τα μικρά έργα τα οποία συνδέονται στον ΔΕΔΔΗΕ μέχρι 1 MW, δεν γνωρίζετε ότι δεν συμμετέχουν σε διαγωνιστικές διαδικασίες και ότι η ταρίφα προκύπτει από υπουργική απόφαση; Δηλαδή, για να καταλάβετε την ορθότητα αυτών που λέτε, σας λέω αυτό το μικρό παράδειγμα. Ό,τι είπατε είναι εκτός πραγματικότητας.

Επίσης, φαίνεται ότι έχετε πάρει ένα μόνιμο διαζύγιο με την ειλικρίνεια και με την αλήθεια, όταν λέτε ότι η Κυβέρνηση προσπαθεί να ιδιωτικοποιήσει το νερό. Πολύ ωραία πραγματικά η συναυλία που διοργάνωσε ο σύλλογος των εργαζομένων στην ΕΥΑΘ, στη δημόσια εταιρεία ύδρευσης στη Θεσσαλονίκη, αλλά αρκεί να διαβάσετε το πρώτο και το τρίτο άρθρο για να καταλάβετε ότι για πρώτη φορά με νόμο οι πάροχοι νερού είναι μόνο δημοτικές ή δημόσιες επιχειρήσεις. Τελεία και παύλα. Είναι παράνομο με νόμο της Κυβέρνησης Μητσοτάκη να υπάρξει κάποιος ιδιώτης ο οποίος παρέχει νερό.

Εκείνο, όμως, που δεν είπατε, κύριε Φάμελλε, είναι το εξής: Ξεχάσατε ότι τον Μάρτιο του 2018 έμεινε η Θεσσαλονίκη μία βδομάδα χωρίς νερό; Το ξεχάσατε αυτό; Ξεχάσατε και δεν γνωρίζετε ότι οι απώλειες στο δίκτυο της ΕΥΑΘ ξεπερνούν το 35% και φθάνουν το 38%; Δηλαδή, έχουμε σχεδόν 40% απώλειες, σύμφωνα με τα στοιχεία που αναρτά η ΕΥΑΘ στην ιστοσελίδα και στην πλατφόρμα του Υπουργείου Περιβάλλοντος και Ενέργειας. Έτσι θα προστατεύσετε το νερό; Δηλαδή, εσείς επί ημερών σας αφήσατε κατά 40% το νερό να χάνεται. Μιλάμε για διυλισμένο νερό. Μάλιστα, για τη Θεσσαλονίκη τον Μάρτιο του 2018. Γιατί έγινε αυτό; Ήταν όλα τόσο καλά; Είναι δυνατόν να μείνει μία βδομάδα χωρίς νερό η συμπρωτεύουσα; Ένα εκατομμύριο άνθρωποι έμειναν μία βδομάδα χωρίς νερό τον Μάρτιο του 2018 με κυβέρνηση ΣΥΡΙΖΑ, Υπουργό Σταθάκη και Αναπληρωτή Υπουργό εσάς. Τα ξεχάσατε αυτά; Έτσι κυβερνήσατε. Γι’ αυτό, ο λαός σας έστειλε στην αντιπολίτευση.

Πάμε τώρα στο διά ταύτα, στις ενεργειακές κοινότητες…

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, να μπούμε στην ερώτηση. Εκτός αν δεν σας ενδιαφέρει το νερό και δεν το ξέρω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Τελειώνω, κύριε Πρόεδρε. Δώστε μου ένα λεπτό. Είναι σημαντικό. Για να μην τα ξεχνάμε…

**ΠΡΟΕΔΡΕΥΩΝ (Απόστολος Αβδελάς):** Θα σας δώσω, αλλά ελάτε στην ερώτηση.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Για να μην πω, επίσης, ότι σύμφωνα με τα στοιχεία ανακτά το κόστος κατά 133% σήμερα η ΕΥΑΘ και πρέπει να δούμε για ποιον λόγο. Για ποιον λόγο, δηλαδή, να το ανακτά 30% πιο ακριβά; Δεν πρέπει να λογοδοτούν οι δημόσιες επιχειρήσεις;

Σε σχέση με την υπουργική απόφαση για την τιμολόγηση του νερού που εκδώσατε εσείς, κύριε Φάμελλε, το 2017, θα έπρεπε να ανακτά 30% χαμηλότερα το κόστος η ΕΥΑΘ. Δηλαδή, σε σχέση με τη δική σας υπουργική απόφαση τιμολόγησης ανακτά παραπάνω κόστος σήμερα η ΕΥΑΘ. Δεν πρέπει να ελεγχθεί;

Γι’ αυτό θέλουμε μια ανεξάρτητη αρχή, επιτέλους, να ελέγξει, να εποπτεύσει, να βάλει τα πράγματα έτσι όπως πρέπει να είναι και να λογοδοτήσουν με απόλυτη διαφάνεια τα δημόσια μονοπώλια του νερού. Γιατί το νερό είναι και θα παραμείνει δημόσιο, αλλά αυτό δεν σημαίνει ότι δεν πρέπει να ελέγχεται η ποιότητά του και δεν σημαίνει ότι επειδή παρέχεται από δημόσιες επιχειρήσεις πρέπει να το πληρώνει όσο-όσο ο πολίτης κι ο δημότης.

Πάμε τώρα στην αγορά. «Η αγορά καταγγέλλει». Ακούτε την αγορά, τουλάχιστον, έχετε προχωρήσει λιγάκι. Όσον αφορά στις ενεργειακές κοινότητες που δήθεν «πάγωσαν» επί Νέας Δημοκρατίας -δήθεν!-, εμείς παραλάβαμε τετρακόσιες ενεργειακές κοινότητες το 2020, δηλαδή το 2019 και το 2020 ιδρύθηκαν. Έχουμε τα στοιχεία, το 2020 ήταν τετρακόσιες, σήμερα είναι χίλιες τετρακόσιες.

Συγκεκριμένα, ενεργειακές κοινότητες, σε σχέση με τα επίσημα στοιχεία του ΔΑΠΕΕΠ: Το 2019 δέκα έργα 7 MW. Το 2020 τριακόσια είκοσι τρία έργα ενεργειακών κοινοτήτων –τριακόσιες είκοσι τρεις ενεργειακές κοινότητες- 227 MW. Αυτά είναι τα ρουσφέτια που δήθεν κάνουμε για άλλους και «παγώνουμε» τις ενεργειακές κοινότητες; Το 2022 τετρακόσια πενήντα έξι έργα ενεργειακών κοινοτήτων 343 MW, σε έναν μόλις χρόνο! Τετρακόσιες ήταν όλες κι όλες οι κοινότητες που είχαν γίνει επί ημερών ΣΥΡΙΖΑ και τον πρώτο χρόνο της Νέας Δημοκρατίας. Τον δεύτερο, τον τρίτο και τον τέταρτο έχουμε δεκαπλασιασμό των ενεργειακών κοινοτήτων και δεκαπλασιασμό της εγκατεστημένης ισχύος! Αυτά είναι τα «ρουσφέτια»; Γι’ αυτά μιλάτε; Επειδή ένας, μία ενεργειακή κοινότητα, δεν μπορεί να βρει χώρο ενεργειακό; Μπορεί και να βρει. Ο ΔΕΔΔΗΕ θα απαντήσει ή ο ΑΔΜΗΕ, εγώ θα απαντήσω; Δεν υπάρχει αρμόδιος διαχειριστής;

Κι επειδή μπερδεύεστε, δεν μου λέτε, στην τροποποίηση της υπουργικής απόφασης, που έγινε τα Χριστούγεννα περίπου, δεν είδατε ότι την κατηγορία Γ΄ που είναι οι ενεργειακές κοινότητες την ανεβάσαμε σε ό,τι αφορά στην αξιολόγηση από τον ΑΔΜΗΕ, από τον διαχειριστή,…

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** …κι εξετάζεται παράλληλα με την κατηγορία Β΄, που είναι τα μεγάλα έργα, για διμερείς συμβάσεις με την ενεργοβόρο βιομηχανία εκ παραλλήλου; Εμείς βοηθάμε την κοινωνία, βοηθάμε τον τόπο και αυτό έχει αποτέλεσμα, που εσείς δεν είχατε. Αυτή είναι η διαφορά η δική μας με εσάς.

Αυτό θα αξιολογηθεί από τον λαό. Και βεβαίως, εμείς δεν ζητάμε τη σύγκριση μόνο ως προς ό,τι κάναμε, εμείς ζητάμε τη σύγκριση από τον ελληνικό λαό και σε αυτά τα οποία θα κάνουμε, κύριε Φάμελλε. Και εμείς εδώ θέλουμε να αλλάξουμε τις παθογένειες. Δουλεύουμε. Δεν σηκώνουμε ψηλά το κεφάλι, χαμηλώνουμε τα μάτια και δουλεύουμε για να αλλάξουμε τις παθογένειες. Εσείς συνεχίζετε να κομπάζετε ότι τα τέσσερα - πέντε χρόνια τα κάνατε όλα σωστά σ’ αυτόν τον τόπο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Παραμείνετε στη θέση σας για να κάνουμε ένα «τάιμ άουτ» με τον κ. Αρσένη, η ερώτηση του οποίου θα συζητηθεί τώρα.

Πρόκειται για την δέκατη τέταρτη με αριθμό 634/27-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Γη, ύδωρ και δημόσιο χρήμα για την «ΕΛΛΗΝΙΚΟΣ ΧΡΥΣΟΣ Α.Ε.» στη βορειοανατολική Χαλκιδική».

Κύριε Αρσένη, καλησπέρα σας. Καλή εβδομάδα και καλό μήνα.

Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, καταλαβαίνω την ταραχή σας για τη χθεσινή γιγάντια συγκέντρωση στη Θεσσαλονίκη για το νερό.

**ΠΡΟΕΔΡΕΥΩΝ (Απόστολος Αβδελάς):** Να μην ξεφεύγουμε από το θέμα -ξέφυγε ο Υπουργός- και να μιλάμε για το νερό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Καθόλου. Θα το εξηγήσω αμέσως.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, με είδατε ταραγμένο;

**ΠΡΟΕΔΡΕΥΩΝ (Απόστολος Αβδελάς):** Δεν θα το πω εγώ αυτό. Όπως κρίνει ο συνάδελφος.

**ΚΡΙΤΩΝ - ΗΛΙΑΣ ΑΡΣΕΝΗΣ:** Καταλαβαίνω την ταραχή σας, κύριε Υπουργέ, για τη χθεσινή γιγαντώδη συγκέντρωση για το νερό στη Θεσσαλονίκη. Όμως δεν πρέπει να ξεχνάτε ότι αντίστοιχης εμβέλειας, αντίστοιχου εύρους ήταν οι συγκεντρώσεις για τον χρυσό, ενάντια στην εξόρυξη χρυσού.

Εμείς δεν ξεχνάμε ότι το πρώτο πράγμα που κάνατε ως νέος Υπουργός Περιβάλλοντος ήταν να φέρετε αυτή την αποικιοκρατική σύμβαση για την εξόρυξη χρυσού στις Σκουριές, που παρόμοιά της δεν υπάρχει πουθενά αλλού στον κόσμο, όπου όλα τα κέρδη της εταιρείας είναι κεφάλαια εξωτερικού και πρέπει η χώρα μας να έχει συναλλαγματικά αποθέματα για να τα εξάγει αυτή η εταιρεία όπου θέλει, όποτε θέλει. Της ανήκει όλη η βορειοανατολική Χαλκιδική και είναι άβατο για τις υπηρεσίες του δημοσίου. Ακόμα και οι επιθεωρητές περιβάλλοντος πρέπει να ενημερώνουν, πρέπει να συνυπογράφει ιδιώτης επιθεωρητής το πόρισμά τους, και υπάρχουν και χιλιάδες άλλα πράγματα, όπως ρήτρες αν κοπεί η πρόσβαση στα δίκτυα της εταιρείας, ρήτρες, ρήτρες…Ό,τι και να γίνει, το δημόσιο πληρώνει.

Και τι κάνετε τώρα; Με αυτή τη σύμβαση, την πιο αποικιοκρατική σύμβαση σε ολόκληρο τον κόσμο, η εταιρεία δεν έβρισκε να πουλήσει σε κάποιον άλλον αγοραστή την εξόρυξη.

Και βέβαια, τώρα παίρνουν δάνειο 700 εκατομμύρια ευρώ από τις ελληνικές τράπεζες που όλοι μας, οι πολίτες δηλαδή, χρηματοδότησαν με 80 δισεκατομμύρια ευρώ αυτά τα χρόνια για να ανακεφαλαιοποιηθούν. Και τους δίνετε δάνειο 700 εκατομμύρια ευρώ με εγγύηση του ελληνικού δημοσίου. Θα μας πείτε κιόλας αν κάνουμε κάποιο λάθος. Υπάρχει αυτή η εγγύηση; Κι επίσης, με μεταβίβαση στις τράπεζες όλων των δικαιωμάτων από την αποικιοκρατική αυτή σύμβαση της εταιρείας.

Θέλουμε οπότε να μας απαντήσετε στα ερωτήματα. Ποιες είναι οι εύλογες απαιτήσεις που αναφέρετε στη σύμβαση των χρηματοδοτών της εταιρείας, που καλείται να εκπληρώσει το δημόσιο; Θα δοθεί στις τράπεζες η εγγύηση του δημοσίου για την αποπληρωμή των δανείων που θα λάβει η «ΕΛΛΗΝΙΚΟΣ ΧΡΥΣΟΣ»; Με ποιον τρόπο κρίνετε ότι οι εγγυήσεις αυτών των δανείων, μέρος των οποίων πρόκειται για χρήματα που θα βγουν από τα δημόσια ταμεία, δεν αποτελεί παράνομη κρατική ενίσχυση;

Και όλα αυτά, κύριε Πρόεδρε, σε μία εταιρεία με αρνητικούς ισολογισμούς όλα αυτά τα χρόνια και με 1 δισεκατομμύριο ευρώ χρέος. Σε αυτή δίνουμε 700 εκατομμύρια ευρώ δάνειο. Και αν δεν υπήρχε η ασυλία των τραπεζιτών, θα πήγαινε για απιστία.

Για ποιον λόγο δεν φέρνετε τη συμπληρωματική σύμβαση για ψήφιση στη Βουλή; Για ποιον λόγο δεν γνωμοδότησε το Νομικό Συμβούλιο του Κράτους, αλλά επιλέξατε ένα τυχαίο νομικό γραφείο για να γνωμοδοτήσει; Πώς θα αντιμετωπίσει το ΥΠΕΝ την προφανή σύγκρουση συμφερόντων που θα προκύψει, εάν η «ΕΛΛΗΝΙΚΟΣ ΧΡΥΣΟΣ» δεν τηρήσει τις υποχρεώσεις της για άλλη μία φορά, όπως έχει πράξει στο παρελθόν, που αντί να καταγγείλουν τη σύμβαση, έφτιαξαν μία καινούργια, για να μην υπάρχει καμμία πιθανότητα να έχει την παραμικρή κύρωση ποτέ η εταιρεία, ό,τι και αν καταστρέψει;

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Αρσένη, εγώ δεν καταλαβαίνω τι θέλετε να κάνουμε. Θέλετε η εταιρεία να κλείσει τις δραστηριότητές της εκεί και να σηκωθεί να φύγει; Τι θέλετε να κάνουμε; Δηλαδή, αν γινόσασταν Υπουργός, εσείς τι θα κάνατε; Θα κλείνατε την εταιρεία; Θα ακυρώνατε τη σύμβαση που έχει ψηφίσει η ελληνική Βουλή;

Εκεί δουλεύουν χιλιάδες άνθρωποι άμεσα και έμμεσα, πάνω από χίλιοι πεντακόσιοι εργαζόμενοι και εμμέσως δουλεύουν και πάρα πολλοί σε συναφείς και υποστηρικτικές λειτουργίες. Ρωτάω. Θέλετε να σηκωθούν να φύγουν; Να κλείσει επιχείρηση; Θα βρουν δουλειά δυόμισι και τρεις χιλιάδες άνθρωποι στην περιοχή εκεί; Θα βρουν δουλειά τα νέα παιδιά; Θα ζήσουν τις οικογένειές τους; Τι θα κάνουν εκεί; Ή θα σηκωθούν να φύγουν να πάνε στη Γερμανία για να φτιάξουν μία καλύτερη ζωή; Ή θα φύγουν να πάνε στις μεγάλες πόλεις της Ελλάδας για να βρουν μία καλύτερη ζωή;

Εσείς τι θέλετε να κάνουμε; Πείτε μου. Τι λέτε εσείς; Δεν είναι προσωπικό το θέμα και δεν θέλω να προσωποποιώ ένα πολιτικό ζήτημα, αλλά απευθύνω μία ρητορική ερώτηση. Τι θα έπρεπε να κάνουμε, κύριε συνάδελφε; Δεν θα έπρεπε να στηρίξουμε μία επιχείρηση, έναν επενδυτή; Όπως είπατε κι εσείς, έχει έρθει, επενδύει, ακόμη δεν είναι κερδοφόρες οι χρήσεις τους, αλλά δεν έχει ολοκληρωθεί το επιχειρησιακό πλάνο.

Πρέπει να πάρει αυτά τα 700 εκατομμύρια ευρώ που λέτε εσείς -δεν ξέρω αν θα είναι 600 ευρώ, 700 ευρώ ή 800 ευρώ-, για να προχωρήσει και να επεκτείνει τις δραστηριότητες στις Σκουριές, να δουλέψουν και άλλοι εργαζόμενοι και άλλοι πολίτες της τοπικής κοινωνίας. Και άλλοι θα δουλέψουν, πάνω από πεντακόσιοι εκτιμούν ότι θα δουλέψουν επιπλέον και θα διασφαλιστούν και οι θέσεις εργασίας των υπολοίπων. Και τότε θα γίνει κερδοφόρα, βεβαίως, η δραστηριότητα, γιατί τώρα δεν έχει ολοκληρωθεί και δεν είναι κερδοφόρα. Ένα τμήμα του επιχειρησιακού πλάνου έχει υλοποιηθεί. Δεν έχει ολοκληρωθεί όλο.

Αυτή τη στιγμή, για παράδειγμα, φτάνουμε σε ένα ποσοστό καθαρότητας του μετάλλου, αν θυμάμαι καλά, λίγο λιγότερο από 30%, και θα φτάσουμε στο 70% στο 80% να έχει περιεκτικότητα σε χρυσό το μετάλλευμα, άρα θα έχει πολύ μεγαλύτερο τζίρο, πολύ μεγαλύτερα έσοδα.

Θα έχει κέρδη, θα έχει έσοδα φορολογικά το κράτος γιατί φορολογεί τα κέρδη, θα δουλέψουν περισσότεροι εργαζόμενοι, θα πληρώσουν φόρους, θα πληρώσουν ασφαλιστικά ταμεία, θα πληρώσει ο εργοδότης εργοδοτικές εισφορές. Εκατομμύρια έσοδα στα ταμεία του κράτους, σε ασφαλιστικά ταμεία και οι άνθρωποι που θα συντηρούν και θα μεγαλώνουν αξιοπρεπώς τις οικογένειές τους.

Εσείς τι θέλετε; Να μην κάνουμε τίποτα, να τους διώξουμε, να φύγουν, να νεκρώσει, να μείνουν κουφάρια εκεί, να μη μείνει τίποτα στην περιοχή, να φύγουν οι άνθρωποι, να μεταναστεύσουν, να πάνε σε ξένη χώρα για να βρουν ένα καλύτερο μέλλον;

Γιατί; Δεν υπάρχουν αντίστοιχες επενδύσεις στην Ευρώπη, στις ευρωπαϊκές χώρες; Υπάρχουν. Για ποιον λόγο να μην αξιοποιήσουμε τον πλούτο που μας έχει δώσει η φύση σε αυτή τη χώρα, με τρόπο που να βοηθούμε και να προστατεύουμε το περιβάλλον, φυσικά για να το παραδώσουμε στις επόμενες γενιές, ίδιο και καλύτερο από αυτό που το παραλάβαμε;

Πόσα απόβλητα διαχειρίστηκε αυτή η εταιρεία, που τα είχαν αφήσει οι προηγούμενοι διαχειριστές, οι προηγούμενοι που είχαν τη δραστηριότητα εκεί; Πόσα απόβλητα διαχειρίστηκε, που ήταν επικίνδυνα για το περιβάλλον; Γιατί δεν τα λέτε όλα αυτά; Πλήρωσε και τα διαχειρίζεται, ώστε να είναι ουδέτερα, ώστε να μην αποτελούν κίνδυνο, που αποτελούσαν κίνδυνο. Αυτή είναι η πραγματικότητα.

Εδώ πρέπει να απαντήσουμε με ρεαλισμό, κύριε συνάδελφε, στον κόσμο -γιατί πλησιάζουν κι εκλογές: Τι θα κάνουμε την επόμενη ημέρα; Πώς θα δημιουργήσουμε θέσεις εργασίας; Πώς θα βρουν δουλειά οι νέοι και οι νέες; Πώς θα βρουν αξιοπρεπείς θέσεις εργασίας, υψηλά αμειβόμενες;

Πώς; Με τα λόγια; Αν δεν αξιοποιήσουμε τον ορυκτό πλούτο, αν δεν αξιοποιήσουμε το ανθρώπινο δυναμικό, τους νέους επιστήμονες που βγάζει η χώρα μας, τους νέους οι οποίοι θέλουν να δουλέψουν σε χειρωνακτικές εργασίες, πώς θα γίνει αυτό; Πώς θα προχωρήσει η πατρίδα μπροστά;

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Σκρέκα.

Κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Σκρέκα, προσπαθούσα να ακούσω με προσοχή το παραλήρημά σας, αλλά δεν μπόρεσα να εντοπίσω μία απάντηση στα ερωτήματά μου. Την ακούσατε την ερώτηση; Την έχετε διαβάσει; Έχετε διαβάσει την ερώτηση στην οποία ήρθατε να απαντήσετε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα απαντήσω στη δευτερολογία μου.

**ΚΡΙΤΩΝ - ΗΛΙΑΣ ΑΡΣΕΝΗΣ:** Στη δευτερολογία, που δεν μπορείτε να πάρετε απάντηση. Πολύ δημοκρατικό, χαρακτηριστικό της Κυβέρνησής σας. Εξαιρετικό, το έχουμε δει ξανά και ξανά.

Αλλά ξέρετε κάτι; Δεν νομίζω να μου απάντησε καν στη δευτερολογία. Μετά εγώ θα πρέπει να σας απαντήσω με δελτίο Τύπου, με τα μέσα που ελέγχετε να παρουσιάζουν τις δικές σας βερσιόν της απάντησης κάθε φορά.

Πολύ δημοκρατικό το σύστημά σας. Ξέρετε γιατί είναι τόσο δημοκρατικό; Γιατί θέλετε να αποκρύψετε την αλήθεια. Θέλετε να αποκρύψετε ότι αυτόν τον τόπο, από τον οποίο έλκω κι εγώ την καταγωγή μου και από τη Μεγάλη Παναγιά και από τον Άγιο Νικόλαο της Χαλκιδικής -δεν μιλάω εδώ πέρα θεωρητικά- τον έχετε τσακίσει, τον έχετε φέρει με απόφαση Σαμαρά σε κατάσταση εμφυλίου, βάλατε τους εργαζόμενους απέναντι σε όλους τους άλλους εργαζόμενους, σε όλους τους άλλους επιχειρηματίες. Διότι εδώ μας μιλάτε λες και είναι ένας ανύπαρκτος τόπος, χαμένος από τον χάρτη, ενώ μιλάμε για έναν από τους μεγαλύτερους τουριστικούς προορισμούς στην Ευρώπη.

Κι εσείς μας μιλάτε για την ανεργία, όταν αυτό που προωθείτε προκαλεί ανεργία σε όλους τους κραταιούς κλάδους, στον τουρισμό, στο εξαιρετικό μέλι της Χαλκιδικής, στα εξαιρετικά προϊόντα ΠΟΠ της Χαλκιδικής. Όλα αυτά διαλύετε. Κι έρχεστε εδώ πέρα να μας πείτε για θέσεις απασχόλησης, που στη σύμβασή σας, κύριε Σκρέκα, προκάνατε να διαγράψετε τον όρο ότι πρέπει να είναι τοπικές θέσεις απασχόλησης.

Δεν χρειάζεστε πλέον τους εργαζόμενους, οι οποίοι βγαίνουν και απεργούν απέναντι στην εταιρεία για τα εργατικά ατυχήματα, για τη διάλυση των εργασιακών. Δεν τους χρειάζεστε πλέον. Αφού έχουν τον Υπουργό και τον Πρωθυπουργό, τι να τους κάνουν τους εργαζόμενους; Ό,τι θέλουν το υπογράφουν. Δεν χρειάζονται κοινωνική πίεση πλέον. Έφτασαν κατευθείαν στην πηγή της υπογραφής.

Έχουμε μία εταιρεία η οποία με τη δραστηριότητά της καταστρέφει αυτόν τον τόπο. Διότι αυτό κάνει η εξόρυξη. Έχουμε μία εταιρεία η οποία έχει ισολογισμούς αρνητικούς, έχει ένα χρέος 1 δισεκατομμύριο ευρώ. Και της δίνετε με εγγύηση του ελληνικού δημοσίου αλλά 700 εκατομμύρια ευρώ, σε μία εταιρεία που παραβίασε τις προηγούμενες συμβάσεις; Και βέβαια, βρήκαν εσάς να τους κάνετε μία καινούργια σύμβαση διαγράφοντας τις προηγούμενες απαιτήσεις. Και τους κάνετε μία σύμβαση που ό,τι και να παραβιάσουνε, πάντα αυτοί θα εισπράττουν. Δεν υπάρχει ένας τρόπος στη σύμβασή σας που θα βρεθούν να πληρώνουν, ό,τι και να κάνουν. Και αυτούς τους όρους, τους αποικιοκρατικούς, που δεν υπάρχει άλλη χώρα στον κόσμο με τέτοια σύμβαση, τους μεταβιβάσατε τώρα και στις τράπεζες.

Αναρωτιέμαι πού μας οδηγείτε, πόσο αχαρτογράφητα είναι αυτά τα νερά. Τι δικαιώματα δίνετε στις τράπεζες αυτές μέσα από το να παίρνουν τα δικαιώματα της αποικιοκρατικής σύμβασης που ήταν μέχρι τώρα για την «ELDORADO».

Σας κάναμε πολύ σαφή ερωτήματα. Θέλουμε χωρίς υπεκφυγές να μας απαντήσετε ως οφείλετε σε καθένα από αυτά.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε, κύριε Αρσένη.

Τον λόγο έχει ο Υπουργός Περιβάλλοντος και Ενέργειας κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν καταλαβαίνω που είδατε το δήθεν παραλήρημα, κύριε συνάδελφε. Είναι παραλήρημα να μιλάμε για τους νέους και τις νέες και πώς θα βρουν θέσεις εργασίας; Είναι παραλήρημα να μιλάμε και να λέμε ότι άμα κλείσει μια δραστηριότητα που απασχολεί χίλιους πεντακόσιους ανθρώπους, αυτοί οι άνθρωποι δεν θα έχουν δουλειά και πού θα βρουν δουλειά; Πού θα βρουν δουλειά; Για πείτε μου. Θα πάνε να δουλέψουν γκαρσόνια στον τουρισμό; Φτάνουν; Χίλιοι πεντακόσιοι, δύο χιλιάδες. Καλά είναι να πάνε να δουλέψουν κι εκεί. Βεβαίως και πηγαίνουν πολλοί. Είναι χιλιάδες. Από τον τόπο μου φεύγουν χιλιάδες άνθρωποι να πάνε να δουλέψουν στη σεζόν που ξεκινάει και να μπορέσουν να ζήσουν τις οικογένειες που αφήνουν πίσω.

Να φύγουν οι χίλιοι πεντακόσιοι άνθρωποι από εκεί που είναι εξειδικευμένοι τεχνίτες, εξειδικευμένοι εργάτες, επιστήμονες, μεταλλειολόγοι; Να κάνουν τι; Πού θα πάνε αυτοί; Δεν μου λέτε κάτι; Αυτή η επένδυση αντίκειται στους υπόλοιπους οικονομικούς κλάδους; Μειώθηκε το τουριστικό προϊόν ή αυξήθηκε; Έχετε δει τα στοιχεία; Έχετε δει ότι έχει αυξηθεί ο τουρισμός στην περιοχή κι ότι βοηθάει και η δραστηριότητα τους χειμερινούς μήνες που είναι κλειστές οι επιχειρήσεις, κάποιες να μείνουν ανοιχτές επειδή υπάρχει αυτή η δραστηριότητα; Τα έχετε δει τα στοιχεία; Γιατί έρχεστε εδώ και λέτε ψέματα;

Έχουν μειωθεί τα προϊόντα ΠΟΠ; Έχουν πρόβλημα τα αγροτικά προϊόντα; Αν φύγουν χίλιες πεντακόσιες οικογένειες, δηλαδή, αν φύγουν τρεις τέσσερις χιλιάδες άνθρωποι να βρουν κάπου αλλού δουλειά, ποιος θα αγοράσει τα τοπικά προϊόντα; Θα πρέπει να βρουν εξαγωγικές αγορές. Διότι αυτοί παντού θα αγοράζουν. Δεν θα καταναλώνουν εκεί. Μιλάμε για τις τρεις με τέσσερις χιλιάδες οικογένειες.

Αυτό είναι το παραλήρημα ή το παραλήρημα είναι ότι ακόμα συνεχίζετε να λέτε αυτό το τεράστιο, το αισχρό ψέμα, την παραπλάνηση, ότι δήθεν το νομοσχέδιο που έπρεπε να το έχετε διαβάσει, έστω το άρθρο 3, στα πρώτα τρία άρθρα ιδιωτικοποιεί το νερό, όταν το νομοσχέδιο είναι αυτό που θωρακίζει ότι το νερό θα παραμείνει δημόσιο αλλά προστατεύει και τον καταναλωτή. Δεν σας αρέσει.

Το ξέρετε εσείς ότι το Μάρτιο του 2008 επί κυβερνήσεως ΣΥΡΙΖΑ η πόλη της Θεσσαλονίκης έμεινε μία βδομάδα χωρίς νερό;

**ΚΡΙΤΩΝ - ΗΛΙΑΣ ΑΡΣΕΝΗΣ:** Θα απαντήσετε στην επίκαιρη;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Σε όλα θα απαντήσω, κύριε συνάδελφε. Σε όλα θα απαντήσω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Αρσένη, δεν σας διέκοψε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Να μην αφήνουμε να πλανώνται ανυπόστατα ψέματα. Εσείς είστε και τα αναφέρετε αυτά.

Θα πάρω χρόνο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Υπουργέ…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εσείς αναφέρετε και για το νερό και για όλα αυτά τα οποία λέτε και για τον τουρισμό και για τα αγροτικά προϊόντα. Εγώ τα ανέφερα στην ερώτησή μου;

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, αφήστε το νερό. Έχετε μιλήσει γι’ αυτό…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, σας παρακαλώ πολύ, μπορώ και μόνος μου. Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Δεν είναι έτσι η διαδικασία. Σας παρακαλώ πολύ. Για το νερό απαντήσατε στον κ. Φάμελλο, απαντήσατε και στον κ. Αρσένη. Δεν υπάρχει στην ερώτηση το νερό. Το άκουσα.

**ΚΩΝΣΤΑΝΤΙΚΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Πρόεδρε, δεν το ανέφερε στην ερώτησή του ο κύριος Βουλευτής, στην πρωτολογία του;

**ΠΡΟΕΔΡΕΥΩΝ (Απόστολος Αβδελάς):** Όχι, εκτός κι αν είναι μέσα γραμμένο και δεν το έχω δει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όταν απάντησε δεν ανέφερε για το νερό; Θα σας πω τι είπε. Είπε ότι αισθάνομαι ταραχή…

**ΠΡΟΕΔΡΕΥΩΝ (Απόστολος Αβδελάς):** Όχι, δεν είπε τέτοιο πράγμα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είπε ότι ιδιωτικοποιούμε το νερό. Ένα παραλήρημα.

**ΠΡΟΕΔΡΕΥΩΝ (Απόστολος Αβδελάς):** Μόνο αυτό είπε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα τα απαντήσουμε όλα. Δεν είναι προσωπικό το ζήτημα. Έχουμε χρόνο να τα πούμε όλα. Όλα θα τα πούμε εδώ.

Η σύναψη της απευθείας σύμβασης αποτελεί ανειλημμένη υποχρέωση από την πλευρά του ελληνικού δημοσίου, δυνάμει του άρθρου 18.4 της επενδυτικής συμφωνίας, η οποία έχει κυρωθεί από τη Βουλή. Το δημόσιο υποχρεούται να προβαίνει στη σύναψη σύμβασης με τους χρηματοδότες της εταιρείας μετά από αίτημα της τελευταίας και να διασφαλίζει ότι οι αρμόδιες κρατικές αρχές πράττουν το ίδιο.

Είναι κάτι το οποίο συμβαίνει με όλους τους επενδυτές, όλες τις δραστηριότητες που έχουν λάβει παραχώρηση από το δημόσιο ή τουλάχιστον όταν χρειάζεται και όταν υπάρχει ανάγκη χρηματοδότησης. Δεν είναι κάτι το οποίο γίνεται για πρώτη φορά. Η σύμβαση αυτή θα διέπεται από το ελληνικό Δίκαιο και θα περιλαμβάνει όρους σύμφωνα με την πρακτική που τηρείται διεθνώς και στην Ελλάδα σε αντίστοιχες συναλλαγές. Είναι ξεκάθαρο.

Επιπλέον, εξυπηρετεί το συμφέρον των εμπλεκομένων μερών, διότι εξασφαλίζει τις συνθήκες που επιτρέπουν την παροχή χρηματοδότησης για την ανάπτυξη του έργου και αποσκοπεί στην απρόσκοπτη εξέλιξη επενδυτικής συμφωνίας, μέσω της σύμπραξης του δημοσίου και των χρηματοδοτών.

Στο πλαίσιο συμβάσεων παραχώρησης και συμβάσεων ΣΔΙΤ, δηλαδή σύμπραξη δημοσίου και ιδιωτικού τομέα, με συμβαλλόμενο το ελληνικό δημόσιο ή άλλους φορείς του δημοσίου, αλλά και διεθνώς, η σύναψη απευθείας συμβάσεων μεταξύ των χρηματοδοτών και του δημοσίου αποτελεί συνήθη πρακτική και έχει συμβάλει στη δυνατότητα χρηματοδότησής τους, αλλά και στη διασφάλιση της βιωσιμότητάς τους σε περιπτώσεις που απαιτήθηκε η στενή συνεργασία του δημοσίου, χρηματοδοτών και παραχωρησιούχων για την αντιμετώπιση σοβαρών προβλημάτων που…

**ΚΡΙΤΩΝ - ΗΛΙΑΣ ΑΡΣΕΝΗΣ:** Μα, τι λέτε;

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, δεν σας διέκοψε καθόλου. Μην επεμβαίνετε, σας παρακαλώ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όλα αυτά περιλαμβάνονται στην επενδυτική σύμβαση που έχουμε υπογράψει και που έχει κυρωθεί. Το καταλαβαίνετε; Είναι πολύ απλό. Να σας την καταθέσουμε. Την έχετε. Ψηφίστηκε από τη Βουλή. Θα μπορούσε να τη δείτε. Να την καταθέσουμε να τη διαβάσετε ξανά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Την έχετε;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Είστε Βουλευτής; Δεν ήσασταν εδώ; Δεν τη συζητήσαμε; Ξεχάσατε πριν δύο χρόνια; Το ξεχάσατε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΚΡΙΤΩΝ - ΗΛΙΑΣ ΑΡΣΕΝΗΣ:** Με βάση τη σύμβαση…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν υπάρχει, λοιπόν. Είναι παραπλανητική η ερώτηση για δήθεν επιπλέον εύλογες απαιτήσεις των χρηματοδοτών της εταιρείας που καλείται να εκπληρώσει το δημόσιο.

**ΠΡΟΕΔΡΕΥΩΝ (Απόστολος Αβδελάς):** Κλείστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εδώ, κύριε συνάδελφε, για να τα πούμε πάρα πολύ απλά τα πράγματα, έχουμε παραχωρήσει το δικαίωμα εκμετάλλευσης κάποιων περιοχών στον ιδιώτη μέσα από μια σύμβαση που κυρώθηκε από τη Βουλή.

Έρχονται, λοιπόν, οι χρηματοδότες -που μπορεί να είναι χρηματοπιστωτικά ιδρύματα- και λένε τι θα γίνει, αν δεν πάει καλά η δουλειά. Θα χρηματοδοτήσουν τη δουλειά. Αν δεν υπάρξει χρηματοδότηση, δεν θα δημιουργηθούν θέσεις εργασίας. Έχετε δει καμμία επένδυση να γίνεται χωρίς χρηματοδότηση; Έχετε δει καμμία επένδυση εδώ, στην Ελλάδα ή στην Αμερική ή στην Ευρώπη ή στην Κίνα να γίνεται χωρίς χρηματοδότηση από τράπεζες και από χρηματοδοτικά σχήματα;

**ΚΡΙΤΩΝ - ΗΛΙΑΣ ΑΡΣΕΝΗΣ:** Να σας απαντήσω;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν χρειάζεται.

Λοιπόν, ακούστε λιγάκι. Εγώ σας άκουσα.

**ΠΡΟΕΔΡΕΥΩΝ (Απόστολος Αβδελάς):** Κύριε Αρσένη, έχει δίκιο. Δεν σας διέκοψε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Απλά, βασικά πράγματα λέμε τώρα. Βασικά πράγματα λέμε, να τα πούμε, να τα καταλάβουμε.

Τι λένε, λοιπόν, οι δανειστές ή τα χρηματοδοτικά; Ότι, αν δεν πάει καλά, εμείς τι θέλουμε; Θέλουμε να δώσουμε τη δυνατότητα σε κάποιο τρίτο μέρος να αναλάβει τα δικαιώματα αξιοποίησης και να συνεχίσει η δραστηριότητα για να αποπληρώσει το δάνειο. Αυτό είναι; Πού είναι το κακό; Αυτό είναι, όπως ορίζει ο νόμος. Δεν το λέμε εμείς. Δεν το κάναμε εμείς από μόνοι μας, δεν μας κάπνισε. Το ορίζει ο νόμος αυτό. Διαφωνείτε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Εσείς περάσατε τον νόμο!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Διαφωνείτε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Εσείς περάσατε τον νόμο!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ωραία.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πάρα πολύ.

Έχετε και άλλη επίκαιρη ερώτηση, κύριε Αρσένη, οπότε παραμένετε.

Και προχωρούμε στη συζήτηση της πρώτης με αριθμό 1835/90/23-1-2023 ερώτησης και αίτησης κατάθεσης εγγράφων του κύκλου Αναφορών-Ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Αδιαφάνεια στη διαχείριση του Ταμείου Ενεργειακής Μετάβασης».

Κύριε Φάμελλε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κατ’ αρχάς, οφείλω να σημειώσω ότι στην προηγούμενη επίκαιρη δεν απάντησε τίποτα για το συλλογικό αίτημα ο κύριος Υπουργός και δεν ξέρουμε τι να πούμε στους πολίτες. Σας παρακολούθησαν.

Δεύτερον, θέλω να πω ότι κατέθεσε ψευδώς ότι η Κυβέρνηση δεν έχει κάνει ποτέ σχέδιο ιδιωτικοποίησης του νερού. Οφείλω να απαντήσω θεσμικά ότι το Συμβούλιο της Επικρατείας στην επιτροπή συμμόρφωσης έκρινε ως απαράδεκτο το άρθρο που ο κ. Σταϊκούρας έβαλε σε νόμο του κ. Σκρέκα, που απέφυγε απόφαση του Σ.τ.Ε. για τη μεταφορά των μετοχών της ΕΥΔΑΠ και της ΕΥΑΘ στο δημόσιο. Εσείς το κάνατε και το Σ.τ.Ε. σας εξέθεσε.

Και επίσης, το Συμβούλιο της Επικρατείας έχει απορρίψει τη σύμβαση ΣΔΙΤ του υδραγωγείου της Αττικής του κ. Καραμανλή. Δύο αποφάσεις Σ.τ.Ε. για σχέδιο ιδιωτικοποίησης της δικής σας Κυβέρνησης. Αυτό για να τα ξεκαθαρίζουμε.

Πάμε τώρα στην ερώτηση.

**ΠΡΟΕΔΡΕΥΩΝ (Απόστολος Αβδελάς):** Να μην το πάμε στο νερό. Να πάμε στις ερωτήσεις, για να είμαι εντάξει εγώ, σας παρακαλώ πολύ και τους δύο. Αυτά που είπατε πριν από λίγο τα είπατε και στην Ολομέλεια, όταν ήταν το νομοσχέδιο για το νερό.

**ΣΩΚΡΑΤΗΣ ΦΑΜΕΛΛΟΣ:** Ναι, κύριε Πρόεδρε. Πάμε στην ερώτηση.

Έχουμε μια ερώτηση και αίτηση κατάθεσης εγγράφων, κύριε Σκρέκα, που υποβλήθηκε στις 23 Ιανουαρίου, που αφορά στη διαφάνεια του Ταμείου Ενεργειακής Μετάβασης. Από υπολογισμούς ολοκληρωθέντων οικονομικών πράξεων, είναι 6,5 δισεκατομμύρια. Από δηλώσεις σας φτάνει 8 με 8,5 δισεκατομμύρια, όπως έχω ακούσει και τον Πρόεδρο του ΔΑΠΕΕΠ.

Σε κάθε περίπτωση, μιλάμε για πολλά δισεκατομμύρια τα οποία δεν υπάρχουν σε καθεστώς διαφάνειας στη διαχείρισή τους. Και αναρωτιέμαι: Θα μας φέρετε τα έγγραφα αυτά σήμερα; Διότι η ερώτηση μπήκε στις 23 Ιανουαρίου και είναι περίεργο το ότι είμαστε στον Απρίλιο και δεν έχετε απαντήσει και δεν είναι και καθόλου σύμφωνο με τον κοινοβουλευτικό κανόνα. Μήπως θα πάμε στις εκλογές και θα ψάχνουμε μετά, στις 22 Μαΐου, τι πάρτι έγινε και με αυτά τα δισεκατομμύρια των πολιτών;

Η ουσία είναι ότι δεν σέβεστε τη διαφάνεια και δεν σέβεστε ούτε τους κοινοβουλευτικούς κανόνες.

Το Ταμείο αυτό, λοιπόν, κύριε Πρόεδρε, Ενεργειακής Μετάβασης αθροίζει δισεκατομμύρια ευρώ, τα οποία προέρχονται ή από την τσέπη των πολιτών ή από τον πλειστηριασμό δικαιωμάτων ρύπων, που θα έπρεπε να πάνε σε δράσεις εξοικονόμησης και προσαρμογής στην κλιματική αλλαγή.

Άρα είναι τα λεφτά που μαζεύετε από παντού, κύριε Σκρέκα, και ιδιαίτερα από τις τσέπες των πολιτών και των επιχειρήσεων για να χρηματοδοτήσετε την ακρίβεια.

Δηλαδή, με τα λεφτά του Ταμείου Ενεργειακής Μετάβασης χρηματοδοτείτε αυτούς που αισχροκερδούν εδώ και δύο χρόνια στην ενέργεια. Γιατί η πρωτιά στις τιμές ενέργειας είναι επιβεβαιωμένη από τη EUROSTAT. Η EUROSTAT λέει ότι προ επιδοτήσεων οι ενεργειακές εταιρείες στην Ελλάδα εισπράττουν τα περισσότερα λεφτά ανά MWh.

Το ερώτημα, λοιπόν, είναι γιατί οι ενεργειακές εταιρείες στην Ελλάδα εισπράττουν τα περισσότερα ευρώ ανά MWh; Θα έρθω στους καταναλωτές στη συνέχεια, στη δεύτερη ερώτηση. Το πρώτο πρέπει να το απαντήσετε όμως. Γιατί είναι πιο ακριβή η MWh Μητσοτάκη! Στους πρώτους τρεις μήνες ήμασταν μαζί με την Ιταλία στην πρώτη θέση. Για ποιον λόγο; Τι έχει η ελληνική ενέργεια και είναι πιο ακριβή; Έχει Κυριάκο Μητσοτάκη Πρωθυπουργό. Είναι η αισχροκέρδεια Μητσοτάκη.

Ζητάμε, λοιπόν, κύριε Πρόεδρε, να μας δοθούν τα έγγραφα για το ποιες ήταν οι εισροές και εκροές του Ταμείου Ενεργειακής Μετάβασης του 2021 και 2022. Ποια τα λεφτά των επιδοτήσεων, που πήγαν ανά μήνα, σε ποια κατηγορία κατανάλωσης, πώς αποδόθηκαν ανά προμηθευτή τι έγινε στην προκαταβολή και στην τελική εκκαθάριση. Να αναφέρω, βέβαια, ότι στο άρθρο 124 του ν.4951 -δικό σας νόμο- αφήνετε δύο παραθυράκια: το ένα για απευθείας ανάθεση στο ΔΑΠΕΕΠ με τα δισεκατομμύρια των πολιτών και το άλλο για την ανάπτυξη πληροφοριακού συστήματος. Πάρτε, λοιπόν, και χωρίς διαφάνεια.

Όμως για ποιον λόγο στην ίδια διάταξη δεν προβλέπετε τη δημοσιοποίηση στο Ταμείο Ενεργειακής Μετάβασης; Για ποιον λόγο δεν το βάλατε στον νόμο; Για ποιον λόγο δεν το έχετε φέρει με τροπολογία τόσο καιρό που σας το λέμε; Για ποιον λόγο δεν έχετε εξασφαλίσει τη διαφάνεια και τη δημοσιοποίηση;

Κύριε Σκρέκα, οι καταναλωτές και το Κοινοβούλιο έχουν δικαίωμα και υποχρέωση να γνωρίζουν τα ποσά και τη διαχείριση του Ταμείου Ενεργειακής Μετάβασης. Ξέρουμε ότι η διαφάνεια δεν είναι το φόρτε σας. Για τον λόγο αυτό εσείς προσωπικά έχετε απαγορεύσει να έρθει στο Κοινοβούλιο η έκθεση υπερκερδών της Ρυθμιστικής Αρχής Ενέργειας που έστειλε στο Υπουργείο σας, χωρίς καμμία υποσημείωση, το Νοέμβριο του 2022.

Κύριε Πρόεδρε, σε ερώτηση κοινοβουλευτικού ελέγχου έχει αρνηθεί να πει ο Υπουργός επικαλούμενος εμπορικό απόρρητο που η Ρυθμιστική Αρχή Ενέργειας δεν επικαλείται. Άρα, μας απαγορεύει, στην ελληνική Βουλή και τους πολίτες, να μάθουμε τι έγινε με τα υπερκέρδη. Δεν ξέρει κανείς, ούτε οι Βουλευτές ούτε τα κόμματα ούτε οι πολίτες πόσα ήταν τελικά τα υπερκέρδη και για ποιο λόγο υποφορολογήθηκαν.

Και ξέρετε γιατί δεν το κάνει, κύριε Πρόεδρε; Γιατί θέλει να κρύψει προσωπικά ο κ. Σκρέκας και ο κ. Μητσοτάκης πού πήγαν τα 2,2 δισεκατομμύρια ευρώ υπερκέρδη των ηλεκτροπαραγωγών. Γιατί στις 22 Μαΐου θα τα μάθουμε όλα, επειδή θα αλλάξουν όλα. Το ζήτημα είναι για ποιον λόγο εσείς βάζετε πλάτη στα υπερκέρδη.

Η μόνη στρατηγική εδώ και ενάμιση χρόνο είναι τα υπερκέρδη να πηγαίνουν στα ταμεία των ηλεκτροπαραγωγών στην αρχή, στη συνέχεια των προμηθευτών και τώρα να μαζεύετε λεφτά από το Ταμείο Ενεργειακής Μετάβασης για να τα δίνετε πάλι στην ακρίβεια.

**ΠΡΟΕΔΡΕΥΩΝ (Απόστολος Αβδελάς):** Πρέπει να κλείσετε.

**ΣΩΚΡΑΤΗΣ ΦΑΜΕΛΛΟΣ:** Τριάμισι δισεκατομμύρια ευρώ, κύριε Σκρέκα, έχετε δώσει σε λίγες ενεργειακές εταιρείες. Και όλα αυτά είναι στα ταμεία τους, δεν έχουν επιστραφεί από τους καταναλωτές και λείπουν από όλους τους καταναλωτές και από όλες τις επιχειρήσεις. Έτσι αγαπάτε τους πολίτες και την επιχειρηματικότητα;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και σ’ αυτή την ερώτηση θα απαντήσει ο Υπουργός Περιβάλλοντος και Ενέργειας κ. Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μισό λεπτό για την αρχική τοποθέτηση περί του δήθεν σχεδίου ιδιωτικοποίησης του νερού από τη στιγμή που δεν εφαρμόστηκε μια απόφαση του Σ.τ.Ε. για μεταφορά των μετοχών της ΕΥΔΑΠ από το Υπερταμείο στο δημόσιο.

Άρα, λέει ο κύριος συνάδελφος, κύριε Πρόεδρε, ότι η μεταφορά των μετοχών της ΕΥΔΑΠ στο Υπερταμείο αποτελεί απόδειξη ιδιωτικοποίησης της ΕΥΔΑΠ. Άρα η ιδιωτικοποίηση της ΕΥΔΑΠ, σύμφωνα με τον κύριο συνάδελφο, έγινε επί ΣΥΡΙΖΑ, γιατί επί ΣΥΡΙΖΑ μεταφέρθηκαν οι μετοχές του δημοσίου της ΕΥΔΑΠ στο Υπερταμείο.

Συμφωνείτε, κύριε συνάδελφε, ή διαφωνείτε; Γιατί αυτό είπατε. Για να καταλάβουμε εδώ το ψέμα και την παραπλάνηση. Επί ΣΥΡΙΖΑ μεταφέρθηκαν οι μετοχές της ΕΥΔΑΠ στο Υπερταμείο, που δήθεν λέει τώρα ο κ. Φάμελλος ότι επειδή δεν επιστρέφουν στο δημόσιο, μετά από απόφαση του Συμβουλίου της Επικρατείας, είναι απόδειξη ιδιωτικοποίησης. Για να δείτε πως κοροϊδεύουν τον κόσμο, δηλαδή!

Το δεύτερο που είπε το Σ.τ.Ε., για ένα έργο κατασκευής ενός αγωγού, γνωμάτευσε αρνητικά, κύριε συνάδελφε. Δεν είχε σχέση με παροχή υπηρεσιών ύδατος, αλλά με την κατασκευή αγωγού. Καμμία σχέση με ιδιωτικοποίηση των παροχών υπηρεσιών ύδατος.

Σε ό,τι αφορά στις τιμές η Ελλάδα, λέει, έχει τις πιο υψηλές στην Ευρώπη. Αυτό είναι ψέμα. Η Ελλάδα, πράγματι, έχει σε ό,τι αφορά τις τιμές χονδρικής από τις πιο υψηλές. Υπήρχαν τρεις χώρες που ήταν πιο ακριβές από αυτή, μέσα στους είκοσι επτά. Δηλαδή, η Ελλάδα ήταν η τέταρτη πιο ακριβή χώρα το 2022 σε τιμές χονδρικής. Επί ημερών ΣΥΡΙΖΑ τι θέση είχε η Ελλάδα στην ακρίβεια; Τα δύο από τα τέσσερα χρόνια η Ελλάδα ήταν η πιο ακριβή ή η δεύτερη πιο ακριβή.

Θα μου πεις «καλά, μπορεί κανείς να πανηγυρίζει επειδή επί ΣΥΡΙΖΑ, πράγματι, σε ό,τι αφορά τις τιμές χονδρικής η Ελλάδα ήταν η πιο ακριβή ή η δεύτερη πιο ακριβή και τώρα έγινε η τέταρτη πιο ακριβή; Φυσικά και δεν πανηγυρίζουμε, αλλά τότε δεν είχαμε ενεργειακή κρίση, δεν είχαμε ακριβό φυσικό αέριο, δεν είχαμε εκπομπές διοξειδίου του άνθρακα, δεν είχαμε κόστος άνθρακα να φτάνει τα 100 ευρώ. Δεν τα είχαμε όλα αυτά. Και η Ελλάδα ήταν η πιο ακριβή, η νούμερο 1 πιο ακριβή χώρα στην Ευρώπη επί ΣΥΡΙΖΑ, επί Τσίπρα, επί Σταθάκη και επί Αναπληρωτή Υπουργού Φάμελλου. Αυτά για να αποκαταστήσουμε την αλήθεια.

Για ποιον λόγο αρχίζει να μειώνεται η θέση της Ελλάδας σε ό,τι αφορά στην ακρίβεια; Στη χονδρική τιμή επαναλαμβάνω, γιατί στη λιανική η Ελλάδα παραμένει από τις πιο φθηνές χώρες μετά τις επιδοτήσεις. Για ποιον λόγο; Για τον λόγο ότι έχουν μπει πολύ περισσότερες ΑΠΕ που επί ΣΥΡΙΖΑ τις είχαν ξεχάσει, είχαν παγώσει, όπως είπαμε. Τίποτα δεν είχαν κατασκευάσει. Είχαν κατασκευάσει 1.000 MW σε τέσσερα χρόνια και εμείς κατασκευάζουμε 2.000 MW τον χρόνο.

Θα καταθέσω τα στοιχεία, τους πίνακες, εισροές, Ταμείο Ενεργειακής Μετάβασης από πού; Εκροές από πού; Και ανά κατηγορία. Φυσικά και δεν υπάρχει καμμία διάθεση, κύριε συνάδελφε, να μη δείξουμε στους Έλληνες αυτό το οποίο, πραγματικά, πέτυχε η Κυβέρνηση, να διαχειριστεί ένα τεράστιο πρόβλημα, μια ενεργειακή κρίση.

Μέχρι τώρα οι εισροές στο Ταμείο Μετάβασης φτάνουν τα 8.888.000.000. Σχεδόν 9 δισεκατομμύρια οι εισροές. Το 1.100.000.000 προέρχεται από το πλεόνασμα του ΕΛΑΠΕ. Θυμάστε, είναι τα πρώτα χρήματα που χρησιμοποιήσαμε το 2021. Τα έσοδα από το σύστημα δημοπρασιών εκπομπών αερίων του θερμοκηπίου είναι 2.000.063.000. Τα έσοδα από τον μηχανισμό φορολόγησης υπερκερδών είναι 3.188.000.000. Από τα 9 δισεκατομμύρια, 1.600.000.000 μόνο είναι τα χρήματα που έχει λάβει από τον κρατικό προϋπολογισμό. Δηλαδή, ούτε 20%.

Τα πλεονάσματα από τα ΥΚΩ είναι 400.000.000. Η έκτακτη εισφορά στο φυσικό αέριο που βάλαμε και που πληρώνουν οι ηλεκτροπαραγωγοί, οι εταιρείες, δηλαδή, που παράγουν ηλεκτρική ενέργεια από φυσικό αέριο είναι 56.000.000. Τα έκτακτα φορολογικά έσοδα τα οποία έχουμε επιβάλλει στους παραγωγούς ηλεκτρικής ενέργειας πριν εφαρμοστεί ο μηχανισμός είναι 337.000.000. Και 141.000.000 είναι μεταφερόμενα από το 2021. Σύνολο 8,88.

Εκροές μέχρι τώρα έχουμε 8 δισεκατομμύρια 142. Επίδομα θέρμανσης 90.000.000. Για τη δυτική Μακεδονία δόθηκαν 15.000.000, για να στηρίξουμε εκεί τις περιοχές απολιγνιτοποίησης από την αύξηση του ενεργειακού κόστους. Δόθηκαν 9.000.000 για να επανασυνδέσουμε φτωχά νοικοκυριά μέσα από τον ΔΕΔΔΗΕ. Τα συνδέουμε και πληρώνουμε το κόστος επανασύνδεσης, αλλά και τις ληξιπρόθεσμες οφειλές στο 100% μέχρι 6.000 και μετά ένα ποσοστό. Επιδοτήσεις ηλεκτρικής ενέργειας είναι 7.659.000.000. Επιδοτήσεις φυσικού αερίου 339.000.000 και 28.000.000 επιπλέον επιδοτήσεις αγροτικών παρόχων. Τα έχουμε και ανά κατηγορία.

Απλά εδώ κύριε Φάμελλε, θα πρέπει να βάλετε το 2021. Το έχουμε στον προηγούμενο πίνακα. Τα 631.000.000 ήταν μόνο για οικιακές παροχές. Πρέπει να το προσθέσετε στα οικιακά τιμολόγια γιατί λείπει το 2021, αλλά φαίνεται από τον προηγούμενο χρόνο.

Το 2022, για οικιακά τιμολόγια, έχουν δοθεί 2,5 δισεκατομμύρια συν 47.000.000 τον Ιανουάριο που έχει εκροή προς εταιρείες. Επειδή αυτό είναι ταμειακό δεν έχουν γίνει εκκαθαρίσεις ακόμη, επειδή καθυστερούν τα στοιχεία. Να ξέρετε ότι αυτά είναι ταμειακά. Δεν είναι το τελικό νούμερο. Αυτό θα αυξηθεί κατά 1.000.000.000 τελικά, γιατί δεν έχουν αποπληρωθεί στις εταιρείες αυτά που οι εταιρείες έχουν ήδη αποδώσει στους πελάτες τους.

Για τα μη οικιακά, για τα επαγγελματικά έχουν δοθεί 3,9 δισεκατομμύρια ευρώ.

**ΠΡΟΕΔΡΕΥΩΝ (Απόστολος Αβδελάς):** Να αφήσουμε τα υπόλοιπα για τη δευτερολογία; Καταθέστε αυτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αυτά θα τα καταθέσω για ενημέρωση των Βουλευτών. Και φυσικά, είναι λογαριασμός του ελληνικού δημοσίου. Φυσικά και υπάρχει διαφάνεια. Είναι δυνατόν; Μιλάμε για δημόσιο χρήμα. Τι είναι αυτά τα οποία λέτε; Ότι δεν ελέγχουμε και ότι δεν υπάρχει διαφάνεια;

Τα καταθέτουμε, για να ενημερωθούν οι Βουλευτές.

(Στο σημείο αυτό ο Υπουργός Περιβάλλοντος και Ενέργειας κ. Κωνσταντίνος Σκρέκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε συνάδελφε, έχετε το λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Σκρέκα, πάλι καλά που έκανε ερώτηση ο ΣΥΡΙΖΑ και άρχισαν να έρχονται τα στοιχεία στη Βουλή, γιατί εσείς δεν τολμήσατε και δεν τολμάτε ακόμα να νομοθετήσετε την υποχρεωτικότητα μηνιαίων αναφορών παρακολούθησης εσόδων και εξόδων στο Ταμείο Ενεργειακής Μετάβασης.

Με βάση τα στοιχεία που πρόχειρα έγραψα, θα μου επιτρέψετε να κάνω τον εξής σχολιασμό.

Μας είπε, κύριε Πρόεδρε, ο κ. Σκρέκας, ο κύριος Υπουργός, ότι υπάρχουν περίπου 8,8 δισεκατομμύρια εισροές, αν δεν κάνω λάθος. Αν κάνω ένα λάθος, δεν έχει ιδιαίτερη σημασία. Μιλάμε για τάξη μεγέθους. Τι ακριβώς βλέπουμε, κύριε Πρόεδρε, από αυτά τα λεφτά που έχουν πάει στο Ταμείο Ενεργειακής Μετάβασης και χρηματοδοτούν την ακρίβεια; Είναι οι επιδοτήσεις. Άρα, πάνε στην πιο ακριβή ενέργεια στην Ευρώπη.

Να δούμε λίγο τι περιλαμβάνουν. Περιλαμβάνουν: Πρώτον, 1,1 δισεκατομμύριο ευρώ από το πλεόνασμα του λογαριασμού των ΑΠΕ, δηλαδή, λεφτά που κακώς εισπράχθηκαν από τους πολίτες και δεν χρειάστηκαν για την επιδότηση των ΑΠΕ και άρα, θα τα γλιτώναμε, κύριε Πρόεδρε. Αυτά έπρεπε να ανασταλούν νωρίτερα, κύριε Σκρέκα. Δεν ήσασταν επαρκής, για να το κάνετε. Δεύτερον, 0,4 δισεκατομμύριο, λέει, από τις είκοσι υπηρεσίες κοινής ωφέλειας, που είναι αυτά που πληρώνουμε όλοι στους λογαριασμούς για τα μη συνδεδεμένα νησιά μας, που επειδή συνδέονται πλέον με έργα που ξεκίνησε και η κυβέρνηση του ΣΥΡΙΖΑ, θα έπρεπε και αυτά να τα κόψετε, κύριε Σκρέκα. Είναι ενάμισι δισ., λοιπόν, εισπραχθέντα από τους πολίτες που πήγαν στο Ταμείο Ενεργειακής Μετάβασης από τους λογαριασμούς των πολιτών που δεν έπρεπε να χρεωθούν, κύριε Σκρέκα.

Συνεχίζουμε: 3,1 είναι παρακράτηση υπέρ εσόδων. Δηλαδή, τα πληρώνουν οι πολίτες, δεν φορολογούνται, δεν πάνε στους παραγωγούς, γιατί είναι παραπάνω ο λογαριασμός, και τα κρατάει το Ταμείο Ενεργειακής Μετάβασης. Και ερωτώ, κύριε Πρόεδρε: Από ποια αγορά στερείτε 3 δισεκατομμύρια και δεν δίνετε τη δυνατότητα να ελαφρυνθούν οι λογαριασμοί νωρίτερα; Πέρα από το ενάμισι, που κακώς εισπράχθηκε, εδώ πέρα λέτε ότι τρία μπήκαν στους λογαριασμούς, πληρώθηκαν από τους πολίτες, κρατήθηκαν στο Ταμείο Ενεργειακής Μετάβασης και δεν πήγαν ποτέ στους παραγωγούς. Καλά κάνανε και δεν πήγαν, όταν μπήκε ο μηχανισμός, αλλά για ποιον λόγο τα εισπράττετε; Στερείτε, λοιπόν, από μια αγορά στεγνή τρία δισεκατομμύρια επιπλέον.

Κύριε Πρόεδρε, συνεχίζω. Είναι και 2 δισεκατομμύρια, λέει, από το Ταμείο των πόρων των δικαιωμάτων άνθρακα, δηλαδή, κύριε Πρόεδρε, 2 δισεκατομμύρια που θα έπρεπε να πάνε στην εξοικονόμηση ενέργειας, στα έργα ανανεώσιμων πηγών ενέργειας, στο δίκτυο για συνδέσεις ανανεώσιμων πηγών ενέργειας και στην κλιματική προσαρμογή. Στερείτε, λοιπόν, και 2 δισεκατομμύρια από την κλιματική προσαρμογή της χώρας και το μετριασμό. Για ποιον λόγο; Για να πάνε τα λεφτά αυτά στο καρτέλ ενέργειας. Αυτό είναι το πρόβλημα, κύριε Πρόεδρε. Τα στερούν από την αγορά, χρεώνουν τους καταναλωτές, για να τα πάρουν πίσω και να κάνουν τον καλό ότι επιδοτούν με λεφτά των καταναλωτών -όλα λεφτά των καταναλωτών-, για να έρθει ο κ. Μητσοτάκης να πει ότι το κράτος επιδοτεί, με λεφτά των καταναλωτών που τα έχετε προεισπράξει.

Και 1,6 δισ. είπατε από φόρο, κύριε Σκρέκα. Δηλαδή, κύριε Πρόεδρε, για να καταλάβετε, υπερφορολόγησαν τους πολίτες με 1,6 δισεκατομμύριο, δηλαδή έχουν χαράτσια, νέους φόρους, για να λένε τώρα ότι τα δίνουν σε επιδοτήσεις, δηλαδή στο καρτέλ ενέργειας. Είναι 1,6 δισ. Σημείωσα πρόχειρα. Κρατώ μια επιφύλαξη. Μπορεί να είναι 1,5 ή 1,4. Αυτή είναι η πραγματικότητα.

Και τι είναι, όμως, η αλήθεια πίσω από όλα αυτά; Πριν ένα χρόνο ακριβώς, κύριε Σκρέκα, εσείς στο Φόρουμ των Δελφών λέγατε «ψάχνουμε τα υπερκέρδη που λέει ο ΣΥΡΙΖΑ και δεν τα βρίσκουμε». Τελικά, τώρα ήρθατε και μας είπατε ότι 340 εκατομμύρια φορολογήσατε τα υπερκέρδη. Τα βρήκατε τώρα; Όταν σας τα λέγαμε πριν από ένα χρόνο, γιατί λέγατε ότι δεν τα βρίσκετε; Και ξέρετε ποια είναι η αλήθεια; Ότι αυτά τα 340 εκατομμύρια που λέτε υποκριτικά ότι φορολογήσατε -που είναι ο μόνος φόρος, κύριε Πρόεδρε, από τα 8,8 δισ.- είναι πολύ λίγα μπροστά στα 2,2 δισεκατομμύρια των υπερκερδών. Βέβαια, είναι απόδειξη του πόσο ψέματα μας λέγατε τότε ότι δεν τα βρίσκετε. Τελικά βρέθηκαν 340, έτσι; Γιατί λέγατε πριν ένα χρόνο ακριβώς ότι δεν τα βρίσκετε και ταΐζατε τότε τα μέσα ενημέρωσης με τη λίστα Πέτσα, για να λένε ότι δεν υπάρχουν υπερκέρδη.

Κύριε Πρόεδρε η αλήθεια είναι η εξής.

**ΠΡΟΕΔΡΕΥΩΝ (Απόστολος Αβδελάς):** Με αυτό κλείστε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Από τα υπερκέρδη στην ηλεκτροπαραγωγή που τεκμηριωμένα με στοιχεία της ΡΑΕ και του ΑΔΜΗΕ είναι 2,2 δισ. φορολόγησαν μόνο 340 εκατομμύρια. Από τα υπερκέρδη στην προμήθεια από τον Αύγουστο του 2022 μέχρι σήμερα δεν έχει φορολογηθεί ούτε 1 ευρώ, ενώ είναι πάνω από ένα δισεκατομμύριο κι ενώ είχε νομοθετήσει ο κ. Σκρέκας ότι θα φορολογήσει τους τρεις μήνες μέχρι τον Οκτώβρη του 2022 και θα τα εισπράξει έως τέλος του 2022 και έκανε τροπολογία, για να αλλάξει τη δική του ρύθμιση και να μη φορολογήσει τα υπερκέρδη.

Από τα υπερκέρδη των διυλιστηρίων –είναι εδώ ο κ. Σκυλακάκης- που ανέρχονται σε 2,6 δισεκατομμύρια ευρώ δεν έχουν φορολογήσει ούτε ένα. Κάνανε μια ρύθμιση ότι μετά τον Ιούνιο του 2023 θα δούμε για 600 εκατομμύρια, ενώ η πραγματικότητα των υπερκερδών είναι 2,6 δισ.. Και από το φυσικό αέριο τα 330 εκατομμύρια των άλλων «γαλάζιων» παιδιών της ΔΕΠΑ Εμπορίας δεν έχετε φορολογήσει ούτε 1 ευρώ.

Κύριε Πρόεδρε, ολοκληρώνω. Μιλάμε για συνολικά τουλάχιστον 5,7 δισεκατομμύρια που παραμένουν στα ταμεία των ενεργειακών εταιρειών, ενώ θα έπρεπε να επιστρέψουν στους καταναλωτές, γιατί μοναδική στρατηγική τους είναι τα υπερκέρδη στο καρτέλ ενέργειας και αυτά τα 6 δισεκατομμύρια είναι δύο διυλιστήρια και τέσσερις πέντε εταιρείες ρεύματος με πρώτη τη ΔΕΗ του κ. Στάσση. Αυτά τα δισεκατομμύρια έχουν κλαπεί από τους καταναλωτές, τα νοικοκυριά και τις επιχειρήσεις της χώρας. Και ιδιαίτερα, πλήττονται οι επιχειρήσεις που δεν είναι σε επιδοτήσεις, γιατί η EUROSTAT ανακοίνωσε ότι η ελληνική επιχειρηματικότητα έχει το δεύτερο πιο ακριβό ρεύμα μετά τις επιδοτήσεις μετά τη Δανία. Έτσι αγαπάτε την επιχειρηματικότητα, κύριε Σκρέκα; Επιφυλάσσοντας για το παραγωγικό μέσο, που είναι η ενέργεια, το δεύτερο πιο ακριβό ρεύμα μετά τις επιδοτήσεις;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πόσα…

**ΠΡΟΕΔΡΕΥΩΝ (Απόστολος Αβδελάς):** Κλείνει ο κ. Φάμελλος και θα απαντήσετε, κύριε Σκρέκα.

**ΣΩΚΡΑΤΗΣ ΦΑΜΕΛΛΟΣ:** Εκτός επιδοτήσεων είναι και η μέση τάση, είναι και η ΔΕΥΑ. Και θέλετε μετά το ρεύμα, που έγινε φαρμάκι, να πούμε και το νερό νεράκι με τον κ. Μητσοτάκη!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Σκρέκα. Τώρα μπορείτε να απαντήσετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Να επαναλάβει λίγο ο κύριος συνάδελφος, γιατί δεν άκουσα. Πόσα δισεκατομμύρια είναι αυτά τα οποία δεν φορολογήθηκαν; Να ακούσω λίγο, για να λάβω τον λόγο.

**ΠΡΟΕΔΡΕΥΩΝ (Απόστολος Αβδελάς):** Είπατε ότι είναι 2,6 δισ.;

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, μέχρι στιγμής για το δωδεκάμηνο Ιούλιος 2021 - Ιούνιος 2022 με στοιχεία ΡΑΕ - ΑΔΜΗΕ τα υπερκέρδη είναι 2,2 δισ. και έχουν φορολογήσει 340 εκατομμύρια. Και από τον Ιούλιο του 2022 και μετά, παρ’ ότι είχε νομοθετήσει ίδιος ο κ. Σκρέκας τη φορολόγηση, δεν έχει πάρει ούτε ένα ευρώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Σκρέκα. Σας βάζω τον χρόνο από την αρχή.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εκτιμώ ότι ο συνάδελφος προφανώς έχει υπολογίσει γύρω στα 2,2 με 2,5 δισεκατομμύρια ευρώ τα φορολογικά έσοδα του κράτους, τα οποία δεν έχουμε εισπράξει. Άρα, θεωρώ, κύριε συνάδελφε, αν αυτά που λέτε είναι σωστά, ότι στο οικονομικό πρόγραμμα το οποίο θα ανακοινώσει ο κ. Τσίπρας για τα μέτρα στήριξης της ελληνικής κοινωνίας θα συμπληρώσει μία γραμμή που θα λέει: «2,2 με 2,6 δισεκατομμύρια ευρώ έξτρα φορολογία, που θα κάνουμε στα διυλιστήρια, σε εταιρείες ηλεκτροπαραγωγής, στους παρόχους ηλεκτρικής ενέργειας, θα τα εισπράξω από εκεί και θα τα διαθέσω, για να στηρίξω την ελληνική κοινωνία». Σωστά; Ρωτάω, κύριε συνάδελφε. Στο οικονομικό πρόγραμμα το οποίο θα ανακοινώσει ο κ. Τσίπρας θεωρώ ότι θα προσθέσει και τη γραμμή τη δική σας, αυτά τα φορολογικά έσοδα τα οποία του βρήκατε εσείς το τελευταίο διάστημα, 2,5 δισεκατομμύρια ευρώ τα οποία θα εισπράξετε φορολογώντας επιπλέον από τα 600 - 700 εκατομμύρια που φορολογήσαμε εμείς τα διυλιστήρια. Εσείς θα τα φορολογήσετε και θα εισπράξετε άλλο 1 δισεκατομμύριο από ό,τι καταλαβαίνω και άλλο 1,8 ή 1,6 δισεκατομμύριο ευρώ από τους παρόχους ηλεκτρικής ενέργειας θα εισπράξετε 2,5 εκατομμύρια ευρώ. Έτσι; Για να ξέρουμε τι λέμε, δηλαδή. Περιμένω να δω τον κ. Τσίπρα να το πει.

Από εκεί και πέρα, τι είπατε τώρα; Ότι 1,6 δισεκατομμύριο ευρώ έσοδα από τον κρατικό προϋπολογισμό στον Ταμείο Ενεργειακής Μετάβασης είναι αποτέλεσμα των χαρατσιών, λέει. Δηλαδή, υπερφορολογήσαμε τους Έλληνες, τα εισπράξαμε από τους Έλληνες και ήρθαμε και τους επιτρέψαμε πίσω αυτά τα 1,6 δισεκατομμύριο ευρώ. Και ρωτάω το εξής: Εσείς, κύριε Φάμελλε -δεν έχω διαβάσει το δικό σας πόθεν έσχες, αλλά αν είχατε- δεν ξέρετε ότι θα πληρώνατε 30% λιγότερο ΕΝΦΙΑ, αν είχατε κάποιο ακίνητο; Δεν ξέρετε ότι μειώθηκε ο φόρος επιχειρήσεων από το 29% στο 22%, ο εισαγωγικός συντελεστής έως 10.000 ευρώ για τους ελεύθερους επαγγελματίες από 22% στο 9%, οι ασφαλιστικές εισφορές κατά 3%, το αφορολόγητο κατά 1.000 ευρώ για κάθε παιδί, η προκαταβολή φόρου από 100% στο 55%; Ανεστάλη ο ΦΠΑ στην οικοδομή; Ανεστάλη ο φόρος μεταβίβασης ακινήτων; Καταργήθηκε η εισφορά αλληλεγγύης; Μειώθηκε ο φόρος στα μερίσματα από 15% στο 5%, που είναι 70% μείωση; Αυξήθηκε το αφορολόγητο για γονικές παροχές στα 800.000 ευρώ; Μειώθηκε το ΦΠΑ στην εστίαση στο 13%; Μειώθηκε το τέλος κινητής τηλεφωνίας για τους 29 και άνω στο 10% από 12% ως 20% που το είχατε εσείς; Μειώθηκε ο ΦΠΑ κατά 30% στα πέντε ανατολικά νησιά του Αιγαίου, Λέσβο, Χίο, Σάμο, Κω, Λέρο; Υπήρξε απαλλαγή από την ειδική εισφορά αλληλεγγύης στα εισοδήματα του φορολογικού έτους 2021 και άλλους πενήντα φόρους συνολικά;

Δεν έχετε δει ότι όλα αυτά έχουν μειωθεί; Και μιλάτε για υπερφορολόγηση; Εμείς κληρονομήσαμε πενήντα φόρους από εσάς και τους μειώσαμε ή τους καταργήσαμε και λέτε ότι δήθεν υπερφορολογήσαμε, για να έρθουμε να στηρίξουμε; Και δεν μου λέτε κάτι, δηλαδή τι είπατε τώρα, ότι τα έσοδα από τις εκπομπές διοξειδίου του άνθρακα από τις δημοπρασίες αντί να τα δώσουμε στην ελληνική οικογένεια, να βγάλει αυτόν τον δύσκολο χειμώνα, να μειώσει το ρεύμα, πρέπει να το δώσουμε και να γίνουν επενδύσεις φωτοβολταϊκών αυτόν τον χρόνο; Αυτό είπατε, ότι έπρεπε να το δώσουμε σε επενδυτές; Αυτό λέτε, δηλαδή. Εσείς είπατε ότι δεν έπρεπε να στηρίξουμε την ελληνική οικογένεια, δεν έπρεπε αυτά τα 2 δισεκατομμύρια, το 1 δισεκατομμύριο ευρώ από τις εκπομπές διοξειδίου του άνθρακα από τις δημοπρασίες να το δώσουμε να στηρίξουμε τους λογαριασμούς ρεύματος των νοικοκυριών. Έπρεπε να το κάνουμε επενδύσεις.

Δεν μου λέτε κάτι, εσείς, κύριε συνάδελφε, πού τα κάνατε επενδύσεις, γιατί πάτωσαν οι επενδύσεις επί ημερών σας στις ΑΠΕ; Γιατί τα τέσσερα χρόνια που κυβερνήσατε εγκαταστάθηκαν 1.000 ΜW ΑΠΕ και επί ημερών δικών μας σε τριάμισι χρόνια εγκαταστάθηκαν 5.000 ΜW ΑΠΕ, πέντε φορές παραπάνω; Γιατί; Ενώ δεν δίναμε κιόλας αυτά τα χρήματα από τις δημοπρασίες αερίων του θερμοκηπίου.

Επιτέλους! Επιτέλους πείτε την αλήθεια στον κόσμο, κάντε την αυτοκριτική σας, κάντε την αυτογνωσία σας, ώστε να μπορέσετε να προχωρήσετε και να βοηθήσετε αυτόν τον τόπο. Γιατί και αυτά που λέω εγώ δεν είναι για να πανηγυρίζουμε. Είναι ένα μέρος της δουλειάς που πρέπει να γίνει. Έχουμε πολλή δουλειά μπροστά και η δουλειά δεν μπορεί να γίνει με ψέματα και με λόγια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Συνεχίζουμε με την τρίτη, με αριθμό 2393/21-2-2023 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Και η αναθεώρηση του Εθνικού Σχεδίου για την Ενέργεια και το Κλίμα θύμα της επικοινωνιακής πολιτικής της ΝΔ που αποβαίνει σε βάρος της εθνικής οικονομίας και της ελληνικής κοινωνίας;».

Έχετε δύο λεπτά, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ**: Ευχαριστώ, κύριε Πρόεδρε.

Κατ’ αρχάς, οφείλω να ευχαριστήσω τον κύριε Σκρέκα, γιατί στην τελευταία του ομιλία επιβεβαίωσε ποιο είναι το μεγάλο άγχος της Νέας Δημοκρατίας. Μας ρωτάτε αν θα φορολογήσουμε τα υπερκέρδη στα διυλιστήρια και στο ρεύμα. Έχετε τέτοια αγωνία! Πράγματι τελικά είστε με τα υπερκέρδη, κύριε Σκρέκα.

Σας δηλώνω, λοιπόν, ξεκάθαρα, ναι, θα φορολογηθούν τα υπερκέρδη και στα διυλιστήρια και στο ρεύμα και θα επιστραφούν στους καταναλωτές είτε μέσα από τους λογαριασμούς τους είτε με μείωση, παραδείγματος χάριν, του ειδικού φόρου κατανάλωσης, που αρνείται ο κ. Σκυλακάκης να κάνει. Γιατί τα υπερκέρδη στα διυλιστήρια είναι 2,6 δισεκατομμύρια ευρώ και η μείωση του ειδικού φόρου κατανάλωσης στο χαμηλότερο σημείο της Ευρώπης κοστίζει 1,4 δισεκατομμύριο ευρώ. Πράγματι, κύριε Σκρέκα, καταλαβαίνω την ανησυχία σας, αλλά στις 22 Μαΐου θα είναι όλα διαφορετικά.

Όμως αυτό που δεν καταλαβαίνω είναι την άγνοιά σας για τα δημοσιονομικά. Δεν ξέρετε ότι το 2022 εισπράχθηκαν 4 δισεκατομμύρια ΦΠΑ περισσότερα από το ’21; Κάπως έτσι χρηματοδοτήσατε με τις επιδοτήσεις την ακρίβεια στο ρεύμα. Ναι, με φορολογικά έσοδα των πολιτών πληρώσατε την ακρίβεια στο ρεύμα και ας κουνάτε το χέρι σας. Περισσότερα έσοδα είχατε και έξω ακόμα και από τον προγραμματισμό του προϋπολογισμού του κ. Σταϊκούρα.

Πάμε, όμως, στην ερώτηση. Κύριε Σκρέκα, μπαίνουμε σε ένα άλλο σοβαρό ζήτημα που είναι ότι η χώρα δεν έχει εθνικό σχεδιασμό. Η χώρα δεν έχει εθνικό σχεδιασμό εδώ και αρκετό καιρό όχι μόνο γιατί αναθεωρήθηκαν οι ευρωπαϊκοί στόχοι για το 2030. Σας θυμίζω ότι το προηγούμενο εθνικό σχέδιο για την ενέργεια και το κλίμα της δικής σας Κυβέρνησης έχει διαψευστεί πλήρως. Εκείνο το εθνικό σχέδιο προέβλεπε την απόσυρση των λιγνιτικών μονάδων εκτός από την «Πτολεμαΐδα 5» το ’23. Το αναίρεσε ο κ. Μητσοτάκης τον Απρίλιο που πήγε στην Κοζάνη. Τελικά τώρα βλέπουμε τον Φεβρουάριο ότι πήρε και τη δέσμευση για το ’28, γιατί βάζετε την «Πτολεμαΐδα 5» στις στρατηγικές εφεδρείες.

Εμείς από τότε σας τα λέγαμε, ότι είναι στο πόδι όλα αυτά, γονατογραφήματα τότε Χατζηδάκη, αλλά εσείς θέλετε να εξυπηρετήσετε το καρτέλ του φυσικού αερίου, δηλαδή να κλείσετε δημόσιες λιγνιτικές μονάδες για να υπάρχουν οι ιδιωτικές μονάδες φυσικού αερίου και είχατε προτεραιότητα τα επικοινωνιακά παιχνίδια. Αλλά ανεξαρτήτως αν η αιτία είναι ο πολιτικαντισμός, η ψηφοθηρία ή η προχειρότητα, αυτό μας δείχνει ότι έχουμε μια ψευτοπράσινη και επικίνδυνη Κυβέρνηση, η οποία θέτει σε αμφισβήτηση την ονειρική και κλιματική πολιτική της χώρας και βάζετε σε περιπέτειες τον ενεργειακό σχεδιασμό και την ασφάλεια της χώρας. Είστε επικίνδυνοι για την επιβίωση και της οικονομίας και της κοινωνίας.

Ενώ, λοιπόν, δεν έχουμε, κύριε Πρόεδρε, σχεδιασμό εδώ και πάνω από έναν χρόνο, στις 18 Ιανουαρίου δίνει μια συνέντευξη ο κ. Σκρέκας για να παρουσιάσει κάτι που ονομάζει εθνικό σχέδιο για την ενέργεια και το κλίμα, κάτι σενάρια. Μάλιστα, αν καταλαβαίνουμε καλά, λέτε στη συνέντευξη τύπου -γιατί από τα ρεπορτάζ το διαβάσαμε- ότι θα το πάτε στην Ευρωπαϊκή Ένωση μέχρι τέλος Απριλίου. Έτσι είπατε τον Ιανουάριο και δεν ήταν Πρωταπριλιά. Γιατί, κύριε Πρόεδρε; Γιατί ποτέ δεν δημοσιεύθηκε τίποτα. Δεν υπήρξε πουθενά κείμενο, πουθενά υπολογισμοί, δεν αναρτήθηκε τίποτα στη Διαβούλευση, ούτε οι παραγωγικοί φορείς, ούτε οι επιστημονικοί, ούτε η κοινωνία, ούτε η Βουλή έμαθε ποτέ τι είναι αυτό που παρουσίασε ο κ. Σκρέκας. Μόνο ο ίδιος το ξέρει. Δεν ξέρω αν το ξέρει και ο ίδιος δηλαδή. Μπορεί να του είπαν ότι έχουν σχέδιο και να νόμιζε ότι έχει σχέδιο.

Μάλιστα πριν λίγες μέρες, στο «Power & Gas Forum» αν δεν κάνω λάθος, είπε: «Να, μωρέ, μπορεί να μην είναι και σχέδιο ακριβώς αυτό. Μπορεί να το αλλάξουμε λίγο, γιατί τελικά η διαπραγμάτευση για τις ΑΠΕ έκλεισε στην Ευρώπη σε χαμηλότερα ποσοστά και θα πάει ένα σχέδιο μέχρι το τέλος της χρονιάς». Ερώτηση: Θα πάει τελικά στην Ευρώπη τέλος Απριλίου ή τέλος της χρονιάς; Γιατί δεν έχουμε καταλάβει.

Το ερώτημα, όμως, κύριε Σκρέκα, είναι άλλο. Τι ακριβώς κάνετε στο Υπουργείο; Δίνετε συνεντεύξεις τύπου με power point και μάλιστα λανθασμένα; Υπάρχει σοβαρότητα του Υπουργείου για τον ενεργειακό σχεδιασμό της χώρας; Μπορείτε να κάνετε ενεργειακό σχεδιασμό χωρίς να το ξέρει η Βουλή, οι παραγωγικοί φορείς και η κοινωνία της χώρας; Είναι δυνατόν να μην ξέρει ο Υπουργός πότε τελειώνουν οι ευρωπαϊκές διαπραγματεύσεις και να βγαίνει να ανακοινώνει ενεργειακό σχεδιασμό και μετά να μας λέει ότι είναι στο πόδι; Το πρώτο ερώτημα είναι αυτό.

Το δεύτερο ερώτημα είναι το εξής: Θα μας δώσετε ποτέ κάποιο κείμενο; Θα μας δώσετε ποτέ κάποιο κείμενο; Θα αναθεωρήσετε στόχους; Θα κάνετε διαβούλευση; Εμείς καταλαβαίνουμε ότι προσπαθήσατε να κάνετε ένα επικοινωνιακό πυροτέχνημα, κάποιος σας είπε βγείτε γρήγορα, μπορεί να γίνουν εκλογές, είπατε έχουμε σχεδιασμό ας το πω, λάθος ήταν τελικά. Όμως, μπορείτε να ανταποκριθείτε έστω ένα τελευταίο πεντάλεπτο -γιατί αυτό σας μένει σε αυτή την ερώτηση- στις υποχρεώσεις του ρόλου σας, να απαντήσετε συγκεκριμένα ποιος θα είναι ο σχεδιασμός και αν τελικά -το κρίσιμο ερώτημα που έχουμε, γιατί φαίνεται από τον σχεδιασμό- η Ελλάδα δεν θα είναι κλιματικά ουδέτερη το ’50; Γιατί αυτό φέρνετε μέσα στον σχέδιο που δημοσιοποιήσατε. Γιατί άλλο λέει ο κλιματικός νόμος, αυτός ο προσχηματισμός και άλλο λέει το power point.

Θα έχουμε στόχο τις μηδενικές, καθαρές εκπομπές το ’50; Γιατί δεν είναι η πρώτη φορά που αλλάζετε κάτι. Όλο πρόχειρα τα λέτε και όλα στο πόδι. Εγώ έχω το power point μαζί. Μην πείτε ότι δεν έχει εκπομπές το ’50. Είναι γραμμένο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Πριν δώσω τον λόγο στον κύριο Υπουργό, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «ποινική ευθύνη των Υπουργών», όπως ισχύουν από την 3-4-2023 ποινική δικογραφία που αφορά τον Υπουργό Εργασίας και Κοινωνικών Υποθέσεων, κ. Κωνσταντίνο Χατζηδάκη και ποινική δικογραφία που αφορά την Αναπληρώτρια Υπουργό Υγείας κ. Ασημίνα Γκάγκα.

Κύριε Σκρέκα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, αν και δεν θέλω να αναφέρομαι στη δική σας διακυβέρνηση, δυστυχώς αυτά τα οποία λέτε δεν με αφήνουν πραγματικά να κοιτάξω λίγο μπροστά και να αναλύσω τη στρατηγική που πραγματικά έχουμε σχεδιάσει, ώστε η Ελλάδα όχι μόνο να είναι κλιματικά ουδέτερη το 2050, αλλά πολύ γρηγορότερα να καταστεί καθαρή εξαγωγός χώρα πράσινης ηλεκτρικής ενέργειας, να έχει τεράστια εγχώρια προστιθέμενη αξία από την πράσινη μετάβαση και τέλος πάντων να διασφαλίσουμε ανταγωνιστικότητα και βιωσιμότητα στην ελληνική κοινωνία και στην ελληνική οικονομία.

Δεν με αφήνετε, όμως, να πάω κατευθείαν στην ουσία που είναι αυτή. Αυτό ενδιαφέρει τον κόσμο. Γιατί αυτά τα οποία κάνατε εσείς τα ξέρει, αλλά πρέπει να τα υπενθυμίσω λίγο.

Κύριε συνάδελφε, εσείς εθνικό σχέδιο για την ενέργεια και το κλίμα πέντε χρόνια που κυβερνήσατε, καταφέρατε να καταθέσετε στην Ευρωπαϊκή Επιτροπή; Απάντηση: Καταθέσατε ένα εθνικό σχέδιο για την ενέργεια και το κλίμα, ο κ. Σταθάκης τότε, η κυβέρνησή σας, η κυβέρνηση του κ. Τσίπρα, το οποίο επέστρεψε ως απαράδεκτο από την Ευρωπαϊκή Επιτροπή και δυστυχώς καθόλου φιλόδοξο, το οποίο ήρθαμε εμείς το 2019 και το αλλάξαμε, το καταθέσαμε και πέρασε ως ένα από τα πιο φιλόδοξα, πιο πράσινα εθνικά σχέδια για την ενέργεια και το κλίμα στην Ευρώπη. Αυτή είναι η πραγματικότητα. Εσείς πέντε χρόνια δεν καταφέρατε να περάσετε ούτε ένα εθνικό σχέδιο για την ενέργεια και το κλίμα και εμείς τώρα ερχόμαστε να καταθέσουμε και το δεύτερο.

Δεν μου λέτε κάτι, για να βάλουμε τα πράγματα στη θέση τους; Εσείς είπατε ότι κυβερνούμε με τρόπο, ο οποίος δεν είναι αποτελεσματικός και πως καθοδηγούμε τους πολίτες, γιατί -είπατε ότι- αυξήθηκε το ΦΠΑ κατά 4 δισεκατομμύρια ευρώ τον προηγούμενο χρόνο και άρα γι’ αυτό φορολογήθηκαν πολύ οι πολίτες.

Σας ρωτάω: Δεν ξέρετε ότι η Ελλάδα το 2022 σχεδόν είχε ρεκόρ τουρισμού; Δεν ξέρετε ότι έχουν διπλασιαστεί οι εξαγωγές από τότε που ήσασταν εσείς, που ήταν στα 20 δισεκατομμύρια και είχε ξεπεράσει τα 40 δισεκατομμύρια ευρώ; Δεν ξέρετε ότι έχουν πενταπλασιαστεί οι οικοδομικές άδειες, ότι αυτή τη στιγμή έχουμε νέες οικοδομικές άδειες που η έκταση, η δομημένη επιφάνεια ξεπερνάει τα πέντε εκατομμύρια τετραγωνικά μέτρα ετησίως το 2022, όταν εσείς είχατε δομημένη επιφάνεια και άδειες, οι οποίες ήταν κάτω από ένα, ενάμισι εκατομμύριο, ελάχιστες οικοδομικές άδειες. Έχει πενταπλασιαστεί η οικοδομική δραστηριότητα! Αυτό σημαίνει ανάπτυξη. Εσείς τι νομίζετε; Πώς θα μειωθούν οι φόροι στους πολίτες; Οι φόροι εισοδήματος στα φυσικά πρόσωπα, στον εργαζόμενο, στον ιδιωτικό υπάλληλο, στο δημόσιο υπάλληλο, στον ελεύθερο επαγγελματία, στον συνταξιούχο, στον αγρότη ξέρετε πότε θα μειωθούν; Όταν μεγαλώσει η οικοδομική δραστηριότητα, η οικονομική δραστηριότητα, στη χώρα, όταν δουλεύουν περισσότερο οι βιομηχανίες, όταν εξάγουν περισσότερα προϊόντα στο εξωτερικό, όταν έρχονται περισσότεροι τουρίστες. Τότε φυσικά θα αυξάνονται τα έσοδα. Και επειδή θα αυξάνονται τα έσοδα από άλλες πηγές, θα μειώνεται η φορολογία που θα πληρώνουν τα συνήθη υποζύγια που ήταν μέχρι τώρα επί των ημερών σας, που ήταν οι μισθωτοί, οι ιδιωτικοί και δημόσιοι υπάλληλοι και συνταξιούχοι. Γι’ αυτό καταφέρνουμε να μειώνουμε τους φόρους. Γιατί έρχεται η ανάπτυξη. Αυτό λέγεται ανάπτυξη, κύριε συνάδελφε. Και η ανάπτυξη δεν ήρθε επί ημερών σας.

Έρχεστε εδώ λοιπόν, και ρωτάτε για το εθνικό σχέδιο για την ενέργεια και το κλίμα. Το εθνικό σχέδιο για την ενέργεια και το κλίμα προσφέρει πολύ μεγάλη στήριξη, ώστε να έχουμε μια ανταγωνιστική και μία αναπτυξιακή πορεία της χώρας που θα φέρει καλύτερους μισθούς, αξιοπρεπείς μισθούς και περισσότερα έσοδα, όχι επειδή θα αυξήσουμε τους φόρους, όχι επειδή θα αυξήσουμε το ποσοστό ή θα φέρουμε νέους φόρους όπως ανέφερε ο κ. Δραγασάκης πρόσφατα, αλλά επειδή θα βελτιωθεί η οικονομική δραστηριότητα στη χώρα μας.

Εμείς, κύριε συνάδελφε, είπαμε ότι μέχρι τέλος Απριλίου θα παρουσιάσουμε το εθνικό σχέδιο για την ενέργεια και το κλίμα στην Ευρωπαϊκή Επιτροπή και φυσικά θα το κάνουμε μέχρι τέλος Απριλίου. Σήμερα έχουμε 3 Απριλίου, αρχές Απριλίου. Φυσικά και θα το προωθήσουμε. Ο λόγος που δεν το έχουμε βγάλει ακόμα σε δημόσια διαβούλευση -το είπα- είναι πρώτον, ότι θα το παρουσιάσουμε στην Ευρώπη για να πάρουμε το πρώτο feedback, τα πρώτα σχόλια και στη συνέχεια να ενσωματώσουμε αυτά τα σχόλια και να βγει στη δημόσια διαβούλευση και να συμμετέχουν και όλοι οι φορείς. Μέχρι πότε, κύριε συνάδελφε, που γνωρίζετε εσείς πρέπει να κατατεθεί το εθνικό σχέδιο για την ενέργεια και το κλίμα από τα κράτη-μέλη; Μέχρι πότε; Το γνωρίζετε; Σας ρωτάω. Αφήνω να το απαντήσετε και αν όχι να σας το πω εγώ. Έχουμε, λοιπόν, αρκετό χρόνο για να καταθέσουμε και μετά τη δημόσια διαβούλευση το draft, δηλαδή το πρόχειρο εθνικό σχέδιο για την ενέργεια και το κλίμα στην Ευρωπαϊκή Επιτροπή. Και βεβαίως είναι ένα πολύ φιλόδοξο και το παρουσιάσαμε. Εμείς μιλάμε για συμμετοχή των ΑΠΕ στο 45% της τελικής κατανάλωσης ενέργειας. Όταν η Ευρώπη αυτή τη στιγμή διαπραγματεύεται τα κράτη-μέλη να είναι μεταξύ 40% και 45% και τα καταλήγουν περίπου στο 43%. Εμείς είμαστε πιο φιλόδοξοι για τις ανανεώσιμες πηγές ενέργειας, γιατί αυτό είναι το ανταγωνιστικό πλεονέκτημα της χώρας μας. Ο ήλιος και ο άνεμος, δύο πηγές που εσείς δυστυχώς δεν αξιοποιήσατε όσο ήσασταν στην κυβέρνηση.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ωραία.

Ορίστε, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Εντάξει, σιγά-σιγά μαθαίνουμε πραγματάκια, κύριε Σκρέκα.

Προχωράτε. Ξέρετε πότε βγήκε ο Κανονισμός Ενεργειακής Διακυβέρνησης που υποχρέωνε τις χώρες να στείλουν σχέδιο για την ενέργεια και το κλίμα; Πότε η Ευρώπη έκανε κλιματική πολιτική; Θέλετε να ψάξετε λίγο την αλληλογραφία; Αν δεν έγιναν όλα αυτά τα 2018, όταν πήγε και το προσχέδιο του κ. Σταθάκη για το ΕΣΕΚ; Δηλαδή είχαμε αρχίσει να δουλεύουμε και πριν ολοκληρωθούν οι κανονισμοί. Και μάλιστα, σε αυτό το προσχέδιο του κ. Σταθάκη δεν υπήρχαν παρατηρήσεις ως προς το ενεργειακό ισοζύγιο. Στην εξοικονόμηση ζήτησε φιλοδοξία, όπως θα ζητήσει και σε σας η Κομισιόν, γιατί δεν έχετε κάνει τίποτα στην εξοικονόμηση, τέσσερα χρόνια. Διαβάστε λίγο καλύτερα την αλληλογραφία, κύριε Σκρέκα. Είναι καλό να μαθαίνετε συχνά πραγματάκια.

Αυτό που μαθαίνουμε εμείς και μένουμε εμβρόντητοι, όμως, είναι ότι κάνατε συνέντευξη τύπου για τον σχεδιασμό για την ενέργεια και το κλίμα τον Ιανουάριο, χωρίς να έχετε σχέδιο. Αυτό μας είπατε. Και θα το παρουσιάσετε -λέει- στην επιτροπή και θα το αλλάξετε μετά και οι διαπραγματεύσεις δεν είχαν τελειώσει. Όλα στο πόδι δηλαδή, γονατογράφημα. Είναι δυνατόν να έχετε κάνει τέτοια πράγματα; Και μάλιστα, χωρίς να απαντήσετε ακόμα για τις εκπομπές αερίων του θερμοκηπίου το ’50; Δεν απαντήσατε. Σας ρώτησα για τις εκπομπές, να μας πείτε τις εκπομπές, το νετ ισοζύγιο των εκπομπών.

Συνεχίζω, λοιπόν, τώρα. Εφόσον η χώρα, λοιπόν, λέει ο κ. Σκρέκας, ότι παραμένει στον στόχο της κλιματικής σταθερότητας που πρώτος ο Αλέξης Τσίπρας στη Σύνοδο Κορυφής τον Ιούνιο του 2019 δεσμεύτηκε εκ μέρους της ελληνικής πολιτείας, τότε ο κ. Μητσοτάκης δεν το είχε πει ακόμα, το είπε στη συνέχεια που έγινε πιο πράσινος, υπάρχει ένα σοβαρό πρόβλημα. Τι γίνεται τελικά με το φυσικό αέριο στο σχεδιασμό. Κατά τη διάρκεια της διακυβέρνησης του κ. Μητσοτάκη, κύριε Πρόεδρε, η Ελλάδα αντικατέστησε το λιγνίτη με φυσικό αέριο και κρατάει τώρα στο power point το φυσικό αέριο μέχρι το ’50. Δηλαδή, δεσμεύουν τη χώρα σε μονάδες φυσικού αερίου, στο καρτέλ ενέργειας που έχει βγάλει τα υπερκέρδη που δεν φορολογήθηκαν, και θα τις κρατήσει και μετά το ’30 και θα τις πληρώνουμε ενώ μπορεί να είναι και κλειστές, κύριε Πρόεδρε. Θα πληρώνουμε αποζημιώσεις με κλειστές μονάδες. Αυτή είναι η δέσμευση που θα κάνει στις επόμενες γενιές η Κυβέρνηση Μητσοτάκη. Και αυτή την καταστροφική σελίδα θα γράψουν. Δηλαδή μας δεσμεύουν σε κόστος για μονάδες αερίου που δεν χρειάζονται. Και θέλετε να ξέρετε και γιατί άλλο το κάνουν αυτό; Γιατί δημοσιεύτηκε τις προηγούμενες μέρες ότι ο κ. Σκρέκας με δικές του επιλογές, έχει παραγγείλει δύο φορτία φυσικού αερίου τα οποία δεν θα χρειαστούν στην Ελλάδα και θα τα πληρώσουμε με 20 εκατομμύρια ευρώ από το Ταμείο Ενεργειακής Μετάβασης που μιλάγαμε προηγουμένως για τα 8 δισεκατομμύρια. Αυτά είναι τα γαλάζια παιδιά. Άφησαν δε το καλοκαίρι στο 4951 ελεύθερες τις άδειες για το φυσικό αέριο. Τους λέγαμε τότε όταν σταμάτησαν οι άδειες λιγνίτη «σταματήστε και το φυσικό αέριο» και δεν το σταμάτησαν. Έδωσαν τη δυνατότητα να υπάρχει ένα χρονικό παράθυρο λίγων μηνών και την προηγούμενη βδομάδα λέει δεν παίρνουν άλλες άδειες φυσικού αερίου. Δώσατε αυτή την περίοδο κάποιες άδειες φυσικού αερίου, κύριε Σκρέκα; Θα το ψάξουμε αυτό πολύ καλά να δούμε για ποιο λόγο αφήσατε οκτώ μήνες, γιατί εμείς το λέγαμε τότε. Συμφωνούσαμε να κοπούν οι άδειες φυσικού αερίου. Άρα από τη μια μεριά μας δεσμεύουν στο φυσικό αέριο.

Το δεύτερο μεγάλο πρόβλημα όμως, του σχεδιασμού πέρα από τον προγραμματισμό της ενέργειας είναι τι γίνεται με την εξοικονόμηση. Τέσσερα χρόνια η εξοικονόμηση έχει χτυπήσει κόκκινο με σας. Το «ΕΞΟΙΚΟΝΟΜΩ» του 2020 αρχίζει να πληρώνει τώρα με τα χίλια ζόρια. Το «ΕΞΟΙΚΟΝΟΜΩ» του 2021 υλοποιείται το 2023, του 2022 δεν προκηρύχθηκε και του 2023 προεκλογικό. Χάθηκε μια χρονιά ξαφνικά. Ακόμα του 2020, του κ. Χατζηδάκη έχει πρόβλημα πληρωμών.

Και ταυτόχρονα, κύριε Σκρέκα, θα έπρεπε να έχουν μπει από το Ταμείο Ανάκαμψης και Ανθεκτικότητας 1 δισεκατομμύριο τον χρόνο στην Ελλάδα για έναν τομέα τεχνικής παραγωγής που τον ξέρουμε, που θα ενίσχυε την ελληνική παραγωγική βάση και τους Έλληνες επαγγελματίες. Δεν τα καταφέρατε. Δεν προκάματε. Το «ΕΞΟΙΚΟΝΟΜΩ» στην επιχειρηματικότητα δεν ξεκίνησε, προεκλογικά. Το «ΕΞΟΙΚΟΝΟΜΩ» στα δημόσια κτήρια δεν ξεκίνησε. Έτοιμο το «ΗΛΕΚΤΡΑ» από τον κ. Σταθάκη. Αυτό είναι η εξοικονόμηση. Αυτή είναι η κατάσταση.

Και βέβαια στην ενεργειακή δημοκρατία και στις ΑΠΕ, τα είπαμε νωρίτερα. Πίσω στην αποθήκευση, δεν έχουμε ρυθμιστικό πλαίσιο αποθήκευσης. Ίσως να είμαστε και η μόνη χώρα στην Ευρώπη, πάντως δεν έχουμε. Αποσπασματικές παρεμβάσεις με στόχους τον αέρα. Και διαβάζουμε τώρα τελευταία ότι θα παράγεται ενέργεια, κύριε Πρόεδρε, από ανανεώσιμες πηγές ενέργειας, αλλά θα τη ρίξουμε στη θάλασσα. Δεν θα τη χρησιμοποιούμε γιατί αν τη χρησιμοποιούμε υπάρχει κίνδυνος black out. Αυτό έλεγαν τα δημοσιεύματα και συνεδρίαζε η Επιτροπή Κρίσεων χθες και προχθές, αν δεν κάνω λάθος. Αυτή είναι η πραγματικότητα, γιατί ο στόχος δεν είναι η παραγωγή ενέργειας από ΑΠΕ, αλλά είναι η συμμετοχή της ενέργειας στο ενεργειακό μείγμα.

Φαίνεται, λοιπόν, ότι δεν θα έχουμε δίκτυα, δεν θα έχουμε αποθήκευση, οι διαχειριστές δηλώνουν το σύστημα είναι στα όρια του, σχεδιασμό για το κλίμα και την ενέργεια δεν έχουμε. Και αναρωτιέμαι, κύριε Σκρέκα, τώρα τι δελτίο Τύπου θα βγάλετε; Σαν τη συνέντευξη Τύπου του Ιανουαρίου; Πώς θα καλύψετε ότι αφήνετε πίσω ένα μπάχαλο, με μόνη επιτυχία ότι παίρνετε τις επιδοτήσεις από τα λεφτά των πολιτών για να καλύψετε τα υπερκέρδη που βγάζουν κάποιοι, ενώ οι ανανεώσιμες πηγές ενέργειας δεν έχουν δίκτυο και πιθανά η περίσσεια από ενέργεια ΑΠΕ θα την πετάμε στη θάλασσα.

Αυτό θα είναι ο επίλογος της δικής σας θητεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Για εκπρόσωπος κόμματος που πάγωσε τις ΑΠΕ επί πέντε χρόνια, έχετε μεγάλο θάρρος και μεγάλο θράσος να λέτε αυτά που λέτε σήμερα στην Αίθουσα. Δηλαδή πραγματικά απορώ.

Εγκαθιστούσατε 100 με 200 MW τον χρόνο και εγκαθιστούμε 200 MW τον μήνα. Εσείς τον χρόνο 100 με 200 MW, εμείς 200 MW τον μήνα ΑΠΕ. Και έχετε το θράσος και μιλάτε για ΑΠΕ, μιλάτε για πράσινη μετάβαση. Είχατε το λιγνίτη στο εθνικό σχέδιο για την ενέργεια και το κλίμα το οποίο συνέστησε η Ευρωπαϊκή Επιτροπή. Πότε έκλειναν τα λιγνιτικά εργοστάσια, κύριε Φάμελλε; Θυμάστε; Θυμάστε;

Το 2030 υπήρχε παραγωγή από λιγνίτη, κύριε Φάμελλε, στο ΕΣΕΚ που στείλατε στην Ευρώπη; Υπήρχε, κύριε Φάμελλε. Υπήρχε παραγωγή από λιγνίτη το 2030. Σήμερα στο ΕΣΕΚ, το οποίο εφαρμόζουμε και το οποίο αναθεωρούμε, λέμε ότι το 2028 θα αποσυρθούν τα λιγνιτικά εργοστάσια. Αυτό λέμε στο σημερινό. Δεν λέμε το 2023, δεν λέμε το 2025. Αυτά είναι δικά σας. Από το μυαλό σας τα βγάλατε. Στο Εθνικό Σχέδιο για την Ενέργεια και το Κλίμα το οποίο έχουμε καταθέσει λέμε πως το 2028 θα έχουμε μηδέν παραγωγή ηλεκτρικής ενέργειας από λιγνίτη. Βεβαίως, για στρατηγική εφεδρεία μπορεί να παραμείνει για το ένα απόγευμα τον χρόνο που μπορεί να χρειαστεί. Και άλλες χώρες θα το κάνουν αυτό. Σταματάνε να έχουν εμπορική λειτουργία τα λιγνιτικά εργοστάσια.

Σχετικά με το φυσικό αέριο, για το οποίο λέγατε πάλι και τα μπερδέψατε αν βγαίνουν άδειες φυσικού αερίου, αν δεν βγαίνουν, αν δώσαμε καινούργιες, να σας πω το εξής. Την παρουσίαση την έχετε, σας τη στείλαμε. Δεν είδατε ότι μειώνεται η κατανάλωση φυσικού αερίου το 2030 σε σχέση με σήμερα στο επικαιροποιημένο Εθνικό Σχέδιο για την Ενέργεια και το Κλίμα κατά 30% ή 40%; Αν μειώνεται η παραγωγή ηλεκτρικής ενέργειας από φυσικό αέριο κατά 40% μέχρι το 2030 και εσείς λέτε ότι υπάρχουν κάποιοι που θα κατασκευάσουν φυσικό αέριο, κακό του κεφαλιού τους, εκτός αν αντικαταστήσουν λιγνιτικές μονάδες ή παλιότερα εργοστάσια φυσικού αερίου. Διότι φυσικά θα χρειαζόμαστε να έχουμε ισχύ για να στηρίζουμε το σύστημα κάποιες ώρες και κάποιες μέρες που δεν θα έχουμε παραγωγή από ΑΠΕ.

Για την αποθήκευση, τι κάνατε εσείς, κύριε Φάμελλε; Μήπως εγκαταστάθηκε καμμιά μπαταρία και δεν το ξέρω; Μήπως λάβετε έγκριση ενίσχυσης και στήριξης για να κατασκευασθούν συστήματα αποθήκευσης στη χώρα; Ούτε ένα. Αμφιλοχία, αντλησοταμίευση. Παίρνουμε το νερό το ανεβάζουμε σε μια μεγαλύτερη δεξαμενή, πέφτει το νερό μετά και παράγει ηλεκτρική ενέργεια. Όταν έχουμε πλεόνασμα από ενέργεια από ΑΠΕ ανεβάζουμε το νερό στην πάνω δεξαμενή και όταν χρειαζόμαστε αφήνουμε το νερό, κυλάει και παράγουμε ηλεκτρική ενέργεια 800 MW. Πρόκειται για ένα έργο από το οποίο έχουμε διασφαλίσει 250 εκατομμύρια ευρώ επιδότηση αν κοστίσει πάνω από 600 εκατομμύρια, έργα μηχανικού με τοπική προστιθέμενη αξία. Έχει ξεκινήσει και υλοποιείται τώρα επί ημερών μας. Καταφέραμε αδειοδότηση, έγκριση, ενίσχυση από την Ευρωπαϊκή Επιτροπή Ανταγωνισμού σε χρόνο ρεκόρ για να μπορεί να ξεκινήσει. Εσείς τι κάνατε γι’ αυτό; Τίποτα.

**ΣΩΚΡΑΤΗΣ ΦΑΜΕΛΛΟΣ:** Ποιος έβγαλε την περιβαλλοντική;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μπαταρίες. Είμαστε οι πρώτοι που καταθέσαμε σχήμα ενίσχυσης για να κατασκευαστούν μπαταρίες αποθήκευσης ηλεκτρικής ενέργειας από τον ήλιο και από τον άνεμο στην Ευρώπη. Είμαστε η πρώτη χώρα, που πήρε έγκριση από την Ευρωπαϊκή Επιτροπή Ανταγωνισμού. Και έρχεστε εδώ και μιλάτε όταν παγώσατε τις ΑΠΕ επί ημερών σας; Οι ΑΠΕ επί ημερών σας ήταν μηδέν. Και μιλάτε; Πληρώσαμε πάνω από 2-3 δισεκατομμύρια ευρώ φυσικό αέριο όλα αυτά τα χρόνια και θα πληρώσουμε και τα επόμενα χρόνια επειδή εσείς για πέντε χρόνια δεν κάνατε τίποτα σε ό,τι αφορά την πράσινη μετάβαση; Και μιλάτε εσείς για ενεργειακή δημοκρατία; Για πείτε μου, πόσα φωτοβολταϊκά κατασκευάστηκαν στις στέγες των σπιτιών, των νοικοκυριών ή των επαγγελματιών ή των αγροτών για να συμψηφίζουν ηλεκτρική ενέργεια; Πόσοι; Μερικοί θαρραλέοι, μερικοί πρωτοπόροι. Εμείς έχουμε ανακοινώσει ένα πρόγραμμα και θα ανοίξει τις επόμενες ημέρες η πλατφόρμα και θα μπορέσουν εκατοντάδες χιλιάδες Έλληνες να κατασκευάσουν ένα φωτοβολταϊκό στη στέγη τους. Τι κάνατε εσείς γι’ αυτό; Και μιλάτε για ενεργειακή δημοκρατία; Σας τα είπα πριν. Εμείς εγκαταστήσαμε πέντε χιλιάδες μικρά φωτοβολταϊκά κι εσείς εγκαταστήσατε διακόσια και τριακόσια. Το 2022 εγκαταστάθηκαν πέντε χιλιάδες μικρά φωτοβολταϊκά. Μιλάτε εσείς για ενεργειακή δημοκρατία όταν είχαν παγώσει οι ΑΠΕ και δεν μπορούσε κανένας μικρός επενδυτής να εγκαταστήσει ένα φωτοβολταϊκό; Έχετε το θράσος και έρχεστε και εγκαλείτε την Κυβέρνηση που έχει φέρει τα πάνω κάτω σε ό,τι αφορά την ενεργειακή μετάβαση, όταν η Ελλάδα κατάφερε μέσα σε τρία χρόνια να είναι η πρώτη χώρα στην Ευρώπη, που παράγει ηλεκτρική ενέργεια από τον ήλιο που δεν ήταν και κατάφερε να είναι η όγδοη χώρα στον πλανήτη στη συνολική συμμετοχή των ΑΠΕ, όταν φτάσαμε από το 29% που παραλάβαμε από εσάς στο 42% και τώρα στο 46% η ενέργεια που καταναλώνουμε στη χώρα να παράγεται από ΑΠΕ; Μέσα σε τρία χρόνια αυξήσαμε κατά 40%-50% την ηλεκτρική ενέργεια, που παράγεται και διπλασιάσαμε την ηλεκτρική ενέργεια που παράγεται από τις ΑΠΕ από το 2018 μέχρι σήμερα. Από έντεκα TWh φτάσαμε τις είκοσι TWh.

Νομίζω πραγματικά ότι το ότι έρχεστε εδώ και εγκαλείτε την Κυβέρνηση, συγκρινόμενοι μάλιστα με αυτά τα οποία κάνατε εσείς, πραγματικά πάει πάρα πολύ.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Περνάμε στην τέταρτη, με αριθμό 613/26-3-2023, επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον ΥπουργόΟικονομικών, με θέμα: «Μέτρα για την προστασία δανειοληπτών ελβετικού φράγκου».

Κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι δανειολήπτες ελβετικού φράγκου έχουν πληρώσει ήδη το δάνειό τους και χρωστάνε δύο φορές το δάνειό τους. Οι τράπεζες πόσα έχουν κερδίσει από αυτά τα δάνεια; Πόση είναι η κερδοφορία των τραπεζών για τα δάνεια αυτά σε ελβετικό; Είναι τεράστια προφανώς γιατί όλο αυτό είναι ένα κερδοσκοπικό παιχνίδι απέναντι σε αυτούς τους πολίτες. Δεν το λένε οι οργανώσεις τους, το λένε και οι αποφάσεις των δικαστηρίων. Έχουμε τόσο την απόφαση του Αρείου Πάγου, που λέει ότι θα ήταν λογικό να υπάρχει ένα δίχτυ προστασίας απέναντι στους δανειολήπτες. Είναι αμετάκλητες δικαστικές αποφάσεις του 2015 και το 2017 οι οποίες ακυρώνουν τις πράξεις αναγνώρισης της οφειλής γιατί αντίκεινται στα χρηστά ήθη. Γιατί προφανώς αν μιλάμε για τριπλασιασμό ενός δανείου, που πληρώνεται μάλιστα και κανονικά, προφανώς μιλάμε για ένα ξεκάθαρο κερδοσκοπικό παιχνίδι στις πλάτες πολιτών με την ανοχή των κυβερνήσεων.

Έχουμε αποφάσεις και σε άλλες χώρες και στο Ευρωπαϊκό Δικαστήριο και στη Γαλλία ότι όλα αυτά τα δάνεια είναι καταχρηστικά. Έχουμε τον Συνήγορο του Καταναλωτή να σας καταθέτει το 2015 πρόταση τροπολογίας σχετικά με το θέμα και να ζητάει την αποκατάσταση της δικαιοσύνης και άμεση ανακούφιση των δανειοληπτών, να πληρώσουν για ό,τι δανείστηκαν. Έχουμε τον Σύλλογο Δανειοληπτών Ελβετικού Φράγκου να καταθέτει ξανά πέρυσι πρόταση τροπολογίας για μια δίκαιη νομοθετική αποκατάσταση της ισορροπίας μεταξύ παροχής - αντιπαροχής δανειοληπτών και τραπεζών με προσδιορισμό μιας ενδιάμεσης ισοτιμίας ευρώ-ελβετικού φράγκου η οποία θα διέπει υποχρεωτικά όλα τα συναφή δάνεια από την ημερομηνία ανατροπής της ισοτιμίας των δύο νομισμάτων το 2015 και μέχρι σήμερα, λαμβανομένου υπ’ όψιν του επιτοκίου που συμφωνήθηκε. Το ΜέΡΑ25 στηρίζει αυτή την πρόταση.

Έχω δύο ερωτήματα, και ολοκληρώνω, κύριε Πρόεδρε, και σας ευχαριστώ για την ανοχή: Γιατί αρνείστε τόσο καιρό να δείτε τον Σύλλογο Δανειοληπτών Ελβετικού Φράγκου; Για ποιον λόγο δεν τους δέχεστε και δεν συζητάτε μαζί τους; Δεσμεύεστε να εξετάσετε την πρόταση, που έχει κατατεθεί πολλές φορές και εδώ στη Βουλή για να σταματήσει η οικονομική αφαίμαξη που έχουν υποστεί οι άνθρωποι αυτοί οι οποίοι διατρέχουν τον κίνδυνο να χάσουν την περιουσία τους, ενώ αποπληρώνουν το δάνειό τους κανονικά και βλέπουν να έχουν αποπληρώσει όλο το δάνειο και οι οφειλές τους να βρίσκονται αυτή τη στιγμή στα 9 δισεκατομμύρια, ενώ έχουν ήδη αποπληρώσει πάνω από 7 δισεκατομμύρια γι’ αυτά που είχαν λάβει και τελικά θα είναι τρεις φορές αυτό που λάβανε αυτό που θα συζητηθεί και βλέπουμε και στο μέλλον πού θα βγει;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Θα απαντήσει ο Αναπληρωτής Υπουργός Οικονομικών κ. Θεόδωρος Σκυλακάκης.

Κύριε Σκυλακάκη, καλησπέρα σας, καλή εβδομάδα και καλό μήνα. Έχετε τον λόγο για τρία λεπτά.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Καλησπέρα, καλή εβδομάδα και καλό μήνα.

Το θέμα για το οποίο μιλάμε δεν είναι ένα εύκολο θέμα για τους ανθρώπους, που πήραν την οικονομική απόφαση να δανειστούν σε ελβετικό φράγκο. Γιατί δεν είναι ένα εύκολο θέμα; Γιατί η ισοτιμία τελικά του ελβετικού φράγκου σε σχέση με το ευρώ δεν ήταν αυτή που ανέμεναν όταν έλαβαν αυτό το δάνειο.

Είναι προφανές ότι κανένας δεν ήταν υποχρεωμένος να κάνει δανειοδότηση σε ελβετικό φράγκο. Υπήρχε για όλους η δυνατότητα να δανειστούν σε ευρώ και από την ώρα που αναλαμβάνεις να δανειστείς σε ένα άλλο νόμισμα για να έχεις τα οφέλη του δανεισμού σε ένα άλλο νόμισμα, αναλαμβάνεις και τους κινδύνους αυτής της πράξης.

Τώρα δεν μπορούμε να έχουμε εικόνα για το τι συνεπάγεται για τους πιστωτικούς οργανισμούς αυτός ο δανεισμός, αλλά είναι προφανές ότι ταυτόχρονα με την παροχή με μια τέτοια σύμβαση και ο πιστωτικός οργανισμός αναλαμβάνει και αυτός έναν παρεμφερή κίνδυνο και αν είναι να κάνει τη δουλειά του προασπίζοντας τα συμφέροντα των δικών του μετόχων, πρέπει να αναλάβει και τους κινδύνους για την περίπτωση που η ισοτιμία δουλέψει διαφορετικά, γιατί οι ισοτιμίες μπορούν να πάνε έτσι, μπορούν να πάνε και αλλιώς.

Σε κάθε περίπτωση, δεν μπορεί το κράτος να παρεμβαίνει σε τέτοιου είδους οικονομικές συναλλαγές, παρά μόνο όταν προκύπτουν στοιχεία ευαλωτότητας των συναλλασσομένων, δηλαδή μόνο όταν οι συναλλασσόμενοι έχουν από τη φύση των εισοδημάτων τους και της κοινωνικής κατάστασής τους ανάγκη βοήθειας, όπως προκύπτει από τη βοήθεια του εξωδικαστικού μηχανισμού ρύθμισης οφειλών που δίνει τη δυνατότητα στους δανειολήπτες του ελβετικού φράγκου να λάβουν κατόπιν αίτησης ρύθμιση των οφειλών τους. Αυτή δεν μπορεί να είναι, όμως, γενικευμένη προστασία προς μια ολόκληρη κατηγορία. Κάποιος μπορεί να πήρε ένα τέτοιο δάνειο και κατά τα άλλα να είναι ιδιαίτερα εύπορος. Γιατί θα πρέπει να παρέμβει το κράτος στις οικονομικές αποφάσεις ενός πολίτη; Μόνο όταν προκύπτει ευαλωτότητα υπάρχουν οι μηχανισμοί με τους οποίους έρχεται κανείς και βοηθά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Αρσένη, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας ευχαριστώ πολύ, κύριε Πρόεδρε.

Δεν καταλαβαίνω, κύριε Υπουργέ. Εσείς περιγράφετε ότι δεν υπάρχει ευαλωτότητα. Αυτό δεν ισχύει. Εγώ ξέρω πολλές περιπτώσεις στη δυτική Αθήνα που κάποιοι άνθρωποι δεν είναι εύποροι. Θέλετε να πείτε ότι γι’ αυτό δεν συναντάτε καν τον Σύλλογο Δανειοληπτών Ελβετικού Φράγκου; Ούτε η πολιτική ηγεσία τούς συναντά. Αυτό που σας ζητάνε δεν προκύπτει από το κεφάλι τους. Προκύπτει από τις δικαστικές αποφάσεις και προκύπτει και από τον Συνήγορο του Καταναλωτή. Ο Συνήγορος του Καταναλωτή, δηλαδή, κάνει κάποιο λάθος στην πρόταση που είχε κάνει; Ποια είναι η απάντησή σας στον θεσμικό ρόλο του Συνηγόρου του Καταναλωτή; Δηλαδή ο Συνήγορος του Καταναλωτή βλέπει μια ευαλωτότητα που εσείς δεν βλέπετε;

Να δούμε λίγο και την ουσία του θέματος, γιατί για εμένα αυτό το θέμα δείχνει το πόσο ανάλγητοι είστε, ανεξαρτήτως της οικονομικής κατάστασης στην οποία βρίσκεται ο κάθε άνθρωπος. Αμέσως μετά απ’ αυτή την επίκαιρη ερώτηση θα συζητήσουμε για τους Ρομά και θα λέτε τα ίδια και θα μιλάτε για ευαλωτότητα χωρίς να δίνετε καμμία προστασία στην ευαλωτότητα, οπότε μη μας λέτε ότι για τους ευάλωτους κάνετε κάτι, γιατί οριζόντια η πολιτική που υλοποιεί η Κυβέρνηση, άσχετα από το τι διακηρύσσει, είναι ότι όποιου δανείστηκε θα πάει το δάνειό του κάποια στιγμή σε funds και θα χάσει το σπίτι του, με ελάχιστες εξαιρέσεις. Αυτοί οι άνθρωποι δεν έχουν να χρωστούν πολύ περισσότερα απ’ αυτούς που έχουν κόκκινα δάνεια, όμως στο τέλος θα έχουν, όταν τριπλασιάζεται το αρχικό ποσό.

Εσείς εδώ πέρα μ’ αυτό που μας λέτε περί ευαλωτότητας έρχεστε στην ουσία να καλύψετε το πλιάτσικο που κάνουν οι τράπεζες, γιατί για πλιάτσικο πρόκειται. Όταν οι τράπεζες δεν έχουν την πραγματική αυτή έκθεση, γιατί ήταν λογιστικό το δάνειο και όχι πραγματικό σε ελβετικό φράγκο και ήταν ένα κερδοσκοπικό παιχνίδι των τραπεζών, οι τράπεζες έβγαλαν τα χρήματά τους και τώρα βέβαια, ανεξαρτήτως από το ποιο ήταν το ρίσκο τους, που ήταν ανύπαρκτο, καλούνται να πληρώσουν οι πολίτες και είναι καταχρηστικό γιατί επικαλούνται και οι ίδιοι την έλλειψη διαφάνειας και ενημέρωσης κατά τη σύναψη του δανείου έτσι κι αλλιώς.

Επειδή ξέρουμε ότι η πολιτική σας είναι το ίδιο ανάλγητη είτε είναι κάποιος απόλυτα ευάλωτος είτε ανήκει στη μεσαία τάξη -αυτό γίνεται προφανές από αυτή τη συζήτηση εδώ πέρα- σας καλούμε να αλλάξετε στάση, να δεχθείτε αυτή την τροπολογία, η οποία είναι μια σταθμισμένη τροπολογία, μιλάει για ανάληψη μεγαλύτερου κόστους από αυτό που ανέλαβαν υπογράφοντας το δάνειο, όμως να αναλάβουν ένα κόστος το οποίο δεν θα αυξάνεται διαρκώς κάθε μέρα που περνάει, αλλά κάποια στιγμή οριοθετείται και αποπληρώνεται, εκτός αν δεν σας ενδιαφέρει η αποπληρωμή των δανείων, κύριε Υπουργέ, και σας ενδιαφέρει πώς οι τράπεζες θα πάρουν τα σπίτια τους. Αν σας ενδιαφέρει αυτό, καλώς κάνετε. Αν σας ενδιαφέρει, όμως, η αποπληρωμή των δανείων, να μη γίνουν κόκκινα, να μην πληρώνουν τις εγγυήσεις του σχεδίου «ΗΡΑΚΛΗΣ», να μη χάσουν οι άνθρωποι τα σπίτια τους, τότε βρείτε λύση. Υπάρχουν πολιτικές λύσεις. Αυτές σας ζητάμε και αυτό κάνουν και άλλες χώρες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Κύριε Σκυλακάκη, έχετε τρία λεπτά για τη δευτερολογία σας.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Είναι σαφές ότι ο κ. Αρσένης -φαίνεται και από την επίκαιρη ερώτηση που θα ακολουθήσει, στην οποία έκανε αναφορά- δεν αντιλαμβάνεται την έννοια του δανείου και επίσης δεν αντιλαμβάνεται ότι από τα δάνεια, όταν δεν πληρώνονται, ένα μεγάλο τους κομμάτι οδηγείται στον φορολογούμενο, διότι μετά, αφού χάνουν οι τράπεζες και οι τραπεζίτες την αξία των μετοχών τους, οι οποίες στη δική μας περίπτωση πήγαν σε πάρα πολύ μικρά ποσά, μετά ήλθε ο φορολογούμενος και έβαλε χρήματα στις τράπεζες. Μάλιστα, με τη βοήθεια του Αρχηγού του κ. Αρσένη, του κ. Βαρουφάκη, ο φορολογούμενος πλήρωσε πανάκριβα εκείνο το «σπορ» του κλεισίματος των τραπεζών το 2015, πανάκριβα και πολλαπλώς.

Με αυτή την άνεση, λοιπόν, που χαρακτηρίζει το ΜέΡΑ25 σε σχέση με το «κλείνω-ανοίγω τις τράπεζες και στέλνω λογαριασμό στον φορολογούμενο», μας ομιλεί για αναλγησία.

Λοιπόν, δεν υπάρχει μεγαλύτερη αναλγησία από το να στέλνεις για την ιδεοληψία ή για την προσωπική σου προβολή δισεκατομμύρια, δεκάδες δισεκατομμύρια λογαριασμό στον φορολογούμενο, τα οποία πλήρωσε στη συνέχεια των ετών του μνημονίου του ΣΥΡΙΖΑ με πανάκριβη και αγριευτική φορολογία από πάσης πλευράς. Πλήρωσε απίστευτα ο λαός αυτή την ελαφρότητα με την οποία διαχειρίζεστε αυτά τα θέματα.

Σε σχέση τώρα με το πόσο βοηθήσαμε και με το ότι ήμασταν ανάλγητοι, εμείς ήρθαμε στη διάρκεια της πανδημίας και πήραμε ειδικά μέτρα για όλους τους δανειολήπτες με το περίφημο πρόγραμμα «ΓΕΦΥΡΑ», εξαιρετικά ευνοϊκά μέτρα και τώρα πιέζουμε τις τράπεζες πάλι να το κάνουν και ήδη ανακοίνωσαν ένα κομμάτι για τους δανειολήπτες. Φέραμε και έναν εξωδικαστικό συμβιβασμό και βεβαίως και ο εξωδικαστικός και η δυνατότητα των ρυθμίσεων που έχουν ξεκινήσει δίνουν βοήθεια σε αυτούς που θέλουν να τακτοποιήσουν τα δάνειά τους.

Όμως, η θεωρία ότι κάποιος δανείζεται και έρχεται ο φορολογούμενος και του καλύπτει τους κινδύνους του δανεισμού δεν μπορεί να εφαρμοστεί και δεν πρέπει να εφαρμόζεται σε καμία οικονομική πολιτική.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Συνεχίζουμε με την όγδοη με αριθμό 630/27-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Εξώσεις και επιστροφή στους καταυλισμούς η νέα στεγαστική πολιτική για τους Έλληνες Τσιγγάνους».

Ορίστε, κύριε Αρσένη, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εδώ αποκαλύπτεται ακριβώς η γυμνή αλήθεια της πολιτικής σας και η γυμνή αλήθεια της πολιτικής σας είναι ότι είναι όλα για τις τράπεζες. Γι’ αυτό σας ενόχλησε η διαπραγμάτευση του 2015 και ακόμη σας τσουρουφλάει η απόφαση του δημοψηφίσματος, την οποία φρόντισε, βέβαια, ο ΣΥΡΙΖΑ να την ανατρέψει και έτσι τώρα είστε σε αγαστή συνεργασία και δεν υπάρχει κανένα πρόβλημα.

Σας έχω φέρει εδώ πέρα τρεις φορές για τα δάνεια των Ελλήνων Τσιγγάνων και εσείς επαναλαμβάνετε για τον εξωδικαστικό συμβιβασμό, ο οποίος δεν λειτουργεί, το ξέρετε. Είναι, όμως, η καραμέλα που μας πετάτε σε κάθε συζήτηση περί της λεηλασίας που γίνεται στα σπίτια των πιο ευάλωτων ανθρώπων, είναι αυτό που μας επαναλαμβάνετε διαρκώς. Δεν μπορεί να γίνει εξωδικαστικός συμβιβασμός, όπως είχατε τάξει στην προηγούμενη ομιλία σας και τρέξανε πολίτες που σας άκουσαν για να δοκιμάσουνε.

Ξέρετε πόσο κοστίζει η διαδικασία να πάνε να βρουν ένα δικηγόρο, έναν λογιστή για να το κάνει; Από 600 έως 1.200 ευρώ για ανθρώπους που ζουν με το ΚΕΑ, που παίρνουν 300 ευρώ το μήνα. Ξέρετε ποια είναι τα κριτήρια; Είναι ηλικιακά και είναι και οικονομικά. Όταν δεν σου περισσεύει κάτι από τα 300 ευρώ το μήνα -και κύριε Σκυλακάκη, νομίζω αντιλαμβάνεστε ακόμη και εσείς ότι με 300 ευρώ το μήνα δεν σου περισσεύει κάτι- η τράπεζα δεν μπορεί να σου κάνει κάποια πρόταση. Τι να σου πει; Δώσε μου ένα ευρώ, δώσε μου μισό ευρώ;

Όταν έχουν περάσει είκοσι και επιπλέον χρόνια από τότε που συνάφθηκε το δάνειο και είσαι σε μια ηλικία πιθανότατα άνω των εξήντα πέντε και δεν πληροίς τα ηλικιακά κριτήρια, επίσης, δεν μπορεί να σου κάνει πρόταση η τράπεζα. Άρα, σε ποιον εξωδικαστικό μηχανισμό θέλατε να αφήσετε όλους αυτούς τους ανθρώπους, αφού δεν υπάρχει αυτή η δυνατότητα. Αυτή είναι η πραγματικότητα.

Η δυνατότητα είναι μία: Να κουρευτούν, να διαγραφούν τα δάνεια όσων τεκμηριωμένα δεν μπορούν να τα αποπληρώσουν. Και ξέρετε ποιοι είναι αυτοί, γιατί η πλειοψηφία των ανθρώπων, των Ελλήνων Τσιγγάνων, που εσείς είπατε σε άλλη απάντησή σας ότι είναι κακοπληρωτές, λάβανε αυτά τα δάνεια ούτε καν από την τράπεζα, αλλά από τους οικείους δήμους, με κριτήρια ποιος έχει τη χαμηλότερη οικονομική δυνατότητα, ποιος έχει τη μεγαλύτερη ευαλωτότητα, ποιος έχει τη μεγαλύτερη πιθανότητα να μην μπορέσει να το πληρώσει, γιατί ήταν κοινωνική πολιτική και δεν ήταν δάνειο.

Αυτοί οι άνθρωποι, λοιπόν, που ξέρατε όταν δίνατε τα δάνεια και επί Νέας Δημοκρατίας ότι δεν θα αποπληρωθούν, αυτή τη στιγμή ως εκ θαύματος δεν μπορούν να πληρώσουν το δάνειό τους. Και εσείς θέλετε να πάρετε τα σπίτια αυτών των σαράντα πέντε χιλιάδων Ελλήνων Τσιγγάνων και να τους στείλετε πίσω στους καταυλισμούς και στην ηπατίτιδα, στη μεγαλύτερη πολιτική επανένταξη στην ιστορία της χώρας μας; Πείτε μας, αν δεν διαγράψετε τα δάνειά τους, πώς θα εξασφαλίσετε ότι δεν θα γυρίσουν στους καταυλισμούς;

Μην μας πείτε για το δεκαετές πρόγραμμα δεν χάνω ενοίκιο για να μείνω για δέκα χρόνια και μόνο έτσι μένω στο σπίτι μου και το χάνω μετά από δέκα χρόνια, είναι ένα πρόγραμμα για το οποίο δεν υπάρχει καν η πλατφόρμα για να μπει κανείς, άσχετα πόσο ανάλγητο είναι να το χάσουνε απλά με καθυστέρηση το σπίτι τους.

Οπότε, πείτε μας τι θα κάνετε για να μη γυρίσουν αυτοί οι άνθρωποι στους καταυλισμούς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Τον λόγο έχει ο Αναπληρωτής Υπουργός Οικονομικών, ο κ. Θεόδωρος Σκυλακάκης για τρία λεπτά

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Πολλαπλώς έχουμε απαντήσει. Ο κ. Αρσένης ακούραστα την επαναφέρει και εγώ ακούραστα θα απαντώ.

Με το άρθρο 293 του ν.4738/2020 δώσαμε τη δυνατότητα σε αυτούς που έχουν κατάπτωση εγγύησης, γιατί περί αυτών ομιλούμε -δεν ομιλούμε για κάποιους που πήραν ένα δάνειο, ομιλούμε γι’ αυτούς που πήραν δάνεια με εγγύηση του ελληνικού δημοσίου- όταν πέφτει η εγγύηση γι’ αυτούς τους ανθρώπους άσχετα με το πότε σταμάτησαν να αποπληρώνουν, τους δίνουμε τη δυνατότητα από την ώρα που θα τους έρθει η βεβαίωση της υποχρέωσης από την εφορία να ρυθμίσουν αυτό το δάνειο, ό,τι έχει μείνει, με εκατόν είκοσι δόσεις, με μία δεκαετία. Δηλαδή, τους δίνουμε στην πραγματικότητα αντί για είκοσι χρόνια που είχαν το αρχικό τους δάνειο -είναι ένα σύνηθες δάνειο αυτό- να το αποπληρώσουν σε τριάντα χρόνια.

Η θεωρία του κ. Αρσένη είναι ότι τα δάνεια δεν είναι δάνεια, είναι κάτι άλλο επειδή είχαν την εγγύηση του ελληνικού δημοσίου. Προφανώς και αυτός έχει την ίδια άποψη με τον κ. Βαρουφάκη, που αντιμετώπιζε έτσι το ελληνικό χρέος. Έλεγε ότι το ελληνικό χρέος είναι δάνειο, αλλά δεν είναι δάνειο, δεν υποχρεούμεθα να το επιστρέψουμε πίσω και θα κάνουμε επανάσταση. Η επανάσταση, όπως θυμόμαστε, είχε έναν πολύ απλό χαρακτήρα, κλείσαμε τις τράπεζες τις ελληνικές όχι τις τράπεζες των Ευρωπαίων, οι Ευρωπαίοι μια χαρά ανοικτές είχαν τις τράπεζες και στείλαμε μερικές δεκάδες δισεκατομμύρια, τον λογαριασμό στον Έλληνα φορολογούμενο, ο όποιος Έλληνας φορολογούμενος το πλήρωσε με το αίμα του αυτό το πράγμα.

Οποιοσδήποτε ανήκει σε μια ευάλωτη κοινωνική ομάδα μπορεί προφανώς να μπει τον εξωδικαστικό συμβιβασμό. Δεν είναι τόσο μεγάλες οι δυσκολίες και αν θέλετε και νομική βοήθεια μπορούν να έχουν και οτιδήποτε άλλο θέλετε να συζητήσουμε για τη διευκόλυνση εισόδου στον εξωδικαστικό. Μόνο που εκεί θα πρέπει να δείξει, όποιος έχει, και την περιουσία του, κινητά, ακίνητα, τα πάντα και να γίνει μια ενδελεχής εξέταση και να διαχωριστούν αυτοί που έχουν ανάγκη από αυτούς που το χρησιμοποιούν προσχηματικά. Γνωρίζουμε όλοι ότι σε όλες τις κοινωνικές ομάδες υπάρχουν και οι δύο κατηγορίες. Δεν υπάρχουν μόνο ευάλωτοι σε καμμία ευρεία κοινωνική ομάδα. Και γι’ αυτό και ο εξωδικαστικός μπορεί να έρθει σε συνέχεια της ρύθμισης των εκατόν είκοσι δόσεων, δηλαδή μπορείς, έχεις το χρόνο να προσπαθείς να κάνεις μια ρύθμιση των εκατόν είκοσι δόσεων και αν δεν μπορείς ούτε και αυτή να την φέρεις εις πέρας μετά μπορείς να πας στον εξωδικαστικό. Μέχρι τότε δεν πρόκειται να συμβεί οτιδήποτε στην οικεία σου.

Αυτό πρέπει να είναι σαφές στους ενδιαφερόμενους. Για κάποιους που είχαν χάσει το δικαίωμα, που ήταν παλιννοστούντες και κάποιους ακόμη, φέραμε διατάξεις πρόσφατα για να αποκαταστήσουμε εκ των υστέρων το δικαίωμά τους αυτό. Η γνώμη μου είναι ότι όσοι μπορούν, πράγματι, να το ρυθμίσουν πρέπει να πάνε σε εκατόν είκοσι δόσεις και για τους υπόλοιπους αν χρειάζεται οποιαδήποτε βοήθεια για να προσφύγουν στον εξωδικαστικό συμβιβασμό ευχαρίστως να το συζητήσουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, προσπαθώ να καταλάβω. Άνθρωποι που ζουν με 300 ευρώ, στις εκατόν είκοσι δόσεις ποια θα είναι η δόση αυτή; Δηλαδή, έχει κάποιος 300 ευρώ και έχει ένα χρέος 60.000 ευρώ, μπορεί να έχει πάει στις 90.000, να το βάλουμε σε εκατόν είκοσι δόσεις. Πείτε μου εσείς, που είστε και αρμόδιος Υπουργός, πόσο θα είναι το ποσό κάθε δόσης; Πώς θα καλυφθεί από το επίδομα των 300 ευρώ που παίρνει;

Θέλω να καταλάβω εδώ πέρα ποια είναι η πολιτική σας για να μην βρεθούν αυτοί οι άνθρωποι στους καταυλισμούς. Το ερώτημα μου είναι πολύ σαφές, δεν είναι γενικό. Σας ρωτάω τι μέτρα παίρνετε για να μην βρεθούν αυτοί οι άνθρωποι στους καταυλισμούς. Μου λέτε ότι οι κοινωνικές υπηρεσίες θα τους βοηθήσουν να κάνουν τις δηλώσεις. Ποιες κοινωνικές υπηρεσίες; Ποιες κοινωνικές υπηρεσίες θα μπορέσουν για να πάνε οι άνθρωποι; Σας το λέω πολύ σοβαρά. Πείτε μας ποιες είναι αυτές οι κοινωνικές υπηρεσίες που θα τους βοηθήσουν να κάνουν τις δηλώσεις.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Προφανώς, δεν θα μου πείτε γιατί δεν έχετε ιδέα, διότι δεν ασχολείστε με αυτό το ζήτημα. Δεν σας ενδιαφέρει από ό,τι καταλαβαίνω. Αν σας ενδιαφέρει και κάνω λάθος, που το ελπίζω -δεν το πιστεύω, αλλά το ελπίζω-, πείτε μου τι μέτρα θα πάρετε για να μην πάνε αυτοί οι άνθρωποι πίσω στους καταυλισμούς, στους αρουραίους και στην ηπατίτιδα. Τι μέτρα θα πάρετε για να μην βρεθούν αυτοί οι άνθρωποι στην πλήρη εξαθλίωση;

Γιατί, όταν πήραν αυτά τα δάνεια, τους τα έδωσε η πολιτεία. Ναι, έχετε δίκιο, δάνεια είναι και είχαν την εγγύηση του ελληνικού δημοσίου. Αλλά ξέρουμε όλοι ότι αυτά δεν έπρεπε να ήταν δάνεια, έπρεπε να ήταν επιδοτήσεις, για να μπορούν αυτοί οι άνθρωποι που δεν μπορούν να αποπληρώσουν το δάνειο, να πάρουν σπίτι. Ή θα μπορούσε να πάει η πολιτεία και να κάνει αντί για καταυλισμούς, σπίτια. Η πολιτεία δεν έκανε και γι’ αυτό έδωσε ένα δάνειο. Το δάνειο, όμως, αυτό ξέρουμε ότι δεν μπορεί να αποπληρωθεί.

Σταματήστε, σας παρακαλώ, να μιλάτε για κακοπληρωτές. Αν θέλετε να μιλήσετε για κακοπληρωτές, ελάτε εδώ και πείτε μου από τους Έλληνες τσιγγάνους που έχουν πάρει δάνειο, πόσους εκτιμάει το Υπουργείο Οικονομικών ότι είναι κακοπληρωτές. Θέλω να έρθετε και να μου πείτε, αν είναι έξι χιλιάδες τα δάνεια, ποια είναι η επίσημη εκτίμησή σας ότι είναι οι κακοπληρωτές; Είναι ένας, δύο ή πέντε; Πείτε μου. Είναι δέκα; Ρυθμίστε κάτι για τους κακοπληρωτές. Κυνηγήστε τους.

Να μιλήσουμε για τους υπόλοιπους; Γιατί, όταν μιλάμε για την πιο εξαθλιωμένη κοινωνική ομάδα της χώρας μας, το να μιλάμε για κακοπληρωτές νομίζω ότι είναι εργαλειοποίηση του όρου, η οποία έχει γίνει κατά συρροή από την Κυβέρνησή σας και άλλες κυβερνήσεις. Και από τον κ. Τσακαλώτο είχαμε ακούσει αντίστοιχες απαντήσεις για το moral hazard και το να αγοράσει κανείς το δάνειο στην αξία που το αγοράζουν τα funds.

Οπότε, σάς ζητάμε κάτι πάρα πολύ απλό. Πώς αυτοί οι άνθρωποι πρακτικά, βήμα-βήμα, δεν θα χάσουν το σπίτι τους, δεν θα γυρίσουν πίσω στους καταυλισμούς, στους αρουραίους και στην ηπατίτιδα. Πολύ πρακτικά πράγματα. Δεν θέλουμε «μα-μου, μα-μα»! Πώς αυτοί οι άνθρωποι δε θα επιστρέψουν στους καταυλισμούς; Αυτό θέλουμε να μας πείτε.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κατ’ αρχάς, εγώ δεν μίλησα για κακοπληρωτές ή για καλοπληρωτές. Το τι είναι «κακοπληρωτής» και τι όχι, δεν το χρησιμοποίησα ποτέ και απορώ γιατί αναφέρατε αυτή τη λέξη. Εγώ είπα πολύ απλά ότι οι άνθρωποι δεν έχουν πάντα την οικονομική κατάσταση, που ισχυρίζονται ότι έχουν. Μπορεί να μετέχουν κάποιοι από αυτούς, οποιασδήποτε κοινωνικής ομάδας, στην παράτυπη οικονομία και να έχουν πρόσθετα εισοδήματα. Αυτό δεν το ξέρω. Όλη η άσκηση του εξωδικαστικού συμβιβασμού βρίσκεται στη συγκέντρωση των στοιχείων, όσο καλύτερα μπορεί να γίνει, για να διασφαλιστεί ότι ο φορολογούμενος.

Διότι προσέξτε τώρα τι θα γίνει. Όταν θα πέφτει αυτή η εγγύηση, ο πρώτος που θα πληρώσει το φορολογούμενος. Αυτός είναι ο σίγουρος καλοπληρωτής, διότι θα έρθει και θα βάλει το ποσό της εγγύησης. Η τράπεζα θα τα πάρει τα λεφτά, διότι το δημόσιο εγγυήθηκε. Συνεπώς, θα πληρωθεί το ποσό της εγγύησης από τον φορολογούμενο και μετά θα έρθουμε και θα πούμε στον φορολογούμενο: Πλήρωσες τώρα και έχεις μια σχέση με τον άνθρωπο που πήρε το δάνειο εγγυημένα και έστειλε αυτόν τον λογαριασμό στον φορολογούμενο. Και εύλογα θα έρθει ο φορολογούμενος -τον οποίο ποτέ δεν εκπροσωπείτε διότι είπαμε τι περιποίηση έκανε ο Αρχηγός του κόμματός σας, του έστειλε μερικές δεκάδες δισεκατομμύρια επιπλέον φόρους να πληρώσει- και θα πει: «Παιδιά, εντάξει, τα πληρώσαμε αυτά τα λεφτά, αλλά να δούμε τώρα αν τα πληρώσαμε καλώς ή κακώς;».

Αυτή είναι η έννοια του εξωδικαστικού συμβιβασμού, ότι έρχεται ο ευάλωτος δανειολήπτης που τελικά δεν πλήρωσε το δάνειό του και του δίνεις δυνατότητες. Ειδικά για αυτά τα χρέη που είναι χρέη δημοσίου προς την ΑΑΔΕ, προβλέπονται έως διακόσιες σαράντα δόσεις, δηλαδή είκοσι χρόνια ακόμα, με διαγραφή έως 75% της βασικής οφειλής και ως 95% των προσαυξήσεων. Αναλαμβάνει, δηλαδή, μέσω αυτής της διαδικασίας ο φορολογούμενος ένα πολύ μεγάλο κομμάτι του δανείου. Αλλά πρέπει να γίνει η διαδικασία. Δεν μπορεί να γίνει με γενική ρύθμιση, όπως θέλετε εσείς, επί δικαίων και αδίκων.

Πρέπει να γίνει η διαδικασία, διότι στο τέλος και ο φορολογούμενος έχει ψυχή, δεν είναι άψυχο ον, δεν είναι φαντασιακό υποκείμενο. Είναι πραγματικός. Είναι ο άνθρωπος, που αγόρασε στο σουπερμάρκετ και πλήρωσε ΦΠΑ. Είναι ο άνθρωπος, που έβγαλε χρήματα και πλήρωσε φόρο εισοδήματος. Είναι ο άνθρωπος, που μετακινήθηκε με βενζίνη ή με ντίζελ με το μηχανάκι ή με το αυτοκίνητο και πλήρωσε ειδικό φόρο κατανάλωσης. Αυτός είναι ο φορολογούμενος και αυτού τα συμφέροντα φοβούμαι ότι δεν σας ενδιαφέρουν καθόλου, μα καθόλου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Προχωρούμε στη δεύτερη με αριθμό 607/23-3-2023 επίκαιρη ερώτηση δευτέρου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Οικονομικών, με θέμα: «Τακτοποίηση θέματος τίτλων ιδιοκτησιών ορεινού όγκου και συνολικά στην ευρύτερη περιοχή της Θράκης».

Κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, είναι ένα αρκετά σημαντικό θέμα που απασχολεί τους Θρακιώτες και απασχόλησε και την ειδική διακομματική επιτροπή για έναν ολόκληρο χρόνο και μάλιστα κατά την επίσκεψη της Προέδρου κ. Μπακογιάννη μαζί με τα στελέχη των άλλων κομμάτων στη Θράκη, το είχαμε εξαντλήσει.

Σημαντικός αριθμός πολιτών της μειονότητας στον ορεινό όγκο της Θράκης κυρίως, αλλά και συνολικά σε όλη την ευρύτερη περιοχή -και όχι μόνο μειονοτικοί, αλλά και παλιννοστούντες και διάφοροι- δεν διαθέτουν τίτλους ιδιοκτησίας. Κατέχουν κάποια κομμάτια τα οποία δεν είναι βέβαια δασικές εκτάσεις, δεν είναι καταπατημένα ιδιοκτησιακά κομμάτια και υπάρχει αυτό το θέμα, η έλλειψη τίτλων. Υπάρχει το αμάχητο τεκμήριο πάντα ότι όταν δεν υπάρχει τίτλος ανήκει στο ελληνικό δημόσιο, με αποτέλεσμα σε διάφορες περιπτώσεις κτηματολογικών διαφορών ή κατά τη δήλωση μόνο, πάντοτε έρχεται το ελληνικό δημόσιο και κάνει ένσταση.

Θυμίζω ότι είχε θεσμοθετηθεί το 2012 επί κυβερνήσεως τότε της Νέας Δημοκρατίας μαζί με τον κ. Βενιζέλο, μια ειδική νομιμοποίηση αυθαιρέτων κτισμάτων εάν αφορούν την πρώτη κατοικία με μειωμένο πρόστιμο, χωρίς να θεραπεύεται, βέβαια, το πρόβλημα έλλειψης νομιμοποιητικών εγγράφων. Αυτό ήταν θετικό και έδωσε όντως μια διέξοδο τότε προκειμένου κάπου, κάπως οι άνθρωποι να διευκολυνθούν για να αποκτήσουν τίτλους.

Στην έκθεση και της διακομματικής επιτροπής, όπως σας είπα, υπάρχει ειδική παράγραφος, που αναφέρεται σε αυτό το θέμα και μάλιστα καλεί το ελληνικό κράτος να επιταχύνει την επίλυση του θέματος των τίτλων ιδιοκτησίας συμπεριλαμβανομένης και της κοινότητας των παλλινοστούντων, διότι αυτό το θέμα δημιουργεί μεγάλη ανασφάλεια, οικονομική και κοινωνική. Διότι όσο δεν λύνονται αυτά τα θέματα της ιδιοκτησίας, δεν μπορεί να γίνει καμία ανάπτυξη στην περιοχή.

Βάσει και του πορίσματος, αλλά και της μελέτης που έγινε, κύριε Υπουργέ, η ερώτηση είναι πάρα πολύ απλή. Πότε και με ποιους όρους και με ποιες προϋποθέσεις σκέπτεται η Κυβέρνηση να εφαρμόσει το κεφάλαιο της έκθεσης της διακομματικής επιτροπής για την ανάπτυξη της Θράκης, που αφορά τους τίτλους ιδιοκτησίας του ορεινού όγκου και της ευρύτερης περιοχής, η έλλειψη των οποίων προκαλεί κατά κοινή παραδοχή την περαιτέρω υποβάθμιση περιοχών και κοινωνικών ομάδων στη συγκεκριμένη περιοχή;

Σαφώς, ίσως χρειάζεται να συσταθεί και μια διυπουργική επιτροπή. Θα ακούσουμε την απάντησή σας. Δεν είναι μόνο δική σας αρμοδιότητα βέβαια, του Υπουργείου Οικονομικών.

Άπτονται και του Υπουργείου Αγροτικής Ανάπτυξης, όπως και του Υπουργείου Ψηφιακής Διακυβέρνησης και του Υπουργείου Περιβάλλοντος, αλλά το θέμα επειδή είναι υψίστης σημασίας τουλάχιστον σήμερα, πριν κλείσει η Βουλή μετά τις 22 του μηνός, θα ήθελα την πρώτη εκτίμησή σας -να μας ακούσουν οι συμπολίτες μας στην περιοχή γι’ αυτό το τόσο σημαντικό θέμα- για το εάν η Κυβέρνησή σας έχει υλοποιήσει κάποιο σχέδιο, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας ευχαριστώ, κύριε Πρόεδρε.

Κύριε συνάδελφε, είναι δεδομένο το ενδιαφέρον της Κυβέρνησης για την περιοχή της Θράκης. Εκφράζεται με πάνω από τριακόσια εξήντα έργα στην Περιφέρεια Ανατολικής Μακεδονίας και Θράκης, με προϋπολογισμό ύψους 6,8 δισεκατομμυρίων ευρώ, που περιλαμβάνονται στο ειδικό αναπτυξιακό σχέδιο που παρουσίασε ο Πρωθυπουργός Κυριάκος Μητσοτάκης, κατά την περιοδεία του στην περιοχή, τον περασμένο Ιανουάριο.

Στο πλαίσιο αυτό έχουν ήδη δρομολογηθεί έργα, όπως η αναβάθμιση νοσοκομείων και κέντρων υγείας, ενώ μέσα από τη χρηματοδότηση υποδομών και έργων στον τομέα των μεταφορών έχουν ήδη τεθεί οι βάσεις για τη δημιουργία νέων αναπτυξιακών προοπτικών για την περιοχή.

Σε ό,τι αφορά στην ερώτηση που καταθέσατε για τα ιδιοκτησιακά δικαιώματα κατοίκων του ορεινού όγκου στην ευρύτερη περιοχή της Θράκης, προφανώς αναφέρεστε σε ακίνητα τα οποία κατέχουν ιδιώτες χωρίς τίτλους ιδιοκτησίας. Υπάρχουν όμως τα εξής σημεία που πρέπει να καλυφθούν ή για την ακρίβεια να διευκρινιστούν:

Πρώτον, εάν αυτά τα ακίνητα βρίσκονται εντός δασικών ή μη δασικών εκτάσεων ή εκτάσεων που εμπίπτουν σε περιοχές «NATURA 2000». Δεύτερον, εάν διεκδικούνται από το ελληνικό δημόσιο και συγκεκριμένα από το Υπουργείο Οικονομικών και τρίτον, εφόσον διεκδικούνται, σε ποια βάση στηρίζεται η διεκδίκηση, δηλαδή, αν είναι καταγεγραμμένα στο Μητρώο Ακινήτων Δημόσιας Περιουσίας του Υπουργείου Οικονομικών ή αν αποτελούν δασικά ακίνητα στα οποία ισχύει το τεκμήριο κυριότητας του δημοσίου ή ακίνητα στα οποία οι ιδιώτες δεν αποδεικνύουν χρησικτησία έναντι του δημοσίου. Συνεπώς, το θέμα σχετίζεται με την αναγνώριση της κυριότητας ιδιωτών επί ακινήτων στα οποία το ελληνικό δημόσιο μπορεί, ενδεχομένως, να θεμελιώνει ιδιοκτησία και ως εκ τούτου έτσι μπορεί να θίγεται η δημόσια περιουσία.

Από το αρχείο που τηρείται στην οικεία Κτηματική Υπηρεσία του Νομού Ξάνθης, στη χωρική αρμοδιότητα της οποίας ανήκουν τα ακίνητα, που περιγράφονται στην επίκαιρη ερώτηση, προκύπτει ότι στην ορεινή περιοχή και συγκεκριμένα: Πρώτον, στον Δήμο Μύκης είναι καταγεγραμμένα συνολικά εκατόν σαράντα πέντε δημόσια κτήματα, εκ των οποίων τα εβδομήντα έξι δεν έχουν εντοπιστεί, δεν έχουν δηλωθεί στο σύνολό τους στο Εθνικό Κτηματολόγιο και δεύτερον, στη Δημοτική Ενότητα Σταυρούπολης του Δήμου Ξάνθης, είναι καταγεγραμμένα συνολικά εβδομήντα δύο δημόσια κτήματα, εκ των οποίων τα είκοσι οκτώ δεν έχουν εντοπιστεί.

Τα συγκεκριμένα δημόσια κτήματα έχουν δηλωθεί στο Εθνικό Κτηματολόγιο από την Κτηματική Υπηρεσία του Νομού Ξάνθης και όπως μας ενημερώνουν οι κτηματικές υπηρεσίες του Νομού Έβρου και του Νομού Ροδόπης, τα ερωτήματα που θέσατε στην ερώτησή σας δεν άπτονται των αρμοδιοτήτων τους.

Επισημαίνω ότι η δήλωση των ακινήτων στο Εθνικό Κτηματολόγιο από την Κτηματική Υπηρεσία του Νομού Ξάνθης, με μόνο στοιχείο το φύλλο καταγραφής τους, δεν σημαίνει ότι η κυριότητά τους ανήκει στο Υπουργείο Οικονομικών. Θα αναφερθώ και σε άλλα σημεία στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο έχει για τη δευτερολογία του ο κ. Αχμέτ.

**ΙΛΧΑΝ ΑΧΜΕΤ:** Κατ’ αρχάς, κύριε Υπουργέ, είναι ευχάριστο που το Κτηματολόγιο Ξάνθης απάντησε και μας έδωσε κάποια στοιχεία. Το ίδιο θα περίμενα και από τον Νομό Ροδόπης και από τον Έβρο, αλλά δυστυχώς, αυτοί ξέφυγαν λέγοντας ότι δεν έχουν αρμοδιότητα, ενώ μια χαρά είχαν αρμοδιότητα και μπορούσαν να αναφέρουν ποια κτήματα είναι. Θέλω να κάνω αυτή την παρατήρηση, γιατί καμμιά φορά αυτή η αρνησιδικία των αρμοδιοτήτων των δημοσίων υπαλλήλων, όπως γίνεται στα δικαστήρια, δεν είναι τρόπος θεμιτός.

Τέλος πάντων, εγώ για να προσφέρω στον διάλογο, κύριε Υπουργέ, θέλω να διευκρινίσω το εξής: Επιμένω στην πρότασή μου ότι πρέπει οπωσδήποτε να συσταθεί μια επιτροπή με συναρμόδια Υπουργεία, η οποία θα επεξεργαστεί μια νομοθετική ρύθμιση, για να λυθεί αυτό το πρόβλημα. Κατ’ αρχάς πρέπει να αφαιρεθούν αυτά τα ακίνητα, που όντως έχουν εγγραφεί στα κτηματολόγια, στα ειδικά μητρώα του δημοσίου. Δεν υπάρχει καμμία αμφιβολία. Εφόσον αποδεικνύεται ότι είναι κρατική δημόσια ιδιοκτησία, σαφώς ο άλλος είναι καταπατητής, αλλά δεν μιλάμε γι’ αυτές τις περιπτώσεις. Σύμφωνοι, δεν υπάρχουν δασικοί χάρτες στην Ελλάδα ή μόνο με την απλή διοικητική πράξη ενός δασάρχη –ή καλύτερα, εκτίμηση, όπως ξέρουμε εμείς οι νομικοί- δεν μπορεί να χαρακτηριστεί ως δάσος.

Μιλάμε, όμως, για άλλα πράγματα. Μιλάμε για ιδιοκτησίες, οι οποίες δεν είναι καταγεγραμμένες στα φύλλα του δημοσίου ως ιδιοκτησία τους, παρά ταύτα όταν εγγράφονται στο Κτηματολόγιο, κύριε Υπουργέ, επειδή δεν έχουν οι άνθρωποι τίτλους ιδιοκτησίας το θέμα πηγαίνει πάντοτε μετά στον κτηματολογικό δικαστή. Και όταν πάει στον κτηματολογικό δικαστή, για να αναγνωριστεί το δικαίωμά του, δεν χωρεί χρησικτησία κατά του ελληνικού δημοσίου, κύριε Υπουργέ και το ξέρετε αυτό. Εσείς είπατε βάσει χρησικτησίας. Όχι, αυτό είναι λάθος.

Τι γίνεται; Λέει το ελληνικό δημόσιο κατά τεκμήριο «είμαι κύριος, άντε να πας να αποδείξεις την κυριότητά σου». Και πώς θα την αποδείξεις; Πρέπει να φέρεις τίτλους «αείμνηστους», ακόμη από την Οθωμανική Αυτοκρατορία! Δεν μπορούν οι άνθρωποι να τρέχουν σε περιοχές για να δουν εάν αυτά τα ακίνητα ήταν με την ειδική διαδοχή από την Οθωμανική Αυτοκρατορία. Μπορεί να υπάρχει τέτοιο πρόβλημα και στα Γιάννενα ή στην Κρήτη, αλλά ας επικεντρώσουμε τη συζήτηση μόνο στη Θράκη. Και αυτόματα, το ελληνικό δικαστήριο διατάζει τον πολίτη να φέρει αποδείξεις και τίτλους. Έ, αυτοί οι τίτλοι κατά 90% είναι ανύπαρκτοι. Για τον λόγο αυτό η υπόθεση ξεφεύγει και των δικών σας αρμοδιοτήτων.

Πρέπει με σοβαρότητα να γίνει μια επιτροπή, να δούμε ποια ακίνητα είναι αυτά, πόσα χρόνια τα έχουν αυτά, ποια είναι η διαδικασία της χρήσης και της νομής; Πώς αποδεικνύεται αυτό; Να μπουν οι εξαιρέσεις επάνω σε αυτό το θέμα, στα φύλλα ιδιοκτησίας -όπως είπαμε- στο δημόσιο και να δοθεί τουλάχιστον, η δυνατότητα σε αυτούς τους πολίτες να αποκτήσουν, τέλος πάντων, ιδιοκτησία, για να μπορέσουν αυτά τα 6,2 δισεκατομμύρια που εξήγγειλε ο Πρωθυπουργός -και είπατε ότι θα γίνουν τα έργα στον τομέα αυτό- να έχουν λόγο ύπαρξης. Αλλιώς, δεν θα έχει νόημα να δουλέψει στη Θράκη το Ταμείο Ανάκαμψης είτε είστε εσείς κυβέρνηση είτε είναι άλλη κυβέρνηση.

Υπάρχει συνέχεια στο κράτος, κύριε Υπουργέ και η Βουλή θα συνεχίσει το έργο της και πρέπει από τώρα όλες οι πτέρυγες της Βουλής να συμφωνήσουμε, να σκύψουμε επάνω στο θέμα και να γίνει μία νομοθετική ρύθμιση. Και αν θέλετε, μπορεί αυτή η νομοθετική ρύθμιση να μην αφορά μόνο τη Θράκη, αλλά να αφορά και άλλες περιοχές της χώρας μας, για να ξεκλειδώσει, τέλος πάντων, το καλό από το κακό.

Δεν μιλάμε για καταπατητές, να το ξαναπώ. Δεν μιλάμε γι’ αυτούς τους ανθρώπους. Μιλάμε για υγιείς περιπτώσεις, που οι δικηγορικοί σύλλογοι και οι πολλοί θεσμοί έχουν ήδη καταθέσει προτάσεις.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, το ισχύον κανονιστικό και θεσμικό πλαίσιο προβλέπει ότι ακίνητα τα οποία δηλώνονται με την επίκληση της κυριότητας του δημοσίου, με βάση την εγγραφή τους στα βιβλία καταγραφής δημοσίων κτημάτων της αρμόδιας Κτηματικής Υπηρεσίας, αποδίδονται στο δημόσιο. Μάλιστα, τα βιβλία καταγραφής δημοσίων κτημάτων συνιστούν δικαστικά τεκμήρια, που παράγουν πλήρη απόδειξη υπέρ του δημοσίου, με τις προϋποθέσεις του νόμου και οι ιδιώτες καλούνται να αποδείξουν το δικαίωμά τους έναντι του δημοσίου. Αυτό σημαίνει ότι μετά την ανάρτηση των κτηματολογικών στοιχείων, όποιος έχει έννομο συμφέρον υποβάλλει αίτηση διόρθωσης, συνυποβάλλοντας τα απαιτούμενα δικαιολογητικά που τη θεμελιώνουν.

Στη συγκεκριμένη περιοχή, η κτηματολογική διαδικασία βρίσκεται στο αρχικό στάδιο. Συγκεκριμένα, μόλις ολοκληρώθηκε η ανάρτηση των αρχικών δηλώσεων, η οποία έληξε στις 14 Μαρτίου του 2023. Από εκεί και πέρα, έχουμε περάσει στο στάδιο της υποβολής συμπληρωματικών στοιχείων ή εκπρόθεσμης δήλωσης, με καταληκτική ημερομηνία την 30η Οκτωβρίου του 2023. Άρα, η κτηματολογική διαδικασία είναι σε εξέλιξη, δεν έχει ολοκληρωθεί ακόμη.

Αυτό σημαίνει ότι μετά την ολοκλήρωσή της, θα έχουμε σαφή εικόνα για την ταυτότητα των ακινήτων και αφού εκδικαστούν ενστάσεις και αγωγές, τότε θα μπορούμε με σαφήνεια να αποφανθούμε εάν τα εν λόγω ακίνητα υπάγονται στη διαχείριση του Υπουργείου Οικονομικών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Και τώρα προχωράμε στην τρίτη με αριθμό 624/27-3-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να παρθούν όλα τα αναγκαία μέτρα για ασφαλείς σχολικές εκδρομές».

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, όπως ξέρετε, κάθε χρόνο τέτοια εποχή πραγματοποιούνται πολλές σχολικές εκδρομές, στις οποίες περιλαμβάνονται, ως γνωστόν, και μετακινήσεις χιλιάδων μαθητών με λεωφορεία σε μεγάλες αποστάσεις. Είναι απολύτως λογικό, λοιπόν, να υπάρχει μεγάλος προβληματισμός και ανησυχία από την πλευρά της σχολικής κοινότητας, από εκπαιδευτικούς, μαθητές και γονείς, για την ασφάλεια αυτών των μετακινήσεων, ανησυχία η οποία, όπως επίσης καταλαβαίνετε, επιτείνεται εξαιτίας του πολύνεκρου δυστυχήματος που συνέβη στα Τέμπη. Βέβαια, δεν είναι και λίγες οι περιπτώσεις που αυτοί οι φόβοι επιβεβαιώθηκαν, καθώς βρέθηκαν και ακατάλληλα λεωφορεία και έτσι καθυστέρησαν ή ακόμη και ακυρώθηκαν εκδρομές, επειδή βρέθηκαν λεωφορεία που δεν πληρούσαν τους όρους ασφαλείας.

Βέβαια, την ίδια στιγμή πολλαπλασιάζονται και οι καταγγελίες από τους γονείς για αύξηση του κόστους των εκδρομών, αφού καλούνται να πληρώσουν επιπλέον χρήματα, για να μπορέσει να πραγματοποιηθεί με ασφάλεια η εκδρομή του σχολείου. Πρέπει, δηλαδή, να πληρώνουν οι ίδιοι οι γονείς το επιπλέον κόστος.

Συνεπώς, προκύπτει άμεση η αναγκαιότητα να ληφθούν όλα τα αναγκαία μέτρα ασφαλώς από την Κυβέρνηση και φυσικά να τηρηθεί ευλαβικά, θα λέγαμε, εκείνος ο έλεγχος που προβλέπεται για την ασφάλεια των εκδρομών.

Γι’ αυτό και σας ρωτάμε και γι’ αυτό φέραμε και το θέμα σήμερα στη Βουλή τι μέτρα προτίθεται να πάρει η Κυβέρνησή σας, έτσι ώστε οι σχολαστικοί έλεγχοι των οχημάτων και των οδηγών πριν από την αναχώρηση και κατά τη διάρκεια των εκδρομών, αλλά και στην επιστροφή τους να γίνονται κατά γράμμα της σχετικής κοινής υπουργικής απόφασης που βγήκε τον Φεβρουάριο του 2020 και βεβαίως τι μέτρα προτίθεστε να πάρετε για να μη μετακυλίεται το κόστος των μέτρων ασφαλείας στους γονείς και να υπάρξει επιτέλους και μία πρόβλεψη κυρώσεων για τους ιδιοκτήτες οχημάτων των τουριστικών γραφείων, όταν αποδεδειγμένα βέβαια και με δική τους ευθύνη, όταν φταίνε εκείνοι δηλαδή, ένα όχημα κρίνεται ακατάλληλο και ακυρώνεται μια σχολική εκδρομή πριν από την αναχώρησή της. Πρέπει και η εκδρομή αυτή να μη ματαιώνεται, αλλά και αυτοί να υφίστανται τις κυρώσεις που πρέπει να υφίστανται.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πολύ, κύριε Πρόεδρε.

Πράγματι είναι επίκαιρη η ερώτηση, κύριε συνάδελφε, και θέλω να σας πω ότι υπάρχει και μεγάλη αγωνία από την πλευρά των εκπαιδευτικών και για τον δικό τους βαθμό ευθύνης. Και σας το λέω, γιατί το συζητούσα και σήμερα το πρωί, αλλά αφορά κυρίως και πρωτίστως την ασφάλεια των μαθητών που συνοδεύουν.

Μια γενική απάντηση είναι πως σε ό,τι αφορά τις αστικές ή ποινικές ευθύνες, το υπάρχον νομικό πλαίσιο καλύπτει απολύτως εκείνους οι οποίοι θα θελήσουν να ζητήσουν αποζημίωση στην απευκταία περίπτωση κάποιας δυσάρεστης εξέλιξης.

Όμως, το Υπουργείο, όπως πολύ σωστά θέτετε κι εσείς με την ερώτησή σας, πρέπει να πάρει και πρόσθετα μέτρα τα οποία οφείλουν να τηρούνται ευλαβικά για να ελαχιστοποιήσουμε τις πιθανότητες να πάει κάτι στραβά. Διότι όλοι συμφωνούμε ότι είναι σημαντικές και απαραίτητες οι σχολικές εκδρομές, καθώς είναι αναπόσπαστο μέρος της εκπαιδευτικής διαδικασίας, γιατί έχουν και παιδευτικό και ψυχαγωγικό χαρακτήρα, αλλά και κοινωνικοποιούν τους μαθητές.

Έτσι, λοιπόν, ξέρουμε ότι κατά τη διάρκεια του διδακτικού έτους πραγματοποιούνται σχολικοί περίπατοι, μετακινήσεις στο πλαίσιο αθλητικών δραστηριοτήτων, ημερήσιες εκπαιδευτικές εκδρομές, πολυήμερες εκπαιδευτικές εκδρομές και στο εσωτερικό και στο εξωτερικό, εκπαιδευτικές διδακτικές επισκέψεις, επισκέψεις και στη Βουλή, αλλά και μετακινήσεις στο πλαίσιο ευρωπαϊκών και άλλων προγραμμάτων.

Γι’ αυτό η ασφαλής μετακίνηση των μαθητών της πρωτοβάθμιας εκπαίδευσης περιγράφεται στο άρθρο 12 της υπουργικής απόφασης που εκδόθηκε στις 17-7-2020.

Αντίστοιχα, για τους μαθητές της δευτεροβάθμιας εκπαίδευσης στις 13-2-2020 εκδόθηκε υπουργική απόφαση και περιγράφονται οι προϋποθέσεις του άρθρου 15 που αφορούν το πώς λαμβάνεται η απόφαση για τη σχολική εκδρομή, για την επίσκεψη και για τη μετακίνηση των μαθητών. Αυτή, λοιπόν, λαμβάνεται από τον σύλλογο των διδασκόντων τουλάχιστον είκοσι ημέρες πριν από την πραγματοποίηση πολυήμερων επιδρομών και δέκα ημέρες πριν από τις ημερήσιες εκδρομές. Επίσης, με την ίδια απόφαση ορίζεται ο αρχηγός της μετακίνησης και ο αναπληρωτής του, ενώ ορίζονται και οι συνοδοί καθηγητές και οι αναπληρωτές τους, ένας για κάθε είκοσι πέντε μαθητές αν είναι μετακίνηση στο εσωτερικό και ένας για κάθε είκοσι μαθητές αν είναι για το εξωτερικό. Συμπληρωματικά, όταν οι ανάγκες της εκδρομής είναι εξειδικευμένες, μπορεί να υπάρχει η δυνατότητα και ενδεχομένως και η υποχρέωση να υπάρχουν και επιπλέον δύο συνοδοί καθηγητές. Βεβαίως, δίνεται η δυνατότητα -και πολύ ορθά- στην εκδρομή να υπάρχουν και δύο μέλη από τον σύλλογο γονέων και κηδεμόνων που συμμετέχουν με δική τους δαπάνη ως συνοδοί. Υπογράφεται από τους γονείς υπεύθυνη δήλωση η οποία κατατίθεται στον διευθυντή του σχολείου και στην οποία δηλώνουν ότι συναινούν στη συμμετοχή του παιδιού τους στην εκδρομή.

Όταν προγραμματίζονται πολυήμερες εκδρομές-μετακινήσεις, ο διευθυντής του σχολείου καταχωρεί την εκδρομή ή τη μετακίνηση στο πληροφοριακό σύστημα «myschool» του Υπουργείου μας.

Όταν η μετακίνηση γίνεται με τουριστικά λεωφορεία, υποβάλλεται από το διευθυντή έγγραφο αίτημα στη Διεύθυνση Τροχαίας της Ελληνικής Αστυνομίας. Με αυτόν τον τρόπο διενεργείται έλεγχος των οχημάτων, δηλαδή, ελέγχει η Τροχαία τα έγγραφα καταλληλότητας του οχήματος, την επαγγελματική άδεια οδήγησης και τα έγγραφα του οδηγού. Ο έλεγχος γίνεται λίγο πριν την αναχώρηση, για να μην υπάρχει ενδεχομένως χρονικό περιθώριο να διαφοροποιηθεί κάτι.

Και τώρα θα σας πω πόσους ελέγχους έχει κάνει η Τροχαία από το 2021 έως τις 20-3-2023. Έχει κάνει, λοιπόν, τριάντα οκτώ χιλιάδες οκτακόσιους ενενήντα επτά ελέγχους στα λεωφορεία που συμμετέχουν στις σχολικές εκδρομές. Το 2021 έκανε εννέα χιλιάδες διακόσιους είκοσι δύο ελέγχους, είκοσι τρεις χιλιάδες διακόσιους πενήντα οκτώ το 2022 και το πρώτο τρίμηνο του 2023 έκανε έξι χιλιάδες τριακόσιους δεκαεπτά ελέγχους.

Νομίζω πως θα συμφωνήσουμε ότι αν λόγω του ελέγχου υπάρξει ολιγόλεπτη καθυστέρηση αυτό δεν συνιστά λόγο ακύρωσης της εκδρομής. Υπάρχει επίσης, κύριε συνάδελφε, η υποχρέωση όταν η εκδρομή γίνεται οδικώς, να μην ξεκινά το λεωφορείο πριν από τις 6 το πρωί και η άφιξη στον τόπο προορισμού ή η επιστροφή στο σχολείο να πραγματοποιείται το αργότερο μέχρι τις 10.00΄ το βράδυ, για να αποφεύγονται οι μετακινήσεις σε ώρες που υπάρχει περιορισμένη ορατότητα. Ο αρχηγός της εκδρομής έχει την πλήρη ευθύνη και για την τήρηση του προγράμματος της εκδρομής, αλλά και για την ασφάλεια των μαθητών.

Στη δευτερολογία, κύριε Πρόεδρε, θα μιλήσω για το κόστος των μέτρων ασφαλείας που ζήτησε ο συνάδελφος με τη δεύτερη ερώτησή του.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Ξέρετε, κυρία Υπουργέ, επιμένουμε σε αυτούς τους σχολαστικούς και εξονυχιστικούς και όχι τυπικούς ελέγχους -και εδώ υπάρχει ένας κίνδυνος- για να μη γίνονται αυτοί οι έλεγχοι τυπικοί και γρήγοροι, στο άψε σβήσε, γιατί δεν θέλουμε να φανταστούμε τι θα συμβεί σε περίπτωση δυστυχήματος και σε ποιους θα καταλογιστούν ευθύνες για τις ελλείψεις ή τις ανεπάρκειες του κρατικού μηχανισμού, αν και αυτό είναι το τελευταίο που θα έχει σημασία αν ποτέ -ο μη γένοιτο!- συμβεί ένα τέτοιο ατύχημα. Όμως, οι γονείς δεν πρόκειται ποτέ -και με το δίκιο τους- να ανεχτούν τη λογική του «πάμε και όπου βγει», πόσω μάλλον όταν πρόκειται για τις ζωές των ίδιων των παιδιών τους, ούτε φυσικά πρόκειται να ανεχθούν να γίνουν μπαλάκι ανάμεσα στα Υπουργεία, στους δήμους και στις περιφέρειες, για να βρεθεί ποιος έχει την ευθύνη για τη μεταφορά των παιδιών τους. Και εδώ βεβαίως αναφέρομαι και στο ζήτημα των καθημερινών σχολικών μετακινήσεων των μαθητών προς τα σχολεία τους.

Σύμφωνα, λοιπόν, με το άρθρο 15 αυτής της κοινής υπουργικής απόφασης της 13ης Φεβρουαρίου του 2020 -την οποία και διαβάζω-, ο διευθυντής του σχολείου, εφόσον η μετακίνηση γίνεται με τουριστικά λεωφορεία, απευθύνεται εγγράφως στη Διεύθυνση Τροχαίας της Ελληνικής Αστυνομίας, ώστε να διενεργηθεί έλεγχος των οχημάτων, έγγραφα καταλληλότητας οχήματος, επαγγελματική άδεια οδήγησης, έγγραφα οδηγού, λίγο πριν την αναχώρηση των εκδρομέων. Οι συνοδοί καθηγητές επιβλέπουν τα όρια ταχύτητας και εφόσον κρίνουν σκόπιμο, απευθύνονται στις αστυνομικές διευθύνσεις του προορισμού για επανάληψη των ελέγχων. Αυτά θέλουμε να τηρούνται και να ελέγχονται ότι τηρούνται.

Κατά τη γνώμη μας, λοιπόν, η Κυβέρνηση έχει ευθύνη να προχωρήσει άμεσα και χωρίς τσιγκουνιές σε όλα εκείνα τα μέτρα που θα εξασφαλίζουν αυτούς τους ουσιαστικούς ελέγχους, ώστε αυτοί να γίνονται με ουσιαστικό τρόπο για την ασφάλεια των μετακινήσεων των σχολικών εκδρομών.

Πέρα από αυτούς τους ελέγχους που είπαμε πριν και μετά, πριν και κατά τη διάρκεια, θα πρέπει να επιβάλλονται και οι κυρώσεις προς τους ιδιοκτήτες -γιατί, ξέρετε, όταν παρακωλύεται μια σχολική εκδρομή, παρακωλύεται και ένα τμήμα της εκπαιδευτικής διαδικασίας, από τη στιγμή που οι σχολικές εκδρομές αποτελούν κομμάτι της παιδαγωγικής λειτουργίας του σχολείου-, ενώ θα πρέπει να ελέγχεται η τήρηση των ωραρίων ανάπαυσης για τους οδηγούς αυτών των λεωφορείων, η παρουσία δεύτερου οδηγού σε πολυήμερες εκδρομές, να μη γίνονται μετακινήσεις αργά τη νύχτα -λέω πράγματα πολύ λογικά και αυτονόητα-, ενώ θα πρέπει να γίνει και η επαναφορά του ελέγχου των ΚΤΕΟ όλων των λεωφορείων που πραγματοποιούν τέτοιου είδους ημερήσιες ή πολυήμερες εκδρομές.

Και βέβαια, θα κάνω και ένα σχόλιο γι’ αυτή την υπεύθυνη δήλωση που καλούνται να κάνουν οι γονείς. Είναι άλλο πράγμα να δηλώνει ο γονέας στην υπεύθυνη δήλωση ότι επιτρέπει στο παιδί του να συμμετέχει στην εκδρομή και άλλο πράγμα να αναλαμβάνει την προσωπική ευθύνη της μεταφοράς του παιδιού του, ότι αυτός θα έχει την ευθύνη αν συμβεί κάτι. Καταλαβαίνετε ότι αυτό δεν είναι το ίδιο πράγμα και θέλει μία προσοχή.

Εν πάση περιπτώσει, επειδή ανοίγουμε το θέμα των εκδρομών κι επειδή αυτή η υπουργική απόφαση έχει έρθει σε αντικατάσταση μιας προηγούμενης από τον ΣΥΡΙΖΑ, ο οποίος είχε καταργήσει ορισμένες εκδρομές στο εξωτερικό -όχι όλες, ορισμένες κατηγορίες, συγκεκριμένα αυτές των πολιτιστικών, περιβαλλοντικών προγραμμάτων, τις άλλες τις κράτησε- είχε τεθεί τότε σωστά από την πλειοψηφία των γονέων ότι σε αυτές τις εκδρομές θα πρέπει να συμμετέχουμε όλοι οι μαθητές. Γιατί, κυρία Υπουργέ, δεν συμμετέχουν όλοι οι μαθητές. Από τη στιγμή που το κόστος αυτών των εκδρομών είναι πάρα πολύ μεγάλο, από 150 έως και 500 ευρώ καμμιά φορά φτάνει, καταλαβαίνετε ότι δεν μπορούν να συμμετέχουν όλοι οι μαθητές κι αυτό είναι πλήγμα. Είναι μια διαφοροποίηση που κανονικά δεν θα έπρεπε να γίνεται ανεκτή από το Υπουργείο Παιδείας.

Άρα, αυτό τι σημαίνει; Σημαίνει ότι πρέπει το κράτος να χρηματοδοτεί αυτές τις εκδρομές για να συμμετέχουν όλα τα παιδιά και φυσικά να δούμε κάποια στιγμή να τεθεί και το ζήτημα του παιδαγωγικού περιεχομένου αυτών των εκδρομών, του παιδαγωγικού πλαισίου μέσα στο οποίο εκδηλώνονται αυτές οι εκδρομές. Γιατί θεωρούμε ότι έχουν πολλά ουσιαστικά πράγματα να προσφέρουν στους μαθητές, αν γίνουν με τον σωστό τρόπο και κυρίως -και κλείνω με αυτό- με την εξασφάλιση της απόλυτης –της απόλυτης, με όλη την έννοια της λέξης- ασφάλειας για τους μαθητές και για τους εκπαιδευτικούς που τους συνοδεύουν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Κυρία Υπουργέ έχετε τον λόγο για την δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θα συμφωνήσω με τον συνάδελφο ότι η ευθύνη της πολιτείας είναι να έχει τέτοιες προϋποθέσεις αυστηρές, συγκεκριμένες, που να εφαρμόζονται ώστε να περιοριστεί αν όχι να μηδενιστεί ο κίνδυνος στα παιδιά μας να μην μετακινηθούν με ασφάλεια. Θέλω να σας πω πως έχουμε εμπιστοσύνη στους εκπαιδευτικούς οι οποίοι κάνουν καλά τη δουλειά τους. Η αγωνία τους για την ασφαλή μετακίνηση όταν έχουν την ευθύνη καταγράφεται.

Κάνατε μια πολύ σωστή παρατήρηση στην οποία είχα σκοπό κι εγώ να επιμείνω γιατί εξήγησα και σήμερα ότι τυχόν δηλώσεις που δίνονται από τους γονείς, ότι επιτρέπουν στα παιδιά να συμμετέχουν στην εκδρομή και με αυτό τον τρόπο καμμία ευθύνη δεν υπάρχει στους εκπαιδευτικούς νομική ισχύ δεν έχουν. Οι εκπαιδευτικοί έχουν την ευθύνη της επίβλεψης, όπως την έχουν κατά τη διάρκεια της σχολικής διαδικασίας, την επίβλεψη της επιτήρησης όταν τα παιδιά είναι σε διάλειμμα, την έχουν πολύ περισσότερο όταν τα παιδιά βρίσκονται σε εκδρομή.

Από την πλευρά μας οποιαδήποτε παρατήρηση θεωρείτε ότι θα αυστηροποιεί το πλαίσιο ή αν έχετε καταγγελίες ότι προσχηματικά γίνονται οι έλεγχοι, είναι ευπρόσδεκτες. Δεν έχουν φτάσει στο Υπουργείο μας. Επειδή καλό είναι να μην είμαστε αφοριστικοί και να είμαστε απολύτως σίγουροι για οτιδήποτε γίνεται, η δική μας εντύπωση είναι ότι τόσο οι εκπαιδευτικοί ενδιαφέρονται όσο και η τροχαία κάνει πολύ καλά τη δουλειά της.

Θα σας πω και τον τρόπο με τον οποίο έχουμε επιλέξει κι έχουμε δώσει οδηγίες, ώστε η μετακίνηση να είναι ασφαλής με λεωφορεία τα οποία πληρούν τις προϋποθέσεις. Για τις ημερήσιες εκδρομές επιλέγεται το μεταφορικό μέσο μέσω της διαδικασίας τριών προσφορών. Υποβάλλονται στον διευθυντή του σχολείου και γίνεται η πιο συμφέρουσα προσφορά, χωρίς όμως να υπάρχουν εκπτώσεις σε θέματα ασφαλείας.

Για τη μετακίνηση που γίνεται με μεταφορικό μέσο σε εκδρομές πάνω από μια μέρα, που έχουν διανυκτέρευση, δημοσιεύεται στην ιστοσελίδα της δευτεροβάθμιας εκπαίδευσης πρόσκληση ενδιαφέροντος που αναγράφονται υποχρεωτικά προορισμός, αριθμός συμμετεχόντων, μεταφορικό μέσο, κατηγορία καταλύματος, οι υπόλοιπες υπηρεσίες, όπως είναι η παρακολούθηση εκδηλώσεων, η επίσκεψη χώρων, η υποχρεωτική ασφάλιση επαγγελματικής αστικής ευθύνης του ταξιδιωτικού-τουριστικού γραφείου -που είπατε για το κόστος στην απευκταία περίπτωση που κάτι δεν πάει καλά- η καταληκτική ημερομηνία κατάθεσης των προσφορών που πρέπει να είναι τουλάχιστον πέντε μέρες μετά την ανάρτηση της προκήρυξης. Ο διευθυντής επιλέγει την πιο συμφέρουσα προσφορά, αλλά πρέπει οι προσφορές είναι απολύτως συγκρίσιμες και ποσοτικά, το αντιλαμβάνεστε, αλλά και ποιοτικά. Επίσης, τους συστήνουμε -και η σύσταση αυτή έχει ανταπόκριση- να έχουν και πρόσθετη προαιρετική ασφάλιση που να καλύπτει τα έξοδα επαναλαμβάνω στην περίπτωση ατυχήματος ή ασθενείς, που δεν το ευχόμαστε, αλλά πρέπει να την λαμβάνουμε υπ’ όψιν και να την αντιμετωπίζουμε.

Κατατίθενται τουλάχιστον τρεις προσφορές σε κλειστό φάκελο, με υπεύθυνη δήλωση του τουριστικού γραφείου που δηλώνει ότι έχει το ειδικό σήμα λειτουργίας που είναι σε ισχύ. Αν δεν είχε αποσταλεί προσφορά βεβαίως γίνεται επαναπροκήρυξη του διαγωνισμού με νέα καταληκτική ημερομηνία. Η αξιολόγηση των προσφορών και η τελική επιλογή γίνεται από μια επιτροπή που έχει τον διευθυντή του σχολείου που είναι ο πρόεδρος, δύο συνοδούς εκπαιδευτικούς που ορίζονται από το σύλλογο διδασκόντων, δύο εκπροσώπους του συλλόγου γονέων και κηδεμόνων που έχουν και μία ψήφο, δύο εκπροσώπους του δεκαπενταμελούς μαθητικού συμβουλίου ή των πενταμελών συμβουλίων των μαθητικών κοινοτήτων που θα συμμετάσχουν στην εκδρομή. Αυτοί είναι χωρίς δικαίωμα ψήφου, αλλά η παρουσία τους και οι παρατηρήσεις τους έχουν τη σημασία τους.

Επιλέγεται το τουριστικό γραφείο, καταγράφεται στο πρακτικό που συντάσσεται ποιο είναι αυτό, αναφέρονται με σαφήνεια τα κριτήρια της επιλογής. Γιατί όλα αυτά, επαναλαμβάνουμε, στην περίπτωση που κάτι πάει στραβά δείχνουν σε ποιον καταλογίζεται η ευθύνη, αν υπάρχει και ποιος είναι ο βαθμός. Αναρτάται στην ιστοσελίδα του σχολείου το πρακτικό αυτό. Υποβάλλονται ενστάσεις σε προθεσμία τριών ημερών μετά την ανάρτηση. Όταν επιλεγεί το τουριστικό γραφείο και περάσουν όλες αυτές οι προθεσμίες, γίνεται με το σχολείο και το γραφείο ιδιωτικό συμφωνητικό και δεν μπορεί να γίνει καμμία αλλαγή στους όρους της σύμβασης και στις συμφωνημένες υπηρεσίες, που αν γινόταν και εκ των υστέρων θα σήμαινε ότι φαλκιδεύονται όλες αυτές οι πρόνοιες οι οποίες υπάρχουν. Το σχολείο αναρτά στον πίνακα ανακοινώσεων, στην ιστοσελίδα του τις προσφορές των γραφείων, τη σύμβαση οργανωμένου ταξιδιού που υπογράφηκε, τον αριθμό του ασφαλιστηρίου συμβολαίου της επαγγελματικής ευθύνης.

Όταν ολοκληρώνεται η εκδρομή ο αρχηγός της εκδρομής, σε συνεργασία με τους συνοδούς καθηγητές, συντάσσει λεπτομερή έκθεση σχετικά με τη διεξαγωγή της, την τήρηση του προγράμματος, τον βαθμό επίτευξης των εκπαιδευτικών στόχων. Υποβάλλεται η έκθεση στον διευθυντή του σχολείου προς ενημέρωση και προς ενημέρωση των διδασκόντων. Κοινοποιείται στη διεύθυνση δευτεροβάθμιας εκπαίδευσης, της οποίας ο διευθυντής κάνει συγκεντρωτική έκθεση των σχολείων που είναι στην περιοχή ευθύνης του και την υποβάλλει στον περιφερειακό διευθυντή εκπαίδευσης, ο οποίος με τη σειρά του συντάσσει τελική έκθεση για τις διευθύνσεις δευτεροβάθμιας εκπαίδευσης της περιφέρειας και την υποβάλλει στην αρμόδια διεύθυνση του Υπουργείου μας. Στο σχολείο υπάρχει ένας πλήρης φάκελος εκδρομών, αντίγραφα συμβάσεων με τα τουριστικά γραφεία και οποιοδήποτε άλλο στοιχείο της εκδρομής-μετακίνησης.

Έχω την αίσθηση ότι στον βαθμό τον προληπτικό καλύπτονται κατά το δυνατό, κατά το ανθρωπίνως δυνατό, αλλά και σε ό,τι αφορά τη νομική κάλυψη με τον καλύτερο δυνατό τρόπο.

Από εκεί και πέρα, κύριε συνάδελφε, αντιλαμβάνεστε ότι με εκπαιδευτικούς που κι εσείς νομίζω αναγνωρίζετε την ευαισθησία τους και την επάρκειά τους, με την επιλογή των καλύτερων εξ αυτών, με την ευλαβική τήρηση όπως είπατε των προδιαγραφών, ελαχιστοποιούνται οι κίνδυνοι για κάτι το οποίο θα είναι δυσάρεστο, κίνδυνοι που θέλω να πιστεύω ότι αντιμετωπίζονται έγκαιρα και με επάρκεια από τους εκπαιδευτικούς μας, αλλά και από τους μαθητές που αντιλαμβάνονται κι αυτοί τον βαθμό ευθύνης τους που είναι βεβαίως πολύ μικρότερος.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε την ενδέκατη με αριθμό 632/27-3-2023 επίκαιρη ερώτηση δεύτερου κύκλου του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Αναπληρωτές εκπαιδευτικοί: η ακραία κατάχρηση του θεσμού απαιτεί άμεση εξίσωση με τους μονίμους».

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ – ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, πενήντα δύο χιλιάδες υπολογίζονται οι αναπληρωτές για την επόμενη σχολική χρονιά, πάνω από σαράντα οκτώ χιλιάδες σε αυτήν. Είναι προφανές ότι καλύπτουν πάγιες και διαρκείς ανάγκες οι περισσότεροι. Δεν μπορώ να φανταστώ ποιες ανάγκες είναι απρόβλεπτες που οδηγούν στο εκπαιδευτικό μας σύστημα να χρειάζεται πενήντα χιλιάδες κόσμου κάθε χρονιά από έκτακτο προσωπικό.

Αυτοί οι άνθρωποι, όμως, περνάνε έναν εργασιακό μεσαίωνα πραγματικά. Απολύονται για τρεις μήνες. Ζουν σε πλήρη επισφάλεια. Ξαναπροσλαμβάνονται μόνο αν είναι τυχεροί κι έτσι περνάνε δεκαέξι, είκοσι χρόνια μέχρι κάποια στιγμή να γίνει η πρόσληψή τους μόνιμα και να γίνουν μόνιμοι καθηγητές. Υπάρχει, βέβαια, και η περίπτωση ανθρώπων που συνταξιοδοτούνται ως αναπληρωτές.

Αυτό είναι αδιανόητο, αν φανταστεί κανείς επίσης ότι μια γυναίκα η οποία είναι έγκυος και γεννάει το παιδί της έχει ελάχιστους μήνες άδειας ως αναπληρώτρια, ενώ κανονικά η διπλανή, η συνεργάτιδά της στον χώρο του σχολείου που κάνει ακριβώς την ίδια δουλειά με πολύ πιο ασφαλείς όρους θα έχει κανονική άδεια. Το ίδιο για έναν πατέρα. Το ίδιο με τις αναρρωτικές άδειες που μειώνεται το ημερομίσθιο τους μετά από κάποιο σημείο. Το ίδιο για χιλιάδες πράγματα. Σας τα αναφέρουμε και στην ερώτηση.

Όσον αφορά άδειες αιμοδοσίας και φοιτητικές, δικαιώματα για να σπουδάζουν, την επιστημονική, την παρακολούθηση σχολικής επίδοσης τέκνων, να δουν δηλαδή τα παιδιά τους, να πάνε να πάρουν τον έλεγχό τους, σύμφωνα συμβίωσης σε περίπτωση θανάτου συγγενούς, άδεια αναρρωτική ειδικού σκοπού, ασθένειας τέκνου ή συζύγου. Τα αυτονόητο δηλαδή, αρρωσταίνει το παιδί τους κι έχουν άλλους όρους, δεν έχουν σχεδόν κανένα δικαίωμα σε σχέση με τους μόνιμους. Για ποιο λόγο; Μόνιμοι εργαζόμενοι δεν είναι αυτοί, κυρία Υπουργέ; Είκοσι χρόνια την ίδια δουλειά δεν κάνουν; Μέσα από ΑΣΕΠ δεν προσλήφθηκαν; Τα ίδια πτυχία δεν έχουν πάρει; Σας ζητάμε να εξισωθούν αυτοί οι άνθρωποι. Δεν μπορεί να υπάρχουν δύο καθεστώτα στο δημόσιο.

Αυτοί οι άνθρωποι δεν καλύπτουν έτσι κι αλλιώς έκτακτες ανάγκες. Κατά κανόνα καλύπτουν πάγιες και διαρκείς ανάγκες. Θα πρέπει να έχουν ίσα δικαιώματα, να μην σας πω ότι λόγω της επισφάλειας της εργασίας τους θα έπρεπε να έχουν περισσότερα κανονικά. Γιατί θα πρέπει να ζουν με τον διαρκή κίνδυνο να μείνουν άνεργοι την επόμενη χρονιά ή άνεργες; Σας ζητάμε την εξίσωση των αναπληρωτών με τους μόνιμους εργαζόμενους κατ’ ελάχιστον. Και σας ζητάμε βέβαια μόνιμες προσλήψεις που να μη δημιουργούν αυτές τις ανάγκες για αναπληρωτές. Αναπληρωτές να υπάρχουν στις έκτακτες ανάγκες και με ίδιους όρους εργασίας και αποζημίωσης με τους μόνιμους.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Τον λόγο έχει η κυρία Υφυπουργός για την πρωτολογία της.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε, και ευχαριστώ και τον συνάδελφο γιατί μου δίνει την ευκαιρία -και παίρνω την τελευταία αποστροφή σας για την ανάγκη των διορισμών των μόνιμων διορισμών, όπως είπατε- να σας εξηγήσω για άλλη μια φορά, γιατί κύριε συνάδελφε έχετε ευαισθησία και γνώσεις στα θέματα της παιδείας και πολλές φορές ελέγχετε, και πολύ καλά κάνετε, το Υπουργείο μας.

Θα σας πω, λοιπόν, ότι η φιλοσοφία της Κυβέρνησης του Κυριάκου Μητσοτάκη σε ό,τι αφορά το ανθρώπινο δυναμικό της εκπαίδευσης, είναι αυτή η οποία επέβαλε να γίνουν μόνιμοι διορισμοί που είναι οι πρώτη μετά από πάρα πολλά χρόνια στη γενική εκπαίδευση, αλλά οι πρώτοι στα εκπαιδευτικά χρονικά σε ό,τι αφορά την ειδική αγωγή.

Και επειδή οι αριθμοί έχουν τη σημασία τους ειδικά σε αυτή την περίπτωση γιατί δεν μπορούν να χρησιμοποιηθούν, ανάλογα με το τι θέλει να αποδείξει κανείς. Έγιναν είκοσι πέντε χιλιάδες διορισμοί εκπαιδευτικών και μελών ειδικού εκπαιδευτικού και βοηθητικού προσωπικού μετά από δώδεκα χρόνια αδιοριστίας. Για πρώτη φορά στην ειδική αγωγή από το 2020 και μετά, κύριε συνάδελφε, κάθε χρόνο υλοποιούνται μόνιμοι διορισμοί, πράγμα που σημαίνει ότι αυτό που εσείς καταθέτετε ως δικό σας ενδιαφέρον είναι και δικό μας να καλύπτονται οι πάγιες και εκπαιδευτικές ανάγκες με μόνιμους διορισμούς και να στελεχώνονται και τα σχολεία με μόνιμο εκπαιδευτικό προσωπικό με ό,τι θετικό συνεπάγεται για τους εκπαιδευτικούς μας αλλά και για τα παιδιά μας.

Την τελευταία διετία, κύριε συνάδελφε, το 2020-2022 διορίστηκαν συνολικά στην επικράτεια δεκαοχτώ χιλιάδες εννιακόσιοι οχτώ μόνιμοι εκπαιδευτικοί γενικής εκπαίδευσης, τέσσερις χιλιάδες πεντακόσιοι ογδόντα εννιά μόνιμοι εκπαιδευτικοί ειδικής αγωγής και εκπαίδευσης σε σχολικές μονάδες ειδικής αγωγής και εκπαίδευσης και στα τμήματα ένταξης και χίλιοι τετρακόσιοι σαράντα μόνιμοι μέλη ειδικού εκπαιδευτικού και βοηθητικού προσωπικού. Αλλά δεν σταματάμε εδώ. Ήδη προγραμματίσαμε έγκαιρα για το επόμενο σχολικό έτος, αποστείλαμε αίτημα και συνεργαστήκαμε με τα Υπουργεία Εσωτερικών και Οικονομικών για να εγκριθούν διορισμοί μόνιμου εκπαιδευτικού προσωπικού και για το έτος 2023. Αποτέλεσμα αυτής της συνεργασίας και των ενεργειών μας, ήταν η έκδοση απόφασης των Υπουργών Οικονομικών και Εσωτερικών που εγκρίνει την κίνηση των διαδικασιών πλήρωσης τριών χιλιάδων επτακοσίων εβδομήντα δύο θέσεων μόνιμων εκπαιδευτικών στην πρωτοβάθμια και δευτεροβάθμια εκπαίδευση, καθώς επίσης και μελών ειδικού εκπαιδευτικού και βοηθητικού προσωπικού.

Το αμέσως προσεχές διάστημα -πάρα πολύ σύντομα, κύριε συνάδελφε- από το Υπουργείο μας θα προχωρήσουν οι διαδικασίες έκδοσης απόφασης για την κατανομή των τριών χιλιάδων επτακοσίων εβδομήντα δύο θέσεων, που σας προανέφερα. Προχωρά η αρμόδια υπηρεσία του Υπουργείου μας στην επεξεργασία των οργανικών θέσεων που απέμεναν κενές μετά από τις μεταθέσεις του μόνιμου εκπαιδευτικού προσωπικού. Θα εκδοθεί κοινή απόφαση του Υπουργείου μας και του Υπουργείου Οικονομικών που θα καθορίζει τον αριθμό των κενών θέσεων των εκπαιδευτικών θα καλυφθούν κατά κλάδο, ειδικότητα, ειδίκευση όταν ολοκληρωθούν αυτές οι διαδικασίες. Και αυτό μπορεί να μου πήρε χρόνο να σας το πω, αλλά δεν θα πάρει χρόνο να υλοποιηθεί. Θα εκδοθεί η πρόσκληση για να υποβάλουν αιτήσεις οι υποψήφιοι για διορισμό.

Επειδή ο στόχος μας είναι να συνεχιστούν και να ολοκληρωθούν οι διορισμοί, θα κάνουμε αίτημα στην αρμόδια επιτροπή του Σ.τ.Ε. να εξαιρεθούν από την αναστολή προσλήψεων και διορισμών, κατά τη διάρκεια της προεκλογικής περιόδου, οι διορισμοί αυτών των εκπαιδευτικών. Σε κάθε περίπτωση, για να μην περιοριστώ σε αυτό, θα πάρουμε όποια μέριμνα νομική απαιτείται, ώστε αυτά να ολοκληρωθούν νωρίτερα. Διότι ο στόχος μας είναι να έχουν ολοκληρωθεί οι διορισμοί μέχρι τα μέσα Αυγούστου και την 1η Σεπτεμβρίου να βρίσκονται οι εκπαιδευτικοί στα σχολεία τους.

Θα απαντήσω στο δεύτερο ερώτημα, κύριε Πρόεδρε, του συναδέλφου στη δευτερολογία μου για να μην παίρνω περισσότερο χρόνο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υφυπουργέ.

Τον λόγο έχει για τη δευτερολογία του ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ τρεις χιλιάδες επτακόσιους διορισμούς αναφέρετε. Μου κάνει εντύπωση αυτό το νούμερο γιατί είναι και οι αποχωρήσεις λόγω συνταξιοδότησης. Άρα τηρείται τον κανόνα ένα προς ένα, τον μνημονιακό κανόνα. Κοιτάξτε, εδώ πέρα με την τροπολογία Βορίδη έχετε εξαίρεση για να κάνετε προσλήψεις μόνο γι’ αυτούς που έχουν βγει οι πίνακες επιτυχόντων. Η κατηγορία αυτή αναφέρεται στης γενικής εκπαίδευσης, στης γενικής παιδείας. Για την ειδική που είχατε ανακοινώσει, ότι θα είναι η ειδική και η γενική τρεις χιλιάδες επτακόσιες, άρα δεν θα προσλάβετε καθόλου ειδική; Θα προσλάβει μόνο γενική;

Πρέπει να το ξέρουν οι άνθρωποι, για να ξέρουν λίγο πώς θα πορευτούν. Το ερώτημα, επίσης, είναι για ποιο λόγο δεν προχωράτε με την επικαιροποίηση των οργανικών θέσεων; Ξέρετε ότι τα πραγματικά κενά είναι κατά χιλιάδες περισσότερα από τα ονομαστικά. Εδώ έχετε προχωρήσει σε υποχρεωτική εκπαίδευση από τα τέσσερα, χωρίς να έχετε κάνει καν επιπλέον οργανικές θέσεις για τους νηπιαγωγούς. Μια χρονιά αυξήσατε και δεν υπάρχουν οργανικές θέσεις επίσης για τους νηπιαγωγούς. Κρύβονται πάρα πολλά κενά εδώ. Το ξέρετε. Έχετε εισηγήσεις από τις επιτροπές για τις οργανικές θέσεις. Γιατί δεν προχωράτε;

Βρήκαμε στο διαδίκτυο τις εισηγήσεις ανά περιφέρεια, για το πόσες θα είναι οι οργανικές θέσεις στην πραγματικότητα. Γιατί δεν προχωράτε με αυτές τις οργανικές θέσεις, για να γίνουν προσλήψεις οι οποίες θα καλύπτουν και τις ονομαστικές οργανικές θέσεις και τις πραγματικές οργανικές θέσεις; Πέρα από το ότι πολλές θέσεις παρουσιάζονται έκτακτες, δεν μπορούν να είναι έκτακτες όταν απαιτούν δεκάδες χιλιάδες ανθρώπων για να καλυφθούν. Προφανώς εκεί είναι προβλέψιμες γιατί πρέπει να είναι μόνιμε**ς**. Αναφέρομαι σε ειδική στήριξη πολλών ειδών.

Οπότε θέλουμε να κάνετε πραγματικές προσλήψεις, αλλά θέλουμε αυτούς τους αναπληρωτές που ετοιμάζετε -οποιοδήποτε κι αν είναι η επόμενη κυβέρνηση- να προσλάβει πενήντα χιλιάδες αναπληρωτές, θέλουμε αυτοί οι άνθρωποι, προφανώς να μη χρειάζονται αναπληρωτές και να γίνουν, κατά τη γνώμη μου, και πενήντα χιλιάδες προσλήψεις, αλλά όσο δεν κάνετε αυτές τις προσλήψεις, θα πρέπει να έχουν τα ίδια δικαιώματα. Δεν μπορεί μια μητέρα να μη βλέπει το παιδί της από τη στιγμή που γίνεται τριών μηνών και να πάει στη δουλειά, αλλιώς θα χάσει την θέση της για δύο χρόνια ως αναπληρώτρια.

Μου έστειλαν, όμως. αναπληρωτές πολλά προσωπικά ζητήματα. Ένα πολύ απλό πράγμα. Τώρα όποιος θέλει είναι υποψήφιος και είναι αναπληρωτής ή αναπληρώτρια είναι υποψήφιος Βουλευτής. Θα πρέπει να παραιτηθεί, δεν είναι έτσι κι αλλιώς μόνιμος και θα πρέπει επίσης να αποσυρθεί από τους πίνακες αναπληρωτών για δύο χρόνια. Στον ΟΑΕΔ δεν καλύπτονται τα χρονικά διαστήματα που δεν δουλεύουν στην πράξη, ενώ θα έπρεπε να υπάρχει αντίστοιχη σχέση, εφόσον κρατάτε αυτές τις ανισότητες με τα τουριστικά και εποχιακά επαγγέλματα.

Επίσης αναπληρώτρια βοηθός στην ειδική αγωγή, πληρώνεται ως ανειδίκευτος χωρίς να είναι ανειδίκευτη, γιατί όπως ξέρετε έχει κάνει διδακτορικά, μεταπτυχιακά και πάρα πολλά πτυχία που κάνουν αυτοί οι άνθρωποι. Ειρήσθω εν παρόδω στο ΓΕΛ Περιστερίου που επισκέφτηκα πολλές φορές, τρεις είναι μόνο οι μόνιμοι. Όλες οι υπόλοιπες και όλοι οι υπόλοιποι είναι αναπληρωτές. Απλά δεν έχουν την πραγματική κατάσταση των παιδιών. Και την αντιμετωπίζουν ως ανειδίκευτη, όπως και όλους τους συναδέλφους της. Ενώ παράγουν έργο με παιδάκια ειδικής αγωγής δεν παίρνουν βαρέα και ανθυγιεινά, ενώ μεταφέρουν παιδιά που είναι σε καρότσι και χρειάζονται να τα σηκώνουν αυτά τα παιδιά, να κάνουν όλα αυτά τα αυτονόητα πράγματα που κάνουν οι άνθρωποι που ασχολούνται με την ειδική αγωγή, με παραπληγικά παιδιά, με ανάπηρα άτομα. Κι όμως δεν είναι στα βαρέα και ανθυγιεινά. Τέτοιες ανισότητες και για την ειδική αλλά και κυρίως για τους αναπληρωτές, σας καλούμε να τις λύσετε με την εξίσωση κατ’ αρχήν.

Βέβαια, κατά τη γνώμη μου, θα έπρεπε και παραπάνω από εξίσωση, γιατί ζουν στην επισφάλεια οι αναπληρωτές. Οι μόνιμοι δεν ζουν στην επισφάλεια, ζουν σε άλλες επισφάλειες, που δημιουργεί η κοινωνική πολιτική της Κυβέρνησης, όχι όμως το αν θα έχουν εργασία από Ιούνιο και μετά.

**ΠΡΟΕΔΡΕΥΩΝ (Αθανάσιος Μπούρας):** Κυρία Υφυπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ πάρα πολύ, κύριε Πρόεδρε.

Κύριε Αρσένη, αν είχατε παρακολουθήσει την πολιτική του Υπουργείου περισσότερο σχολαστικά, θα ξέρατε πως το «ένα προς ένα» δεν εφαρμόστηκε για τους εκπαιδευτικούς. Είπατε με έναν τρόπο απαξιωτικό -θα περίμενα τουλάχιστον να επικροτήσετε ή να περάσετε αδιάφορα, αν δεν θέλατε να πείτε θετικό λόγο για τις δικές μας πρωτοβουλίες- ότι οι τρεις χιλιάδες επτακόσιοι εβδομήντα δύο διορισμοί που θα γίνονται, γίνονται σε αναπλήρωση των συνταξιοδοτήσεων. Θα ξέρετε πάρα πολύ καλά, εάν το παρακολουθούσατε -εκτός εάν δεν θέλετε να το παραδεχθείτε- ότι παρ’ ότι η προεκλογική μας δέσμευση ήταν για πέντε χιλιάδες διορισμούς την πρώτη χρονιά, κάναμε δέκα χιλιάδες. Και τότε, λόγω του νόμου Κατρούγκαλου, οι αιτήσεις για συνταξιοδότηση ήταν έξι χιλιάδες. Άρα δεν το τηρήσαμε αυτό.

Προέχει για εμάς οι διορισμοί να γίνονται ομαλά και συνεχώς, να καλύπτονται όσο γίνεται τα κενά με διορισμούς, να περιορίζονται οι αναπληρωτές -αυτό που κι εσείς ορθά αναφέρατε ότι είναι ο ρόλος τους- αλλά καταλαβαίνετε ότι μετά από χρόνια αδιοριστίας αυτό δεν μπορεί να καλυφθεί από τη μια μέρα στην άλλη, σε μια χώρα που έχει ανάγκες. Θα σας θυμίσω ότι πρόσφατα υπήρχε η πανδημία κι υπήρχαν πολλές υγειονομικές ανάγκες. Επικαιροποιούμε τα οργανικά κενά. Μη νομίζετε ότι είναι μια διαδικασία στην οποία το Υπουργείο δεν έχει δώσει εντολή να υπάρχουν.

**ΚΡΙΤΩΝ - ΗΛΙΑΣ ΑΡΣΕΝΗΣ:** …

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν σας άκουσα. Αν με αφήσετε να τελειώσω, έχω κάποια δυσκολία καμμία φορά να σας ακούω, γιατί εσείς κι εγώ έχουμε ένα κοινό στοιχείο, μιλούμε και οι δύο σιγά, κι αν δεν έχετε και το μικρόφωνο δεν ακούω καθόλου.

Τα επικαιροποιούμε, μη νομίζετε. Και οι διορισμοί που γίνονται δεν γίνονται σε πλασματικά υπάρχουσες οργανικές θέσεις ή οργανικά κενά, γίνονται σε ουσιαστικές θέσεις.

Θέλω να σας πω και κάτι άλλο και μην το εκλάβετε ως παρατήρηση, αλλά είναι μια διαπίστωση που την κάνω μονίμως και σταθερά και πάντοτε εκτός της ερώτησής σας, που μου υποβάλλετε θέματα τα οποία δεν ανήκουν στην αρμοδιότητα του Υπουργείου μας. Τα κωλύματα ή ο τρόπος με τον οποίο θα προσληφθούν οι αναπληρωτές εκπαιδευτικοί είναι αρμοδιότητα του Υπουργείου Εσωτερικών. Τα θέματα του ΟΑΕΔ είναι του Υπουργείου Εργασίας. Θα σας παρακαλούσα σε αυτά τα Υπουργεία να απευθυνθείτε για να πάρετε τη σωστή απάντηση σε αυτό το οποίο δικαίως λογικά σας ενδιαφέρει, αλλά δυστυχώς δεν είναι αρμοδιότητα του Υπουργείου μας να απαντήσω.

Για να μην παίρνω περισσότερο χρόνο θα αναφέρω, κύριε Πρόεδρε, τις προσλήψεις των αναπληρωτών που κινούνται με συμβάσεις ιδιωτικού δικαίου. Είναι διαφορετικό το καθεστώς με το οποίο απασχολούνται αυτοί. Αναφέρομαι στην εξίσωση που λέτε, στα δικαιώματα που τυχόν έχουν χωρίς να παραγνωρίζω ότι κι αυτοί παραμένουν πάρα πολύ σημαντικό έργο, έχουν κρατήσει όρθια την εκπαίδευση και κατά τη διάρκεια της πανδημίας με πολλά τυπικά, ουσιαστικά προσόντα και με μεγάλη αφοσίωση.

Σας αναφέρω τα νούμερα: είκοσι πέντε χιλιάδες διακόσιες σαράντα οκτώ προσλήψεις αναπληρωτών εκπαιδευτικών στην πρωτοβάθμια εκπαίδευση, το τρέχον διδακτικό έτος, δεκατρείς χιλιάδες οκτακόσιες σαράντα πέντε στη γενική, έντεκα χιλιάδες τετρακόσιες δεκατρείς στην ειδική αγωγή. Παρενθετικά σας λέω ότι θα διοριστούν και στη γενική και στην ειδική εκπαίδευση. Κλείνει η παρένθεση, γιατί νομίζω με ρωτήσατε κι αυτό. Συνεχίζω: δεκατέσσερις χιλιάδες επτακόσιες έντεκα προσλήψεις αναπληρωτών εκπαιδευτικών στη δευτεροβάθμια, πάντα για το τρέχον διδακτικό έτος, εκ των οποίων έντεκα χιλιάδες τριακόσιες ογδόντα δύο στη γενική, τρεις χιλιάδες τριακόσιες είκοσι εννέα στην ειδική αγωγή και οκτώ χιλιάδες διακόσιες είκοσι πέντε προσλήψεις μελών ειδικού εκπαιδευτικού και ειδικού βοηθητικού προσωπικού.

Προσλαμβάνονται, όπως κι εσείς είπατε, με κριτήρια την κατάταξή τους στον αξιολογικό πίνακα, με αντικειμενικά κριτήρια και από τους πίνακες αυτούς, εν συνεχεία, γίνονται και οι διορισμοί μονίμων και για την κάλυψη των ειδικών λειτουργικών αναγκών. Πάντοτε συνεκτιμούμε τα δημοσιονομικά δεδομένα και προβαίνουμε και σε προσλήψεις αλλά και σε διορισμούς.

Σε ό,τι αφορά τα δικαιώματα μονίμων και αναπληρωτών πρέπει να σας επισημάνω ότι υπάγονται κατ’ αρχάς στις διατάξεις του Υπαλληλικού Κώδικα, ο οποίος κυρώθηκε με τον ν.3528/2007. Προσλαμβάνονται για να καλύψουν πρόσκαιρες ανάγκες με συμβάσεις, όπως είπαμε, εργασίας ιδιωτικού δικαίου προσωπικού του δημοσίου κ.λπ.. Εφαρμόζονται οι διατάξεις της εργατικής νομοθεσίας για τη σύμβαση εξαρτημένης εργασίας ή αν δεν ορίζεται διαφορετικά στο π.δ. 410/1988.

Υπήρξαν τροποποιήσεις στις διατάξεις αυτού του προεδρικού διατάγματος. Χορηγούνται στους αναπληρωτές εκπαιδευτικούς σε αναλογία και με βάση τη διάρκεια της σύμβασης ειδική άδεια είκοσι δύο ημερών, ειδική άδεια έξι ημερών λόγω αναπηρίας, ειδικές άδειες σε δικαστικούς συμπαραστάτες, άδεια για παρακολούθηση σχολικής επίδοσης του τέκνου, άδεια ασθενείας τέκνου, άδεια εξετάσεων, άδεια επίσης από το άρθρο 47 του ν.4674/2020, άδεια στους αναπληρωτές εκπαιδευτικούς λόγω αιμοληψίας και λήψης αιμοπεταλίων. Απλώς, κύριε συνάδελφε, δεν θα ήθελα ποτέ να κάνετε ερώτηση ότι υπάρχουν κενά λόγω τού ότι οι εκπαιδευτικοί κάνουν χρήση αυτών των νόμιμων και δίκαιων αδειών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τη δέκατη όγδοη με αριθμό 637/27-3-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς την Υπουργό Παιδείας και Θρησκευμάτων, με θέμα: «Ίδρυση Εσπερινού Επαγγελματικού Λυκείου (ΕΠΑΛ) στη Ναύπακτο», την ιδιαίτερη πατρίδα του κ. Κωνσταντόπουλου.

Κύριε Κωνσταντόπουλε, έχετε τον λόγο για την τροπολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Σας ευχαριστώ, κύριε Πρόεδρε.

Κυρία Υπουργέ, η διά βίου εκπαίδευση αποτελεί σήμερα όσο ποτέ μια αναγκαιότητα και ιδιαίτερα η σημασία των εσπερινών λυκείων ανά την Ελλάδα ωφελούν και δίνουν τη δυνατότητα δηλαδή σε ανθρώπους που δεν μπόρεσαν να παρακολουθήσουν τη δευτεροβάθμια εκπαίδευση να έρθουν πιο κοντά στη δευτεροβάθμια εκπαίδευση και να αποκτήσουν εφόδια για το μέλλον τους.

Άρα η σημασία των εσπερινών λυκείων στο χώρο της εκπαίδευσης είναι μεγάλη και δίνουν τη δυνατότητα σε ενήλικες να διευρύνουν τις προοπτικές τους, να αλλάξουν το μέλλον τους, να αλλάξουν την προοπτική της ζωής τους και τούτο συνεχίζοντας με τις βασικές σπουδές που δεν ολοκλήρωσαν για διάφορους λόγους, λαμβάνοντας έτσι ένα πτυχίο που σήμερα κρίνεται απαραίτητο στα νέα δεδομένα.

Γι’ αυτό, κυρία Υπουργέ, τον Οκτώβρη του 2022 κατέθεσα μια ερώτηση στο Υπουργείο Παιδείας για την ανάγκη ίδρυσης εσπερινού λυκείου στη Ναύπακτο, εσπερινού ΕΠΑΛ. Είναι ένα σχολείο που έχει πραγματικά όλα τα εχέγγυα να λειτουργήσει και να λειτουργήσει άμεσα και αποτελεσματικά. Το Εσπερινό Λύκειο Ναυπάκτου θα προσελκύσει ανθρώπους και από όμορους δήμους, όπως και από τον Δήμο Δωρίδος.

Το είχα θέσει, λοιπόν, το θέμα αυτόν τον Οκτώβριο του 2022 χωρίς ανταπόκριση βέβαια και χωρίς θετική έκβαση από πλευράς Υπουργείου. Σήμερα το επαναφέρω με επίκαιρη ερώτησή μου. Εδώ θέλω να τονίσω ότι η λειτουργία του εσπερινού λυκείου είναι και επιβεβλημένη και μάλιστα ότι οι συνθήκες το ευνοούν, γιατί υπάρχουν τόσο οι κτηριακές όσο και οι εργαστηριακές υποδομές, αίθουσες και εργαστήρια, αφού ήδη λειτουργούν στον χώρο από το 1ο Λύκειο ΕΠΑΛ, το ημερήσιο, της Ναυπάκτου και του Εργαστηριακού Κέντρου Ναυπάκτου, με τους τομείς γεωπονίας, οικονομίας, πληροφορικής, ηλεκτρολογίας, μηχανολογίας, υγείας. Επίσης υπάρχει γραφείο καθηγητών, γραφείο διευθυντή. Άρα δεν λείπει από πλευράς υποδομών τίποτε.

Μέχρι σήμερα, κυρία Υπουργέ, το πιο βασικό είναι ότι έχουν εκδηλώσει ενδιαφέρον εκατόν είκοσι πολίτες να το παρακολουθήσουν, εκ των οποίων πενήντα με εξήντα είναι απόφοιτοι γυμνασίου και προβλέπεται αύξηση του αριθμού. Μάλιστα ιδιαίτερη προτίμηση υπάρχει για τους τομείς γεωπονίας, πληροφορικής, μηχανολογίας, υγείας και δομικών έργων.

Άρα υπηρεσιακώς ό,τι έπρεπε να γίνει για να φτάσει το αίτημα στο Υπουργείο Παιδείας προς υλοποίηση έγινε και υποβλήθηκε ως έπρεπε διά του Διευθυντή Δευτεροβάθμιας Εκπαίδευσης μέσω της πλατφόρμας “myschool”. Υπάρχει επίσης απόφαση του Δημοτικού Συμβουλίου και της Σχολικής Επιτροπής του Δήμου Ναυπακτίας για αποδοχή του κόστους λειτουργίας του Εσπερινού Λυκείου.

Οι φορείς του δήμου, όπως το εργατικό κέντρο, η ομοσπονδία επαγγελματοβιοτεχνών, εμπόρων, ακόμη και η εκκλησία διά του Μητροπολίτη μας κ. Ιεροθέου το θεωρούν αναγκαίο και ζητούν επιμόνως την ίδρυση του εσπερινού λυκείου στη Ναύπακτο.

Κι ενώ περιμέναμε όλοι, εφόσον το απαιτούν οι φορείς αλλά και όσοι πραγματικά αναφέρθηκα, από το Υπουργείο Παιδείας τη λειτουργία του, αυτό μέχρι σήμερα δεν έγινε. Δεν υπάρχει και καμμία ενημέρωση ως προς την πορεία του αιτήματος αυτού. Βρισκόμαστε στον Απρίλιο, που απαιτούνται άμεσες ενέργειες από πλευράς Υπουργείου προκειμένου να λειτουργήσει την επόμενη σχολική χρονιά 2023 - 2024. Πρέπει, λοιπόν, να το τρέξετε, να τρέξετε τη διαδικασία. Βρισκόμαστε στο και πέντε, θα έλεγα.

Κατόπιν αυτών, ερωτάσθε, κυρία Υπουργέ, πού βρίσκεται η όλη διαδικασία αφ’ ενός και αν πραγματικά πιστεύετε ότι εν κατακλίδι θα λειτουργήσει την επόμενη χρονιά το εν λόγω εσπερινό λύκειο στη Ναύπακτο.

**ΠΡΟΕΔΡΕΥΩΝ (Αθανάσιος Μπούρας):** Κυρία Υφυπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε Πρόεδρε, ενδεχομένως να μη χρειαστεί δευτερολογία, γιατί νομίζω ότι με την πρωτολογία μου θα καλύψω τον συνάδελφο.

Θα σας πω γενικά, κύριε συνάδελφε, τι γίνεται στις περιπτώσεις των σχολικών μεταβολών. Υπάρχει εγκύκλιος η οποία ρυθμίζει τις μεταβολές των Σχολικών Μονάδων Δευτεροβάθμιας Επαγγελματικής Εκπαίδευσης για το σχολικό έτος 2023 - 2024. Με την εγκύκλιο αυτή καθορίζονται τα κριτήρια που λαμβάνονται υπ’ όψιν για τις μεταβολές των σχολικών μονάδων που είναι ιδρύσεις -όπως στην περίπτωση, σας ενδιαφέρει-, συγχωνεύσεις, καταργήσεις, προσθήκες τομέων και ειδικοτήτων. Περιγράφονται η διαδικασία, το χρονοδιάγραμμα και οι ενέργειες των εμπλεκόμενων φορέων. Λαμβάνουμε υπ’ όψιν και τις μεταβολές των σχολικών μονάδων -επαναλαμβάνω ότι σε αυτές είναι και οι ιδρύσεις-, τον αριθμό των μαθητών και των μαθητριών, την ορθή διαχείριση του ανθρώπινου δυναμικού, τη χιλιομετρική απόσταση που διανύουν οι μεταφερόμενοι μαθητές και τις κτηριακές υποδομές, γιατί θέλουμε να δημιουργούμε άρτια εξοπλισμένες, επαρκώς στελεχωμένες σχολικές μονάδες που να ανταποκρίνονται στην τοπική αγορά εργασίας και στις ανάγκες της.

Στο πλαίσιο αυτής της εγκυκλίου, πράγματι, υποβλήθηκε και έγινε και σε εμένα γνωστό το ενδιαφέρον τής τοπικής κοινωνίας και από εσάς που πολλές φορές για το θέμα αυτό υποβάλατε ερωτήματα. Δεν έχει σημασία μόνο η γραπτή ερώτηση που κάνατε ή σήμερα η επίκαιρη ερώτηση. Στο πλαίσιο της συνεργασίας που γίνεται μεταξύ Βουλευτών και Υπουργών και Υφυπουργών εσείς δείξατε έντονο ενδιαφέρον, οπότε γνωρίζω από εσάς το ενδιαφέρον της τοπικής κοινωνίας.

Υποβλήθηκε, λοιπόν, μέσω του πληροφοριακού συστήματος Myschool η σχετική πρόταση της αρμόδιας Διεύθυνσης Δευτεροβάθμιας Εκπαίδευσης Αιτωλοακαρνανίας. Το αναφέρετε κι εσείς στην ερώτησή σας, το επιβεβαιώνω κι εγώ. Αφορούσε στην ίδρυση για το προσεχές σχολικό έτος εσπερινού ΕΠΑΛ στη Ναύπακτο. Η πληροφορία που έχω εγώ είναι ότι το εκτιμώμενο μαθητικό δυναμικό θα είναι ογδόντα μαθητές, επαρκές αλλά λίγο λιγότερο από αυτό που λέτε εσείς. Προτάθηκε στην υπό ίδρυση σχολική μονάδα να λειτουργήσουν οι τομείς μηχανολογίας, υγείας, πρόνοιας, ευεξίας και δομικών έργων, δομημένου περιβάλλοντος και αρχιτεκτονικού σχεδιασμού.

Πράγματι στις προτάσεις αυτές η Διεύθυνση Δευτεροβάθμιας Εκπαίδευσης της Αιτωλοακαρνανίας διατύπωσε θετική εισήγηση, που είναι απαραίτητη. Επί των προτάσεων της δευτεροβάθμιας η περιφερειακή διεύθυνση διατύπωσε την απαραίτητη θετική εισήγηση και υπάρχει και η θετική γνωμοδότηση του Δημοτικού Συμβουλίου του Δήμου Ναυπακτίας.

Εν συνεχεία, αυτές όλες οι προτάσεις των σχολικών μεταβολών των διευθύνσεων της δευτεροβάθμιας εκπαίδευσης, που τις συνοδεύουν οι σχετικές εισηγήσεις των περιφερειακών διευθύνσεων της εκπαίδευσης και οι γνωμοδοτήσεις των δημοτικών συμβουλίων, έχουν αποσταλεί στις 16-3-2023 στα συμβούλια σύνδεσης με την παραγωγή και την αγορά εργασίας, τα οποία έχουν συσταθεί και λειτουργούν στην περιφέρεια κάθε χώρας.

Θα ήθελα να σας πω, κύριε συνάδελφε, ότι αντιλαμβάνομαι τη δική σας αγωνία, αντιλαμβάνομαι την αγωνία και της τοπικής κοινωνίας, όμως οι διαδικασίες οφείλουν να τηρούνται. Δεν είναι τόσο χρονοβόρες, αλλά παρ’ όλα αυτά οφείλουν να τηρούνται όπως ακριβώς ορίζονται στην εγκύκλιο και στον νόμο. Τα συμβούλια σύνδεσης με την παραγωγή και την αγορά εργασίας λαμβάνουν υπ’ όψιν τις προτάσεις, ανιχνεύουν τις ανάγκες της τοπικής αγοράς εργασίας στην κάθε περιφέρεια και θα υποβάλουν τις προτάσεις τους στο Κεντρικό Συμβούλιο Επαγγελματικής Εκπαίδευσης και Κατάρτισης του ΥΠΑΙΘ και αυτό θα αξιολογήσει εν συνεχεία τις προτάσεις των σχολικών μεταβολών και θα υποβάλει τη σχετική εισήγηση στην Υπουργό Παιδείας και Θρησκευμάτων, όπως άλλωστε προβλέπεται στην παράγραφο 3δ του άρθρου 5 του νόμου που σας έχω προαναφέρει.

Σε κάθε περίπτωση, η τελική απόφαση λαμβάνεται από την πολιτική ηγεσία του ΥΠΑΙΘ και η ασκούμενη πολιτική επιβάλλει να καλύπτουμε τις γενικές εκπαιδευτικές ανάγκες με τον καλύτερο δυνατό τρόπο.

Δεν έχω να προσθέσω κάτι στη δευτερολογία. Αν ο συνάδελφος μού ζητήσει κάτι καινούργιο, επιφυλάσσομαι, κύριε Πρόεδρε και σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Κωνσταντόπουλε, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρία Υπουργέ, πράγματι κατανοώ τα όσα είπατε, αλλά το ζήτημα είναι να μη φτάσουμε στο σημείο να μην μπορούμε να το υλοποιήσουμε όλο αυτό. Γιατί; Διότι το «δεν προκάναμε» του αείμνηστου Χαρίλαου Φλωράκη εδώ δεν υφίσταται, γιατί είχαμε και τον χρόνο και τον τρόπο και τη θέληση και τις υποδομές.

Άρα, είναι μείζονος σημασίας το ζήτημα για την τοπική κοινωνία της Ναυπάκτου και της Ναυπακτίας αλλά και του όμορου Δήμου Δωρίδος η ίδρυση και λειτουργία του εν λόγω εσπερινού λυκείου στη Ναύπακτο. Είναι μια δίκαιη απαίτηση θα έλεγα τόσο των πολιτών όσο και των φορέων και των θεσμών της τοπικής κοινωνίας. Γιατί το εσπερινό αυτό λύκειο θα εξυπηρετήσει πολίτες και της Ναυπακτίας και του Δήμου Δωρίδος. Αυτό αποτελεί απαίτηση κοινή. Να σημειώσω ότι έως και σήμερα όσοι ενδιαφέρονται να φοιτήσουν σε εσπερινό λύκειο θα πρέπει να μεταβούν στο Αγρίνιο από την Ναυπακτία. Μιλάμε για ογδόντα οκτώ χιλιόμετρα απόστασης κι άλλα τόσα για να γυρίσει. Μιλάμε, δηλαδή, σχεδόν εκατόν ογδόντα χιλιόμετρα. Αλλιώς διακόσια χιλιόμετρα από το Δήμο Δωρίδας. Και τούτο φυσικά μέσα στην κρίση, μέσα στην ακρίβεια, μέσα στην πανδημία.

Κυρία Υφυπουργέ, μέσα στην κρίση, όπως είπα, δεν έχει τη δυνατότητα ο πολίτης να του δοθεί δεύτερη ευκαιρία και να παρακολουθήσει το εσπερινό λύκειο. Διαφορετικά θα πρέπει να πάει στην Πάτρα. Εκεί έχουμε τη γέφυρα έχουμε κι άλλα πραγματικά εμπόδια τα οποία δεν του δίνουν τη δυνατότητα να παρακολουθήσει τα μαθήματα εσπερινού λυκείου. Επίσης, μη ξεχνάτε ότι απευθυνόμαστε σε πολίτες εργαζόμενους και οικογενειάρχες. Τα μαθήματα ξεκινούν στις 18:30 και τελειώνουν στις 22:30. Συνεπώς, το εγχείρημα δεν είναι καθόλου εύκολο. Είναι και κοστοβόρο, όπως είπα. Για έναν εργαζόμενο, έναν οικογενειάρχη είναι πραγματικά τεράστιο εμπόδιο. Πως θα μπορέσει να παρακολουθήσει τα μαθήματα ένας εργαζόμενος για τρία χρόνια όταν θα πρέπει να μεταβαίνει στο Αγρίνιο και στην Πάτρα και να επιστρέφει τα μεσάνυχτα στο σπίτι του έχοντας διανύσει μια χιλιομετρική απόσταση εκατόν ογδόντα ή διακοσίων χιλιόμετρων; Άρα, θεωρείται επιβεβλημένη η ίδρυση του ΕΠΑΛ Ναυπάκτου τώρα.

Επίσης, όπως ανέφερα και στην πρωτολογία μου, υπηρεσιακώς ό,τι έπρεπε να έχει γίνει, έχει ολοκληρωθεί. Για τη στέγαση και τις εγκαταστάσεις από πλευράς δήμου, αναφέρθηκα. Από πλευράς φορέων μετέφερα το αίτημά τους. Άρα εμείς ως τοπική κοινωνία δεν έχουμε κάτι περισσότερο να κάνουμε πέρα του αιτήματός μας, ζητώντας σας να υλοποιηθεί. Και σε ό,τι αφορά τους μαθητές, ουσιαστικά τους εργαζόμενους που θα παρακολουθήσουν, πράγματι είναι ο αριθμός που ανέφερα. Αυτός ο αριθμός μεγαλώνει κιόλας. Εδώ θα πρέπει η πολιτεία να σταθεί δίπλα τους. Να τους δώσετε, δηλαδή, τη δυνατότητα να αλλάξουν τη ζωή τους, να αποκτήσουν εφόδια που η πολιτεία μπορεί και πρέπει να τους τα εγγυηθεί.

Κυρία Υφυπουργέ, το νέο σχολικό έτος είναι σε οκτώ μήνες. Άρα η κοινωνία που απαιτεί το εν λόγω εσπερινό λύκειο το απαιτεί τώρα για να λειτουργήσει την επόμενη σχολική χρονιά. Γι’ αυτό σας ζητώ προσωπικά να κάνετε πράξη το αίτημά τους. Άλλωστε γνωρίζοντας την ευαισθησία σας για τη δια βίου εκπαίδευση θεωρώ ότι μπορείτε εσείς προσωπικά και η Υπουργός να κάνετε πράξη το αίτημά τους δίνοντας σε αυτούς τους ανθρώπους μία δεύτερη ευκαιρία που η πολιτεία ουσιαστικά πρέπει να τους δώσει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρία Υφυπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα είμαι πολύ σύντομη όπως υποσχέθηκα, κύριε Πρόεδρε.

Θα ευχαριστήσω τον συνάδελφο που αναγνωρίζει την ευαισθησία του Υπουργείου και της Κυβέρνησής μας για τα θέματα της επαγγελματικής εκπαίδευσης. Δικαίως μάς την πιστώνει γιατί πήραμε πολλές νομοθετικές πρωτοβουλίες.

Κύριε συνάδελφε, το «δεν προκάναμε» δεν το είπαμε εμείς. Κακώς το αποδίδετε στο Υπουργείο. Σας ανέφερα ότι έχουν αποσταλεί στις 16 Μαρτίου 2023 στα ΣΣΠΑΕ, τα Συμβούλιο Σύνδεσης με την Παραγωγή και την Αγορά Εργασίας, οι σχετικές γνωμοδοτήσεις. Δεν έχει περάσει ούτε μήνας. Θα ακολουθήσουν τη γνωστή νόμιμη διαδικασία. Το αίτημά σας από όσα έχω μέχρι τώρα και χωρίς να προδικάζω την απόφαση και τις σχετικές εισηγήσεις -το διευκρινίζω- εκτιμώ ότι είναι επαρκώς τεκμηριωμένο τουλάχιστον από τις τυπικές προϋποθέσεις. Θέλω να πιστεύω ότι πληροί και τις ουσιαστικές. Επαναλαμβάνω με βάση αυτά τα οποία γνωρίζω. Ούτε ευθύνη μου είναι ούτε τον ενδελεχή έλεγχο θα κάνω εγώ.

Άρα μην το αποδυναμώνετε μόνος σας λέγοντας ότι δεν θα λειτουργήσετε την επόμενη χρονιά. Αφήστε μέσα στα νόμιμα χρονικά περιθώρια να εισηγηθούν τα αρμόδια όργανα. Και αυτό που είπατε, να το θεωρείτε δεδομένο, την ευαισθησία της Υπουργού, η οποία θα το λάβει σοβαρώς υπ’ όψιν, όταν θα εγκρίνει τις μεταβολές αυτών των σχολικών μονάδων.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κυρία Υφυπουργέ.

Κυρίες και κύριοι συνάδελφοι, έχουν διανεμηθεί τα Πρακτικά της συνεδρίασης ΜΑ΄ της Πέμπτης 8-12-2022, της συνεδρίασης ΜΒ΄ της Παρασκευής 9-12-2022, της συνεδρίασης ΜΓ΄ της Δευτέρας 12-12-2022 και της συνεδρίασης ΜΘ΄ της Δευτέρας 19-12-2022 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς τα Πρακτικά της συνεδρίασης ΜΑ΄ της Πέμπτης 8-12-2022, της συνεδρίασης ΜΒ΄ της Παρασκευής 9-12-2022, της συνεδρίασης ΜΓ΄ της Δευτέρας 12-12-2022 και της συνεδρίασης ΜΘ΄ της Δευτέρας 19-12-2022 επικυρώθηκαν.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.51΄ λύεται η συνεδρίαση για την προσεχή Τετάρτη 5 Απριλίου 2023 και ώρα 9.00΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**